(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛ΄

Τρίτη, 31 Μαΐου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Τετάρτης 1ης Ιουνίου 2022, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Ο Αντιπρόεδρος της Κυβέρνησης, οι Υπουργοί Εξωτερικών, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Δικαιοσύνης, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Κλιματικής Κρίσης και Πολιτικής Προστασίας, οι Υπουργοί Επικρατείας, καθώς και οι Αναπληρωτές Υπουργοί Οικονομικών και Εσωτερικών κατέθεσαν την 30.05.2022 σχέδιο νόμου: «Σύστημα στοχοθεσίας, αξιολόγησης και ανταμοιβής για την ενίσχυση της αποτελεσματικότητας της δημόσιας διοίκησης και άλλες διατάξεις για το ανθρώπινο δυναμικό του δημοσίου τομέα», σελ.
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Ψηφιοποίηση των διαδικασιών επιδόσεων εγγράφων και αποδέσμευση της Ελληνικής Αστυνομίας από τη διενέργεια επιδόσεων εγγράφων της ποινικής και πολιτικής δίκης και λοιπές επείγουσες διατάξεις του Υπουργείου Προστασίας του Πολίτη», σελ.

ΠΡΟΕΔΡΕΥΟΝΤΕΣ

 ΑΘΑΝΑΣΙΟΥ Χ. , σελ.
 ΚΑΚΛΑΜΑΝΗΣ Ν. , σελ.
 ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΚΑΚΛΑΜΑΝΗΣ Ν. , σελ.
 ΣΑΚΟΡΑΦΑ Σ. , σελ.

Β. Επί του σχεδίου νόμου του Υπουργείου Προστασίας του Πολίτη:
 ΑΔΑΜΟΠΟΥΛΟΥ Α. , σελ.
 ΒΑΡΟΥΦΑΚΗΣ Ι. , σελ.
 ΒΕΣΥΡΟΠΟΥΛΟΣ Α. , σελ.
 ΒΙΛΙΑΡΔΟΣ Β. , σελ.
 ΒΡΟΥΤΣΗΣ Ι. , σελ.
 ΓΙΟΓΙΑΚΑΣ Β. , σελ.
 ΓΚΑΓΚΑ Α. , σελ.
 ΓΡΗΓΟΡΙΑΔΗΣ Κ. , σελ.
 ΔΕΛΗΣ Ι. , σελ.
 ΔΗΜΟΣΧΑΚΗΣ Α. , σελ.
 ΘΕΟΔΩΡΙΚΑΚΟΣ Π. , σελ.
 ΚΑΒΒΑΔΑΣ Α. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΜΙΝΗΣ Γ. , σελ.
 ΚΑΦΑΝΤΑΡΗ Χ. , σελ.
 ΚΟΝΣΟΛΑΣ Ε. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΛΑΠΠΑΣ Σ. , σελ.
 ΛΙΟΥΠΗΣ Α. , σελ.
 ΛΟΒΕΡΔΟΣ Α. , σελ.
 ΛΟΒΕΡΔΟΣ Ι. , σελ.
 ΜΑΡΑΒΕΓΙΑΣ Κ. , σελ.
 ΜΠΑΚΑΔΗΜΑ Φ. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΥ Ι. , σελ.
 ΠΑΠΑΔΗΜΗΤΡΙΟΥ Χ. , σελ.
 ΠΑΠΑΗΛΙΟΥ Γ. , σελ.
 ΠΕΤΣΑΣ Σ. , σελ.
 ΣΚΑΝΔΑΛΙΔΗΣ Κ. , σελ.
 ΣΚΟΝΔΡΑ Α. , σελ.
 ΣΥΝΤΥΧΑΚΗΣ Ε. , σελ.
 ΣΥΡΙΓΟΣ Ε. , σελ.
 ΤΣΑΒΔΑΡΙΔΗΣ Λ. , σελ.
 ΤΣΙΑΡΑΣ Κ. , σελ.
 ΦΩΤΗΛΑΣ Ι. , σελ.
 ΧΗΤΑΣ Κ. , σελ.
 ΧΙΟΝΙΔΗΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛ΄

Τρίτη 31 Μαΐου 2022

Αθήνα, σήμερα στις 31 Μαΐου 2022, ημέρα Τρίτη και ώρα 10.18΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):**

Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Ψηφιοποίηση των διαδικασιών επιδόσεων εγγράφων και αποδέσμευση της Ελληνικής Αστυνομίας από τη διενέργεια επιδόσεων εγγράφων της ποινικής και πολιτικής δίκης και λοιπές επείγουσες διατάξεις του Υπουργείου Προστασίας του Πολίτη».

Η Διάσκεψη των Προέδρων αποφάσισε στη συνεδρίασή της 26 Μαΐου 2022 τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Σε ό,τι αφορά τις δύο τροπολογίες θα προσέλθουν οι αρμόδιοι Υπουργοί να τις παρουσιάσουν και να τις υποστηρίξουν από τις 11.30΄ μέχρι τις 16.30΄. Θα έρθει ο κ. Πέτσας, ο κ. Βεσυρόπουλος, ο κ. Συρίγος και η κ. Γκάγκα. Επί της εισήγησης αυτής δεν νομίζω ότι υπάρχει αντίρρηση.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα συνεφώνησε.

Πριν προχωρήσουμε επί του νομοσχεδίου, θα ήθελα να κάνω μία ανακοίνωση προς το Σώμα.

Ο Αντιπρόεδρος της Κυβέρνησης, οι Υπουργοί Εξωτερικών, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Προστασίας του Πολίτη, Δικαιοσύνης, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Κλιματικής Κρίσης και Πολιτικής Προστασίας, οι Υπουργοί Επικρατείας, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 30-5-2022 σχέδιο νόμου: «Σύστημα στοχοθεσίας, αξιολόγησης και ανταμοιβής για την ενίσχυση της αποτελεσματικότητας της δημόσιας διοίκησης και άλλες διατάξεις για το ανθρώπινο δυναμικό του δημοσίου τομέα».

Παραπέμπεται στην αρμόδια Διαρκή Επιτροπή.

Ξεκινάμε τη συζήτηση του νομοσχεδίου με τον γενικό εισηγητή της Νέας Δημοκρατίας Βουλευτή, κ. Ιωάννη - Μιχαήλ Λοβέρδο.

Ορίστε, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, πολύ κύριε Πρόεδρε.

Θα προσπαθήσω να μιλήσω στην εισήγησή μου χωρίς χειρόγραφο, όπως προβλέπει ο Κανονισμός της Βουλής. Δεν είναι εύκολο, αλλά θα προσπαθήσω να το κάνω.

Κυρίες και κύριοι συνάδελφοι, σήμερα συζητάμε ένα νομοσχέδιο για το οποίο δεν θα έπρεπε να υπάρχει η παραμικρή, η παραμικρή, επαναλαμβάνω, διαφωνία επί της ουσίας για τα άρθρα 1 μέχρι 14 που αφορούν την ψηφιοποίηση των δικογράφων και των κλήσεων που αποστέλλονται στους πολίτες με ψηφιακό τρόπο και όχι πλέον με την επίδοση από αστυφύλακες. Είναι ένα θέμα και μια πάγια απαίτηση και δικαίως των Ελλήνων αστυνομικών, οι οποίοι επί χρόνια είχαν μετατραπεί σε ταχυδρόμους όπως τους αποκάλεσε ο Υπουργός κ. Θεοδωρικάκος. Δυστυχώς δεν ήταν ταχυδρόμοι. Ήταν κλητήρες ενός συστήματος το οποίο δεν θα έπρεπε να υπάρχει. Δεν είναι αυτός ο ρόλος του Έλληνα αστυνομικού. Ο Έλληνας αστυνομικός είναι για να επιτελεί τα αστυνομικά του καθήκοντα. Και με τον τρόπο αυτό επιτέλους και μετά από χρόνια και χάρις την πρόοδο που έχει επιτευχθεί μέσω της ψηφιοποίησης των υπηρεσιών σε όλο το ελληνικό δημόσιο χάρις σε αυτήν εδώ την Κυβέρνηση, την Κυβέρνηση του Κυριάκου Μητσοτάκη και της Νέας Δημοκρατίας, μπορούμε αυτό να το κάνουμε πραγματικότητα.

Ο κύριος όγκος του νομοσχεδίου αυτού είναι αυτός. Στα άρθρα 1 έως 14 έχουμε να κάνουμε με το πώς θα γίνει αυτό πραγματικότητα για να μειωθούν τα χρήματα τα οποία διατίθενται -είναι πολύ μεγάλη η δαπάνη με τον μέχρι τώρα τρόπο- για να απελευθερωθούν οι αστυνομικοί οι οποίοι σήμερα υπηρετούν. Μου έλεγε κάποιος αστυνομικός από το Αστυνομικό Τμήμα Ακροπόλεως για παράδειγμα ότι εκεί είχαν δύο αστυνομικούς για την επίδοση δικογράφων και πολλές φορές χρειαζόντουσαν και παραπάνω. Και μιλάμε για ένα αστυνομικό τμήμα όπως το Αστυνομικό Τμήμα Ακροπόλεως που έχουν τα μεγαλύτερα προβλήματα σε ό,τι αφορά την εγκληματικότητα. Είναι αυτό και της Ομόνοιας στο κέντρο της Αθήνας.

Και αντί να ασχολείται ο αστυνομικός με το πώς να προστατεύει τον πολίτη και τις περιουσίες του, ασχολείται με το πώς θα πηγαίνει το δικόγραφο σε κάποιο σπίτι. Πολλές φορές δεν υπήρχε κανείς εκεί και αναγκαζόταν να το θυροκολλεί, το οποίο είναι και άσχημο αν θέλετε και για τη γειτονιά. Εκτίθεσαι, εκτίθενται τα προσωπικά σου δεδομένα. Δεν υπάρχει λόγος να γίνεται αυτό. Τώρα με τον τρόπο που αλλάζει όχι μόνο απελευθερώνονται οι αστυνομικοί, αλλά γίνεται εφικτό να είναι πιο άμεση και πιο προσωπική η επαφή. Αντί να γίνεται θυροκόλληση, θα γίνεται με sms και με e-mail.

Σε αυτό δεν νομίζω πως υπάρχουν αντιρρήσεις. Και στις τέσσερις συνεδριάσεις της επιτροπής δεν υπήρχαν σοβαρές ενστάσεις. Υπήρχαν κάποιες αμφιβολίες για το αν θα φτάνει τελικά το μήνυμα ή όχι, το οποίο θα λυθεί τεχνικά και υπάρχουν τρόποι για να λυθεί. Και θα φτάνει πολύ καλύτερα από τη θυροκόλληση που γινόταν μέχρι τώρα. Αυτή είναι η άποψη μας και αυτή την άποψη νομίζω την αποδεχόμαστε όλοι. Αυτό είναι ο κύριος όγκος του νομοσχεδίου το οποίο συζητάμε σήμερα και το οποίο ελπίζω να ψηφιστεί με ευρεία πλειοψηφία σήμερα το απόγευμα.

Υπάρχουν και κάποιες άλλες διατάξεις. Περίπου τριάντα τρία άρθρα έχει το νομοσχέδιο. Τα υπόλοιπα δεκαεννέα αφορούν άλλες διατάξεις του Υπουργείου Προστασίας του Πολίτη.

Σε αυτές τις διατάξεις έχουμε πάλι πολύ γενναίες ρυθμίσεις. Για μένα, η πιο γενναία ρύθμιση που περιλαμβάνεται σε αυτό το νομοσχέδιο -και είναι ηθικής τάξεως- είναι να μπορούν τα παιδιά των νεκρών αστυνομικών, που έδωσαν τη ζωή τους για το καθήκον και που έχουν υιοθετηθεί από τη Βουλή, να μπαίνουν κατ’ εξαίρεση στις σχολές της αστυνομίας. Είναι μια πολύ γενναία ρύθμιση, όχι γιατί δεν αυξάνει κανένα κόστος, δεν είναι μια δαπανηρή υπόθεση, ούτε είναι τόσο μεγάλος ο αριθμός των αστυνομικών που έχουν χάσει τη ζωή τους και αναγκάζονται τα παιδιά τους να ζήσουν ορφανά από τον πατέρα τους. Ευτυχώς μέχρι στιγμής είναι λίγες οι περιπτώσεις αυτές, αλλά είναι σοβαρές. Δίνουμε μια ηθική στήριξη στους Έλληνες αστυνομικούς, για να ξέρει ο αστυνομικός που διακινδυνεύει καθημερινά, το επαναλαμβάνω, τη ζωή του ότι θα έχει μια υποστήριξη το παιδί του, εάν τυχόν έρθει η ώρα εκείνη -μακριά από εμάς.

Ξέρετε, πριν από μερικές εβδομάδες, επειδή εγώ πιστεύω πάρα πολύ στον μεγάλο, κοινωνικό ρόλο της Αστυνομίας, η οποία δεν έχει καμμία σχέση με αυτό που ακούω κατά καιρούς. Πολλές φορές όταν ακούω αριστερούς να μιλούν για την Αστυνομία αισθάνομαι ότι μιλούν για μια δύναμη καταστολής, όπως την είχαν φτιάξει στο μυαλό τους τα χρόνια που υπήρχε το κατασταλτικό κράτος, το λεγόμενο από την Αριστερά «κράτος της Δεξιάς», πριν από το ’74. Ενδεχομένως να γινόντουσαν τότε πολλά δυσάρεστα πράγματα, τα οποία όμως τα έχουμε ξεπεράσει οριστικά. Τα τελευταία πενήντα χρόνια η Αστυνομία δεν έχει τέτοιο ρόλο. Η Αστυνομία δεν είναι όργανο κανενός κόμματος και καμμιάς κατασταλτικής μηχανής εις βάρος των ελεύθερων πολιτικών απόψεων των πολιτών. Η Αστυνομία επιτελεί και στην Ελλάδα, όπως και σε ολόκληρο τον κόσμο, τα καθήκοντά της με αυταπάρνηση και ζήλο στις περισσότερες περιπτώσεις που αφορούν την προστασία της ζωής, της υγείας, σωματικής ακεραιότητας και της περιουσίας του Έλληνα πολίτη.

Και γι’ αυτό χρειάζεται μια ηθική επιβράβευση. Είμαι πολύ χαρούμενος που ο Τάκης Θεοδωρικάκος και η ηγεσία του Υπουργείου Προστασίας του Πολίτη πήραν αυτή τη γενναία απόφαση και είμαι σίγουρος, επειδή συζητήθηκε στην επιτροπή, ότι σύντομα θα φέρουν ακόμα πιο ενισχυτικές διαδικασίες και σε ό,τι αφορά τα παιδιά των αστυνομικών που έχουν μείνει βαριά ανάπηροι κατά τη διάρκεια της άσκησης των σοβαρών καθηκόντων τα οποία έχουν οι Έλληνες αστυνομικοί. Δείχνει με αυτό τον τρόπο η ηγεσία του Υπουργείου Προστασίας του Πολίτη ότι νοιάζεται πραγματικά για τον Έλληνα αστυνομικό και κατανοεί πλήρως τον ρόλο που επιτελεί εις όφελος της κοινωνίας, εις όφελος της πατρίδας.

Υπάρχουν κι άλλες διατάξεις μέσα στο νομοσχέδιο αυτό οι οποίες είναι εξαιρετικές. Κι εκεί δεν υπήρχαν αντιρρήσεις, όπως για παράδειγμα να σταματήσει επιτέλους να είναι το αστυνομικό τμήμα μιας μορφής ΚΕΠ, να πηγαίνεις να κάνεις γνήσιο υπογραφής. Δεν είναι ρόλος του αστυνομικού του αξιωματικού υπηρεσίας να είναι να βγάζει γνήσιο υπογραφής. Και ξέρετε ότι στις περισσότερες επισκέψεις που είχαν τα αστυνομικά τμήματα, ιδίως τα Σαββατοκύριακα ή βραδινές ώρες, ήταν για γνήσιο υπογραφής ή για άλλες γραφειοκρατικές διαδικασίες. Αυτές πλέον απλοποιούνται και γίνονται ψηφιακές.

Εμείς ως Νέα Δημοκρατία, αλλά φαντάζομαι και όλοι οι Έλληνες, πιστεύουμε στην ψηφιοποίηση του ελληνικού κράτους, στις γρηγορότερες διαδικασίες, στη μικρότερη γραφειοκρατία και στη μεγαλύτερη αποτελεσματικότητα, εις όφελος πάντα του πολίτη. Μην ξεχνάμε ότι στο επίκεντρο όλων μας, πολιτικών, δημοσιογράφων, αστυνομικών, των πάντων που είναι μέσα στο ελληνικό κράτος ή στην ελληνική κοινωνία, είναι το όφελος του Έλληνα πολίτη. Αυτό να μην το ξεχνάμε.

Υπάρχουν και άλλες διατάξεις, οι οποίες προκάλεσαν κάποιες αντιδράσεις, δύο διατάξεις κυρίως. Η μία αφορά τη δυνατότητα στον Υπουργό να αναθέτει καθήκοντα διοικητικά σε καταστήματα κράτησης. Εγώ δεν κατάλαβα τις αντιδράσεις γιατί υπήρξαν από την πλευρά της Αντιπολίτευσης. Αναφέρθηκαν σε κάποια πράγματα που έγιναν ενδεχομένως στο παρελθόν, δεν γνωρίζω σε τι αναφέρονταν. Εγώ ξέρω τι γίνεται τώρα και εγώ ξέρω πώς λειτουργεί η σημερινή ηγεσία του Υπουργείου Προστασίας του Πολίτη και δεν υπάρχουν δικά μας και δικά σας παιδιά σε ότι αφορά τους σωφρονιστικούς υπαλλήλους ή τους υπαλλήλους οι οποίοι θα τοποθετούνται σε θέσεις ευθύνης σε σωφρονιστικά καταστήματα. Είναι τουλάχιστον αστείο να το λέμε. Πρέπει επιτέλους να καταλάβουμε και να το νιώσουμε μέσα μας ότι στο δημόσιο και στη δημόσια λειτουργία δεν χωρούν κομματικές τοποθετήσεις. Είναι αστείο. Τι σημαίνει κομματικές τοποθετήσεις; Αν πάρει ο Θεοδωρικάκος παραδείγματος χάριν κάποιον, ο οποίος είναι άχρηστος και τον βάλει διευθυντή ας πούμε στις Φυλακές Κορυδαλλού και αύριο αυτός τα κάνει μαντάρα στις Φυλακές Κορυδαλλού, το πολιτικό κόστος στον Θεοδωρικάκο θα σκάσει. Θα πρέπει να είναι ηλίθιος για να το κάνει αυτό. Και δεν είναι ευτυχώς, γιατί τον ξέρω πάρα πολλά χρόνια.

Πρέπει λοιπόν να σταματήσουμε αυτή τη νοοτροπία των κομματικών διορισμών. Δεν υπάρχουν και δεν μπορούν και δεν πρέπει να υπάρχουν από εδώ και πέρα πουθενά στο ελληνικό δημόσιο. Οι καλύτεροι πρέπει να τοποθετούνται, και για το όφελος πάλι του πολίτη και της κοινωνίας, στις θέσεις που πρέπει.

Μια δεύτερη διάταξη, για την οποία υπήρξαν κάποιες αντιδράσεις από πλευράς των σωφρονιστικών υπαλλήλων, που θέλησε να ικανοποιήσει με τροπολογία που έφερε ο Υπουργός, είναι η δυνατότητα οι Οργανισμοί Τοπικής Αυτοδιοίκησης όχι μόνο να κάνουν δωρεές, όπως συνέβαινε και δεν μπορούσαν να τις κάνουν και δεν υπήρχε νόμιμος τρόπος, στα αστυνομικά τμήματα και στις αστυνομικές υπηρεσίες, αλλά να επεκταθεί αυτή η δυνατότητα -όχι υποχρέωση, δυνατότητα- και στα σωφρονιστικά καταστήματα, κάτι το οποίο το βρήκε πολύ λογικό και η Κυβέρνηση και εμείς όλοι από την παρέμβαση του εκπροσώπου σωφρονιστικών υπαλλήλων και έγινε δεκτό.

Υπήρξε όμως και μία διάταξη στην οποία θα ήθελα να μείνω, στα όσα λεπτά μου απομένουν, γιατί εκεί πήρε άλλη διάσταση το πράγμα. Ήταν η διάταξη αυτή που δίνει τη δυνατότητα στους ειδικούς φρουρούς, με καθεστώς ειδικού φρουρού, που έχουν προσληφθεί στην Πανεπιστημιακή Αστυνομία –είναι περίπου τετρακόσιοι- να μπορούν να απασχολούνται και σε άλλες υπηρεσίες εκτός πανεπιστημίου, όταν τα πανεπιστήμια είναι κλειστά ή όταν χρειαστεί κάτι τέτοιο. Με αφορμή αυτή τη διάταξη, που ήταν κάτι πολύ λογικό. Εδώ να επισημάνω ότι στο νομοσχέδιο αυτό δεν συζητάμε για την Πανεπιστημιακή Αστυνομία, δεν συζητάμε αν θα πρέπει να γίνει ή αν θα πρέπει να μπει ή όχι στα πανεπιστήμια η αστυνομία, αυτό είναι ένα άλλο νομοσχέδιο και άλλη απόφαση, εδώ συζητάμε αποκλειστικά και μόνο αν έχει τη δυνατότητα η φυσική και πολιτική ηγεσία του Υπουργείου να αποσπάσει κάποιους αστυνομικούς που έχουν προσληφθεί για την Πανεπιστημιακή Αστυνομία και να τους βάλει σε κάποια άλλη υπηρεσία εφόσον χρειαστεί.

Με αφορμή όμως αυτό υπήρξε μια έντονη αντίδραση από πλευράς της Αντιπολίτευσης σε ό,τι αφορά την αναγκαιότητα της Πανεπιστημιακής Αστυνομίας. Σας βεβαιώνω ότι εγώ θα ήμουν ο πρώτος που θα έλεγε «όχι» στην Πανεπιστημιακή Αστυνομία αν ήξερα πως όλα τα πανεπιστήμια λειτουργούν εύρυθμα. Φυσικά και το δημόσιο πανεπιστήμιο δεν είναι άντρο παραβατικότητας σε όλες τις περιπτώσεις και σε όλες τις εκφάνσεις του, είναι υπερβολή κι αυτό. Ασφαλώς και είναι. Αλλά υπάρχουν τέτοιες περιπτώσεις, υπάρχουν μεμονωμένες έστω περιπτώσεις παραβατικών και ακραίων παραβατικών συμπεριφορών, και από ενδοπανεπιστημιακούς αλλά και από εξωπανεπιστημιακούς ανθρώπους, οι οποίοι παρεισφρέουν με αφορμή το πανεπιστημιακό άσυλο στα πανεπιστήμια και δημιουργούν τεράστια προβλήματα, με αποτέλεσμα να θίγουν την ίδια την ουσία της δημόσιας εκπαίδευσης.

Υπάρχει μία παρανόηση, ότι δήθεν η Νέα Δημοκρατία και ο Κυριάκος Μητσοτάκης είναι εναντίον της δημόσιας εκπαίδευσης και του δημόσιου πανεπιστημίου. Αντιθέτως, εμείς ως Νέα Δημοκρατία που είμαστε ένα μεγάλο πατριωτικό, φιλελεύθερο και λαϊκό κόμμα πιστεύουμε στη δημόσια εκπαίδευση. Η δημόσια εκπαίδευση είναι αυτή που πήρε από το τίποτα παιδιά φτωχών οικογενειών, αλλά επειδή ήταν άξια τα ανέδειξε στα ύπατα αξιώματα σε όλους τους τομείς της κοινωνικής, επιστημονικής, καλλιτεχνικής κι ακόμα και πολιτικής τάξης.

Κι αυτό συνέβη χάρη στο δημόσιο πανεπιστήμιο στο οποίο πιστεύουμε και θέλουμε να το ενισχύσουμε. Δεν μπορούν όλοι οι Έλληνες να σπουδάσουν στο εξωτερικό. Δεν έχουν όλοι τη δυνατότητα να πάνε στο Χάρβαρντ ή στην Οξφόρδη. Έχουμε, όμως, τη δυνατότητα να φτιάξουμε και είμαστε υποχρεωμένοι να φτιάξουμε πανεπιστήμια τα οποία να είναι, αν όχι εφάμιλλα με το Χάρβαρντ και την Οξφόρδη, να είναι τα πανεπιστήμια εκείνα που χρειάζεται ο Έλληνας πολίτης, ο άξιος Έλληνας πολίτης, των χαμηλότερων τάξεων πολίτης να αρθεί πάνω από όλα αυτά και να φτάσει και να διαπρέψει και στην Ελλάδα και παγκοσμίως.

Γι’ αυτό ακριβώς, για να μπορέσει να γίνει το πανεπιστήμιο καλύτερο, πρέπει να απομονώσουμε τις ακραίες παραβατικές συμπεριφορές πολύ μικρών μειοψηφιών, κουκουλοφόρων και άλλων, που προκαλούν αυτά τα άθλια επεισόδια μέσα στον χώρο του πανεπιστημίου και συμπεριφέρονται σαν το πανεπιστήμιο να τους ανήκει. Όχι, το πανεπιστήμιο δεν ανήκει σε καμμία μειονότητα κουκουλοφόρων. Το πανεπιστήμιο ανήκει στους φοιτητές του, στους καθηγητές του και στον ελληνικό λαό.

Αυτό προσπαθεί να διασφαλίσει η Κυβέρνηση αυτή και με την Πανεπιστημιακή Αστυνομία την οποία εισάγει. Αυτή είναι η αλήθεια και ας σταματήσει, νομίζω, ο καιροσκοπισμός πάνω σ’ ένα τόσο μεγάλο και μείζον θέμα, που αφορά τα παιδιά μας και το μέλλον της κοινωνίας. Ξέρετε, μερικές φορές αισθάνομαι ότι τα κόμματα και οι πολιτικοί έχουν μείνει πίσω από τα γεγονότα, πίσω από την κοινωνία. Η κοινωνία δεν θέλει άλλους μπαχαλάκηδες στα πανεπιστήμια. Η κοινωνία θέλει ένα καλό πανεπιστήμιο, με δωρεάν υπηρεσίες, προς όφελος του Έλληνα και μάλιστα του φτωχότερου Έλληνα πολίτη, της φτωχότερης ελληνικής οικογένειας, για να διαπρέψουν και τα παιδιά εκείνα που είναι άριστα, αλλά δεν έχουν τη δυνατότητα να σπουδάσουν με άλλον τρόπο παρά μόνο στο δωρεάν δημόσιο πανεπιστήμιο, το οποίο εγγυόμαστε ότι θα διατηρήσουμε με κάθε τρόπο δυνατό και ισχυρό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο γενικός εισηγητής του ΣΥΡΙΖΑ κ. Διονύσιος - Χαράλαμπος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, δυστυχώς διαπιστώνουμε ότι η Κυβέρνηση έχει επιλέξει τον ολισθηρό δρόμο της έντασης. Έχει αποτύχει οικτρά σε όλες τις κρίσεις που κλήθηκε να αντιμετωπίσει.

Από την πανδημία δυστυχώς θρηνούμε σχεδόν τριάντα χιλιάδες συνανθρώπους μας που έχουν χάσει τη ζωή τους. Αυτό το νούμερο δυστυχώς μας κάνει μια από τις πρώτες χώρες σε θανάτους ανά εκατομμύριο σε όλη την Ευρώπη.

Πέρθσι το καλοκαίρι κατακάηκε η χώρα. Ζήσαμε μια τραγωδία. Ελπίζουμε να μην το ξαναζήσουμε και φέτος, αλλά δυστυχώς δεν βλέπουμε να υπάρχει η κατάλληλη προετοιμασία και πρόληψη και ανησυχούμε πάρα πολύ.

Στον χιονιά η πρωτεύουσα έζησε σε συνθήκες χάους, αποκλεισμού και παρέλυσε για μέρες.

Η ακρίβεια έχει γονατίσει νοικοκυριά και επιχειρήσεις. Οι εργαζόμενοι έχασαν το 18% του εισοδήματός τους μέσα σε λίγους μήνες.

Τα καταστήματα που σώθηκαν από τις διαδικασίες του μνημονίου κινδυνεύουν και αυτά με κλείσιμο λόγω του ότι χρωστάνε στους παρόχους ενέργειας.

Οι αγρότες αφήνουν ακαλλιέργητη τη γη γιατί δεν μπορούν να αντεπεξέλθουν στο τεράστιο κόστος παραγωγής.

Ο πληθωρισμός καταγράφει συνεχή ρεκόρ για τα τελευταία είκοσι επτά, είκοσι οκτώ χρόνια. Τέτοια νούμερα δεν έχουν καταγραφεί τα τελευταία είκοσι επτά, είκοσι οκτώ χρόνια.

Αποτυχίες λοιπόν παντού για τη μεγάλη κοινωνική πλειονότητα. Όμως η Κυβέρνηση φροντίζει να βάζει πλάτη στους λίγους και εκλεκτούς. Τους κάνει γενναίες φοροαπαλλαγές, φροντίζει για τη ρευστότητά τους με δισεκατομμύρια απευθείας αναθέσεων, προστατεύει τα υπερκέρδη των παρόχων ενέργειας. Τα ίδια και για τους «ημέτερους», τα γαλάζια παιδιά, με παχυλούς μισθούς, μπόνους εκατομμυρίων, στη ΔΕΗ, στον ΕΦΚΑ και αλλού.

Τι κάνει λοιπόν για να αλλάξει την ατζέντα για να συσπειρώσει το ακροατήριό της η Κυβέρνηση; Επιλέγει τον αυταρχισμό και τη βίαιη καταστολή, ακόμα και μέσα στα πανεπιστήμια, μέσα στο ακαδημαϊκό περιβάλλον που θα έπρεπε να πρυτανεύει ο διάλογος και η ειρηνική επίλυση των διαφορών.

Το προκλητικό ερώτημα «βιβλιοθήκη ή βαριοπούλες» είναι χαρακτηριστικό της διχαστικής και παρελκυστικής πολιτικής της Κυβέρνησης. Βεβαίως κι εμείς είμαστε με τις βιβλιοθήκες, βεβαίως κι εμείς είμαστε με το δημόσιο πανεπιστήμιο, βεβαίως και είμαστε με την ενίσχυση του δημόσιου πανεπιστημίου με πόρους, με καθηγητές, με προσωπικό και υποδομές. Είμαστε με την επέκτασή του, όχι με τη συρρίκνωσή του, όχι με αυτά που κάνετε εσείς, που κλείνετε πανεπιστημιακά τμήματα όπως κάνατε στον τόπο μου, στην Ηλεία, που κλείσατε τα πανεπιστημιακά τμήματα που λειτουργούσαν. Και γιατί το κάνετε αυτό; Για να υπηρετήσουμε ιδιωτικά συμφέροντα στον χώρο της πανεπιστημιακής εκπαίδευσης.

Εσείς λοιπόν υπηρετείτε τη συκοφάντηση των δημοσίων πανεπιστημίων, την υπονόμευσή τους, το γκρέμισμά τους. Με αυτήν την έννοια και η δική σας νεοφιλελεύθερη πολιτική είναι η βαριοπούλα που γκρεμίζει το δημόσιο πανεπιστήμιο. Και η ίδρυση και λειτουργία της πανεπιστημιακής αστυνομίας αυτόν τον σκοπό υπηρετεί, μαζί βέβαια με την ιδεοληπτική και επικοινωνιακή στόχευσή της. Ήδη η Πανεπιστημιακή Αστυνομία δημιουργεί περισσότερα προβλήματα από αυτά που δήθεν καλείται να επιλύσει. Για το θέμα αυτό θα επανέλθω και αργότερα.

Έρχομαι τώρα στο νομοσχέδιο. Με το πρώτο μέρος επέρχονται τροποποιήσεις στον Κώδικα Ποινικής Δικονομίας και στον Κώδικα Πολιτικής Δικονομίας. Θεσμοθετείται η ψηφιοποίηση των διαδικασιών επιδόσεων εγγράφων της ποινικής και πολιτικής δίκης. Αναμφίβολα, η επίδοση εγγράφων της ποινικής και πολιτικής δίκης με τη φυσική παρουσία των αστυνομικών και των δικαστικών υπαλλήλων επιβαρύνει με υπηρεσιακό χρόνο και πόρους. Η ψηφιοποίηση του κράτους είναι αναγκαία. Κανείς δεν το αμφισβητεί αυτό.

Ο ΣΥΡΙΖΑ, κατά τη διακυβέρνησή του, ειδικά στον τομέα της δικαιοσύνης έθεσε στέρεες βάσεις και έκανε σημαντικά βήματα προς αυτόν τον σκοπό. Συνεπώς η κριτική που ασκούμε σε αυτές τις διατάξεις εστιάζεται στο ότι η ψηφιοποίηση δεν μπορεί να περιορίζει και να πηγαίνει απέναντι και να δημιουργεί πρόβλημα στα δικονομικά δικαιώματα των πολιτών. Όπως έχουμε επισημάνει και κατά τη συζήτηση στις αρμόδιες επιτροπές, η ταυτοποίηση και η αντιστοίχιση της ηλεκτρονικής διεύθυνσης του προσώπου πρέπει να εξασφαλισθεί στον μεγαλύτερο δυνατό βαθμό. Είναι απαραίτητο να αποδεικνύεται η παραλαβή του μηνύματος ηλεκτρονικού ταχυδρομείου από τον παραλήπτη με αποδεικτικό προς τον αποστολέα.

Αυτό ακριβώς συμβαίνει και σήμερα με τη διαδικασία της φυσικής επίδοσης. Ο δικαστικός επιμελητής συντάσσει έκθεση επίδοσης στην οποία αναφέρει ποιος παρέλαβε, αν παρέλαβε, αν θυροκόλλησε. Στην περίπτωση που τελικά ο πολίτης δεν έλαβε ποτέ γνώση των διαδικασιών ή της ποινικής ή της πολιτικής δίκης έχει δικονομικά δικαιώματα, την ακύρωση της ποινικής απόφασης ή την ανακοπή ερημοδικίας της απόφασης του πολιτικού δικαστηρίου. Αυτά τα δικαιώματα μπορούν να ασκηθούν και εφόσον αποδείξει ότι δεν έλαβε ποτέ γνώση.

Εδώ λοιπόν πρέπει να απαντηθεί το ερώτημα πώς θα γίνει αυτό στην περίπτωση που η ψηφιακή επίδοση ολοκληρώνεται με την αποστολή του μηνύματος. Πώς θα γίνει αυτή η ταυτοποίηση; Πώς θα ασκήσει τα δικονομικά δικαιώματά του ο πολίτης χωρίς να υπάρχει βεβαίωση παραλαβής ή μη παραλαβής στην ηλεκτρονική διεύθυνση του προσώπου προς το οποίο απευθύνεται; Η ηλεκτρονική επίδοση, λοιπόν, πρέπει να παρέχει τουλάχιστον τις ίδιες δικλίδες ασφαλείας με τη φυσική επίδοση στο πρόσωπο στο οποίο απευθύνεται.

Επιπλέον, είναι αυτονόητο ότι πριν ξεκινήσει η εφαρμογή των διατάξεων τα λειτουργικά συστήματα θα πρέπει να αναβαθμιστούν και να προσαρμοστούν στις νέες απαιτήσεις.

Τέλος, προϋπόθεση για την πλήρη εφαρμογή του συστήματος πρέπει να είναι η εξασφάλιση και η διαπίστωση της λειτουργικότητάς τους. Ελπίζουμε ότι δεν θα επαναληφθεί αυτό που συνέβη, η τραγική κατάσταση που υπήρξε με την πλατφόρμα του Κτηματολογίου, που η δυσλειτουργία προκάλεσε εμφράγματα στις μεταβιβάσεις.

Στο δεύτερο μέρος, το άρθρο 20 είναι ένα ακόμα παράδειγμα του τρόπου με τον οποίον η Κυβέρνηση αντιμετωπίζει την ποινική δικαιοσύνη και την επιβολή των ποινών, πρόχειρα, αποσπασματικά και με μόνο κριτήριο την ικανοποίηση ιδεοληπτικών στοχεύσεων. Δεν διστάζετε να πάτε απέναντι στη λογική, στη θεωρία και στη νομολογία για το τι είναι εκρηκτικός μηχανισμός. Η νομοθέτησή σας οδηγεί σε μια οριζόντια αυστηροποίηση των ποινών. Παύει να υπάρχει κάθε είδους διαχωρισμός, διαβάθμιση και κλιμάκωση. Όλα αυτά, όμως, θα λειτουργήσουν αρνητικά στην αντίληψη των πολιτών, θα λειτουργήσουν ενάντια στην εμπιστοσύνη στη δικαιοσύνη και προφανώς αυτό δεν σας ενδιαφέρει. Εσείς θέλετε να κάνετε αυτό που έχετε αποφασίσει να κάνετε και αδιαφορείτε για τις συνέπειες στους θεσμούς της δημοκρατίας μας.

Προχωρώ στο άρθρο 22. Όπως αναφέραμε και στις επιτροπές, κινείται προς τη σωστή κατεύθυνση. Αποδεσμεύετε το προσωπικό των υπηρεσιών της Αστυνομίας από τις διαδικασίες βεβαίωσης του γνησίου της υπογραφής και της επικύρωσης φωτοαντιγράφων εγγράφων. Αυτές οι διαδικασίες πλέον θα γίνονται είτε από άλλες δημόσιες υπηρεσίες είτε από τα ΚΕΠ είτε από την ενιαία ψηφιακή πύλη της δημόσιας διοίκησης. Ωστόσο, τα ΚΕΠ και ευρύτερα η δημόσια διοίκηση έχουν μεγάλες ελλείψεις σε προσωπικό, μεγάλες ελλείψεις σε υλικοτεχνική υποδομή. Αυτό πρέπει να το προσέξουμε και να ενισχύσουμε τη δημόσια διοίκηση.

Επίσης, πρέπει να υπάρξει πρόβλεψη διατήρησης της υφιστάμενης κατάστασης σε περιοχές απομακρυσμένες ή ορεινές ή σε νησιά, γιατί εκεί ζουν γέροντες οι οποίοι δεν μπορούν να έχουν πρόσβαση στις ηλεκτρονικές υπηρεσίες ή δεν υπάρχουν κοντά στους οικισμούς δημόσιες υπηρεσίες και ΚΕΠ, αλλά υπάρχει αστυνομικό τμήμα ή αστυνομικός σταθμός που μπορεί να συνεχίσει να εξυπηρετεί τους πολίτες τουλάχιστον για ένα μεταβατικό διάστημα. Δεν μπορεί, λοιπόν, το κράτος να απαιτεί από τους πολίτες βεβαίωση του γνησίου υπογραφής και από την άλλη να τους αναγκάζει να κάνουν ταξίδια χιλιομέτρων για να κάνουν την επικύρωση ή να ταξιδεύουν από νησί σε νησί για να μπορέσουν να το κάνουν.

Έρχομαι στο άρθρο 28. Επί τρεις συνεδριάσεις σάς καλούμε να μας απαντήσετε σε συγκεκριμένα ερωτήματα και δεν το κάνετε. Θα τα επαναλάβω μήπως και λάβουμε σήμερα κάποιες απαντήσεις.

Ποια είναι η αναγκαιότητα της ίδρυσης ειδικής υπηρεσίας της Αστυνομίας μέσα στα πανεπιστήμια; Γιατί το κάνετε αυτό, όταν με το ισχύον νομικό πλαίσιο και με το προηγούμενο, όταν τελούνται αδικήματα εντός του πανεπιστημιακού χώρου, η αστυνομία επεμβαίνει; Υπάρχει κάποιο πρόβλημα σε αυτό; Κανένα. Έτσι γίνεται σε κάθε δημόσιο χώρο. Γιατί, λοιπόν, προβαίνετε στη σύσταση ειδικού σώματος, ειδικής υπηρεσίας μέσα στα πανεπιστήμια; Μπορεί να επεμβαίνει η αστυνομία. Υπάρχουν κάποιες έρευνες ή μελέτες που να δείχνουν αυξημένη εγκληματικότητα; Υπάρχει μεγαλύτερη εγκληματικότητα στα πανεπιστήμια, στους χώρους των πανεπιστημίων από άλλες περιοχές ή δημόσιους χώρους όπως το κέντρο της Αθήνας ή της Θεσσαλονίκης; Αν σας ενδιέφερε η προστασία της δημόσιας περιουσίας ή της περιουσίας του δημοσίου πανεπιστημίου, γιατί δεν δημιουργείτε ή δεν ενισχύετε την υπηρεσία φύλαξης των ίδιων των πανεπιστημίων; Αυτό κάνουν σε όλα τα ευρωπαϊκά κράτη. Σε αυτά τα κράτη το πανεπιστήμιο έχει φύλαξη, δεν έχει αστυνομία. Η αστυνομία υπάρχει, είναι μόνιμα στους πανεπιστημιακούς χώρους μόνο σε αυταρχικά καθεστώτα, όπως στην Τουρκία δίπλα μας. Εκεί υπάρχει αστυνομία μόνιμα μέσα στο πανεπιστήμιο. Γιατί; Διότι αυτά τα καθεστώτα φοβούνται τους φοιτητές, φοβούνται την ελευθερία της σκέψης και την έκφρασή της.

Τώρα εσείς οι δήθεν φιλελεύθεροι ολισθαίνετε συνεχώς στον αυταρχισμό και την αστυνομοκρατία. Γιατί το κάνετε αυτό; Για να συκοφαντήσετε τα δημόσια πανεπιστήμια, για να εξυπηρετήσετε ιδιωτικά συμφέροντα στην πανεπιστημιακή εκπαίδευση και για να υπηρετήσετε την ιδεοληπτική και επικοινωνιακή σας στόχευση. Με τη διάταξη αυτή που φέρνετε στο νομοσχέδιο, προσβάλλετε ακόμα και το συνταγματικά κατοχυρωμένο αυτοδιοίκητο των πανεπιστημίων, καθώς γίνεται σαφές πλέον ότι ο έλεγχος του σώματος και των ενεργειών του δεν θα γίνεται από τις πρυτανικές αρχές, αλλά απευθείας από την Αστυνομία και το Υπουργείο Προστασίας του Πολίτη και βεβαίως το Σώμα και τα στελέχη του θα είναι ένοπλα.

Με το άρθρο 29 τροποποιείτε τη λειτουργία των αγροτικών καταστημάτων κράτησης και της κεντρικής αποθήκης υλικών φυλακών. Θα επαναλάβω ότι η μεταφορά της Γενικής Γραμματείας Αντεγκληματικής Πολιτικής από το Υπουργείο Δικαιοσύνης στο Υπουργείο Προστασίας του Πολίτη ήταν ένα δομικό λάθος που ακρωτηρίασε τον θεσμό της δικαιοσύνης. Ο σωφρονισμός είναι άρρηκτα συνδεδεμένος με την ποινική δικαιοσύνη. Εσείς επιλέξατε κόντρα σε κάθε ευρωπαϊκή πρακτική να συνδέσετε τον σωφρονισμό με την καταστολή. Αυτό είναι βεβαίως ένα δείγμα για το πώς αντιλαμβάνεστε την επιβολή των ποινών. Δεν ενδιαφέρεστε για τον σωφρονισμό, αλλά εστιάζετε στον τιμωρητικό χαρακτήρα των ποινών.

Οι αγροτικές φυλακές στην Ελλάδα αποτελούν ένα πετυχημένο μοντέλο ανοικτής διαβίωσης και έκτισης της ποινής. Ταυτόχρονα, η αγροτική φυλακή αποτελεί και ένα στάδιο προετοιμασίας για την ελεύθερη ζωή. Η Κυβέρνησή σας με την ψήφιση του ν.4760/2020 προκάλεσε μεγάλη μείωση των κρατουμένων και υπολειτουργία των αγροτικών φυλακών. Στο 23% είναι σήμερα η πληρότητα στις αγροτικές φυλακές και πάνω από 100% στις περισσότερες κλειστές φυλακές. Σας τα λέγαμε αυτά όταν ψηφιζόταν ο ν.4760/2020. Αυτά ακριβώς επισημαίναμε. Εσείς αδιαφορήσατε και έρχεστε τώρα και προσπαθείτε κάτι να βελτιώσετε, αλλά και πάλι δεν κάνετε τίποτα. Μια τρύπα στο νερό. Δεν θα λύσετε το πρόβλημα. Αλλάξατε τις προϋποθέσεις, ώστε πάντα πλέον να απαιτείται καλή χρήση μιας άδειας, ορισμένη εκτιθείσα ποινή και αποκλείονται και ολόκληρες κατηγορίες κρατουμένων από τη μεταγωγή.

Είπε ο Υπουργός ότι θα φέρει και τροποποίηση του άρθρου και αυτή η τροποποίηση όμως θα είναι άνευ αντικειμένου επί της ουσίας και εξηγώ γιατί. Στο σύνολο των έντεκα χιλιάδων και πλέον κρατουμένων, όσοι εκτίουν σήμερα ποινή φυλάκισης είναι χίλια διακόσια άτομα, δηλαδή το 10%. Άλλωστε, ποτέ κάποιος που εκτίει ποινή φυλάκισης δεν θα επιλέξει να μεταταχθεί στην αγροτική φυλακή. Θα επιλέξει να διανύσει την κράτησή του στο βασικό κατάστημα για κάποιους μήνες και μετά εκ του νόμου έχει το δικαίωμα, αφού εκτίσει τα 2/5 της ποινής, να επιλέξει την υφ’ όρων απόλυση.

Επίσης, με τη διάταξη που είναι προς ψήφιση συνεχίζει να εξαρτάται η μεταγωγή σε αγροτικές φυλακές από την προϋπόθεση της χορήγησης και λήψης αδείας που εσείς με τη νομοθέτησή σας το έχετε κάνει εξαιρετικά δύσκολο. Άρα, λοιπόν, ελάχιστοι να μεταταχθούν στις αγροτικές φυλακές και τα ίδια συνεχίζουν να ισχύουν.

Το άρθρο 33 είναι μια χαρακτηριστική περίπτωση για το πώς λειτουργεί το πελατειακό και κομματικό κράτος, για το πώς παρακάμπτει τη νομιμότητα και τις αποφάσεις των δικαστηρίων. Το 2020 η πρώην Γενική Γραμματέας Αντεγκληματικής Πολιτικής κ. Νικολάου απομάκρυνε δεκαεπτά διευθυντές καταστημάτων κράτησης και δεκαέξι αρχιφύλακες. Προσέφυγαν οι άνθρωποι δικαστικά και δικαιώνονται. Έντεκα έχουν κερδίσει δικαστικά και έχει αναγνωριστεί η παράνομη απομάκρυνσή τους. Απ’ αυτούς τους έντεκα που έχουν δικαιωθεί, έχετε τακτοποιήσει μόνο τους δύο και τι κάνετε τώρα; Φέρνετε αυτή τη διάταξη. Τι κάνει αυτή η διάταξη; Δημιουργεί τις προϋποθέσεις, ώστε ακόμα και αν επαναφέρετε στις θέσεις τους αυτούς τους ανθρώπους που κέρδισαν στα δικαστήρια, θα μπορείτε σε μικρό χρονικό διάστημα να τους αλλάξετε πάλι κατά το δοκούν για να βάλετε άλλους. Ποιους άλλους; Τους εκλεκτούς, τους «ημετέρους», χωρίς κριτήρια, χωρίς αξιοκρατία.

Θα έλεγα κάποια πράγματα για την προκλητική τροπολογία 1321 του Υπουργείου Προστασίας του Πολίτη, αλλά θα τα πω στη δευτερολογία μου. Δυο λόγια μόνο: Κάνετε αυτό που κάνετε συνεχώς. Φέρνετε μια τροπολογία με θετικές διατάξεις. Αυτή η τροπολογία έχει θετικές διατάξεις για τους αστυνομικούς. Θα την ψηφίζαμε. Βάζετε, όμως, και το άρθρο 6, το οποίο είναι ένα σκάνδαλο ξανά. Τι κάνετε; Τακτοποιείτε τις οφειλές προς την εταιρεία G4S που ήταν διευθύνων σύμβουλος ο κ. Κοντολέων, ο νυν διοικητής της ΕΥΠ. Ξανά, δηλαδή, με νόμο τακτοποιείτε τις οφειλές προς τον κύριο διοικητή που ήταν διευθύνων σύμβουλος σε αυτή την εταιρεία. Ξανά τα ίδια. Σκάνδαλο. Θα επανέλθω στη δευτερολογία μου.

Θα πω μόνο ότι το νομοσχέδιο, όπως το εισηγείστε, φέρνει ημιτελείς διατάξεις ή και διατάξεις που θα δημιουργήσουν περισσότερα προβλήματα απ’ αυτά που δήθεν λύνουν. Νομοθετείτε βιαστικά, ιδεοληπτικά, με επικοινωνιακούς όρους, χωρίς όραμα. Η στόχευσή σας είναι η εξυπηρέτηση συμφερόντων και «ημετέρων», όμως η κοινωνία επιζητά την ελπίδα και την προοπτική που μόνο μια προοδευτική κυβέρνηση μπορεί να φέρει, μια κυβέρνηση που θα έχει πρόταγμα να δώσει απαντήσεις στις επιτακτικές ανάγκες της μεγάλης κοινωνικής πλειοψηφίας και να υπηρετήσει τη δημοκρατία με δικαιοσύνη και αξιοκρατία παντού.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Να κλείσει το ηλεκτρονικό σύστημα εγγραφών.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 1ης Ιουνίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος του Κανονισμού Βουλής)

1. Η με αριθμό 703/24-5-2022 επίκαιρη ερώτηση του Βουλευτή Ηλείας της Νέας Δημοκρατίας κ. Ανδρέα Νικολακόπουλο προς τον Υπουργό Δικαιοσύνης με θέμα: «Λειτουργία Πρωτοδικείου Αμαλιάδας - Ενδεχόμενο κατάργησής του».

2. Η με αριθμό 719/30-5-2022 επίκαιρη ερώτηση του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς τον Υπουργό Αγροτικής Ανάπτυξης και Τροφίμων, με θέμα: «Η έλλειψη εργατών γης αφήνει ακαλλιέργητες μεγάλες αγροτικές εκτάσεις την ώρα που απειλούμαστε με επισιτιστική κρίση».

3. Η με αριθμό 713/30-5-2022 επίκαιρη ερώτηση του Βουλευτή Αργολίδας του Κινήματος Αλλαγής κ. Ανδρέα Πουλά προς τον Υπουργό Αγροτικής Ανάπτυξης και Τροφίμων, με θέμα: «Πότε και πώς θα εφαρμοσθούν τα μέτρα που εξαγγέλλει συνεχώς η κυβέρνηση για τους αγρότες, για την αντιμετώπιση της ακρίβειας στην ενέργεια και τα εφόδια».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4613/12-4-2022 ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Πολιτισμού και Αθλητισμού, με θέμα: «Τα κριτήρια χρηματοδότησης των αθλητικών σωματείων ΑΜΕΑ, οδηγούν σε οικονομική ασφυξία και στη διάλυσή τους».

Οι επίκαιρες ερωτήσεις που θα απαντηθούν από τον ίδιο Υπουργό ή Υφυπουργό θα συζητηθούν η μία μετά την άλλη.

Καλείται στο Βήμα ο ειδικός αγορητής από το ΠΑΣΟΚ – Κίνημα Αλλαγής κ. Γεώργιος Καμίνης.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Ως προς το κύριο σώμα του νομοσχεδίου που αφορά την ψηφιοποίηση των εγγράφων, τις επιδόσεις με ηλεκτρονικό τρόπο, την απαλλαγή των αστυνομικών από τα γραφειοκρατικά καθήκοντα της επικύρωσης του γνησίου της υπογραφής και επιτέλους το γεγονός ότι οι αστυνομικοί θα αφοσιωθούν στα κύρια καθήκοντά τους σε ένα μεγάλο τμήμα της Αστυνομίας, όλα αυτά είναι θετικά.

Δυστυχώς τη θετική αυτή εικόνα που απορρέει από τον κύριο κορμό του νομοσχεδίου την υπονομεύουν επιμέρους διατάξεις οι οποίες είναι ξένες ως συνήθως προς το κύριο αντικείμενό του.

Παραμένω προς το παρόν σε κάποια βασικά άρθρα.

Στο άρθρο 16 ξέρουμε ότι μέχρι τώρα οι περιφέρειες επιχορηγούσαν τις υπηρεσίες της Ελληνικής Αστυνομίας και του Πυροσβεστικού Σώματος. Έρχεστε τώρα και προσθέτετε και τους δήμους σε μια εποχή βέβαια ισχνών αγελάδων, σε μια εποχή που οι δήμοι πραγματικά βρίσκονται σε τεράστια αδυναμία να ανταποκριθούν στα στοιχειώδη καθήκοντά τους. Γιατί; Μεταξύ πολλών άλλων λόγων, κυρίως λόγω της ακρίβειας. Με ποιους πόρους θα μπορέσουν, λοιπόν, οι δήμοι να επιχορηγήσουν τα Σώματα Ασφαλείας, αλλά και τα καταστήματα κράτησης που βρίσκονται στις περιφέρειές τους, όπως δεχτήκατε; Αυτό αποτελεί ένα αίνιγμα.

Θα έπρεπε να σκεφτούμε, λοιπόν, το ενδεχόμενο μιας διαδημοτικής συνεργασίας για την κάλυψη της επιχορήγησης, ειδικά μάλιστα όταν οι φυσικές καταστροφές κατά κανόνα υπερβαίνουν τα διοικητικά όρια ενός δήμου. Το λέω αυτό γιατί σύμφωνα με το άρθρο 202 του ν.3464 το ποσοστό επιχορήγησης δεν μπορεί να υπερβαίνει το 1,5% των τακτικών εσόδων του δήμου. Αναρωτιέμαι, λοιπόν, πώς θα είναι αποτελεσματική η επιχορήγηση αυτή, όταν ουσιαστικά ο δήμος είναι περιορισμένος να δαπανήσει ένα πολύ χαμηλό μέρος από αυτά που απαιτούνται;

Άρθρο 21. Είναι σωστό ότι μετατρέπονται προς το αυστηρότερο οι προϋποθέσεις βάσει των οποίων μπορεί κατ’ εξαίρεση να οπλοφορεί ο αστυνομικός και εκτός υπηρεσίας. Όμως σύμφωνα με την κείμενη νομοθεσία, με τον ν.3169, ο οπλισμός των αστυνομικών παραδίδεται αυτοδίκαια και από τους ίδιους στην υπηρεσία, όταν δεν έχουν υποστεί τη συντηρητική εκπαίδευση οπλοτεχνικής και σκοποβολής με μέριμνα μάλιστα της υπηρεσίας. Αυτές οι εκπαιδεύσεις ελέω μνημονίων έχουν κυριολεκτικά παγώσει. Ουσιαστικά η πλειονότητα των αστυνομικών αυτή τη στιγμή κακώς φέρει οπλισμό.

Θα ήθελα σε αυτό το σημείο, κύριε Υπουργέ, να ενημερώσετε το Σώμα για το εάν οι προβλεπόμενες από τον νόμο εκπαιδεύσεις οπλοτεχνικής και σκοποβολής έχουν ξεκινήσει και πάλι. Εάν όχι, τι σκοπεύει να κάνει το Υπουργείο;

Έρχομαι τώρα στο άρθρο 28 που αφορά την Πανεπιστημιακή Αστυνομία. Το είπα προ ημερών, το επανέλαβε και ο κ. Λοβέρδος, έχει επιμείνει και καλά κάνει. Το δημόσιο σχολείο και το δημόσιο πανεπιστήμιο σε αυτή τη χώρα αποτέλεσαν κατ’ εξοχήν το μέσο κοινωνικής ανέλιξης ήδη από τον 19ο αιώνα. Ένα από τα σημαντικότερα βιβλία που θεωρώ ότι διάβασα στη ζωή μου είναι η διδακτορική διατριβή του Κωνσταντίνου Τσουκαλά με τίτλο: «Εξάρτηση και αναπαραγωγή για τον ρόλο των εκπαιδευτικών μηχανισμών στην Ελλάδα», η οποία έρχεται και τεκμηριώνει ακριβώς αυτό, τον ρόλο που διαδραμάτισε στην κοινωνική άνοδο αποκλεισμένων στρωμάτων, κυρίως των αγροτικών πληθυσμών, το δημόσιο σχολείο και το δημόσιο πανεπιστήμιο.

Στον βαθμό, λοιπόν, που επικρατεί αυτή η κατάσταση στα δημόσια πανεπιστήμια οι ανισότητες διευρύνονται, γιατί η ιδιωτική εκπαίδευση προχωρά κανονικά και εμείς καθόμαστε τώρα και παριστάνουμε μάρτυρες μιας σύγκρουσης η οποία εξυπηρετεί τα επιμέρους ακροατήρια των δύο κομμάτων της Συμπολίτευσης και της Αντιπολίτευσης, που η μεν Νέα Δημοκρατία ποντάρει στη γοητεία της βίαιης επιβολής του νόμου, ο δε ΣΥΡΙΖΑ στη γοητεία της βίαιης αμφισβήτησης του νόμου.

Εμείς δεν πρόκειται να μπούμε σε αυτό το παιχνίδι είτε με τις βιβλιοθήκες είτε με τις βαριοπούλες. Από την πρώτη στιγμή υιοθετήσαμε την άποψη και εκπονήσαμε και πρόταση νόμου ότι θα πρέπει επιτέλους οι πρυτανικές αρχές των πανεπιστημίων να αναλάβουν και αυτές τις ευθύνες τους και να οργανώσουν την ασφάλεια μέσα στους πανεπιστημιακούς χώρους.

Εσείς, όμως, ψηφίσατε την Πανεπιστημιακή Αστυνομία με τον ν.4777, η οποία ακόμα ενάμιση χρόνο μετά δεν έχει λειτουργήσει. Βλέπουμε ένα ατέρμονο μπρος πίσω τόσο από πλευράς στελέχωσης, όσο και από πλευράς λειτουργίας και επιχειρησιακού σχεδιασμού. Προσθέτετε σήμερα ένα δεύτερο εδάφιο στο άρθρο 18 του ν.4777 με το οποίο μετατρέπετε ουσιαστικά τα μέλη της Πανεπιστημιακής Αστυνομίας σε ειδικούς φρουρούς, οι οποίοι όταν δεν μπορούν να ασκούν τα καθήκοντα πανεπιστημιακής φύλαξης, θα ασκούν κανονικά τα καθήκοντά τους. Βλέπουμε ουσιαστικά μια σταδιακή μετατόπιση της θέσης της Κυβέρνησης. Επί της ουσίας δεν μιλάμε για ειδικό σώμα φύλαξης των πανεπιστημίων, αλλά για μια επιπρόσθετη υπηρεσία που καλούνται να επιτελέσουν οι ειδικοί φρουροί.

Έρχομαι τώρα στις διατάξεις που αφορούν τη Γενική Γραμματέα Αντεγκληματικής Πολιτικής. Από την πρώτη στιγμή, από τους πρώτους μήνες της διακυβέρνησής σας όταν αποφασίσατε να μεταφέρετε τις αρμοδιότητες της Γενικής Γραμματείας Αντεγκληματικής Πολιτικής από το Υπουργείο Δικαιοσύνης στο Υπουργείο Προστασίας του Πολίτη το είχαμε πει ότι αυτό είναι ένα θανάσιμο σφάλμα. Γιατί με αυτόν τον τρόπο θα δοθεί μέσα στο σωφρονιστικό σύστημα ένα υπέρμετρο βάρος στην καταστολή και θα τεθεί σε δεύτερη μοίρα η μέριμνα για την κοινωνική επανένταξη των κρατουμένων.

Έχουμε εναλλακτικά μέτρα κράτησης της ποινής τα οποία τα βλέπουμε ουσιαστικά να παραπαίουν, να τα έχει αφήσει στην τύχη τους η σημερινή Κυβέρνηση. Αναφέρομαι πρώτα από όλα στον θεσμό των αγροτικών φυλακών, τον οποίο στην κυριολεξία τον έχετε αφήσει να μαραζώνει, τη στιγμή μάλιστα που υπάρχει πρόβλημα και πάλι υπερπληθυσμού στα κανονικά καταστήματα κράτησης και πολύ μικρής πληρότητας στα αγροτικά καταστήματα. Και έρχεστε αυτή τη στιγμή να ελαφρύνετε τις προϋποθέσεις τις οποίες είχατε θέσει -τις αυστηρές προϋποθέσεις- για τη μεταγωγή στις αγροτικές φυλακές, αλλά και πάλι το κάνετε τσιγκούνικα και ουσιαστικά δεν θα έχει αντίκρισμα αυτή η νομοθετική μετατροπή. Γιατί; Γιατί παραμένουν οι πολύ αυστηρές προϋποθέσεις σχετικά με τη χορήγηση άδειας στις περιπτώσεις της κάθειρξης και στις περιπτώσεις της φυλάκισης, όπως σωστά έχει λεχθεί, θα προτιμά ο κρατούμενος ουσιαστικά την υφ’ όρον απόλυση από τη μεταγωγή στις αγροτικές φυλακές.

Αλλά φαίνεται ότι τίποτε δεν μένει κανονικά στον χώρο των φυλακών.

Μας φέρνετε δύο διατάξεις, με τις οποίες στην ουσία αποδιαρθρώνετε αφ’ ενός μεν το σύστημα των μετατάξεων, των αποσπάσεων στις φυλακές και εγκαθιστάτε τον Υπουργό με δικαίωμα βέτο. De facto, δηλαδή, καταργείτε τα υπηρεσιακά συμβούλια. Αφ’ ετέρου στα θέματα των διορισμών σε θέσεις ευθύνης και πάλι ουσιαστικά κυρίαρχος γίνεται ο Υπουργός. Όλη αυτή η υπερσυγκέντρωση αρμοδιοτήτων στο πρόσωπο του Υπουργού που κανονικά ασκούνται και από συλλογικά διοικητικά όργανα τι μαρτυρά; Μας διαβεβαιώνει ότι ουσιαστικά δεν λειτουργούν οι κανονικοί θεσμοί. Είτε οι κανονικοί θεσμοί σε ό,τι αφορά τις μεταθέσεις τις αποσπάσεις κ.λπ. είτε οι κανονικοί θεσμοί διορισμών σε θέσεις ευθύνης. Και όλο αυτό το ανακάτωμα τελικά οδηγεί σε μία υπερσυγκέντρωση στο πρόσωπο του Υπουργού.

Αυτό μόνο του είναι μια ένδειξη ότι το σύστημα δεν λειτουργεί. Ότι η απόσπαση των φυλάκων από το Υπουργείο Δικαιοσύνης έχει οδηγήσει σε μια κατάσταση μιας διαρκούς έκτακτης νομοθέτησης. Το θέμα της ηλεκτρονικής επιτήρησης, το περίφημο βραχιολάκι, είχε αρχίσει πιλοτικά και ανατέθηκε με διαδικασίες ειδικές στον πρώην διευθύνοντα σύμβουλο της ιδιωτικής εταιρείας. Στη συνέχεια διορίστηκε διοικητής της ΕΥΠ με περιορισμένα προσόντα και αναγκάστηκε ο νομοθέτης να έρθει εκ των υστέρων να μειώσει τα νομοθετημένα προσόντα. Παρ’ όλα αυτά, ακόμη και εκεί, βλέπουμε ότι κατά παρέκκλιση ουσιαστικά των διατάξεων, αφού έχει έρθει το Νομικό Συμβούλιο του Κράτους και έχει πει ότι έχει λήξει η σύμβαση ήδη από το 2019, εσείς αναγκάζεστε να έρχεστε νομοθετικά αυτή τη στιγμή για να καλύψετε το κενό. Θα γίνει ανοικτός διαγωνισμός για το θέμα της ηλεκτρονικής επιτήρησης; Υπάρχει διαγωνισμός που τρέχει; Πότε θα λειτουργήσει κανονικά το θέμα της ηλεκτρονικής επιτήρησης;

Το θέμα της κοινωνικής υπηρεσίας στους δήμους είναι ένας άλλος τρόπος εναλλακτικής έκτισης ποινής. Βλέπουμε, δηλαδή, ότι είτε μιλάμε για αγροτικές φυλακές είτε μιλάμε για ηλεκτρονική επιτήρηση είτε μιλάμε για κοινωνική υπηρεσία, ουσιαστικά αυτά τα τρία μέτρα τα οποία θα μπορούσαν να αποσυμφορήσουν τις φυλακές και να οδηγήσουν σε μια ομαλή επανένταξη των κρατουμένων με τον ένα ή με τον άλλο τρόπο, έχουν τεθεί σε δεύτερη μοίρα και αποτελούν αντικείμενο διαρκώς μιας εμβαλωματικής νομοθεσίας.

Αυτό ακριβώς έρχεται και δικαιώνει την άποψη που είχαμε εκφράσει τότε ότι είναι λάθος να έχουν περιέλθει οι αρμοδιότητες στο Υπουργείο Προστασίας του Πολίτη. Με αυτόν τον τρόπο το πρόβλημα της εγκληματικότητας, κύριε Υπουργέ, έχει αρχίσει πια να απασχολεί πάρα πολύ σοβαρά και την τοπική αυτοδιοίκηση, όπως έδειξε ο Δήμαρχος Αθηναίων με τις δηλώσεις του. Και δυστυχώς πρέπει να θυμίσω ότι το πρόβλημα αυτό στην Αθήνα είναι διαχρονικό. Και ο ομιλών όταν ασκούσε τα χρέη του δημάρχου είχε αναγκαστεί να ζητήσει την παραίτηση του τότε Υπουργού Προστασίας του Πολίτη. Δυστυχώς τα προβλήματα αυτά παραμένουν όσο το σωφρονιστικό μας σύστημα θα παραμένει καθηλωμένο σε μία αντίληψη καταστολής που προηγείται ακόμη και αυτού του Διαφωτισμού.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής από το Κομμουνιστικό Κόμμα Ελλάδας, ο κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ κύριε Πρόεδρε.

Με το συζητούμενο νομοσχέδιο του Υπουργείου Προστασίας του Πολίτη η Κυβέρνηση προβάλλει την ανάγκη επιτάχυνσης της ποινικής διαδικασίας αντιμετώπισης καθυστερήσεων και δυσλειτουργιών στις διάφορες υπηρεσίες του Υπουργείου. Παράλληλα εισάγει νέες και τροποποιεί παλαιότερες ρυθμίσεις που αφορούν την αντεγκληματική πολιτική και τα Σώματα Ασφαλείας. Και σε αυτό το νομοσχέδιο δεν έλειψε η στείρα αντιπαράθεση ανάμεσα στην Κυβέρνηση και στον ΣΥΡΙΖΑ, στο ΠΑΣΟΚ-Κίνημα Αλλαγής, τα οποία διαγκωνίζονται για τις επιμέρους διατάξεις του νομοσχεδίου αγνοώντας, συνειδητά βέβαια, την πραγματική του στόχευση. Ο τελικός στόχος αυτού του νομοσχεδίου είναι ο εκσυγχρονισμός, όπως λέγεται, η αναβάθμιση και κλιμάκωση της κατασταλτικής λειτουργίας του κρατικού μηχανισμού. Η προσαρμογή του σε συνθήκες έντασης της αντιλαϊκής επίθεσης, της ακρίβειας, της ενεργειακής φτώχειας, των μισθών πείνας, των ελαστικών εργασιακών σχέσεων, τη μετατροπή των πανεπιστημιακών ιδρυμάτων σε ανώνυμες εταιρείες που προκαλεί όλο και μεγαλύτερη λαϊκή οργή και αγανάκτηση, μικρότερες και μεγαλύτερες εστίες αντίστασης στην πολιτική που ρημάζει την εργατική λαϊκή οικογένεια, τα μορφωτικά δικαιώματα της νεολαίας. Η οργή, λοιπόν, του λαού και της νεολαίας είναι που ενοχλεί όχι μόνο την Κυβέρνηση της Νέας Δημοκρατίας αλλά συνολικά το πολιτικό σύστημα, την κυρίαρχη τάξη, την αστική τάξη και το κράτος της, την ανεμπόδιστη καπιταλιστική ανάπτυξη. Εξ ού και η πρεμούρα -επιτρέψτε μου την έκφραση- να επιβληθεί σιγή νεκροταφείου και να περάσει διά πυρός και σιδήρου το ιδεολόγημα «νόμος και τάξη».

Το άρθρο 28 του παρόντος νομοσχεδίου για τα καθήκοντα ειδικών φρουρών ομάδων Πανεπιστημιακής Αστυνομίας αυτό τον στόχο υπηρετεί. Πρόκειται για μία απαράδεκτη, επικίνδυνη διάταξη και κατά την άποψη του ΚΚΕ πρέπει να αποσυρθεί, κύριε Υπουργέ. Είναι ένα ακόμα βήμα στην κατεύθυνση έντασης της καταστολής. Η βία, η καταστολή στα πανεπιστήμια που ζούμε, τα γεγονότα στο ΑΠΘ, είναι μόνο ένα δείγμα των προθέσεων της Κυβέρνησης. Ας φανταστούμε λίγο τι θα επακολουθήσει στα πανεπιστήμια με τους τετρακόσιους νέους ειδικούς φρουρούς που θα ριχτούν πλέον ένοπλοι στην καταστολή. Η Κυβέρνηση με το γελοίο σύνθημα «βαριοπούλα ή βιβλιοθήκη» και αξιοποιώντας και τις όποιες προβοκατόρικες ενέργειες, προσπαθεί απεγνωσμένα να δικαιολογήσει την παρουσία της Πανεπιστημιακής Αστυνομίας στα πανεπιστημιακά ιδρύματα. Με βρώμικα, με επικίνδυνα μέσα επιχειρεί να προωθήσει και να επιβάλλει τις αντιδραστικές αλλαγές με τον νόμο πλαίσιο. Τρέχει μάλιστα θορυβημένη από την πανωλεθρία της ΔΑΠ στις πρόσφατες φοιτητικές εκλογές και τη μεγάλη νίκη της Πανσπουδαστικής να διευρύνει τον ρόλο της Πανεπιστημιακής Αστυνομίας λαμβάνοντας σοβαρά υπ’ όψιν τις διαθέσεις των φοιτητών στους κυβερνητικούς σχεδιασμούς. Με τη συγκεκριμένη διάταξη διευρύνονται τα καθήκοντα του προσωπικού της Πανεπιστημιακής Αστυνομίας. Θα είναι τα ίδια καθήκοντα που έχουν όλοι οι ειδικοί φρουροί- αστυνομικοί, δηλαδή γενικευμένα καθήκοντα καταστολής, με κατοχή του αντίστοιχου εξοπλισμού, δηλαδή των πυροβόλων όπλων. Η διατύπωση της διάταξης είναι παντός καιρού. Δηλαδή, οι ένστολοι Πανεπιστημιακής Αστυνομίας, ένοπλοι πλέον, θα μπορούν να διατίθενται στην καταστολή εντός και εκτός των πανεπιστημίων ή γύρω από αυτά σε γενικά καθήκοντα ενώ παράλληλα να νομιμοποιούν τη γενικευμένη ένοπλη παρουσία τους. Αυτό το ιδεολόγημα «νόμος και τάξη» όπως και η μετατροπή των πανεπιστημιακών ιδρυμάτων σε πανεπιστήμιο ανώνυμη εταιρεία, εμείς σας το επιστρέφουμε. Θα σας το επιστρέψει και η ίδια η νεολαία ως απαράδεκτα και αντιδραστικά.

Επανέρχομαι στο πρώτο μέρος του νομοσχεδίου, στα άρθρα 1 έως 14 για την ηλεκτρονική επίδοση εγγράφων και αποδέσμευση της Ελληνικής Αστυνομίας από τη διενέργεια επιδόσεων εγγράφων της ποινικής και πολιτικής δίκης.

Με τις προτεινόμενες ρυθμίσεις επιδιώκεται να αντικατασταθεί πλήρως η διά ζώσης επίδοση εγγράφων, μία διαδικασία από την οποία εξαρτώνται μια σειρά κρίσιμες προθεσμίες και διαδικασίες για τον μάρτυρα και τον κατηγορούμενο με την ηλεκτρονική επίδοση. Η επίδοση ενός εγγράφου σε φυσική έγχαρτη μορφή από δικαστικό επιμελητή, όταν γίνεται στα χέρια του ενδιαφερομένου, αναδεικνύει τη σοβαρότητα της διαδικαστικής πράξης, σε αντίθεση με το e-mail σε ηλεκτρονική διεύθυνση που μπορεί πολύ πιο εύκολα να χαθεί, να σβηστεί, να φτάσει σε άλλο παραλήπτη με κίνδυνο έκθεσης ιδιαίτερα ευαίσθητων δεδομένων των καλούμενων πολιτών, να μη ληφθεί υπ’ όψιν είτε από λάθος είτε να περάσει στην ανεπιθύμητη αλληλογραφία.

Το ίδιο ισχύει και για την περίπτωση που ο ενδιαφερόμενος είτε για λόγους που αφορούν το έγγραφο, ένα ηλεκτρονικά ελαττωματικό έγγραφο είτε για λόγους που αφορούν το εγκατεστημένο στον υπολογιστή ή το κινητό του πρόγραμμα δεν μπορεί να ανοίξει το έγγραφο. Επίσης μπορεί το ίδιο το e-mail να αποτελέσει αντικείμενο κυβερνοεπίθεσης ή να έχει περιέλθει σε αχρηστία από τον κάτοχό του, να χρησιμοποιείται σπάνια ή οποιονδήποτε άλλο λόγο, πράγμα βέβαια που δεν ισχύει όταν ο ίδιος ο ενδιαφερόμενος λαμβάνει διά ζώσης το έγγραφο που τον αφορά.

Επομένως, με την ηλεκτρονική επίδοση δεν κατοχυρώνονται καλύτερα δικαιώματα των διαδίκων ιδίως των κατηγορουμένων, αλλά αντίθετα ελλοχεύει ο κίνδυνος αποδυνάμωσης αυτών.

Η ψηφιοποίηση της δικαιοσύνης και συνολικά του κράτους με την ηλεκτρονική επίδοση εγγράφων μπορεί να προβάλλεται ως πανάκεια για την επιτάχυνση της ποινικής διαδικασίας, αλλά επί της ουσίας επιτυγχάνει ένα τριπλό στόχο. Πρώτον, να απαλλάξει τον κρατικό μηχανισμό από την υποχρέωση της υλοποίησης όλων των απαραίτητων μέτρων για την ουσιαστική επιτάχυνση και την απρόσκοπτη πρόσβαση των εργατικών λαϊκών στρωμάτων στη δικαιοσύνη. Κριτήριο δεν είναι η αναβάθμιση της δικαιοσύνης υπέρ των εργαζομένων και απλών ανθρώπων, μαρτύρων, κατηγορουμένων, αλλά η αναβάθμιση της ως μέρους του σύγχρονου αστικού επιτελικού κράτους, που υπηρετεί τους αντιδραστικούς του σκοπούς ακόμα πιο ευέλικτα, γρήγορα και ει δυνατόν με μείωση δαπανών.

Θύμα αυτού του ψηφιακού επιτελικού κράτους είναι και ο κλάδος των δικαστών, επιμελητών για την προστασία των οποίων δεν υπάρχει καμμία σχετική νομοθετική πρόβλεψη. Τα προβλήματα άλλωστε αυτά έχουν επισημανθεί πολλές φορές. Τα έχουν επισημάνει πάρα πολλές φορές οι συνδικαλιστικές ενώσεις τόσο των δικαστών και εισαγγελέων όσο και των δικαστικών υπαλλήλων.

Θυμίζουμε την απόφαση της Ομοσπονδίας Δικαστικών Υπαλλήλων Ελλάδας με αφορμή την απεργία στις 6 Απριλίου του 2022 που ζητούσαν μεταξύ άλλων άμεσες προσλήψεις μόνιμου προσωπικού γραμματέων όλων των κατηγοριών και κλάδων, εξειδικευμένου προσωπικού για την ανάπτυξη ηλεκτρονικών συστημάτων και την καταγραφή των πρακτικών σε όλα τα δικαστήρια, εκσυγχρονισμό των υλικοτεχνικών υποδομών, κτηριακές εγκαταστάσεις, νέες τεχνολογίες, αύξηση -τουλάχιστον διπλασιασμό- των εξόδων κίνησης των επιμελητών για να μπορούν να ανταποκρίνονται χωρίς προσωπικό κόστος στις ανάγκες των καθηκόντων τους.

Ένας δεύτερος στόχος είναι να ενταχθούν αυτές οι αλλαγές στο έτσι κι αλλιώς αντιδραστικό ποινικό οπλοστάσιο που τα τελευταία χρόνια με τις αλλαγές στον Ποινικό Κώδικα και στον Κώδικα Ποινικής Δικονομίας από τις κυβερνήσεις και της Νέας Δημοκρατίας και του ΣΥΡΙΖΑ πρωτύτερα, ενισχύεται όλο και περισσότερο απέναντι πρώτα και κύρια στον εχθρό λαό.

Και τρίτον, να διευκολυνθεί το κεφάλαιο και η εξουσία του για να επιτελεί ακόμα πιο αποτελεσματικά το κράτος τον ρόλο του στην αποφασιστική εξυπηρέτηση των υποθέσεων των μονοπωλιακών ομίλων, όπως αποδεικνύεται άλλωστε και από τα ειδικά ταχεία τμήματα για υποθέσεις μεγάλου οικονομικού ενδιαφέροντος, αλλά πάντα σε βάρος των υποθέσεων και των δικαιωμάτων του λαού.

Εκτός όλων των άλλων υπηρετείται η γενική προπαγανδιστική ομπρέλα που κάτω από τον στόχο της ηλεκτρονικής δικαιοσύνης, η τεχνολογία αντιμετωπίζεται ως πανάκεια, προκειμένου να κρυφτούν κάτω από το χαλί χρόνια προβλήματα που οι διαδοχικές κυβερνήσεις αρνούνται να επιλύσουν.

Στο δεύτερο μέρος του σχεδίου νόμου εισάγονται κατά τη γνώμη μας νέοι επικίνδυνοι δρόμοι αναβάθμισης της καταστολής και μέσα από τις ρυθμίσεις που αφορούν στα σώματα ασφαλείας. Ήδη στην αρχή της τοποθέτησής μου αναφέρθηκα στο άρθρο 28 σχετικά με την Πανεπιστημιακή Αστυνομία.

Στο άρθρο 20 αναφορικά με την προσθήκη ορισμού έννοιας «εμπρηστικός μηχανισμός» πέραν της προχειρότητας στη διατύπωση της διάταξης, δεν ρυθμίζεται με ξεκάθαρους όρους την έννοια του εμπρηστικού μηχανισμού και αφήνει ανοιχτή την ερμηνεία στους εφαρμοστές δηλαδή στους μηχανισμούς καταστολής που μπορούν κατά βούληση να κρίνουν αν κάποιο αντικείμενο είναι εμπρηστικός μηχανισμός.

Όπως είναι γνωστό η Κυβέρνηση στο πλαίσιο της έντασης της καταστολής, έχει κάνει σημαία την ένταξη των μολότοφ στα όπλα και ουσιαστικά είχε νομοθετήσει πως κάθε αυτοσχέδια κατασκευή είναι όπλο ως εμπρηστικός εκρηκτικός μηχανισμός.

Με το παρόν άρθρο επειδή τα πάντα για την Κυβέρνηση υπηρετούν το κέρδος των επιχειρηματικών ομίλων έρχεται και αναδιατυπώνει τον ορισμό του εκρηκτικού μηχανισμού και εξαιρεί τα τυποποιημένα προϊόντα που χρησιμοποιούνται ευρέως στην αγορά και παράγουν φλόγα.

Με το άρθρο 21 για τις προϋποθέσεις κατ’ εξαίρεση οπλοφορίας αστυνομικών, με βάση την προτεινόμενη διάταξη ο αστυνομικός που δεν έχει αποδεδειγμένα ψυχικά προβλήματα, αλλά φέρεται ως δράστης, ακόμα και ποινικών εγκλημάτων, για τα οποία δεν του έχει απαγγελθεί επίσημη κατηγορία και δεν έχει προφυλακιστεί, θα μπορεί να οπλοφορεί ενώ βρίσκεται εκτός υπηρεσίας -για παράδειγμα, είναι σε καθεστώς διαθεσιμότητας- αν επικαλεστεί κίνδυνο για την προσωπική του ασφάλεια. Δηλαδή, με λίγα λόγια η προσωπική ασφάλεια του αστυνομικού μπαίνει πάνω από οποιονδήποτε αστικό νομικό κανόνα και αντιμετωπίζεται με ιδιαίτερα προνομιακό καθεστώς, σε σχέση με οποιονδήποτε άλλο πολίτη, που σε περίπτωση κινδύνου ζητά την προστασία της αστυνομίας.

Ποιος θα αναλάβει την ευθύνη όταν ακόμα και τα στατιστικά στοιχεία της αστυνομίας καταγράφουν περιπτώσεις χρήσης όπλου αστυνομικού στο οικογενειακό και κοινωνικό του περιβάλλον; Ο αρχηγός της αστυνομίας, όπως προβλέπει η διάταξη;

Κατά την άποψή μας ο αστυνομικός που βρίσκεται εκτός υπηρεσίας θα πρέπει να παραδίδει τόσο τον ατομικό υπηρεσιακό όσο και τον ιδιωτικό οπλισμό που έχει. Πρόκειται λοιπόν για απαράδεκτη διάταξη και ζητάμε επίσης αυτή να αποσυρθεί.

Σχετικά με τις ρυθμίσεις της αντεγκληματικής πολιτικής στα άρθρα 29 έως 33: Οι διατάξεις του άρθρου 29 επιτρέπουν γενικά τη μεταγωγή κρατουμένων σε αγροτικές φυλακές και στην κεντρική αποθήκη υλικού φυλακών, αίροντας τις προϋποθέσεις σχετικά με τον χρόνο έκτισης με βάση το ύψος της ποινής που ισχύουν. Αυτό όμως που γίνεται με αυτήν τη διάταξη, στην πράξη σημαίνει ότι θα ενταθεί ο συνωστισμός, θα πολλαπλασιαστούν οι συνθήκες ασφυξίας και υπερπληθυσμού αφού δεν προβλέπεται αντίστοιχα αναβάθμιση των υποδομών, πρόσληψη του προσωπικού και όλα όσα χρειάζονται να γίνουν. Δεν αναιρεί το διαπιστωμένο γεγονός ότι το σωφρονιστικό σύστημα στην Ελλάδα παρά τα μεγάλα λόγια των κυβερνήσεων που πέρασαν, υποφέρει βαθιά. Οι φυλακές όχι μόνο παραμένουν αποθήκες ψυχών, αλλά είδαμε όλοι ότι σε συνθήκες πανδημίας, τα σωφρονιστικά καταστήματα μετατράπηκαν σε υγειονομικές βόμβες λόγω του έντονου συγχρωτισμού και της απουσίας βασικών μέτρων προστασίας της υγείας των κρατουμένων και των εργαζομένων σε αυτές. Ούτε η σημερινή Κυβέρνηση της Νέας Δημοκρατίας, όπως και η προηγούμενη του ΣΥΡΙΖΑ δεν προχωρά σε μια σειρά αναγκαίων μέτρων, όπως η πρόσληψη του απαραίτητου προσωπικού, η ποιοτική και ποσοτική αναβάθμιση των υποδομών, η λήψη ολοκληρωμένων μέτρων για την ουσιαστική επανένταξη των φυλακισθέντων. Αντίθετα με τις πολιτικές ανακύκλωσης του προβλήματος επί διακυβέρνησης ΣΥΡΙΖΑ, σήμερα η Νέα Δημοκρατία το προχώρησε ένα βήμα παραπέρα με επαναφορά των φυλακών υψίστης ασφαλείας, τη μεταφορά της Γενικής Γραμματείας Αντεγκληματικής Πολιτικής, όπως και του Σώματος Επιθεώρησης και Ελέγχου Καταστημάτων Κράτησης για τα οποία αναφέρεται στο άρθρο 30 του παρόντος νομοσχεδίου, καθώς επίσης τις ιατροδικαστικές υπηρεσίες των καταστημάτων κράτησης, των σωφρονιστικών και θεραπευτικών καταστημάτων, του Ιδρύματος Αγωγής Ανηλίκων Αρρένων Βόλου, των Υπηρεσιών Επιμελητών Ανηλίκων και Κοινωνικής Αρωγής στην αρμοδιότητα του Υπουργείου. Προστασίας του Πολίτη.

Δηλαδή, μεταφέρονται στον κατασταλτικό μηχανισμό μια σειρά από υπηρεσίες που δεν αφορούν την καταστολή του εγκλήματος αλλά, την απονομή δικαιοσύνης, τη διαπαιδαγώγηση και τελικά την επανένταξη των καταδικασθέντων.

Κατά την άποψη του ΚΚΕ, το σωφρονιστικό σύστημα απαιτεί μια εντελώς -μα εντελώς- διαφορετική πολιτική. Απαιτεί χάραξη μιας συνολικής αντεγκληματικής πολιτικής που θα περιλαμβάνει την αποτελεσματική πρόληψη, τον σωστό σωφρονισμό, την αύξηση του προσωπικού, την κοινωνική επανένταξη των παραβατών, καθώς και την εξασφάλιση σύγχρονων και αξιοπρεπών συνθηκών κράτησης.

Και τέλος, να κλείσω με αυτό, κύριε Πρόεδρε: Αντί, όπως είπαμε, για ουσιαστικά μέτρα, μέτρα αντεγκληματικής πολιτικής, η Κυβέρνηση ενισχύει τις υπερεξουσίες του Υπουργείου Προστασίας του Πολίτη με τα άρθρα 32 και 33, ο οποίος θα έχει τον τελευταίο λόγο τόσο για τις μετατάξεις ή αποσπάσεις των υπαλλήλων των καταστημάτων κράτησης όσο και τη δυνατότητα να επιλέγει ο ίδιος σε εξαιρετικές περιπτώσεις τους διευθυντές και άλλα πρόσωπα σε θέσεις ευθύνης στα καταστήματα κράτησης.

Με αυτά, κύριε Πρόεδρε, το ΚΚΕ καταλήγει ότι καταψηφίζει το σχέδιο νόμου επί της αρχής.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο ειδικός αγορητής από την Ελληνική Λύση ο συνάδελφος κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κύριε Θεοδωρικάκο, θα ξεκινήσουμε λίγο με τα όσα προβλέπει το νομοσχέδιό σας. Θα πάει κι αλλού μετά η κουβέντα.

Το νομοσχέδιο αποδεσμεύει την αστυνομία από επιδόσεις δικαστικών εγγράφων. Προβλέπει, λοιπόν και την ηλεκτρονική επίδοση δικαστικών εγγράφων. Θέλουμε να ρωτήσουμε πόσο έτοιμα είναι τα δικαστήρια για κάτι τέτοιο, γιατί στην Αίθουσα αυτή νομοθετούμε συνεχώς, αλλά αποτελέσματα δεν βλέπουμε.

Γνωρίζουμε πάρα πολύ καλά ότι ένα από τα μεγαλύτερα προβλήματα στον χώρο της δικαιοσύνης είναι η αργή απονομή δικαιοσύνης. Σε πολλά δικαστήρια της χώρας υπάρχει μεγάλος αριθμός εκκρεμών υποθέσεων -ειδικά στις μεγαλουπόλεις- και στα Πρωτοδικεία η κατάσταση είναι ακόμη χειρότερη.

Ταυτόχρονα, πολλές υποθέσεις φτάνουν στα όρια παραγραφής ή στο ανώτατο όριο προσωρινής κράτησης, κάτι που σημαίνει ότι οι επικίνδυνοι εγκληματίες θα κυκλοφορούν έξω ανενόχλητοι. Και για να είμαστε ξεκάθαροι. Δίκαιη δίκη δεν σημαίνει κατάργηση διαδικασιών ούτε τσουβάλιασμα υποθέσεων. Άλλο το ένα, άλλο το άλλο. Και η εξοικονόμηση δαπανών –μάλιστα- και ο εκσυγχρονισμός της δικαιοσύνης –μάλιστα- αποτελούν εργαλεία για την εξυπηρέτηση του πολίτη, για τη γρήγορη απονομή της δικαιοσύνης για την οποία συζητούσαμε, αλλά συνήθως εδώ στη χώρα μας, εμείς ψηφιοποιούμε το μπάχαλο. Δεν βάζουμε μια τάξη πρώτα και μετά να το ψηφιοποιήσουμε. Παίρνουμε το μπάχαλο, ας το ψηφιοποιήσουμε. Ωραία!

Η επίδοση δικαστικών εγγράφων δεν αποτελεί μια διαδικαστική διαδικασία; Με την επίδοση επέρχονται, κύριε Υπουργέ, ουσιαστικές δικονομικές, έννομες συνέπειες. Από την επίδοση αυτή εξαρτάται η συνέχεια της δίκης σε πολιτικές διαφορές, με την επίδοση λαμβάνει γνώση ο κατηγορούμενος για το δικαστήριο.

Να ρωτήσω κάτι. Αρκεί η αποστολή ενός mail για τις συνέπειες που έχει μια δίκη; Ένα mail;

Πάμε τώρα στην αντεγκληματική πολιτική. Επειδή μιλάμε για καταπολέμηση της εγκληματικότητας και αντεγκληματική πολιτική, τονίζω -και τονίζουμε ως Ελληνική Λύση- πόσο σημαντικό είναι, όχι μόνο να εκδίδονται καταδικαστικές αποφάσεις, αλλά πιο σημαντικό ακόμη είναι η έκτιση των ποινών, η πραγματική, όμως, έκτιση των ποινών. Δεν χρειάζεται να αναφέρουμε στην Αίθουσα αυτή και σε όσους Ελληνίδες και Έλληνες μας παρακολουθούν, επί ΣΥΡΙΖΑ, με τον νόμο Παρασκευόπουλου, τι επικράτησε εκεί έξω. Τι επικράτησε εκεί έξω με τις μαζικές αποφυλακίσεις ακόμη και αυτών που είχαν καταδικαστεί για κακουργήματα, για δολοφονίες, για ληστείες, που όταν αποφυλακίστηκαν –φυσικά- δεν είχαν σωφρονιστεί, αλλά έκαναν τα ίδια και χειρότερα.

Η Κυβέρνηση της Νέας Δημοκρατίας; Θα μου πείτε τώρα, προς τι η απορία; Πολλά είπατε, πολλά υποσχεθήκατε. Δεν υπάρχει, όμως, ένα Συνταγματικό Δικαστήριο να σας ρίξει, γιατί άλλα υποσχεθήκατε -εξαπατήσατε τον κόσμο- και άλλα κάνετε πράξη.

Κάνατε λόγο για νόμο και τάξη, προεκλογικά. Για την τάξη και την ασφάλεια των πολιτών. Και τώρα, ιδίως μετά την πανδημία και τους περιορισμούς, φαίνεται το πρόβλημα στις πραγματικές του διαστάσεις.

Με όλα αυτά, κύριε Θεοδωρικάκο, κύριε Υφυπουργέ, είναι λογικό το αίσθημα ανασφάλειας, το αίσθημα φόβου των πολιτών να μεγαλώνει ακόμη περισσότερο.

Κι ενώ στην αρχή λέγατε ότι πρέπει να γίνουν πιο αυστηρές οι προϋποθέσεις –πάω σε κάποια σημεία του νομοσχεδίου τώρα- έκτισης ποινής στις αγροτικές φυλακές, τώρα τα γυρίζετε πάλι. Είναι χούι αυτό της Νέας Δημοκρατίας, της Κυβέρνησης, μάλλον, να τα γυρίζει στην πορεία.

Και να σας πω και κάτι άλλο; Είναι δυνατόν να υποστηρίζετε ότι επειδή υπάρχει υπερπληθυσμός στις φυλακές πρέπει να γίνει πιο ευνοϊκό το καθεστώς μετάβασης στις αγροτικές φυλακές; Ποια λογική το ορίζει αυτό; Δεν το καταλαβαίνουμε. Εφόσον το πρόβλημα, λοιπόν, είναι η έλλειψη χώρου στις φυλακές γιατί δεν προχωράτε σε νέα σωφρονιστικά ιδρύματα, σε νέα καταστήματα; Αυτή είναι η λύση.

Και σημαντικό ρόλο, λοιπόν, κύριε Υπουργέ, στην πρόληψη της εγκληματικότητας έχει –δεν θα βαρεθούμε να το λέμε, έχετε φέρει δύο ή τρεις φορές εδώ τον Ποινικό Κώδικα και τον έχουμε αλλάξει- η αυστηροποίηση των ποινών και η πραγματική έκτιση των ποινών. Και σε βαριά εγκλήματα, σε ειδεχθή εγκλήματα, σε κακουργήματα, σε όσους τολμούν να απλώνουν χέρι σε παιδιά, η λύση είναι μία κύριε Υπουργέ, να υπάρξει πραγματική έκτιση ποινών και τα ισόβια να είναι πραγματικά ισόβια, αλλιώς θα κυνηγάμε την ουρά μας.

Τα ίδια και τα ίδια και τα ίδια. Ναι, ναι, ναι. Και ακούω και την αριστερά να λέει «και οι κατηγορούμενοι και οι καταδικασθέντες έχουν δικαιώματα». Μάλιστα. Δικαιώματα, όμως, έχουν και τα θύματα και ζητάνε δικαίωση και προστασία.

Λέτε ότι χίλιοι πεντακόσιοι αστυνομικοί –είμαστε μαζί σας- απασχολούνται κάθε μέρα και κάνουν το κούριερ για να παραδίδουν τις επιδόσεις των δικαστικών έγγραφων. Να ρωτήσουμε κάτι; Στην Ελλάδα του 2022, με τη ζούγκλα που επικρατεί εκεί έξω, τώρα συνειδητοποιείτε ότι κανείς αστυνομικός δεν περισσεύει; Τώρα συνειδητοποιείτε ότι πρέπει να δώσετε προτεραιότητα στην ασφάλεια των πολιτών; Τώρα συνειδητοποιείτε ότι η εγκληματικότητα έχει χτυπήσει κόκκινο, ότι οι κλοπές, οι ληστείες, οι διαρρήξεις σε σπίτια, μαγαζιά, περίπτερα, δεν έχουν σταματημό; Ότι οι εγκληματίες, οι δολοφόνοι, δεν διστάζουν να σκοτώσουν για μερικά ευρώ; Ότι εξαπατούν ηλικιωμένους, ακολουθούν μαθητές από τα σχολεία στα σπίτια τους και επιτίθενται στη μέση του δρόμου μέρα μεσημέρι; Τα βλέπουμε κάθε μέρα. Τώρα συνειδητοποιείτε ότι ολόκληρες σπείρες λυμαίνονται τα μέσα μαζικής μεταφοράς, τρόλεϊ, λεωφορεία, εκμεταλλεύονται το συνωστισμό και αρπάζουν πορτοφόλια; Τώρα συνειδητοποιείτε ότι οι συμμορίες δίνουν ραντεβού για ξεκαθάρισμα λογαριασμών, καθημερινά, με μαχαιρώματα, με όπλα; Ότι οι πολίτες φοβούνται να κυκλοφορήσουν και σε πολλές γειτονιές οι άνθρωποι κλείνονται στα σπίτια τους από νωρίς;

Προφανώς και κανείς αστυνομικός δεν περισσεύει. Και σε αυτό ήμασταν πάντα ξεκάθαροι και είμαστε και τώρα. Προφανώς και πρέπει να ενισχυθεί η ασφάλεια των πολιτών και να καταπολεμηθεί η εγκληματικότητα που μαστίζει πάρα πάρα πολλές περιοχές.

Αυτό, όμως, κύριε Υπουργέ, κυρίως σημαίνει πραγματική ενίσχυση του αστυνομικού προσωπικού, σημαίνει εφοδιασμό των αστυνομικών με κατάλληλο εξοπλισμό, με παροχή κατάλληλης εκπαίδευσης και να αμείβονται κανονικά και όχι τον μισθό πείνας που παίρνουν τώρα και θέτουν καθημερινά σε κίνδυνο τη ζωή τους.

Και τώρα -ειδικά τώρα- κύριοι Υπουργοί, που οι προκλήσεις και οι επιθετικές ενέργειες από την Τουρκία έχουν κλιμακωθεί, στον Έβρο, στα θαλάσσια σύνορά μας, με την προπαγάνδα εντός της Τουρκίας να συνεχίζεται ακάθεκτη, με τη φιέστα -την είδαμε όλοι- την εμετική -τη μεγάλη γιορτή και καλά- που έστησαν οι Τούρκοι για την μαύρη επέτειο της άλωσης της Κωνσταντινούπολης, με την προκλητική ασέβεια στο σύμβολο της Ορθοδοξίας, την Αγιά Σοφιά και οι επιθετικές, οι επεκτατικές ενέργειες της Τουρκίας αυξάνονται μέρα με τη μέρα. Οργανωμένα κυκλώματα λαθροδιακινητών προσπαθούν κάθε μέρα να περάσουν στην πατρίδα μας. Τα έχουμε καταγγείλει, εδώ και τρία χρόνια, πόσες φορές αυτά.

Τώρα, πάλι, σφίγγεστε γιατί ετοιμάζετε το ίδιο έργο. Μα, τα έχουμε πει. Η κατάσταση είναι ανησυχητική, η ένταση κλιμακώνεται, οι δυνάμεις της αστυνομίας μας, της συνοριοφυλακής μας, το ένστολο προσωπικό μας γενικότερα, κάνει ό,τι μπορεί, ό, τι μπορεί πραγματικά για να ανακάμψει αυτές τις επιθέσεις. Χρειάζεται λοιπόν άμεσα να ενισχυθούν οι συνοριοφύλακες και όχι μόνο αριθμητικά, αλλά και σε εξοπλισμό.

Είδαμε και το άλλο, πάλι: Είστε η Κυβέρνηση του «και 5». Όταν τα λέμε στην αρχή, γελάτε, χασκογελάτε. Μετά το σκέφτεστε λίγο και φτάνετε στο σημείο μετά να υιοθετήσετε την πρότασή μας, αλλά και αυτή λειψή, δεν την κάνετε ολοκληρωμένα. Λειψή κι αυτή. Ακούσαμε τον κ. Μηταράκη προχθές να μας λέει ότι θα επεκταθεί ο φράχτης στον Έβρο. Σώπα!

Κύριε Θεοδωρικάκο, τα λέγαμε από την πρώτη μέρα που μπήκαμε στη Βουλή. Τείχος στον Έβρο, σας λέγαμε. Και μας απαντούσατε: «Τι είναι αυτά που λέτε; Είστε ακραίοι.». Τι έγινε, κύριε Θεοδωρικάκο; Αντί για τείχος, βάζετε φράχτη. Φράχτη θέλετε; Φράχτη, ας πάει και το παλιάμπελο. Τώρα θέλετε να επεκταθεί ο φράχτης. Πρέπει να φτάσουμε στο και πέντε για να κάνετε αυτά που λέει η Ελληνική Λύση; Τώρα που η ένταση κορυφώθηκε; Τώρα που οι λαθροδιακινητές προσπαθούν να περάσουν από παντού τα σύνορά μας με τους εκατοντάδες παράνομους μετανάστες;

Σας το είχαμε πει εξαρχής, από το 2020, και δεν το είπαμε μόνο, καταθέσαμε πλήρη ρεαλιστική πρόταση για τείχος στον Έβρο. Ήταν κοστολογημένο και θα κόστιζε πολύ λιγότερα από αυτόν τον φράχτη που κάνατε εσείς. Καταθέσαμε στη Βουλή μελέτη από εμπειρογνώμονες γιατί ήρθαμε να προσφέρουμε, κύριε Θεοδωρικάκο.

Πότε επιτέλους θα καταλάβετε ότι μια επιτυχημένη κυβερνητική πολιτική βασίζεται, κύριε Υπουργέ, στην πρόβλεψη και τη διορατικότητα και όχι να τρέχουμε πίσω απ’ τις εξελίξεις πάντα; Και τώρα τρέχουμε όλοι μας, γιατί είναι εθνικό θέμα, και δεν φτάνουμε.

Την ίδια στιγμή η Τουρκία συνεχίζει τις επιθετικές συμπεριφορές και εργαλειοποιεί το μεταναστευτικό. Την ίδια στιγμή τουρκικά αεροσκάφη όχι μόνο δεν διστάζουν να κάνουν υπερπτήσεις πάνω από τα νησιά μας, αλλά έχουν αποθρασυνθεί και πάνε μέχρι την Αλεξανδρούπολη. Τι άλλο περιμένετε για να ενεργήσετε και να κάνετε κάτι ως Κυβέρνηση;

Και όλα αυτά που περιέγραψα πριν –ξέρετε- είναι αποτελέσματα της δικής σας κυβερνητικής εξωτερικής πολιτικής. Κι εσείς παρακολουθείτε με ψυχραιμία. Ψυχραιμία, αδέλφια. Αυτά είναι τα αποτελέσματα της μονόπλευρης εξωτερικής πολιτικής.

Και τώρα βλέπουμε, κύριοι Υπουργοί, και βιώνουμε ως χώρα τα αποτελέσματα της πολύ μεγάλης επιτυχίας που είχε η επίσκεψη του Πρωθυπουργού στην Αμερική, αυτή για την οποία τα κανάλια ασχολούνταν μία εβδομάδα. Ήταν απίστευτη επιτυχία η ομιλία στο Κογκρέσο: Από τις κλιμακούμενες απειλές –αυτά είναι τα αποτελέσματα- και τις επιθετικές ενέργειες της Τουρκίας, τον κλονισμό των σχέσεών μας με τη Ρωσία, την οποία βάλαμε απέναντι και την κάναμε εχθρό, και την αντιπαράθεση της χώρας μας με το Ιράν. Είναι καινούργιο αυτό. Είστε απίστευτοι. Βάζετε σε κίνδυνο τους ναυτικούς μας, με τον υπαρκτό κίνδυνο γενικότερης σύρραξης στην περιοχή. Είστε απίστευτοι ως Κυβέρνηση. Κάναμε και το Ιράν εχθρό.

Και όλα αυτά για να εξυπηρετήσουμε τα συμφέροντα των Ηνωμένων Πολιτειών. Και είδαμε πόσο μας στήριξαν τα ξένα συμφέροντα. Απίστευτη στήριξη! Δεν κουνήθηκε φύλλο. «Βρείτε τα παιδιά», λένε οι σύμμαχοι. Βέβαια, έχουν άλλη διάθεση οι σύμμαχοι στο να συμμετέχουν σε τουρκικές ασκήσεις απόβασης, κύριε Υπουργέ, σε ελληνικά νησιά με Αζέρους, Αλβανούς, Σκοπιανούς και Λίβυους. Εκεί συμμετέχουν.

Κύριε Υπουργέ, στα τρία χρόνια ο χρόνος σας τελειώνει είτε το θέλετε, είτε όχι. Η κλεψύδρα γύρισε ανάποδα. Είτε πάμε σε δύο μήνες σε εκλογές, είτε σε οκτώ ο χρόνος σας τελείωσε. Θα έπρεπε ήδη να έχετε επιδείξει έργο ως Κυβέρνηση σε όλα όσα έχετε πει. Βαρεθήκαμε. Ήμασταν νιοι και γεράσαμε και ακόμα κουβεντιάζουμε για τα πανεπιστήμια.

Θέλω να δείξω παντού αυτά, προς όλες τις πτέρυγες της Βουλής. Αλήθεια, κύριοι του ΣΥΡΙΖΑ και κύριοι της Νέας Δημοκρατίας, αυτές οι εικόνες σας αρέσουν; Δείτε λίγο. Είστε και πολλοί πανεπιστημιακοί εδώ και δικηγόροι. Αυτές είναι οι εικόνες των πανεπιστημίων μας.

Πού να τα δείξω βασικά, αφού δεν υπάρχει άνθρωπος εδώ μέσα. Φωνή βοώντος εν τη ερήμω. Καλά που είναι ο Υπουργός, γιατί δεν υπάρχει άνθρωπος. Ο κύριος σκηνοθέτης ας κάνει ένα πλάνο σε αυτά που δείχνω.

Αυτές οι εικόνες σάς ικανοποιούν; Είναι τα πανεπιστήμιά μας αυτά; Αυτές οι εικόνες σάς ικανοποιούν; Βόρεια Ιρλανδία, Κοΐμπρα στην Πορτογαλία. Και δεν σας δείχνω τα κορυφαία πανεπιστήμια, αλλά κανονικά πανεπιστήμια. Αυστρία, Βιέννη. Ωραία πράγματα, κύριε Υπουργέ, και ζηλευτά. Κι εμείς εδώ, μπάχαλο. Τα πανεπιστήμια -και πρέπει να το καταλάβουμε γιατί είναι τόσο απλό- είναι κοιτίδες γνώσης, κοιτίδες παιδείας, κοιτίδες πολιτισμού. Στα πανεπιστήμια στέλνουμε τα παιδιά μας για να σπουδάσουν, να μορφωθούν, να προοδεύσουν στη ζωή τους. Τι πιο απλό; Τι δεν καταλαβαίνετε από αυτό που λέμε τώρα; Δεν είναι ούτε εκκολαπτήρια κομματικών στελεχών, ούτε όργανα κομματικών επιδιώξεων, ούτε χώροι για τραμπουκισμούς, βανδαλισμούς και καταστροφές.

Γι’ αυτό τι έχει πει η Ελληνική Λύση; Θα το κάνετε πάλι, αλλά φοβάστε γιατί είστε αριστεροφοβικοί, τους φοβάστε τους αριστερούς πάρα πολύ. Πάτε να κάνετε κάτι, αλλά το μαζεύετε πάλι πίσω. Έξω τα κόμματα από τα πανεπιστήμια, κύριε Θεοδωρικάκο. Τι δουλειά έχουν τα κόμματα στα πανεπιστήμια; Αυτή είναι πάγια θέση της Ελληνικής Λύσης από την πρώτη στιγμή. Έξω τα κόμματα.

Κι έρχεται η κ. Κεραμέως η οποία τόλμησε να ψελλίσει ότι θα βάλει ενιαίο ψηφοδέλτιο. Έσπευσε να το μαζέψει ο Κυβερνητικός Εκπρόσωπος κ. Οικονόμου. Μα, φοβάστε. Είστε φοβικοί. Δεν σας ενδιαφέρει -ούτε τον ΣΥΡΙΖΑ, ούτε τη Νέα Δημοκρατία- να λύσετε το πρόβλημα των πανεπιστημίων. Και είναι ντροπή που φτάσαμε στο σημείο να βάζουμε αστυνομία στα πανεπιστήμια, αλλά εκεί μας φτάσατε. Κυβερνάτε πενήντα χρόνια και έχουμε πανεπιστήμια μπάχαλο. Έχουμε εξαιρετικό επίπεδο σπουδών, εξαιρετικούς ακαδημαϊκούς, ελληνόπουλα που διψάνε για μάθηση, αλλά μια χούφτα τραμπούκοι δεν αφήνουν να συμβούν όλα αυτά.

Και φτάνουμε στο σημείο να έχουμε αστυνομία στα πανεπιστήμια. Ποιος θέλει να μπει η αστυνομία στα πανεπιστήμια; Υπάρχει ένας εδώ μέσα που να θέλει να μπει η αστυνομία; Όμως είναι υποχρεωτικό. Πώς θα γίνει αλλιώς; Δεν έχετε αφήσει άλλη επιλογή.

Κύριε Θεοδωρικάκο, δεν ξέρω πού σπουδάσατε. Εγώ στη Θεσσαλονίκη. Το Αριστοτέλειο ξέρετε πώς είναι χωροταξικά; Έχετε την ψευδαίσθηση ότι οι τριακόσιοι αστυνομικοί που θα βγουν τώρα έξω είναι αρκετοί; Το Αριστοτέλειο Πανεπιστήμιο έχει χιλιάδες πόρτες. Τι θα κάνουν αυτοί οι άνθρωποι;

Δεν σας ενδιαφέρει να λύσετε το πρόβλημα, αυτό που σας ενδιαφέρει είναι να έχετε μια μόνιμη κόντρα. Εσείς και καλά πρεσβεύετε τον νόμο και την τάξη και λέτε ότι θα καθαρίσετε το πανεπιστήμιο κι εσείς πρεσβεύετε και πιέζετε από κάτω όλα αυτά που γίνονται στα πανεπιστήμια για να έχετε τους κομματικούς στρατούς σας ενωμένους και για να μπορείτε ιδεολογικά και κομματικά να συσπειρώνετε τον κόσμο σας. Δύο γάιδαροι μαλώνανε σε ξένο αχυρώνα αυτό ακριβώς είστε και ο αχυρώνας είναι το πανεπιστήμιο. Διότι δεν σας ενδιαφέρει να δώσετε λύση στο πρόβλημα. Είναι μια επικοινωνιακή τακτική και τίποτε άλλο. Ακολουθείτε αυτήν την επικοινωνιακή τακτική τώρα και με την αστυνομία. Πού είναι αυτή η αστυνομία, βρε παιδιά; Βαρεθήκαμε. Ποτέ θα τη βάλετε; Όταν φύγετε από την Κυβέρνηση;

Μαλώνετε λοιπόν για κομματικούς λόγους. Δεν σας ενδιαφέρει το πανεπιστήμιο. Δεν βαρεθήκατε να κουβεντιάζουμε για αυτές τις απαράδεκτες εικόνες; Πόσα χρόνια το κάνουμε; Και το 2000 και το 1998 και το 2005 και το 2014. Τα ίδια πράγματα λέμε. Άρα δεν υπάρχει καμμία βούληση.

Βρήκατε τώρα να μαλώσετε γι’ αυτά. Όμως να ξέρετε ότι δεν μπορείτε να κοροϊδεύετε τον κόσμο για πολύ καιρό. Δεν μπορείτε να κοροϊδεύετε τους Έλληνες πολίτες. Δεν είναι δυνατόν να κοροϊδεύετε τον κόσμο έτσι. Δεν έχετε ούτε τη διάθεση, ούτε τον τρόπο, ούτε την πυγμή να λύσετε αυτό το πρόβλημα.

Εμείς έχουμε και τον τρόπο και το σχέδιο. Και όταν λέμε «νόμος και τάξη», εννοούμε «νόμος και τάξη» και όχι παραμύθια της Χαλιμάς. Είστε μια αριστεροφοβική Κυβέρνηση και τίποτα παραπάνω. Φοβάστε να δώσετε λύση στο πρόβλημα. Και μην μου λέτε ότι θα τη δώσετε. Πέρασαν τα χρόνια. Είμαστε στο 2022 και ακόμα για τα ίδια μιλάμε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Κλείνει ο κύκλος των εισηγητών και των αγορητών με την κ. Φωτεινή Μπακαδήμα από το ΜέΡΑ25. Μετά για τρία-τέσσερα λεπτά θα πάρει τον λόγο ο κ. Πέτσας για να παρουσιάσει την τροπολογία του Υπουργείου του.

Στη συνέχεια, αν δεν θελήσει να πάρει τον λόγο αμέσως ο κύριος Υπουργός, θέλω να παρακαλέσω, επειδή έχει ένα προγραμματισμένο ραντεβού με τον οφθαλμίατρό του, να προηγηθεί ο συνάδελφος από τον ΣΥΡΙΖΑ κ. Παπαηλιού και μετά θα ξεκινήσει ο κατάλογος.

Κυρία Μπακαδήμα, έχετε τον λόγο.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σχέδιο νόμου του Υπουργείου Προστασίας του Πολίτη με βασικό θέμα την ψηφιοποίηση των επιδόσεων. Είναι ένα σχέδιο νόμου που χωρίζεται σε δύο μέρη. Το πρώτο, το οποίο και περιλαμβάνει τα άρθρα 1 έως 14, επιφέρει τροποποιήσεις στους δύο κώδικες, στον Κώδικα Ποινικής Δικονομίας και σε εκείνο της Πολιτικής Δικονομίας, με σκοπό την ψηφιοποίηση των διαδικασιών επιδόσεων εγγράφων της ποινικής και πολιτικής δίκης.

Συγκεκριμένα καθιερώνεται η διενέργεια επιδόσεων στους ενδιαφερομένους, σε διαδίκους, μάρτυρες, κατηγορούμενους με τη χρήση ηλεκτρονικών μέσων. Η επίδοση με τον τρόπο αυτό συντελείται με την ηλεκτρονική αποστολή εγγράφων στην ψηφιακή θυρίδα κάθε πολίτη, στην ενιαία ψηφιακή πύλη της δημόσιας διοίκησης ή σε διεύθυνση ηλεκτρονικού ταχυδρομείου, που εκείνος θα δηλώσει, καταχωρώντας την σε φορείς του δημόσιου τομέα ή γενικότερα στην ηλεκτρονική διεύθυνση που θα δηλώσει ως σημείο επικοινωνίας.

Παρέχεται η εξουσιοδότηση για τη ρύθμιση με ΚΥΑ όλων των θεμάτων που αφορούν τον τρόπο αυτής της επίδοσης. Επιτρέπεται η διενέργεια φυσικής επίδοσης μόνο όταν ανακύπτουν συγκεκριμένοι λόγοι, εάν για παράδειγμα η ηλικία του κατηγορουμένου είναι πάνω από τα εβδομήντα έτη και παρόμοιες τέτοιες περιπτώσεις. Ενώ εισάγεται εξαίρεση από τον κανόνα της ηλεκτρονικής επίδοσης για το προσωπικό των Ενόπλων Δυνάμεων και των Σωμάτων Ασφαλείας, καθώς και για τους κρατούμενους σε καταστήματα κράτησης. Ως αποτέλεσμα αυτών καταργείται η αρμοδιότητα των οργάνων της Ελληνικής Αστυνομίας και της Δασοφυλακής για τη διενέργεια επιδόσεων.

Θα μπορούσα να πω -και το είπα και στην επιτροπή- ότι αυτές οι συγκεκριμένες ρυθμίσεις κινούνται προς θετική κατεύθυνση, εκσυγχρονίζουν το σχετικό νομικό πλαίσιο αναφορικά με τις επιδόσεις εγγράφων και πραγματικά απελευθερώνουν προσωπικό της Ελληνικής Αστυνομίας, που μέχρι σήμερα κάποιοι εξ αυτών έχουν ως μοναδικό αντικείμενο τις επιδόσεις.

Ίσως και ως ΜέΡΑ25 να στεκόμασταν θετικά απέναντι στο νομοσχέδιο σας, αν δεν υπήρχε το δεύτερο μέρος αυτού, το μέρος που για εμάς είναι το πλέον προβληματικό, σε τέτοιο βαθμό που μας κάνει επί της αρχής να το καταψηφίσουμε.

Ο τίτλος, λοιπόν, αυτού του προβληματικού δεύτερου μέρους είναι: «Επείγουσες ρυθμίσεις του Υπουργείου Προστασίας του Πολίτη». Χωρίζεται σε δύο κεφάλαια. Το πρώτο αφορά ρυθμίσεις των Σωμάτων Ασφαλείας και το δεύτερο της Γενικής Γραμματείας Αντεγκληματικής Πολιτικής. Οι ενστάσεις μας επικεντρώνονται στα άρθρα 28, 29 και 33. Από αυτά θα ξεκινήσω με το άρθρο 29 και θα κλείσω με το άρθρο 28.

Το άρθρο 29, λοιπόν, έχει σαν θέμα τη μεταγωγή καταδίκων κρατουμένων στα αγροτικά καταστήματα κράτησης και την Κεντρική Αποθήκη Υλικού Φυλακών, το οποίο τροποποιεί για δεύτερη φορά επί τα χείρω μετά τις απαράδεκτες τροποποιήσεις που επέφερε στη σχετική διαδικασία με το άρθρο 3 ο ν.4760/ 2020.

Σύμφωνα με την αναχρονιστικά αντιδραστική κυβερνητική προσέγγιση που αποσκοπεί ως συνήθως στο να χαϊδέψει τα αυτιά του συντηρητικού κοινού της, εξάλλου εκλογές έρχονται, στις αγροτικές φυλακές και στην Κεντρική Αποθήκη δεν δύνανται να μετάγονται κατάδικοι κρατούμενοι ικανοί για εργασία ανεξαρτήτως αδικήματος αποκλειομένων ρητώς από τη δυνατότητα αυτή των καταδικασθέντων για εγκλήματα ιδιαίτερης και κοινωνικοηθικής απαξίας, όπως αναφέρει η αιτιολογική έκθεση που συνοδεύει τη συγκεκριμένη ρύθμιση.

Έτσι στις εξαιρέσεις μεταγωγής εκτός από τους κρατούμενους καταδικασθέντες για εγκλήματα τρομοκρατίας, προστίθενται όσοι έχουν καταδικαστεί για σειρά άλλων αδικημάτων εσχάτης προδοσίας ή για εγκλήματα που συμπεριλαμβάνονται στο 19ο κεφάλαιο του Ποινικού Κώδικα και όσοι κρατούμενοι εκτίουν ποινή ισόβιας κάθειρξης για ανθρωποκτονία που τελέστηκε στο πλαίσιο ένταξής τους σε εγκληματική οργάνωση. Σίγουρα μας κάνει να σκεφτούμε πως έχουμε να αντιμετωπίσουμε μία εκδικητική λογική που δεν συμβαδίζει με την έννοια του σωφρονισμού.

Το άρθρο 33 τώρα για το οποίο έγινε εκτενής συζήτηση στο πλαίσιο της επιτροπής, μπορεί να χαρακτηριστεί ως ένα άρθρο τελευταίας στιγμής, ένα άρθρο της τελευταίας στιγμής γιατί προστέθηκε μετά τη διαβούλευση και πριν την κατάθεση για συζήτηση στην αρμόδια επιτροπή.

Τι προβλέπει, λοιπόν, αυτό το άρθρο; Δίνει το δικαίωμα στον Υπουργό Προστασίας του Πολίτη και μόνο σε εκείνον σε έκτακτες περιπτώσεις -βέβαια, ας είμαστε ειλικρινείς, για την Κυβέρνηση του Κυριάκου Μητσοτάκη πλέον όλες οι περιπτώσεις είναι έκτακτες είτε αφορούν απευθείας αναθέσεις σε φίλους και αρεστούς είτε διορισμούς κομματικών στελεχών- να παρακάμπτει τον υπαλληλικό κώδικα, προκειμένου να διοριστούν στελέχη των φυλακών, διευθυντές και αρχιφύλακες.

Είναι χαρακτηριστικό ότι η συγκεκριμένη ρύθμιση γίνεται κατά παρέκκλιση κάθε γενικής και ειδικής διάταξης μέχρι την επιλογή και τοποθέτηση προϊσταμένων από τα αρμόδια υπηρεσιακά συμβούλια, το άρθρο 86 του 3528/2007. Και φυσικά έρχεται σε συνέχεια σειράς δικαστικών αποφάσεων που δικαίωσαν διευθυντές και αρχιφύλακες φυλακών, οι οποίοι είχαν χάσει τις θέσεις τους με τις καθόλα αυθαίρετες ενέργειες ρουσφετολογικού χαρακτήρα της διαβόητης πρώην Γενικής Γραμματέως Αντεγκληματικής Πολιτικής, της κ. Νικολάου.

Φαίνεται πως η κ. Νικολάου, πλέον, δεν είναι στη θέση της. Όμως με ζέση και κόπο οικοδόμησε το κομματικό βασίλειο. Γιατί φαντάζομαι ότι χρειάζεται πραγματικά κόπος και μάλιστα πολύς για να δεις ποιο άριστο και αρεστό της Νέας Δημοκρατίας στέλεχος, φίλος, φιλικά προσκείμενος, παρακείμενος, εκεί κάπου κοντά θα πρέπει να τακτοποιηθεί κάθε φορά, θα πρέπει να του κάνουμε μια απευθείας ανάθεση, θα πρέπει να τον τακτοποιήσουμε. Πραγματικά λογικά κουράστηκε η κ. Νικολάου να χτίσει το κομματικό βασίλειο και να πλέξει το κομματικό πουλόβερ. Εκλογές έρχονται, όποτε και αν έρθουν αυτές, μην μπαίνετε στο κόπο και εσείς τώρα να το ξηλώσετε το πουλόβερ, έκανε εκείνη τόσο κόπο να το φτιάξει, είπατε να το αφήσετε να υπάρχει. Γι’ αυτό και το άρθρο αυτό μετά τη διαβούλευση και πριν την κατάθεση.

 Θα κλείσω με το επίμαχο άρθρο 28, το οποίο τροποποιεί το άρθρο 18 του ν. 4777/2021, το νομοσχέδιο, το οποίο συνέστησε το επιεικώς απαράδεκτο, για να μη χρησιμοποιήσω άλλη έκφραση γιατί βρισκόμαστε εντός Κοινοβουλίου, το σώμα καταστολής στο χώρο των ΑΕΙ, το οποίο προβλέπει το άρθρο τώρα ότι οι ειδικοί φρουροί που προσλαμβάνονται προκειμένου να το στελεχώσουν κατά το χρονικό διάστημα που δεν διατίθενται στα ΑΕΙ της χώρας μας εκτελούν καθήκοντα φύλαξης ευπαθών στόχων αστυνομικού ενδιαφέροντας, κτηρίων, εγκαταστάσεων, δημοσίων υπηρεσιών, δικαστηρίων, οργανισμών, κ.λπ..

Αξίζει να υπενθυμίσουμε, γιατί έχουν περάσει και αρκετοί μήνες κυρίως για τους συμπολίτες μας που μας ακούν πως κατά τη διάρκεια της συζήτησης του ν.4777 και των σχετικών διατάξεων είχε υποστηριχθεί τότε από μεριάς της κυβέρνησης ότι οι συγκεκριμένοι ειδικοί φρουροί της Πανεπιστημιακής Αστυνομίας δεν θα έφεραν οπλισμό, ένα γεγονός που έρχεται τώρα σε ευθεία αντίθεση με την προτεινόμενη τροποποίηση.

Θα συμφωνήσω σε αυτό το σημείο με κάτι που ειπώθηκε στην τελευταία μας συνεδρίαση πως δεν συστήνει το νομοσχέδιο που συζητάμε σήμερα την Πανεπιστημιακή Αστυνομία. Πράγματι δεν συστήνεται τώρα. Τώρα, όμως, τροποποιείται το σχετικό άρθρο. Τώρα είχαμε τα επεισόδια στο Αριστοτέλειο. Τώρα η νεολαία μας ή μάλλον για να ακριβολογώ και τώρα η νεολαία μας, γιατί πάντα αντιτάσσεται, αντιτάχθηκε. Και διαχρονικά έχει αντιταχθεί όταν κυβερνήσεις προσπάθησαν να νομοθετήσουν σε βάρος της, τώρα για ακόμη μία φορά αντιδρά και θα συνεχίσει να αντιδρά όσο εμείς επιλέγουμε να κλείνουμε τα αυτιά μας και να μην την ακούμε. Όσο αγνοούνται οι φωνές των νέων για ένα μαζικό, δημοκρατικό, ανοιχτό πανεπιστήμιο με ανθρώπινους όρους σπουδών χωρίς ταξικούς φραγμούς, χωρίς ταξικό χαρακτήρα με σοβαρή χρηματοδότηση και χωρίς αστυνόμευση τόσο οι νέοι μας θα αντιδρούν.

Δυστυχώς, η Νέα Δημοκρατία προσκολλημένη σε μία καταστροφική για τους νέους ιδεολογία επιμένει να κλείνει τα αυτιά της όχι μόνο στους νέους και τις νέες μας, όχι μόνο στη νεολαία, αλλά συνολικά στους πολίτες. Φροντίζει, βέβαια και οφείλουμε να αναγνωρίσουμε αυτό να τα κρατάει ανοιχτά στους ολιγάρχες και στο κομματικό της ακροατήριο, αλλά μόνο απέναντι σε αυτούς.

Εξάλλου πώς αλλιώς μπορεί να εξηγηθεί αν όχι ως προσπάθεια χαϊδέματος του εκλογικού ακροατηρίου η απόφαση της κ. Κεραμέως να ανακοινώσει νομοθετική πρωτοβουλία που ουσιαστικά έρχεται να καταργήσει τις φοιτητικές παρατάξεις και μάλιστα τη δεδομένη, τη συγκεκριμένη χρονική στιγμή;

Βέβαια, επιχείρησε να τα μαζέψει ο κ. Οικονόμου από τη θέση του ως εκπρόσωπος Τύπου, αλλά θα πρέπει να δούμε τελικά πώς θα διαμορφωθεί και αν θα προχωρήσει αυτή η νομοθετική πρωτοβουλία.

Βέβαια, αν η ΔΑΠ δεν είχε καταποντιστεί στις φοιτητικές εκλογές πριν από λίγες μέρες και είχε θριαμβεύσει, σιγά μην αποφάσιζε η Υπουργός Παιδείας να καταργήσει τις φοιτητικές παρατάξεις. Ίσα ίσα που θα είχατε κάνει παντιέρα τα αποτελέσματα και θα μιλούσατε γι’ αυτά όπου στεκόσασταν και όπου βρισκόσασταν.

Τώρα ακούμε για κατάργηση, για ένα κοινό ψηφοδέλτιο, εξ ου και η βεβαιότητά μας πως αυτό που σας αφορά είναι η τέρψη του πολιτικού σας και μόνο, κυρίες και κύριοι της Συμπολίτευσης και όχι το κοινό καλό. Εξάλλου, μην κοροϊδευόμαστε, από τη ΔΑΠ έχουν ξεκινήσει τη σταδιοδρομία τους, την κομματική και την πολιτική, πάρα πολλά στελέχη σας. Δεν θα κλείνατε το φυτώριο, εάν τα φυτά συνέχιζαν να ανθίζουν και να ευδοκιμούν. Όμως, να μην προσέξετε λίγο τη δεξαμενή ψηφοφόρων σας τώρα που, όσο να ΄ναι, θα πρέπει να αρχίσετε να μετράτε κουκιά; Κοιτάζετε και λίγο πιο δεξιά, εντάξει, λογικό είναι.

Κυρίες και κύριοι της Συμπολίτευσης, το μήνυμα όχι μόνο των φοιτητικών εκλογών αλλά των τελευταίων ημερών είναι σαφές. Η πανεπιστημιακή κοινότητα δεν θα ανεχθεί καμμία άλλη ρεβανσιστική μεταχείριση ούτε Πανεπιστημιακή Αστυνομία, ούτε πειθαρχικά, ούτε διαγραφές, ούτε ελάχιστη βάση εισαγωγής. Και αυτό δεν το λέμε εμείς. Δεν το λέει ένα πολιτικό κόμμα. Το λένε οι νέοι μας, οι νέες μας.

Επίσης, είναι εξίσου σαφές ότι τα παιδιά μας δεν θα αφήσουν να χρησιμοποιήσετε τη δική σας ήττα και την ήττα των πολιτικών σας, κυρίες και κύριοι της Νέας Δημοκρατίας, για να επιχειρήσετε την απονομιμοποίηση και την περιθωριοποίηση των συλλόγων του φοιτητικού κινήματος που τόσο φοβάστε, καθώς το βλέπετε να μεγαλώνει ακηδεμόνευτο, πραγματικά από την ανάγκη των παιδιών να εκφραστούν.

Το πανεπιστήμιο που η Νέα Δημοκρατία θέλει, σε συνδυασμό με την αυξανόμενη τρομοκράτηση της φοιτητικής κοινωνίας από τις δυνάμεις καταστολής, έστειλαν πριν λίγες μέρες ένα νέο παιδί αιμόφυρτο στο νοσοκομείο. Οι εικόνες πραγματικά –τις είδαμε και ήταν ανατριχιαστικές- καθιστούν ξεκάθαρες τις ευθύνες τόσο της Κυβέρνησης όσο και της πρυτανείας. Εξίσου ξεκάθαρα αποδεικνύεται πως ο αυταρχισμός δεν απορρέει από τον εκάστοτε Υπουργό, αλλά αποτελεί κεντρική πολιτική απόφαση. Όσο κι αν θέλετε να κρύψετε τη στόχευσή σας για κατάπνιξη κάθε αντίπαλης και αντιτασσόμενης στη δική σας φωνή, πλέον η πραγματικότητα είναι ολοφάνερη.

Το είπα και στην επιτροπή το επαναλαμβάνω και σήμερα. Κυρίες και κύριοι της Συμπολίτευσης, δεν είστε η φωνή του μέτρου και της λογικής. Είστε η φωνή του αυταρχισμού, της καταστολής και του «νόμος και τάξη». Σε αυτή τη φωνή θα αντιταχθούν όλοι οι δημοκράτες πολίτες, όλοι οι νέοι, όλες οι νέες, όλοι εκείνοι που βλέπουν τις πολιτικές σας να καταπατούν κάθε τελευταίο ψήγμα δικαιώματος που έχει απομείνει, αν έχει απομείνει, και ό,τι έχει απομείνει αλώβητο στο πέρασμα του μνημονιακού οδοστρωτήρα.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Όπως είπα, θα δώσω τώρα τον λόγο για πέντε λεπτά στον κ. Πέτσα.

Ευχαριστώ πολύ και τον κ. Καππάτο για την παραχώρηση –για τον λόγο που ανέφερα- στον κ. Παπαηλιού. Η σειρά των ομιλητών μετά δεν αλλάζει. Θα είναι –λέω τους έξι πρώτους- ο κ. Καππάτος, ο κ. Λάππας, ο κ. Κωνσταντόπουλος, ο κ. Δελής, ο κ. Λιούπης και ο κ. Γιόγιακας. Και βέβαια θα έχουμε και την ομιλία του κυρίου Υπουργού.

Κύριε Πέτσα, έχετε τον λόγο από τη θέση σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Θέλω να υποστηρίξω το άρθρο 6 της υπ’ αριθμ. 1322/15 από 27-5-2022 τροπολογίας. Πρόκειται για την τροποποίηση του άρθρου 186 του ν. 3852/2010 που αφορά τη μεταφορά των μαθητών των πρότυπων και πειραματικών σχολείων.

Σύμφωνα με το άρθρο 44 και την παράγραφο 9 αυτού του ν. 3966/2011, μέχρι το σχολικό έτος 2019-2020 η μεταφορά των μαθητών και των μαθητριών των πρότυπων και πειραματικών σχολείων της χώρας γινόταν με τα έξοδα να βαρύνουν τους γονείς ή όσους ασκούσαν τη γονική μέριμνα. Έκτοτε η ανωτέρω πρόβλεψη καταργήθηκε -με το άρθρο 64 του ν.4692/2020- και με την κατάργηση αυτή δημιουργήθηκαν κάποια ερμηνευτικά ζητήματα, σε σχέση με το κόστος και ποιος αναλάμβανε αυτό το κόστος για τη μεταφορά των μαθητών των πρότυπων και πειραματικών σχολείων.

Για λόγους ασφάλειας δικαίου, εξυπηρέτησης –φυσικά- του δημοσίου συμφέροντος, αλλά και ισότιμης μεταχείρισης των πολιτών, αντιμετωπίζουμε αυτό το θέμα και κρίνουμε αναγκαία την τροποποίηση της παραγράφου 21 της υποπαραγράφου η΄ της παραγράφου 2 του άρθρου 186 του ν.3852/2010 και πλέον οι περιφέρειες με την αξιολογούμενη ρύθμιση αναλαμβάνουν το κόστος της μεταφοράς των μαθητών και στα πρότυπα και πειραματικά σχολεία.

Υπενθυμίζω ότι αυτή είναι μια βασική πολιτική της Κυβέρνησης που έχει οδηγήσει στον διπλασιασμό των πρότυπων και πειραματικών σχολείων, περίπου στα εκατόν είκοσι πρότυπα και πειραματικά σχολεία, από την επόμενη σχολική περίοδο.

Επιπλέον, για λόγους ασφάλειας δικαίου, ορίζεται ότι οι δαπάνες των περιφερειών που έχουν διενεργηθεί για τη μεταφορά μαθητών πρότυπων και πειραματικών σχολείων από τις περιφέρειες, λόγω της κατάργησης της διάταξης που είπαμε πριν, μέχρι την έναρξη ισχύος της αξιολογούμενης ρύθμισης θεωρούνται νόμιμες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Όσο είναι στη Βουλή, κύριε Λοβέρδο, κύριε Καμίνη, κύριε Καλαματιανέ, κυρία Καφαντάρη, θέλετε να ρωτήσετε κάτι τον κ. Πέτσα επί του συγκεκριμένου μόνο; Όχι. Ωραία.

Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, κατ’ αρχάς να ευχαριστήσω και το Προεδρείο, τον συνάδελφο κ. Καππάτο και όλους τους άλλους συναδέλφους για το γεγονός ότι μου παραχωρήσατε τη σειρά.

Κυρίες και κύριοι συνάδελφοι, η Κυβέρνηση της Νέας Δημοκρατίας από την αρχή της θητείας της εφαρμόζει το δόγμα «νόμος και τάξη» σε όλους τους τομείς της κοινωνικής ζωής. Αυτό αποτελεί και το σήμα κατατεθέν της. Ο αυταρχισμός είναι η μόνη απάντηση που δίδει στα προβλήματα που αντιμετωπίζουν οι πολίτες. Τις τελευταίες ημέρες μάλιστα εμφανίζεται όξυνση της καταστολής και της αστυνομικής βίας σε επικίνδυνα επίπεδα, ενδεικτικά: ο τραυματισμός του φοιτητή στο Αριστοτέλειο Πανεπιστήμιο Θεσσαλονίκης.

Η πρακτική αυτή δεν είναι τυχαία, είναι προφανές ότι επανήλθε με τη διακυβέρνηση της Νέας Δημοκρατίας και παραπέμπει σε άλλες εποχές. Εν προκειμένω, αποτελούν πρόσχημα οι πρακτικές αυτές, για να επιβληθεί η παρουσία της πανεπιστημιακής αστυνομίας και να αλλάξει η ημερήσια διάταξη του δημόσιου διαλόγου. Στόχος είναι να ξεχαστεί η ακρίβεια και η κακή κατάσταση της οικονομίας, ότι οι πολίτες πρέπει να κόψουν βασικά είδη διατροφής για να βγάλουν τον μήνα ή πρέπει να εργάζονται μόνον για να πληρώσουν τον λογαριασμό του ρεύματος και γι’ αυτό δεν φτάνει ο μισθός τους.

Πάντως, το τελευταίο που χρειάζεται η χώρα αυτή την περίοδο της πολλαπλής κρίσης είναι να υπάρξει κοινωνική ένταση. Δυστυχώς, κύριοι της Κυβέρνησης, την επιδιώκετε. Καλείστε, λοιπόν, να καταργήσετε και πάντως να αναστείλετε τη λειτουργία της Πανεπιστημιακής Αστυνομίας, της ένοπλης Πανεπιστημιακής Αστυνομίας που δεν υπάγεται στις πρυτανικές αρχές, αλλά στο Υπουργείο Προστασίας του Πολίτη.

Τώρα, ως προς την ψηφιοποίηση του κράτους και των υπηρεσιών του, από τη στιγμή που απευθύνεται στους πολίτες, συνιστά μια σωστή πρακτική που πρέπει να ενισχυθεί, πάντα, όμως, προς όφελος των πολιτών και βέβαια με την εγγύηση ότι τα δικαιώματά τους θα είναι σεβαστά.

Η αποδέσμευση του έργου των αστυνομικών από το καθήκον και την αρμοδιότητα της επίδοσης δικαστικών εγγράφων είναι αναγκαία, αλλά δεν μπορεί να γίνει εις βάρος των δικονομικών δικαιωμάτων των πολιτών. Είναι απολύτως αναγκαίο να εξασφαλίζεται η ταυτοποίηση του προσώπου με την ηλεκτρονική διεύθυνση και να αποδεικνύεται η παραλαβή του μηνύματος του ηλεκτρονικού ταχυδρομείου από τον παραλήπτη με αποδεικτικό προς τον αποστολέα, όπως ακριβώς συντάσσεται και η έκθεση επίδοσης.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Επίσης, θετικό είναι το μέτρο της αποδέσμευσης της Αστυνομίας από την αρμοδιότητα της βεβαίωσης του γνησίου της υπογραφής και της επικύρωσης εγγράφων από το πρωτότυπο ή το ακριβές αντίγραφο. Υπάρχει, βέβαια, ένα σοβαρό πρόβλημα με τις δυσπρόσιτες, ορεινές και νησιωτικές περιοχές όπου ζουν κυρίως άνθρωποι μεγάλης ηλικίας που δύσκολα μετακινούνται και δεν είναι εξοικειωμένοι με την τεχνολογία. Πρέπει να υπάρχει, κατά την άποψή μου, ένας εναλλακτικός τρόπος, όπως μέσω μιας δημόσιας υπηρεσίας. Τουλάχιστον, ας στελεχωθούν -πράγμα που δεν είναι στην προοπτική της πολιτικής σας- τα υπάρχοντα ΚΕΠ με προσωπικό και να αναβαθμιστούν υλικοτεχνικά.

Εξάλλου, μην ξεχνάμε -και σε αυτό το πλαίσιο θέλω να το υπογραμμίσω- ότι η αποψίλωση της υπαίθρου εν γένει δεν διευκολύνει. Πρέπει να τονιστεί ότι η ύπαιθρος τα τελευταία χρόνια και με έντονο ρυθμό έχει αποψιλωθεί από τις δομές του δημοσίου και των τραπεζών. Αυτή η αποψίλωση επιφέρει ένα ακόμα πλήγμα στην ύπαιθρο και οδηγεί στην περαιτέρω ερημοποίησή της. Συνεπώς, και η σωστή κατά τα άλλα αποδέσμευση της Αστυνομίας από τα έργα αυτά δεν πρέπει να οδηγήσει στο να παραμένουν οι άνθρωποι της υπαίθρου στο περιθώριο.

Αναφορικά με το σωφρονιστικό σύστημα και τις φυλακές, η ασφυξία στις φυλακές έχει ενταθεί. Ο υπερπληθυσμός τους έχει φτάσει σε τεράστιους αριθμούς. Δυστυχώς, σε αυτό το πλαίσιο τα δικαιώματα των φυλακισμένων, των κρατουμένων, δεν μπορούν να γίνουν σεβαστά υπό τέτοιες συνθήκες κράτησης, υπό συνθήκες υπερπληθυσμού. Η χώρα μας κινδυνεύει και με άλλες καταδίκες από το Ευρωπαϊκό Δικαστήριο Δικαιωμάτων του Ανθρώπου. Είμαστε ήδη πρωταθλητές.

Όσον αφορά στις αγροτικές φυλακές, είναι ένας θεσμός πρωτοπόρος που πρέπει να ενισχυθεί και όχι να καταργηθεί, όπως φαίνεται ότι επιδιώκεται. Στις αγροτικές φυλακές οι συνθήκες κράτησης είναι διαφορετικές. Η παρεχόμενη εργασία συνιστά μία διαδικασία που βοηθά στην επανένταξη των κρατουμένων που έχουν μείνει για πολλά χρόνια στη φυλακή. Οι προϋποθέσεις μεταγωγής στις αγροτικές φυλακές παραμένουν αυστηρές και έτσι αφαιρείται ή εγκαταλείπεται, αν θέλετε, ο αναμορφωτικός χαρακτήρας τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνοντας, κύριε Πρόεδρε, έρχομαι στο άρθρο 33. Πρόκειται για μία νομοθέτηση κατ’ εξαίρεση και κατά παρέκκλιση κάθε γενικής ή ειδικής διάταξης. Είναι πρακτική η οποία έχει καταστεί κανόνας και, επομένως, καλά κρατεί για την Κυβέρνηση της Νέας Δημοκρατίας. Με τη ρύθμιση αυτή ανοίγει ο δρόμος για την παράκαμψη δικαστικών αποφάσεων οι οποίες έχουν εκδοθεί και αφορούν σε στελέχη των καταστημάτων κράτησης, διευθυντών και αρχιφυλάκων, με μακρά προϋπηρεσία, εμπειρία και εξαιρετικά προσόντα.

Αυτά τα στελέχη «καρατομήθηκαν» με απόφαση της πρώην γενικής γραμματέως Αντεγκληματικής Πολιτικής των απευθείας αναθέσεων και μάλιστα σε εταιρείες που είχαν συσταθεί ακόμη και την παραμονή της απευθείας ανάθεσης. Οι διωχθέντες υπάλληλοι προσέφυγαν στη δικαιοσύνη για να αποκαταστήσουν τη νομιμότητα και να διασφαλίσουν τα δικαιώματά τους. Με δικαστικές αποφάσεις αυτοί οι υπάλληλοι δικαιώθηκαν.

Η διοίκηση οφείλει να εφαρμόσει αυτές τις αποφάσεις. Αντ’ αυτού, με την εισαγόμενη διάταξη η Κυβέρνηση επιδιώκει να τις παρακάμψει, αφού ο Υπουργός Προστασίας του Πολίτη, ακόμη και αν προσωρινά εφαρμόσει αυτές τις αποφάσεις, μπορεί να τοποθετεί σε θέσεις ευθύνης των καταστημάτων κράτησης υπαλλήλους του κατά παρέκκλιση κάθε γενικής και ειδικής διάταξης μέχρι την επιλογή και τοποθέτηση προϊσταμένων από τα αρμόδια υπηρεσιακά συμβούλια. Δηλαδή, να «καρατομήσει» εκ νέου τους δικαιωθέντες.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΓΕΩΡΓΙΟΣ ΠΑΠΑΗΛΙΟΥ:** Τελειώνω, κύριε Πρόεδρε.

Η αξιοκρατία και η ισονομία στην κάλυψη θέσεων ευθύνης αποτελούν συνταγματικές αρχές οι οποίες αφορούν και στη διαδικασία εισόδου, αλλά και στη διαδικασία εξέλιξης των υπαλλήλων.

Έχει γίνει πλέον μόνιμη δικαιολογία της Κυβέρνησής σας η κατά παρέκκλιση νομοθέτηση. Ο σκοπός είναι να τοποθετείτε τα δικά σας παιδιά. Ζητείται, λοιπόν, η άμεση απόσυρση αυτής της συγκεκριμένης ρύθμισης, διότι με τη θέσπιση και την εφαρμογή της το κράτος δικαίου «πάει περίπατο» και υπονομεύεται και παρακάμπτεται η ανεξαρτησία της δικαιοσύνης και οι δικαστικές αποφάσεις.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, θα ήθελα τον λόγο για να μιλήσω για μία τροπολογία.

**ΠΡΟΕΔΡΕΥΩΝ (Χαράλαμπος Αθανασίου):** Ο Υφυπουργός Οικονομικών έχει τον λόγο για δύο λεπτά για να αναπτύξει μία τροπολογία.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, λαμβάνω τον λόγο προκειμένου να αναφερθώ στο άρθρο 4 της τροπολογίας με γενικό αριθμό 1322 και με ειδικό 15. Στο άρθρο αυτό προβλέπεται η παράταση της διάρκειας των συμβάσεων για τις υπηρεσίες φύλαξης των κτηρίων όπου στεγάζονται υπηρεσίες του Υπουργείου Οικονομικών και της Ανεξάρτητης Αρχής Δημοσίων Εσόδων.

Η παράταση κρίθηκε ως η πλέον ορθολογική λύση, δεδομένου ότι δεν έχουν ολοκληρωθεί ακόμη οι διαγωνιστικές διαδικασίες για τη σύναψη νέων συμβάσεων και δεν πρέπει να υπάρξει κενό στη φύλαξη των κτηρίων.

Θα πρέπει να ενημερώσω, βέβαια, ότι η διαγωνιστική διαδικασία που διενεργείται από τις υπηρεσίες του Υπουργείου Οικονομικών βρίσκεται ήδη στο στάδιο του υποχρεωτικού προσυμβατικού ελέγχου νομιμότητας, σύμφωνα με τα όσα προβλέπει η νομοθεσία και συγκεκριμένα το άρθρο 324 του ν.4700 του 2020. Έχει, δηλαδή, δρομολογηθεί προκειμένου, όπως τόνισα, να μην υπάρξει κενό στη φύλαξη των κτηρίων για την ασφάλεια των εργαζομένων, των υπηρεσιών και των πολιτών, αλλά και για την προστασία της δημόσιας περιουσίας, η παράταση είναι επιβεβλημένη.

Βεβαίως, καθορίζεται σαφέστατα ότι η παράταση ισχύει μέχρι τις 31 Οκτωβρίου του 2022. Μέχρι τότε υπολογίζεται ότι θα έχουν υπογραφεί οι νέες συμβάσεις με τους αναδόχους που θα έχουν προκύψει από τη διαγωνιστική διαδικασία, που, όπως ανέφερα, βρίσκεται στο στάδιο του προσυμβατικού ελέγχου.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Υπουργέ.

Μήπως υπάρχει κάποια ερώτηση διευκρινιστική προς τον Υπουργό; Όχι.

Τον λόγο έχει τώρα ο Υπουργός Προστασίας του Πολίτη, ο κ. Τάκης Θεοδωρικάκος.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου, προτού παρουσιάσω τις βασικές σκέψεις που αφορούν στο νομοσχέδιο του Υπουργείου Προστασίας του Πολίτη που συζητάμε σήμερα, να ενημερώσω τους Βουλευτές για την κατάσταση στον Έβρο, τον οποίο από κοινού με τον Υφυπουργό Προστασίας του Πολίτη κ. Οικονόμου και τον Αρχηγό της Ελληνικής Αστυνομίας, τον κ. Σκούμα, επισκεφθήκαμε την Κυριακή στο πλαίσιο επιχειρησιακής αποστολής, για να διαπιστώσουμε επιτόπου την κατάσταση και τα προβλήματα στο πεδίο.

Αυτό που έχω να σας διαβεβαιώσω είναι ότι οι δυνάμεις της Ελληνικής Αστυνομίας είναι σε απόλυτη ετοιμότητα, επιδεικνύουν το υψηλότερο δυνατό πεδίο επιχειρησιακής ανταπόκρισης στα προβλήματα και στις δυσκολίες που καλούνται να αντιμετωπίσουν στην περιοχή, έχουν άριστο επίπεδο συνεργασίας με τον στρατό μας και γι’ αυτόν τον λόγο έχουν πετύχει αυτό το πρώτο τετράμηνο του 2022 να αντιμετωπίσουν πάνω από χίλια εξακόσια περιστατικά που επιχειρήθηκαν από τους γείτονές μας για να εργαλειοποιηθούν δυστυχισμένοι άνθρωποι, παράτυποι μετανάστες και να μπουν με παράνομο τρόπο στην πατρίδα μας. Αυτό αφορούσε σε πάνω από σαράντα χιλιάδες ανθρώπους αυτούς τους τέσσερις μήνες, όπου η Ελληνική Αστυνομία έχει ενεργήσει απολύτως αποτελεσματικά.

Θέλω επίσης να βεβαιώσω τους συμπολίτες μας, τους συμπατριώτες μας ότι είμαστε αποφασισμένοι αυτή την ανίκητη ασπίδα προστασίας των συνόρων μας να την ενισχύσουμε ακόμα περισσότερο. Είναι σε εξέλιξη διαγωνισμός πρόσληψης άλλων διακοσίων πενήντα συνοριοφυλάκων, οι οποίοι τους επόμενους μήνες θα αναλάβουν τα καθήκοντά τους.

Επίσης, είναι ξεκάθαρη η απόφασή μας να ενισχύσουμε περαιτέρω τον φράχτη, το τείχος που υπάρχει στον Έβρο. Έχουν ήδη καλυφθεί τριάντα επτάμισι χιλιόμετρα. Αυτό αποτελεί έργο και αποστολή της Ελληνικής Αστυνομίας και του Υπουργείου Προστασίας του Πολίτη. Θα κατασκευάσουμε όσο γίνεται περισσότερα χιλιόμετρα αυτού του φράχτη, με βάση τις οικονομικές δυνατότητες που θα διασφαλίσουμε τόσο από την Ευρωπαϊκή Ένωση όσο και από τον εθνικό προϋπολογισμό, από οποιαδήποτε πηγή χρηματοδότησης της Ελλάδας. Αυτή είναι η σταθερή μας απόφαση.

Αυτό, όμως, που κρατώ περισσότερο και θέλω να σας μεταφέρω, κυρίες και κύριοι συνάδελφοι, είναι ότι στην Αλεξανδρούπολη και σε ολόκληρο τον Έβρο το κλίμα είναι απόλυτης εθνικής ενότητας και αυτοπεποίθησης και το μήνυμα προς εκείνους από την ηγεσία της γειτονικής Τουρκίας, που φαντασιώνονται νέες νίκες επί Βυζαντινών, όπως είπαν ορισμένοι, είναι ότι η υπεράσπιση της εθνικής κυριαρχίας της Ελλάδας σε γη, θάλασσα και αέρα είναι απόλυτη και συνειδητή απόφαση όλων των Ελλήνων. Δεν μπορεί να έχει κανείς καμμία απολύτως αμφιβολία ότι όλοι οι Έλληνες είμαστε ενωμένοι, αποφασισμένοι και πανέτοιμοι να υπερασπίσουμε την ακεραιότητα και την εθνική κυριαρχία, οπουδήποτε αυτό χρειαστεί να γίνει.

Σε ό,τι αφορά στο νομοσχέδιο μας. Όταν, πριν από εννέα μήνες ακριβώς, ο Πρωθυπουργός της χώρας Κυριάκος Μητσοτάκης μου ανέθεσε τα πολύ υπεύθυνα καθήκοντα του Υπουργού Προστασίας του Πολίτη είχα πει ότι η βασική προτεραιότητά μας είναι να κάνουμε ό,τι χρειάζεται για την ασφάλεια των πολιτών παντού, σε ολόκληρη τη χώρα και για την ασφάλεια όλων των πολιτών, χωρίς εξαιρέσεις και χωρίς διακρίσεις.

Είχα πει, επίσης, από την πρώτη στιγμή ότι δεν πρόκειται να κρύψω τα προβλήματα κάτω από το χαλί. Είχα παραδεχτεί την υπάρχουσα υποστελέχωση που υπάρχει σε υπηρεσίες της Ελληνικής Αστυνομίας και είχαμε θέσει ως βασικό μας στόχο να ενισχύσουμε την παρουσία της αστυνομίας στις γειτονιές, τόσο στο λεκανοπέδιο της Αττικής όσο και σε ολόκληρη τη χώρα. Διότι το δόγμα που θέλουμε να υπηρετούμε είναι «ασφάλεια για όλους, ασφάλεια παντού».

Για να πετύχουμε αυτόν τον στόχο ακολουθήσαμε μία στρατηγική που έχει δύο βασικές προτεραιότητες:

Η πρώτη είναι να απελευθερώσουμε δυνάμεις της Ελληνικής Αστυνομίας από γραφειοκρατικά πάρεργα και υποχρεώσεις που δεν έχουν σχέση με την αποστολή του Έλληνα αστυνομικού κι αυτό κάνουμε με συνέπεια και αποτελεσματικότητα. Γι’ αυτό προωθήσαμε την ευρεία ψηφιοποίηση υπηρεσιών που προσφέρει η Ελληνική Αστυνομία προς τους πολίτες.

Προτού αναφερθώ στη σημερινή προτεινόμενη ψηφιοποίηση που αφορά στην επίδοση δικογράφων, θέλω να υπενθυμίσω ότι είναι ήδη πράξη η δυνατότητα των πολιτών να ανανεώνουν τις άδειες κυκλοφορίας των μοτοποδηλάτων με ψηφιακό τρόπο, να μπορούν να παίρνουν αντίγραφα αποσπάσματος από το βιβλίο αδικημάτων από τα αστυνομικά τμήματα με ψηφιακό τρόπο, να μπορούν να προβαίνουν σε καταγγελίες για εγκλήματα στο διαδίκτυο με ψηφιακό τρόπο. Είναι ήδη πράξη ότι τα αστυνομικά τμήματα δεν δίδουν διά ζώσης το γνήσιο της υπογραφής, γιατί πλέον οι πολίτες μπορούν να παίρνουν το γνήσιο της υπογραφής από το gov.gr.

Σήμερα, ψηφίζοντας αυτό το νομοσχέδιο, προχωράμε σε μία πράξη με την οποία λύνουμε ένα πρόβλημα δεκαετιών που αντιμετωπίζει η Ελληνική Αστυνομία. Πάνω από ενάμισι εκατομμύριο δικόγραφα διακινούνται τον χρόνο από αστυνομικούς. Υπολογίζουμε ότι σε αυτή την αποστολή χρησιμοποιούνται περί τους χίλιους πεντακόσιους Ελληνίδες και Έλληνες αστυνομικούς. Δεν μας περισσεύουν. Ίσα-ίσα, θα παραθέσω στοιχεία παρακάτω που δείχνουν τα προβλήματα που υπάρχουν.

Ερχόμαστε, λοιπόν, σήμερα και λύνουμε αυτό το πρόβλημα σε συνεργασία με το Υπουργείο Δικαιοσύνης και το Υπουργείο Ψηφιακής Διακυβέρνησης. Γι’ αυτόν τον λόγο θέλω να ευχαριστήσω τους συναδέλφους μου Υπουργούς τον κ. Τσιάρα και τον κ. Πιερρακάκη, και τους συνεργάτες τους και τους υπηρεσιακούς παράγοντες αυτών των Υπουργείων, καθώς επίσης και το σύνολο των συνεργατών μου και των στελεχών της Ελληνικής Αστυνομίας που έχουν εργαστεί μεγάλο χρονικό διάστημα για να γίνει πράξη η νομοθέτηση, να προβλεφθεί η αντιμετώπιση αυτού του προβλήματος.

Αυτοί οι αστυνομικοί θα έρθουν να εργαστούν από τον Σεπτέμβριο στα καθ’ εαυτό αστυνομικά τους καθήκοντα. Αυτό είναι σπουδαίο, αν σκεφτεί κάποιος ότι μόνο στη Γενική Αστυνομική Διεύθυνση Αθηνών δεν είναι καλυμμένες τρεις χιλιάδες θέσεις από τις οργανικές θέσεις της Αστυνομίας. Αυτό το φαινόμενο δεν είναι τωρινό. Αυτό ισχύει επί δεκαετίες, κυρίες και κύριοι συνάδελφοι, και είναι μία από τις μεγαλύτερες παθογένειες της Ελληνικής Αστυνομίας. Διότι γνωρίζετε ότι δεν μπορείς να μετακινήσεις αστυνομικό από μια υπηρεσία σε μια άλλη. Δεν μπορεί να μετατεθεί εάν δεν το επιθυμεί. Κι έτσι έχουμε το βαθύτατα ανορθολογικό φαινόμενο ενώ στο λεκανοπέδιο Αττικής κατοικεί σχεδόν μισός πληθυσμός της χώρας και εδώ βρίσκεται, δυστυχώς, το 70% της εγκληματικότητας, στην ΕΛ.ΑΣ. βρίσκεται μόλις το 30% της δύναμής της και γι’ αυτό υπάρχουν και τα κενά στα οποία αναφέρθηκα.

Με την ψηφιοποίηση, λοιπόν, απελευθερώνουμε δυνάμεις οι οποίες θα ενταχθούν στα καθ’ εαυτό αστυνομικά τους καθήκοντα και αυτός ήταν ο λόγος που αποφασίσαμε το φθινόπωρο που πέρασε το σύνολο των χιλίων αστυνομικών που είχαν βγει από τη Σχολή της Αστυνομίας, καθώς και των δόκιμων αστυνομικών μας, να ενταχθούν όλοι σε αστυνομικά τμήματα στο λεκανοπέδιο Αττικής, διότι εδώ τα προβλήματα είναι τεράστια.

Παρ’ όλα αυτά τα προβλήματα, με τη στρατηγική που ακολουθούμε και με τη σκληρή δουλειά που κάνουν οι αστυνομικοί μας -πραγματικά σκληρή, υπεύθυνη δουλειά, για την οποία θέλω ξανά από αυτό το Βήμα να τους ευχαριστήσω- έχει επιτευχθεί η μείωση της χαμηλής και μεσαίας εγκληματικότητας κατά 30% στο Λεκανοπέδιο, αλλά και σε ολόκληρη τη χώρα. Αυτό, βέβαια, δεν σημαίνει ότι δεν κυριαρχούν και δεν αναπτύσσονται βίαιες συμπεριφορές και δεν υπάρχει μια συνολική τάση προς τη βία στην κοινωνία, ειδικά την περίοδο μετά από την καραντίνα του κορωνοϊού. Είμαστε, όμως, εδώ για να εργαστούμε και να φέρουμε τα αποτελέσματα που χρειάζεται και να την αντιμετωπίσουμε.

Η δεύτερη βασική πλευρά της στρατηγικής μας για την αντιμετώπιση αυτής της κατάστασης είναι η συνεχής ενίσχυση του ηθικού των αστυνομικών μας, η συνεχής ανόρθωση του κύρους της Ελληνικής Αστυνομίας, η ανάδειξη του κοινωνικού έργου που προσφέρει, η ανάδειξη της ανθρώπινης διάστασης στη δράση του Έλληνα αστυνομικού και το πόσο συνδεδεμένος είναι με το να διασφαλιστεί το κύριο αγαθό που πρέπει να υπάρχει σε μια κοινωνία, η ασφάλεια. Πιστεύω ότι όλοι μοιραζόμαστε την κεντρική ιδέα ότι χωρίς ασφάλεια δεν υπάρχει ελευθερία, χωρίς ασφάλεια δεν μπορεί να υπάρξει ευημερία και ποιότητα ζωής.

Το νομοσχέδιο αυτό συνδέεται και με τη δεύτερη πλευρά αυτής της στρατηγικής, λοιπόν. Λύνουμε ένα αίτημα που ειλικρινά δυσκολεύομαι να καταλάβω γιατί έχει υπάρξει άλυτο τόσα χρόνια. Μέχρι τώρα οι αστυνομικοί μας πραγματοποιούσαν τις μεταγωγές κρατουμένων διά θαλάσσης στο κατάστρωμα ενός πλοίου, με δική τους ευθύνη και χωρίς να πληρώνονται. Ουσιαστικά, επρόκειτο για μια κατάσταση η οποία έδειχνε έλλειψη ασφάλειας, κατ’ αρχάς, για τους ίδιους τους αστυνομικούς, αλλά και για τους πολίτες οι οποίοι ταξιδεύουν με ένα πλοίο, αλλά θα έλεγα και μια απαξιωτική συμπεριφορά, η οποία δεν αρμόζει σε ανθρώπους που δίνουν και τη ζωή τους και τον εαυτό τους για την ασφάλεια όλων μας.

Με τη ρύθμιση που αποδεχόμαστε, ύστερα από την πρόταση της Ομοσπονδίας των Αστυνομικών, την οποία βρίσκω αυτονόητη, λύνουμε επιτέλους αυτό το πρόβλημα. Καλύπτονται τα έξοδα, οι δαπάνες των αστυνομικών για μία ασφαλή και αξιοπρεπή διαδικασία μεταγωγής, ώστε οι αστυνομικοί μας να κάνουν με ασφάλεια τη δουλειά τους, αντιλαμβανόμενοι και οι ίδιοι ότι η ελληνική πολιτεία αναγνωρίζει το πολυσχιδές και σπουδαίο έργο το οποίο προσφέρουν.

Ταυτόχρονα, με τη σχετική ρύθμιση θεσμοθετούμε –επίσης, αυτονόητο θα έλεγα- τα παιδιά των αστυνομικών που έχουν υιοθετηθεί από τη Βουλή των Ελλήνων, διότι οι γονείς τους έπεσαν στο καθήκον και έχασαν τη ζωή τους, να μπορούν να μπαίνουν στις σχολές της αστυνομίας χωρίς εξετάσεις.

Υπάρχει μια ολόκληρη γκάμα υποστήριξης των οικογενειών των αστυνομικών όταν έρχεται η τραγική στιγμή που έχουν χάσει τους ανθρώπους τους στην εκτέλεση του αστυνομικού καθήκοντος. Σκεπτόμαστε, ύστερα από τις σχετικές προτάσεις που έκανε και ο κ. Λοβέρδος και ύστερα από διάλογο που έχουμε με τους αστυνομικούς μας, στο αμέσως επόμενο νομοσχέδιο που αφορά στην αστυνομική εκπαίδευση να ανταποκριθούμε περαιτέρω θετικά, ώστε να νιώθει απολύτως ο Έλληνας αστυνομικός ότι έχει τον απόλυτο σεβασμό του ελληνικού κράτους, της πολιτείας που εκπροσωπεί το σύνολο του ελληνικού λαού.

Αυτά, λοιπόν, σε ό,τι αφορά στο κομμάτι των κεντρικών ρυθμίσεων του νομοσχεδίου.

Επίσης, υπάρχουν μια σειρά ζητήματα που συνδέονται και με το σωφρονιστικό σύστημα. Θα ήθελα να υπογραμμίσω ότι μέσα στον μήνα Ιούνιο το Υπουργείο Προστασίας του Πολίτη θα είναι απολύτως έτοιμο με ολοκληρωμένο νομοσχέδιο που αφορά στη μεταρρύθμιση του σωφρονιστικού κώδικα. Θα έρθει για συζήτηση στο Υπουργικό Συμβούλιο και αμέσως μετά θα τεθεί σε διαβούλευση και εν συνεχεία και σε συζήτηση και ψήφιση στο Κοινοβούλιο μας. Η ευαισθησία της Κυβέρνησης απέναντι στους κρατούμενους είναι δεδομένη και θα παρουσιαστεί με ολοκληρωμένο τρόπο, ώστε να έχουμε ένα σωφρονιστικό σύστημα απολύτως ασφαλές για το σύνολο της ελληνικής κοινωνίας και με ανθρώπινη διάσταση όπως πρέπει και χρειάζεται για τους κρατούμενους.

Άλλωστε, έχω ήδη αναγγείλει από τη συζήτηση στην επιτροπή ότι με αυτό το νομοσχέδιο θα γίνεται αποδεκτή η θεσμοθέτηση των ένδικων μέσων για τους κρατούμενους, ένα αίτημα το οποίο η Κυβέρνηση είναι απολύτως έτοιμη να το υιοθετήσει σε κάθε περίπτωση. Και πιστεύω ότι στην πραγματικότητα και με τη συζήτηση που κάναμε στην επιτροπή, με τη λύση που δίνουμε για τις προϋποθέσεις μεταγωγής κρατουμένων σε αγροτικές φυλακές ανταποκρινόμαστε και εδώ θετικά σε μια σειρά αιτημάτων.

Τέλος, κυρίες και κύριοι συνάδελφοι, θέλω από αυτό εδώ το Βήμα να διευκρινίσω και πάλι -άλλωστε το κάνουμε και με τη σχετική ρύθμιση που προβλέπει το νομοσχέδιο- ότι η αναφορά των ΟΠΠΙ, Ομάδες Προστασίας των Πανεπιστημιακών Ιδρυμάτων, είναι σε νόμο που είχε ψηφιστεί πριν από ενάμιση χρόνο. Τι νόημα έχει τώρα να συζητάει κάποιος έναν νόμο ο οποίος ψηφίστηκε πριν ενάμιση χρόνο; Οι νόμοι είναι νόμοι και πρέπει να εφαρμόζονται. Η πρώτη παρατήρηση είναι αυτή.

Η δεύτερη είναι ότι με τη ρύθμιση που ψηφίζουμε σήμερα διευκρινίζεται πλήρως και είναι αυτονόητο ότι οι ΟΠΠΙ είναι ειδικοί φρουροί της Ελληνικής Αστυνομίας, έχουν πλήρη εκπαίδευση. Και συνεπώς, το διάστημα που δεν θα απασχολούνται στα πανεπιστήμια, θα απασχολούνται ως ειδικοί φρουροί της Ελληνικής Αστυνομίας. Τόσο απλό και αυτονόητο! Όταν το πανεπιστήμιο δεν χρειάζεται τους ΟΠΠΙ, οι ειδικοί φρουροί θα εκτελούν υπηρεσίες στα αστυνομικά τμήματα στα οποία θα έχουν τοποθετηθεί με οργανικές θέσεις. Γιατί είπαμε ότι χρειαζόμαστε αστυνομικούς στις γειτονιές. Ούτε σε αυτό φαντάζομαι ότι μπορεί να υπάρξει αντίρρηση.

Διευκρινίζω, επίσης, προς όσους θέλουν να συζητούν καλοπροαίρετα ότι οι Ομάδες Προστασίας των Πανεπιστημιακών Ιδρυμάτων θα υπάρξουν μόνο σε πανεπιστήμια που χρειάζεται αυτό, μόνο στα πανεπιστήμια που υπάρχει πρόβλημα. Και αυτά δεν είναι τα περισσότερα ελληνικά πανεπιστήμια. Είναι σχετικά περιορισμένος ο αριθμός.

Σε ό,τι δε αφορά στην περίπτωση του Αριστοτελείου Πανεπιστημίου Θεσσαλονίκης ειλικρινά θέλω να πιστεύω ότι δεν υπάρχει πολιτική δύναμη που να μη θέλει να κατασκευαστεί αυτή η βιβλιοθήκη. Εμείς είμαστε υπέρ της αναβάθμισης του δημόσιου πανεπιστημίου. Θεωρούμε αυτονόητο για ένα πανεπιστήμιο, για ένα δημόσιο πανεπιστήμιο να έχει τη βιβλιοθήκη του. Και θεωρούμε αυτονόητη την υποχρέωση του κράτους όταν υπάρχουν κάποιοι που καταστρέφουν βιβλιοθήκες, όπως κάποτε κάποιοι έκαιγαν βιβλία, να μην τους επιτρέπουμε να το κάνουν αυτό. Οι φοιτητές, οι καθηγητές και οι αστυνομικοί που χρειάστηκε να πάνε για να προστατεύσουν τη βιβλιοθήκη είναι από την ίδια πλευρά του λόφου -δεν είναι εχθροί, είναι φίλοι- για να διασφαλίσουν το αυτονόητο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Μια ελάχιστη παράταση, κύριε Πρόεδρε.

Και αναμένουμε όταν ο κ. Πρύτανης του Αριστοτελείου Πανεπιστημίου Θεσσαλονίκης βεβαιωθεί ότι δεν χρειάζεται η δύναμη της Αστυνομίας για να προφυλαχθεί η βιβλιοθήκη, να φύγει η αστυνομική δύναμη από εκεί. Η Αστυνομία είναι εκεί μόνο για έναν λόγο, για την προστασία της βιβλιοθήκης του Αριστοτελείου Πανεπιστημίου Θεσσαλονίκης.

Και περιμένω, κυρίες και κύριοι συνάδελφοι, γύρω από αυτή την υπόθεση να πέσουν τελείως οι τόνοι. Σε μια εβδομάδα τα παιδιά δίνουν εξετάσεις, αρχίζουν οι εξετάσεις και στα πανεπιστήμια. Δεν νομίζω ότι υπάρχει κανένας απολύτως λόγος για καμμία αναταραχή. Θα επικρατήσει ηρεμία, υπευθυνότητα, ησυχία, προκειμένου να είναι πλήρως κανονική η ζωή και σε αυτό το πανεπιστημιακό ίδρυμα όπως και στην υπόλοιπη χώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ κύριε Υπουργέ. Εισερχόμαστε τώρα κανονικά στον κατάλογο των ομιλητών με πρώτο ομιλητή τον κ. Παναγή Καππάτο από τη Νέα Δημοκρατία. Στη συνέχεια θα μιλήσει ο κ. Σπυρίδωνας Λάππας από τον ΣΥΡΙΖΑ και μετά θα δώσω τον λόγο στον Υπουργό Δικαιοσύνης για να αναπτύξει μια διάταξη.

Ορίστε, κύριε συνάδελφε, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ήθελα πριν από την εισήγησή μου να κάνω μια αναφορά στο θέμα της βιβλιοθήκης στο Αριστοτέλειο Πανεπιστήμιο. Υπάρχει ένα ξεκάθαρο δίλημμα: Ή με τη βαριοπούλα ή με το ελεύθερο πανεπιστήμιο. Σε αυτό το δίλημμα η συντριπτική πλειονότητα των Ελλήνων πολιτών νομίζω παίρνει ξεκάθαρη θέση υπέρ της βιβλιοθήκης, υπέρ της ελεύθερης διακίνησης ιδεών στο πανεπιστήμιο, κατά της βίας, κατά των μειοψηφιών που εμποδίζουν τους καθηγητές και τους φοιτητές να ασχοληθούν με την εκπαιδευτική διαδικασία.

Δυστυχώς, η Αξιωματική Αντιπολίτευση αδυνατεί να πάρει θέση. Μας λέει περίπου ότι επειδή υπάρχει ακρίβεια στα αγαθά δεν μπορούμε να ασχολούμαστε με βαριοπούλες, δηλαδή ότι καμμία κυβέρνηση δεν δικαιούται να ασχοληθεί με το ελληνικό πανεπιστήμιο αν δεν έχουν λυθεί όλα τα άλλα προβλήματα της κοινωνίας προηγουμένως.

Έρχομαι, όμως, στο σημερινό νομοσχέδιο που συζητάμε το οποίο συμβάλλει άμεσα στη βελτίωση της καθημερινότητας των Ελλήνων πολιτών. Η ψηφιοποίηση των διαδικασιών επιδόσεων δικαστικών εγγράφων, που αποτελεί τον πυρήνα του νομοσχεδίου, είναι μια εμβληματική αλλαγή προς την κατεύθυνση της σωστής αξιοποίησης των πόρων που έχει στη διάθεσή του το κράτος.

Με το νομοσχέδιο, όπως έχει χαρακτηριστικά πει ο Υπουργός κ. Θεοδωρικάκος, οι αστυνομικοί παύουν να είναι ταχυδρόμοι δικαστικών εγγράφων και καταργείται η σχετική αρμοδιότητα της Αστυνομίας. Η πλήρης εφαρμογή των προβλέψεων του νομοσχεδίου μπορεί να ενισχύσει την επιχειρησιακή δύναμη της Ελληνικής Αστυνομίας με περίπου χίλια πεντακόσια άτομα. Αυτό αποτελεί μια ιστορικών διαστάσεων αλλαγή για τον επιχειρησιακό σχεδιασμό της Αστυνομίας. Είναι άλλωστε κάτι που ζητούσαν εδώ και δεκαετίες οι ίδιοι οι αστυνομικοί που αντιλαμβάνονται καλύτερα από όλους τη δέσμευση ανθρώπινου δυναμικού και τη σπατάλη πόρων. Ας αναλογιστούμε ότι περίπου το 3% της δύναμης της Ελληνικής Αστυνομίας είχε επιφορτιστεί με την αρμοδιότητα επίδοσης δικαστικών εγγράφων.

Συγκεκριμένα για τα δικαστικά έγγραφα καθιερώνεται η επίδοση με τη χρήση ηλεκτρονικών μέσων, διαδικασία που αφορά διαδίκους, μάρτυρες και κατηγορούμενους και θα πραγματοποιείται με την ηλεκτρονική αποστολή εγγράφων στην ψηφιακή θυρίδα του πολίτη στην ενιαία ψηφιακή πύλη της δημόσιας διοίκησης gov.gr ή εναλλακτικά στη διεύθυνση εναλλακτικού ταχυδρομείου.

Παράλληλα, χρησιμοποιούνται και μηνύματα κινητής τηλεφωνίας για την ενημέρωση των ενδιαφερομένων. Ασφαλώς προβλέπονται εύλογες εξαιρέσεις, όπως για δύσβατες περιοχές όπου η φυσική επίδοση μέσω δικαστικών επιμελητών προβλέπεται από τον νέο νόμο.

Εκτός από την επίδοση δικαστικών εγγράφων, το νομοσχέδιο με το άρθρο 22 επιβεβαιώνει την αποδέσμευση της Ελληνικής Αστυνομίας από τη βεβαίωση γνησίου υπογραφής και την επικύρωση αντιγράφων, πρόβλεψη που ενισχύει περαιτέρω τον βασικό στόχο του νομοσχεδίου και την αξιοποίηση της δύναμης της Αστυνομίας για επιχειρησιακές ανάγκες και την ασφάλεια των πολιτών.

Οι αλλαγές αυτές δεν ενισχύουν μόνο τη λειτουργία της αστυνομίας, αλλά αποτελούν σημαντικό βήμα εξοικονόμησης πόρων και ταχύτερης απονομής της δικαιοσύνης. Θα έχουν θετική επίδραση και στη λογική με την οποία λειτουργεί το δικαστικό σύστημα. Η εμπέδωση της χρήσης νέων τεχνολογικών μέσων είναι μια βασική προϋπόθεση για την ταχύτερη απονομή της δικαιοσύνης. Άλλωστε το νομοσχέδιο αποτελεί προϊόν συνεργασίας τριών Υπουργείων, του Υπουργείου Προστασίας του Πολίτης, του Υπουργείου Ψηφιακής Διακυβέρνησης και του Υπουργείου Δικαιοσύνης.

Ως δικηγόρος αντιλαμβάνομαι τη σημασία της αποφόρτισης και των δικαστικών υπαλλήλων και επιμελητών από τη διαδικασία επίδοσης δικογράφων. Περιμένουμε το νέο δικαστικό έτος, από τον Σεπτέμβριο του 2022, να δούμε στην πράξη τα αποτελέσματα της εφαρμογής των αλλαγών. Είμαι αισιόδοξος ότι η ψηφιακή επίδοση δικογράφων με ομαλό τρόπο θα γίνει μέρος της καθημερινότητας των ανθρώπων της δικαιοσύνης.

Σε αυτό το σημείο θα ήθελα να κάνω μια αναφορά στο άρθρο 16 για την κάλυψη λειτουργικών και επιχειρησιακών αναγκών των υπηρεσιών της Ελληνικής Αστυνομίας, του Λιμενικού Σώματος και του Πυροσβεστικού Σώματος από τους ΟΤΑ πρώτου και δευτέρου βαθμού. Ιδιαίτερα για τη νησιωτική Ελλάδα η πρακτική της ενίσχυσης των τοπικών υπηρεσιών Σωμάτων Ασφαλείας για διάφορες μικρές λειτουργικές και επιχειρησιακές ανάγκες τους είναι στις περισσότερες περιπτώσεις αρκετά συνηθισμένη. Οι δήμοι αναλαμβάνουν τέτοιες πρωτοβουλίες καθώς βρίσκονται σε άμεση, καθημερινή επαφή με τις τοπικές υπηρεσίες των Σωμάτων Ασφαλείας. Σε πολλές περιπτώσεις εμπλέκονται σε αυτή τη διαδικασία ακόμα και οι πρόεδροι των τοπικών κοινοτήτων με μικρές εργασίες συντήρησης κτηρίων ή παραχώρηση βασικών αναλώσιμων υλικών.

Από τον νόμο υπήρχε σχετική πρόβλεψη για την περιφερειακή αυτοδιοίκηση. Ωστόσο, οι δήμοι νομικά βρίσκονταν σε ένα κενό. Με το σημερινό νομοσχέδιο προχωράμε στον εκσυγχρονισμό του Κώδικα Δήμων και Κοινοτήτων που περιγράφει τα νομικά πρόσωπα και συλλόγους που μπορεί ένα δημοτικό συμβούλιο να ενισχύσει με επιχορηγήσεις. Πλέον το δημοτικό συμβούλιο με απόφασή του θα μπορεί να ενισχύει και τις τοπικές υπηρεσίες των Σωμάτων Ασφαλείας, εφόσον το επιθυμεί και στο πλαίσιο ορίου που προβλέπει ο νόμος και είναι το 1,5% του συνολικού προϋπολογισμού του δήμου.

Επίσης, θα ήθελα να κάνω μια αναφορά στο άρθρο 24, σύμφωνα με το οποίο καταργείται η υποχρέωση επικόλλησης του προβλεπόμενου ενσήμου της Ελληνικής Αστυνομίας στις άδειες παραμονής που χορηγούνται στους πολίτες του Ηνωμένου Βασιλείου και στα μέλη των οικογενειών τους. Πρόκειται για μια διευκόλυνση για τις τοπικές κοινωνίες στη νησιωτική Ελλάδα. Ιδιαίτερα στην Κεφαλονιά και στην Ιθάκη έχουμε μια σημαντική κοινότητα συμπολιτών μας από το Ηνωμένο Βασίλειο που κατοικούν μόνιμα ή το μεγαλύτερο διάστημα του έτους στον τόπο μας. Το άρθρο 24 συμβάλλει ώστε να επηρεαστούν λιγότερο από τις δυσκολίες που προκαλεί στην καθημερινότητά τους η έξοδος του Ηνωμένου Βασιλείου από την Ευρωπαϊκή Ένωση και τη ζώνη Σένγκεν.

Κυρίες και κύριοι συνάδελφοι, νομοσχέδια όπως το σημερινό δεν θα ήταν δυνατό να τα συζητάμε αν δεν υπήρχε μια Κυβέρνηση αφ’ ενός με πολιτική βούληση για μεταρρυθμίσεις, αφ’ ετέρου με τη διοικητική επάρκεια να εφαρμόσει μεγάλες αλλαγές. Η προεργασία που έχει προηγηθεί για τον εκσυγχρονισμό της λειτουργίας του ευρύτερου δημόσιου τομέα δεν είναι κάτι αυτονόητο, όπως έχει δείξει η ιστορία του σύγχρονου ελληνικού κράτους. Η ικανότητα της διοίκησης να προχωρά σε τόσο χρήσιμες για τον πολίτη αλλαγές οφείλεται και στην οριζόντια, θετική επίδραση της ψηφιακής μεταρρύθμισης σε κάθε πεδίο δημόσιας πολιτικής, μια προσπάθεια που έχει στόχο ένα κράτος φιλικό στον πολίτη, αποτελεσματικό ως προς τη διαχείριση των πόρων και τολμηρό στην εφαρμογή πολιτικών που αλλάζουν την καθημερινότητά μας, όπως άλλωστε ζήτησε ο Πρωθυπουργός Κυριάκος Μητσοτάκης στην ιστορική του ομιλία για το επιτελικό κράτος τον Αύγουστο του 2019.

Η αποδέσμευση της Ελληνικής Αστυνομίας από γραφειοκρατικά καθήκοντα αποτελεί μια απόδειξη του μεταρρυθμιστικού πνεύματος που διέπει συνολικά τη λειτουργία της Κυβέρνησης της Νέας Δημοκρατίας. Έχουμε και τη βούληση και τον τρόπο να βρούμε τις λύσεις που ζητάει η κοινωνία στα καθημερινά της προβλήματα και αυτό το αποδεικνύουμε με την αντίδραση της Κυβέρνησης σε όλες τις παγκόσμιες κρίσεις που αντιμετώπισε η χώρα μας τα τελευταία τρία χρόνια, στις φυσικές καταστροφές, στην προστασία των συνόρων μας σε όλη τη διάρκεια της πανδημίας, στη σημερινή ενεργειακή και πληθωριστική κρίση. Αποδείξαμε στην πράξη ότι είμαστε δίπλα σε κάθε πολίτη και θα συνεχίσουμε να στηρίζουμε την ελληνική κοινωνία, καταφέρνοντας ταυτόχρονα, με μια υπεύθυνη δημοσιονομική πολιτική, να αναβαθμίζουμε τη διεθνή θέση και προοπτική της Ελλάδας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε συνάδελφε.

Τον λόγο έχει τώρα ο κ. Σπυρίδωνας Λάππας από τον ΣΥΡΙΖΑ.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ, κύριε Πρόεδρε.

Έχω πάρα πολύ καιρό να μιλήσω στην Ολομέλεια λόγω της κατάρας που έζησε η χώρα και η οικουμένη. Χαίρομαι πολύ που είμαι πλέον στο Έδρανο του ελληνικού Κοινοβουλίου.

Έφυγε ο κ. Θεοδωρικάκος και ήθελα να πω κάτι για προοίμιο. Κατ’ αρχάς θα απαντήσω στον κ. Χήτα για τους «τραμπούκους» του ελληνικού πανεπιστημίου. Τέτοιοι «τραμπούκοι» του ελληνικού πανεπιστημίου τον Μάη του ‘68 ήταν οι εξής, Έλληνες φοιτητές τότε: Πουλαντζάς, Καστοριάδης, Αξελός, Παπαϊωάννου. Αυτή η τετράδα σήμερα θεωρείται μέσα στη δεκάδα των διανοουμένων υψηλοτάτου επιπέδου όλων των εποχών της Γαλλικής Δημοκρατίας. Αυτοί είναι οι «τραμπούκοι» των πανεπιστημίων!

Κι αν νομίζετε ότι είναι «τραμπούκοι» τα παιδιά μας, που θέλουν να τους μοιάσουν, σπάνε τα κεφάλια, τις μύτες, τα δόντια, τη γνάθο τους υπερασπιζόμενοι τη διακίνηση των ιδεών κάνετε μεγάλο λάθος. Ξέρετε γιατί, κύριε Οικονόμου; Διότι στην ιστορία του ανθρώπινου πολιτισμού, στη μάχη ανάμεσα σε μία εξουσία που επιδεικνύει αυταρχισμό, μονομέρεια, εμμονή απέναντι στη νεότητα δεν κέρδισε ποτέ κανένας. Διότι η νεότητα, λέει η επιστήμη, είναι η ατμομηχανή της κοινωνίας και της ανθρώπινης ιστορίας. Κάνετε ένα ακόμα λάθος. Θα το πληρώσετε όχι μόνο πολιτικά, αλλά πολλαπλώς. Απλώς το αναφέρω.

Δεύτερον, παγκοσμίως, κύριε Οικονόμου, υπάρχουν δύο συστήματα αντιλήψεων και σκέψης σχετικά με το σωφρονιστικό σύστημα και το ποινικό σύστημα. Το ένα είναι το δόγμα της μηδενικής ανοχής, law and order, που επικράτησε στο Αγγλοσαξωνικό Δίκαιο, κυρίως στις ΗΠΑ και εν μέρει στο Ηνωμένο Βασίλειο, το οποίο σημαίνει τεράστιες ποινές για το μεσαίο και μικρό έγκλημα και δεύτερη τιμωρία γι’ αυτόν που έχει ήδη τιμωρηθεί από ένα ανεξάρτητο διοικητικό όργανο όπως είναι τα δικαστήρια να ξανατιμωρείται στον χρόνο έκτισης της ποινής. Αυτό είναι το πρώτο δόγμα.

Το δεύτερο: ανθρωπισμός, φιλελευθερισμός, δικαιώματα. Ναι μεν ασφάλεια, όλα, όμως, αυτά να υπηρετήσουν την επανένταξη του κρατουμένου. Διότι αυτή είναι η υποχρέωση της πολιτείας. Διότι ο κρατούμενος χάνει μόνο ένα δικαίωμα, σύμφωνα με το άρθρο 4 του Σωφρονιστικού Κώδικα, που είναι ένα κείμενο υπέροχο, ανθρωπισμού και φιλελευθερισμού. Χάνει μόνο την ελευθερία του. Μόνο απλώς τη χάνει; Όχι λέει ο Άρειος Πάγος και το Συμβούλιο της Ευρώπης. Λέει ότι επειδή χάνει το μεγάλο αυτό δικαίωμα η πολιτεία είναι υποχρεωμένη να αντιρροπήσει και να εξισταθμίσει αυτή την απώλεια παραχωρώντας όλα τα άλλα δικαιώματα, εκπαίδευση, ελευθερία, ελεύθερη διαβίωση, πολλαπλώς σε σχέση με τον ελεύθερο πολίτη. Αυτό κάντε το μια αναφορά στην ελληνική πραγματικότητα για να δείτε τη σχιζοφρένεια και τον ποινικό και του συστήματος απονομής ποινικής δικαιοσύνης.

Και το απαράδεκτο, είναι ντροπή, είναι εικόνες του Δάντη, είναι Αρμαγεδδώνας αρνητικός, το πως εκτίουν οι κρατούμενοι την ποινή τους στη χώρα μας και είναι ντροπή για μας τους δικηγόρους κυρίως, κύριε Οικονόμου. Ο ομιλών σαράντα ένα χρόνια διακονεί το σύστημα ποινικής δικαιοσύνης. Έχει επισκεφθεί πολλαπλώς, πάρα πολλές φορές, όλα τα καταστήματα κράτησης και η ντροπή δεν λέει να φύγει, που είναι φωλιασμένη μέσα στην ψυχή και στην καρδιά μου και στην καρδιά κάθε συλλογικού διανοούμενου, όπως είναι ο δικηγορικός κόσμος και οι ίδιοι οι δικαστές, όταν πάμε σε ημερίδες και διημερίδες, όπου ελεύθεροι πλέον και κάτω από την Έδρα εξιστορούν το αμαρτωλό -σε όλα τα επίπεδα- σύστημα έκτισης των ποινών.

Δυστυχώς η Κυβέρνηση επέλεξε το πρώτο δόγμα, της μηδενικής ανοχής και του νόμου και της τάξης. Και εν πάση περιπτώσει το κάνατε, το κάνετε. Σας άκουσα προχθές. Είπατε όλοι μαζί να δούμε τι μπορούμε να κάνουμε. Πώς μπορούμε να το κάνουμε αυτό, κύριε Οικονόμου, όταν εσείς ο ίδιος και στην επιτροπή μας και στην Ολομέλεια της Βουλής δηλώνετε ό,τι δηλώνετε; Θα σας πω μετά τι δηλώνετε. Μακάρι να ήσασταν ειλικρινής και να πούμε εδώ «Ελάτε να δούμε ότι αυτή η ντροπή επιτέλους, αν δεν μπορεί να φύγει, να μετριαστεί κάπως. Να πάψει η χώρα να είναι το μαύρο πρόβατο.

Δύο χιλιάδες δεκατέσσερις δικογραφίες εκκρεμούν αυτή τη στιγμή στο Δικαστήριο Ανθρωπίνων Δικαιωμάτων του Στρασβούργου. Γιατί; Διότι η χώρα, ενώ σας παραδόθηκε έτοιμο νομοσχέδιο τον Μάιο 2019, υπογραφόμενο από τον κ. Χαλκιά, Πρόεδρο του Νομικού Συμβουλίου του Κράτους, και από τον τότε Υπουργό Δικαιοσύνης κ. Καλογήρου, που είχε συμφωνήσει, έτοιμο νομοσχέδιο για την υιοθέτηση -απλώς μια τροπολογία ήταν, πέντε λεπτών- να εισάγετε το αυτόνομο και αυτοτελές ένδικο μέσο του άρθρου 13 της ΕΣΔΑ, ένδικο μέσο δηλαδή που αφορά τις συνθήκες κράτησης των κρατουμένων, τι κάνετε τρία χρόνια;

Το κρύβετε στο ντουλάπι, γιατί δεν το ανέχεται –ακούσαμε κάποτε από ένα στέλεχός σας- το δικό σας ακροατήριο. Μάλιστα.

Αφού, λοιπόν, για εσάς μεγαλύτερη σημασία έχει το δικό σας ακροατήριο, δεν πάει να «θάβεται» η χώρα από το Ευρωπαϊκό Δικαστήριο Ανθρωπίνων Δικαιωμάτων, καταντώντας το «μαύρο πρόβατο» επί εβδομήντα χρόνια; Αυξάνονται συνεχώς οι δικογραφίες για την έλλειψη αυτού του ένδικου μέσου. Αισθάνομαι, πραγματικά, μια συστολή ως νομικός. Γιατί επιτέλους το κάνετε αυτό με τέτοια βραδύτητα, με τέτοια αβελτηρία; Το πρώτο που έπρεπε να κάνετε ήταν αυτό και μάλιστα πότε; Όταν είχαμε Πρόεδρο του Ευρωπαϊκού Δικαστηρίου Έλληνα, τον κ. Σισιλιάνο, και έχουμε πάλι Πρόεδρο στο ίδιο δικαστήριο τον κ. Κτιστάκη. Μας το λέει στην επιτροπή συνέχεια με δικά του έγγραφα: «Κάντε το γρήγορα, είναι ντροπή για τη χώρα». Είναι ντροπή για τη χώρα, κύριε Οικονόμου, όχι για εσάς, όχι για την Κυβέρνησή σας.

Τρίτον: Άκουσα για μια μεταβολή που είχατε φέρει προχθές και μας είπε ο κ. Θεοδωρικάκος, ο κύριος Υπουργός, ότι δήθεν κάνετε μια τροπολογία. Μας είπατε ότι όλοι όσοι είναι καταδικασμένοι κρατούμενοι για φυλάκιση, χωρίς κανέναν όρο μετάγονται στις αγροτικές φυλακές. Μάλιστα.

Ψάχνοντας, λοιπόν, τα κείμενα του φακέλου, πάω και βλέπω στις καταργούμενες διατάξεις, κύριε Οικονόμου, και αυτό που δήθεν φέρνετε ως μεταβολή, το είχατε ήδη. Μάλλον τη «σαλάτα» αλληλοαντικρουόμενων διατάξεων τη διορθώσατε, αναφέροντάς τη ως μεταβολή, ως νομοθετική βελτίωση. Δεν είναι έτσι και το ξέρετε πολύ καλά. Αυτό είναι μια νομοθετική εξαπάτηση. Το τονίζω.

Δεύτερον: Έρχεστε και τροποποιείτε τον ν.3536/2015, το άρθρο 41, ενώ τροποποιείτε τον δικό σας ν.4760 και το κάνετε στο άρθρο 30. Λέτε ότι τροποποιείτε τον ν.3090, ενώ τροποποιείτε τον δικό σας νόμο, τον ν.4760. Δεν ντρέπεστε να τροποποιήσετε ξανά τον δικό σας νόμο; Όχι ντρέπεστε. Θέλετε να ξεφύγετε από το επιχείρημα ότι δεν πέρασε ένας χρόνος από τις μεγάλες αποφασιστικές σας πρωτοβουλίες με τον ν.4760.

Ανοίξτε μια παρένθεση εδώ, κύριε Οικονόμου, και σας μιλάω ειλικρινά ως νομικός. Είναι η μεγαλύτερη νομοθετική ντροπή στα εβδομήντα χρόνια ο ν.4760 σε ό,τι αφορά δύο θέματα, τις άδειες και τις αγροτικές φυλακές. Κλείνει η παρένθεση.

Το κάνετε. Δεν είναι εύκολο να πεις «ο νόμος μου δεν αποδίδει, δεν έχει αποτελέσματα, έχω δικαίωμα να τον τροποποιήσω, να τον μεταβάλω, να τον συμπληρώσω, να τον καταργήσω ακόμα». Τι πράγμα είναι αυτό, να παραθέτετε έναν νόμο του οποίου το κείμενο δεν ισχύει; Παραθέτει ανάγκη συνεπειών δήθεν το κείμενο του ’15, ενώ είναι αντίγραφο του ν.4760. Δεν μπορώ να το καταλάβω. Τέλος πάντων.

Πάμε τώρα στην ουσία, μιας και είναι εδώ ο Υπουργός Δικαιοσύνης. Κύριε Υπουργέ Δικαιοσύνης, υπάρχει ένα άρθρο εδώ στο νομοσχέδιο αυτό του ’20, το οποίο εισάγει τον ορισμό του εμπρηστικού μηχανισμού. Ορθώς το κάνει. Ήταν παράλειψη από τον ν.2160 του ’93, αν δεν κάνω λάθος. Ορθώς το κάνει. Ακούστε το πρόβλημα, κύριε Υπουργέ. Δεν είστε νομικός αλλά θα το καταλάβετε. Με ακούν τουλάχιστον και οι νομικοί. Έρχεται και λέει ότι ο εμπρηστικός μηχανισμός, ο ορισμός που δίνει το νομοσχέδιο εδώ, τι κάνει; Παράγει ανάφλεξη μόνο. Όμως εσείς ήδη είχατε τροποποιήσει το άρθρο 272 για κατοχή εκρηκτικών και εμπρηστικών μηχανισμών, ανάγοντάς το σε κακούργημα. Όμως, ακούστε εδώ ποια είναι η διαφορά, ποια είναι η αντινομία όταν το κράτος νομοθετεί με την επικαιρότητα μόνο.

Κύριε Υπουργέ, γι’ αυτό πολλοί λέγαμε ως νομικοί ότι οι Ποινικοί Κώδικες είναι επί εβδομήντα χρόνια, άρα τρομερό νομοσχέδιο, τρομερό κείμενο με τη φιλοσοφία του Νίκου Χωραφά …

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε, κύριε Λάππα. Έχετε φτάσει στα εννιά λεπτά.

**ΣΠΥΡΙΔΩΝΑΣ ΛΑΠΠΑΣ:** Με συγχωρείτε, κύριε Πρόεδρε. Να ολοκληρώσω τη σκέψη μου.

Είχε καταντήσει «κουρελού» και καλά κάναμε και την τροποποιήσαμε κι εμείς, ίσως κι εσείς.

Ακούστε τώρα τη μεγάλη αντίφαση: Το 271 καταργήθηκε. Ενώ το 272 είναι παρεπόμενο του 270 που περιγράφει την έκρηξη και λέει παρακάτω ποιοι μηχανισμοί συνιστούν έκρηξη, κοτσάρατε και τον εμπρηστικό μηχανισμό και ήλθε η νομολογία, η θεωρία και η επιστήμη και σας είπε επανειλημμένα ότι ο εμπρηστικός μηχανισμός -πρώτον- δεν παράγει έκρηξη, άρα δεν μπορεί να στοιχειοθετηθεί με τα δύο. Το έχετε. Να, λοιπόν, μια ατέλεια. Σας λέω τη μελέτη του Γκορμπάτσε, σας λέω το Ναυτοδικείο του Πειραιά, σας λέω και άλλες αποφάσεις.

Και ποιο είναι το δεύτερο μεγάλο πρόβλημα; Ότι η απλή κατοχή εμπρηστικού και εκρηκτικού μηχανισμού ανάγεται σε αυτόνομο, αυτοτελές αδίκημα και μάλιστα κακουργηματικής μορφής. Όμως, εφόσον ο εμπρηστικός μηχανισμός …

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, ολοκληρώστε. Φτάσατε στα δέκα λεπτά.

**ΣΠΥΡΙΔΩΝΑΣ ΛΑΠΠΑΣ:** Ακούστε, κύριε Πρόεδρε, σας αφορά και εσάς.

**ΠΡΟΕΔΡΕΥΩΝ (Χαράλαμπος Αθανασίου):** Από τα επτά λεπτά φτάσατε στα δέκα. Αυτό είναι σε βάρος των συναδέλφων.

**ΣΠΥΡΙΔΩΝΑΣ ΛΑΠΠΑΣ:** Kύριε Πρόεδρε, αφού ο εμπρηστικός μηχανισμός παράγει μόνο πυρκαγιά, εμπρησμό, 264 δηλαδή, πώς μπορεί η κατοχή του να αποτελεί αυτοτελές αδίκημα; Τέλος πάντων.

Κύριε Οικονόμου, ακούστε κάτι για να κλείσω. Σας παραδώσαμε το 2019 κάλυψη των αγροτικών φυλακών 77%. Πριν από τρεις μήνες ήταν 22,3% και τώρα είναι 23,8%. Η διαφορά δεν είναι απλώς ιλιγγιώδης, είναι διαστημικού τύπου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Λάππα, ολοκληρώστε. Έχετε φτάσει στα έντεκα λεπτά. Δεν είναι σωστό για τους συναδέλφους σας.

**ΣΠΥΡΙΔΩΝΑΣ ΛΑΠΠΑΣ:** Εάν, πράγματι, εννοείτε ότι θέλετε να ενισχύσετε τις αγροτικές φυλακές, μία κίνηση απλή κάντε σήμερα: Αλλάξτε αμέσως τους όρους και τις προϋποθέσεις που έχετε εισαγάγει με τον ν.4760 όχι για τις φυλακές, για την άδεια, διότι ο νόμος του ’15 μέχρι δέκα χρόνια δεν έθετε κανέναν όρο λήψης άδειας και μάλιστα μετά τα δέκα χρόνια, αν δεν υπήρχε κατάλληλο περιβάλλον στην κοινωνία, δεν δινόταν άδεια ούτε σ’ αυτόν που ήταν ισοβίτης.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ.

**ΣΠΥΡΙΔΩΝΑΣ ΛΑΠΠΑΣ:** Κλείνω με την παρότρυνση, αυτό που έλεγε πριν από τρεις αιώνες ο Ντοστογιέφσκι.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Λάππα, δεν μπορείτε να μιλάτε για δώδεκα λεπτά.

**ΣΠΥΡΙΔΩΝΑΣ ΛΑΠΠΑΣ:** «Από πού φαίνεται ότι ένα κράτος είναι δημοκρατικό, φιλελεύθερο και ευνομούμενο; Φαίνεται από τον τρόπο με τον οποίον αντιμετωπίζει τους φυλακισμένους».

Καλή δουλειά και καλή εργασία.

(Χειροκροτήματα)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να τηρείται ο χρόνος απ’ όλους τους ομιλητές, διότι είναι πάρα πολλοί.

Ο κ. Δημήτριος Κωνσταντόπουλος από το Κίνημα Αλλαγής έχει τον λόγο. Αμέσως μετά θα πάρει τον λόγο ο Υπουργός Δικαιοσύνης για να υποστηρίξει κάποιες διατάξεις του νομοσχεδίου και ευθύς αμέσως ο κ. Γιάννης Δελής από το Κομμουνιστικό Κόμμα Ελλάδας.

Έχετε τον λόγο, κύριε Κωνσταντόπουλε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν μπω στο νομοσχέδιο θα μου επιτραπεί μια αναφορά στα εθνικά μας θέματα, στα ελληνοτουρκικά, διότι η χώρα μας βρίσκεται αντιμέτωπη με μια πρωτοφανή αύξηση της έντασης και των προκλητικών ενεργειών της Τουρκίας, ενέργειες αντίθετες τόσο με το Διεθνές Δίκαιο όσο φυσικά και με το δίκαιο της θάλασσας.

Μάλιστα, τα τελευταία εικοσιτετράωρα έχουμε μπαράζ υπερπτήσεων πάνω από ελληνικά εδάφη και έκδοση παράνομης NAVTEX για έρευνες στην καρδιά του Αιγαίου. Τι παρατηρούμε; Παρατηρούμε μια φιέστα για την άλωση της Κωνσταντινούπολης και φυσικά μια «εργαλειοποίηση» της Αγίας Σοφίας, ενός μνημείου με οικουμενικό χαρακτήρα, της παγκόσμιας πολιτιστικής κληρονομιάς.

Μάλιστα, εδώ θα ήθελα να θυμίσω ότι αυτές τις μέρες είχαμε κρεσέντο εμπρηστικής ρητορικής του Προέδρου της Τουρκίας κ. Ταγίπ Ερντογάν κατά της χώρας μας. Όλα δείχνουν πως το καλοκαίρι αναμένεται θερμό, με την πίεση στο Αιγαίο να αυξάνεται, καθώς φυσικά απ’ ό,τι διαφαίνεται υπάρχουν και υβριδικού τύπου απειλές στα νησιά και στα σύνορά μας στον Έβρο, με στόχο φυσικά από πλευράς της Τουρκίας την αποσταθεροποίησή μας.

Εν κατακλείδι, αγαπητοί συνάδελφοι, χρήζουν απαντήσεων ερωτήματα όπως για ποιον λόγο η αναθεωρητική Τουρκία επιλέγει αυτή τη χρονική συγκυρία για να επαναφέρει την ένταση στο Αιγαίο και μάλιστα με επίκληση της ανιστόρητης και επεκτατικής θεωρίας της περί «γαλάζιας» πατρίδας.

Δεύτερον, γιατί η ελληνική Κυβέρνηση απάντησε μόλις στις 25 του Μάη στην επιστολή του μόνιμου Τούρκου αντιπροσώπου στο ΟΗΕ και μάλιστα για κάτι το οποίο ο Τούρκος αντιπρόσωπος είχε τοποθετηθεί στις 30 Σεπτέμβρη του 2021; Γιατί, λοιπόν, δεν αποκρούστηκαν νωρίτερα οι παράνομοι τουρκικοί ισχυρισμοί στον ΟΗΕ και συγκεκριμένα ότι η ελληνική κυριαρχία στα νησιά του ανατολικού Αιγαίου είναι εξαρτημένη από την αποστρατιωτικοποίησή τους;

Αγαπητοί συνάδελφοι, είναι σαφές ότι ο ρόλος της Τουρκίας είναι ένας, ότι η Τουρκία διεκδικεί την ιδιότητα της χώρας γέφυρας και του τρίτου πόλου ανάμεσα φυσικά στη Δύση και στην Ευρώπη και επίσης στη Δύση και στην Ευρασία, με σκοπό πάντα, δηλαδή, η Τουρκία να θέλει να αναβαθμίζει τον γεωπολιτικό της ρόλο. Η, δε, επίδειξη εθνικισμού και πυγμής στο Αιγαίο είναι και απάντηση -θα έλεγα- στα δικά της εσωτερικά προβλήματα.

Για εμάς, αγαπητοί συνάδελφοι, στρατηγικός στόχος είναι η απόκρουση και η διεθνής καταδίκη του τουρκικού αναθεωρητισμού και φυσικά η αναβάθμιση της στρατηγικής μας θέσης στο Αιγαίο. Πρέπει πλέον η Δύση να κινηθεί προς μια κατεύθυνση και να γίνει σαφές ότι τα σύνορα της Ελλάδας είναι και τα σύνορα της Ευρώπης και δεύτερον ότι δεν νοείται ένα κράτος μέλος του ΝΑΤΟ να απειλεί ένα άλλο κράτος μέλος, πλήττοντας τη σταθερότητα στη νοτιοανατολική πτέρυγα της συμμαχίας και σε μια περίοδο μάλιστα που απαιτείται φυσικά ενότητα έναντι της Ρωσίας.

Αγαπητοί συνάδελφοι, έρχομαι στο σημερινό νομοσχέδιο. Το νομοσχέδιο, κύριε Υπουργέ, αφορά κατ’ αρχάς την ψηφιοποίηση των διαδικασιών για τις επιδόσεις εγγράφων και την αποδέσμευση της Ελληνικής Αστυνομίας από τις επιδόσεις αυτών των εγγράφων. Οι ρυθμίσεις αυτές που φέρνετε προς ψήφιση -με καθυστέρηση βέβαια- στοχεύουν στον εκσυγχρονισμό των διαδικασιών και συμβάλλουν στην καταπολέμηση της γραφειοκρατίας και στον ψηφιακό μετασχηματισμό του κράτους και φυσικά το χαιρετίζουμε. Θα ήθελα ωστόσο να σταθώ στα άρθρα 29, 32 και 33 και ιδιαίτερα για τα καταστήματα κράτησης. Εδώ, κύριε Υπουργέ, θα ήθελα την προσοχή σας. Και μιας και ήρθε ο κ. Τσιάρας, αφορά και τον κύριο Υπουργό Δικαιοσύνης. Εδώ, λοιπόν, να τονίσω ότι η εφαρμογή τους προκαλεί ερωτηματικά και ειδικότερα στο άρθρο 29 τίθενται προϋποθέσεις για τη μεταγωγή κρατουμένων στα αγροτικά καταστήματα κράτησης για την κεντρική αποθήκη υλικού φυλακών.

Η προτεινόμενη διάταξη ωστόσο, αγαπητοί συνάδελφοι, δεν συμβάλλει ουσιαστικά, κύριε Υπουργέ, στην ορθολογική κατανομή των κρατουμένων στην ενίσχυση των αγροτικών φυλακών, στην αποσυμφόρηση των κλειστών φυλακών. Θα αναρωτηθεί κάποιος -και εσείς- γιατί. Διότι, αγαπητοί συνάδελφοι, και, κύριε Υπουργέ, οι αγροτικές φυλακές χρειάζονται κρατουμένους με ικανό υπόλοιπο ποινής για να λειτουργήσουν. Σήμερα όπως είναι σαφές, αγαπητοί συνάδελφοι, με τον ν.4760/2020 έχει ουσιαστικά καταργηθεί ο θεσμός της άδειας. Γιατί το λέω αυτό; Διότι το δικαίωμα να ζητήσει κάποιος άδεια ενεργοποιείται σχεδόν ταυτόχρονα με τη δυνατότητα για την υφ’ όρον απόλυση. Έτσι, λοιπόν, κρατούμενοι με μεγάλες ποινές φτάνουν να απολύονται πριν πάρουν άδεια και φυσικά ούτε λόγος για μεταγωγή στις αγροτικές φυλακές. Πρέπει να το δείτε κύριε Υπουργέ ξανά.

Αγαπητοί συνάδελφοι, έρχομαι στο άρθρο 32 και 33. Εδώ, κύριε Υπουργέ, καθιερώνετε κατά παρέκκλιση ρυθμίσεις για μετατάξεις και αποσπάσεις υπαλλήλων στα καταστήματα κράτησης για τις τοποθετήσεις σε θέσεις ευθύνης, προκειμένου να διασφαλιστεί ότι δεν τίθενται, δηλαδή, σε κίνδυνο οι υπηρεσιακές ανάγκες των καταστημάτων αυτών. Εδώ θα πρέπει να τονιστεί ότι οι παρεκκλίσεις αυτές από τις γενικές ρυθμίσεις απαιτούν προσεκτική και αιτιολογημένη στάθμιση μεταξύ της εύρυθμης λειτουργίας των φυλακών και ειδικών υπηρεσιακών αναγκών και φυσικά του δικαιώματος των υπαλλήλων για ίσα δικαιώματα και φυσικά ίσες ευκαιρίες με τους υπόλοιπους συναδέλφους τους και ιδιαίτερα τους υπόλοιπους υπαλλήλους του δημοσίου τομέα.

Κλείνοντας, κύριε Υπουργέ, επί της τροπολογίας του Υπουργείου Προστασίας του Πολίτη, προβληματισμό προκαλεί εδώ το άρθρο 6, διότι εκκαθαρίζει και τακτοποιεί εκ των υστέρων και κατά παρέκκλιση δαπάνες της πιλοτικής εφαρμογής του βραχιολιού -δηλαδή την ηλεκτρονική επιτήρηση, αυτό είναι το βραχιόλι-, μετά τη λήξη της σύμβασης του ελληνικού δημοσίου με την εταιρεία. Άρα, εδώ πρέπει να ξεκαθαρίσουμε ότι τη σύμβαση εκ μέρους της εταιρείας έχει υπογράψει ο σημερινός διευθυντής της ΕΥΠ. Σημειώνεται, δε, ότι μέχρι σήμερα είναι σε εκκρεμότητα η προκήρυξη του ανοιχτού διαγωνισμού για την ανάληψη του σχετικού έργου, όπως επίσης σε εκκρεμότητα βρίσκεται και η διαμόρφωση του θεσμικού πλαισίου για την πλήρη εφαρμογή του μέτρου της ηλεκτρονικής επιτήρησης και μάλιστα μιας ηλεκτρονικής επιτήρησης σε όλη την επικράτεια για όλες φυσικά τις κατηγορίες κρατουμένων.

Αγαπητοί συνάδελφοι, κλείνοντας και τελειώνοντας την ομιλία μου θα ήθελα να πω κάτι για τους δασικούς χάρτες. Σήμερα, 31 Μαΐου και για μια ακόμα φορά οι πολίτες και οι επαγγελματίες έφτασαν στα όριά τους με την προθεσμία για τις αντιρρήσεις κατά των δασικών χαρτών. Μάλιστα στην εκλογική μου Περιφέρεια την Αιτωλοακαρνανία το 67% της έκτασης της φαινόταν δασικό και εδώ υπήρξαν πολλές διαφωνίες, πολλές αντιρρήσεις και τα χρονικά περιθώρια ήταν στενά. Θετική εξέλιξη η παράταση που ανακοινώθηκε και μέσω του κοινοβουλευτικού ελέγχου, καταθέτοντας ερώτηση στον αρμόδιο Υπουργό. Ωστόσο, κύριε Υπουργέ, θα πρέπει να συνοδευτεί και από άλλες πρωτοβουλίες απλούστευσης των διαδικασιών.

Η γραφειοκρατία είναι η γάγγραινα του ελληνικού δημοσίου, είναι η γάγγραινα που ταλανίζει και δημιουργεί προβλήματα σε όλους τους Έλληνες πολίτες. Ήρθε η ώρα επιτέλους αυτή τη γάγγραινα να τη χτυπήσουμε στη ρίζα της και πρέπει να το κάνουμε πράξη.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Κωνσταντόπουλε.

Τον λόγο τώρα θα πάρει ο Υπουργός Δικαιοσύνης, ο κ. Κωνσταντίνος Τσιάρας για να υποστηρίξει διατάξεις του νομοσχεδίου.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όντως βρίσκομαι στο Βήμα, προκειμένου να υποστηρίξω το πλέγμα των άρθρων του πρώτου μέρους του νομοσχεδίου που εισηγείται σήμερα το Υπουργείο Προστασίας του Πολίτη και που, βεβαίως, αφορά στην ψηφιοποίηση των διαδικασιών επίδοσης εγγράφων και με παρεπόμενο την αποδέσμευση της Ελληνικής Αστυνομίας από τη διενέργεια επιδόσεων εγγράφων της ποινικής και πολιτικής δικαιοσύνης.

Η ψηφιοποίηση των τοπικών επιδόσεων που όντως εισηγείται σήμερα το Υπουργείο Προστασίας του Πολίτη διά του Υπουργού και του αρμοδίου Υφυπουργού δεν είναι, κυρίες και κύριοι συνάδελφοι, ένα μετέωρο βήμα. Είναι ένα ακόμα βήμα, ένα ακόμα στάδιο μιας ολοκληρωμένης στρατηγικής που εφαρμόζει η Κυβέρνηση και το Υπουργείο Δικαιοσύνης στη σταδιακή ψηφιοποίηση όλων των επιδόσεων, μια ολοκληρωμένη στρατηγική για την οποία εργάστηκαν -και πρέπει να το πω αυτό από το Βήμα του ελληνικού Κοινοβουλίου- με πραγματικά πολύ μεγάλη διάθεση και πολύ μεγάλη προσπάθεια τα στελέχη του Υπουργείου Δικαιοσύνης και ειδικότερα οι αποσπασμένοι δικαστικοί λειτουργοί στην ειδική νομική υπηρεσία του Υπουργείου Δικαιοσύνης, οι οποίοι προσέφεραν με την πλούσια εμπειρία τους από την καθημερινή δικαστηριακή πρακτική στην νομοπαρασκευαστική διαδικασία με συγκεκριμένες, σαφείς κατευθύνσεις:

Πρώτον, την επιτάχυνση διενέργειας επιδόσεων σε πολύ μικρότερο χρονικό διάστημα, δεύτερον, τη διατήρηση της ασφάλειας κατά τη διενέργεια των επιδόσεων, τρίτον, την πλήρη και έγκαιρη ενημέρωση του παραλήπτη για την ύπαρξη ειδοποιητηρίων και τέταρτον, τη μείωση του ιδιωτικού κόστους σε οικονομικούς όρους αλλά και όρους ανθρώπινων πόρων για το ελληνικό δημόσιο. Βεβαίως, σε αυτό έρχεται να προσθέσει κανείς και την πραγματική μείωση του ιδιωτικού κόστους που βαραίνει τους διαδίκους και τους πολίτες.

Θέλω να θυμίσω, στις κυρίες και τους κυρίους συναδέλφους, ότι πριν από μερικές ημέρες εκδόθηκε η κοινή υπουργική απόφαση του Υπουργείου Δικαιοσύνης και του Υπουργείου Ψηφιακής Διακυβέρνησης για τις ηλεκτρονικές επιδόσεις από δικαστικούς επιμελητές σε εφαρμογή της σχετικής διάταξης του Κώδικα Πολιτικής Δικονομίας, όπως διαμορφώθηκε μετά τη νομοθετική πρωτοβουλία του Υπουργείου Δικαιοσύνης. Σήμερα είναι σαφές ότι γίνεται ένα ακόμα βήμα με τις ψηφιακές επιδόσεις, οι οποίες δεν αφορούν μόνο στις ποινικές υποθέσεις, αλλά, βεβαίως, και στις υποθέσεις της πολιτικής δικαιοσύνης.

Είναι ένα βήμα για το οποίο αποδεσμεύονται -το τόνισε πολλές φορές στις δημόσιες τοποθετήσεις του ο Υπουργός Προστασίας του Πολίτη- εκατοντάδες άνδρες και γυναίκες της Ελληνικής Αστυνομίας. Ακολουθεί -αν θέλουμε να είμαστε ειλικρινείς και θα ήθελα πραγματικά να σας παρουσιάσω το γενικότερο σχέδιο που υπάρχει στο Υπουργείο Δικαιοσύνης- η αποδέσμευση ακόμα περισσότερων αστυνομικών με τη σύσταση της δικαστικής αστυνομίας, καθώς στο νομοσχέδιο το οποίο είναι σχεδόν έτοιμο, προκειμένου να εισαχθεί στη διαδικασία της επεξεργασίας από την αρμόδια κοινοβουλευτική επιτροπή και από την Ολομέλεια, προβλέπεται ειδικός ένστολος κλάδος που θα αναλάβει τη φύλαξη των δικαστικών κτηρίων με την οποία σήμερα είναι επιφορτισμένες οι διωκτικές αρχές.

Με αυτόν τον τρόπο αντιλαμβάνεστε, κύριοι συνάδελφοι, ότι ακόμη ένας πολύ μεγάλος αριθμός αστυνομικών της Ελληνικής Αστυνομίας ανδρών και γυναικών στην πραγματικότητα θα αποδεσμευτούν, ώστε η νέα δικαστική αστυνομία να λειτουργεί μέσα από ένα συγκεκριμένο ρόλο που, ουσιαστικά, θα υπαγορεύεται από τη γενικότερη παρουσία και, βέβαια, τις γενικότερες υποθέσεις που αφορούν στο χώρο της δικαιοσύνης. Γι’ αυτόν ακριβώς τον λόγο αυτό το ένστολο τμήμα θα αναλάβει και την εκτέλεση εκκρεμών καταδικαστικών αποφάσεων τις οποίες ακόμη και σήμερα εκτελεί η Αστυνομία. Αν σε αυτό μάλιστα προσθέσει κανείς ότι θα ενταχθεί ένας μεγάλος αριθμός εξειδικευμένων επιστημόνων που θα μπορούν να συνεπικουρούν το έργο του δικαστή, αντιλαμβάνεται κανείς ότι η μεταρρύθμιση στην οποία πολύ σύντομα θα προσέλθουμε για να συζητήσουμε είναι μια πολύ μεγάλη μεταρρύθμιση για το δικαστικό σύστημα, ένα πάγιο αίτημα όλων των εμπλεκομένων με τη δικαιοσύνη εδώ και περισσότερο από τρεις δεκαετίες που θα δημιουργήσει τους όρους, τις συνθήκες και τις προϋποθέσεις για ένα ακόμα σημαντικό μεταρρυθμιστικό βήμα στον χώρο της δικαιοσύνης.

Νομίζω ότι οι διατάξεις όπως έχουν διαμορφωθεί με βάση, ουσιαστικά, το πρώτο μέρος του νομοσχεδίου μας δίνουν τη δυνατότητα πλέον να προχωρήσουμε σε ψηφιακή εποχή και στην επίδοση για τις πολιτικές και ποινικές υποθέσεις. Είναι ακόμη μεγάλο βήμα. Το χαιρετίζουμε από το Υπουργείο Δικαιοσύνης σε συνεργασία με το Υπουργείο Προστασίας του Πολίτη. Αντιλαμβάνομαι ότι τα αποτελέσματά του θα είναι θετικά ορατά από το σύνολο των εμπλεκομένων στη δικαιοσύνη αλλά κυρίως από την ίδια την ελληνική κοινωνία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ. Τον λόγο έχει ο κ. Γιάννης Δελής από το Κομμουνιστικό Κόμμα Ελλάδος.

Αμέσως μετά θα δώσω τον λόγο στον Κοινοβουλευτικό Εκπρόσωπο του Κινήματος Αλλαγής, τον κ. Σκανδαλίδη. Μετά θα μιλήσει ο κ. Αθανάσιος Λιούπης από τη Νέα Δημοκρατία. Στη συνέχεια ο κ. Βασίλης Γιόγιακας από τη Νέα Δημοκρατία και αμέσως μετά ο Κοινοβουλευτικός Εκπρόσωπος του ΜέΡΑ25, κ. Γρηγοριάδης.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πάρα πολύ κύριε Πρόεδρε.

Κυρίες και κύριοι Βουλευτές, η Κυβέρνηση επικαλείται για το σημερινό της νομοσχέδιο την ανάγκη, λέει, επιτάχυνσης της ποινικής διαδικασίας η οποία συχνά καθυστερεί και μάλιστα πάρα πολύ. Εκτός, βέβαια, αν πρόκειται για απεργίες των εργαζομένων οι οποίες συνήθως κηρύσσονται παράνομες και καταχρηστικές με μια εξαιρετικά απίστευτη ταχύτητα. Στην ουσία όμως, αν μελετήσει κανείς το σημερινό νομοσχέδιο, θα δει ότι επιχειρεί κάτι πολύ βαθύτερο. Επιχειρεί την αναβάθμιση της ίδιας της κατασταλτικής λειτουργίας του αστικού μηχανισμού του αστικού κράτους, δηλαδή με την καλύτερη προσαρμογή και αντιστοίχιση αυτού του κράτους και των κατασταλτικών του φυσικά μηχανισμών σε εκείνες τις σημερινές κοινωνικοπολιτικές συνθήκες όπου η αγριότητα της αντιλαϊκής επίθεσης προκαλεί αντικειμενικά όλο και μεγαλύτερη λαϊκή οργή, προκαλεί αγανάκτηση, προκαλεί όλο και περισσότερες εστίες αντίστασης κόντρα, βέβαια, σε μια πολιτική η οποία ρημάζει τις εργατικές, λαϊκές οικογένειες και το μέλλον των παιδιών της.

Το εικοστό όγδοο άρθρο αυτού του νομοσχεδίου έρχεται να επιβεβαιώσει με τον πιο σαφή τρόπο όλα τα παραπάνω. Το άρθρο αυτό επανέρχεται στα καθήκοντα των ειδικών φρουρών ομάδων προστασίας των πανεπιστημιακών ιδρυμάτων, δηλαδή την Πανεπιστημιακή Αστυνομία. Συγκεκριμένα γίνεται τροποποίηση επί τω αρνητικότερω του σχετικού άρθρου του ν.4777/2021 από τον Φλεβάρη του 2021 με τον όποιο ιδρύθηκε η Πανεπιστημιακή Αστυνομία. Με το σημερινό άρθρο, το εικοστό όγδοο, διευρύνονται τα καθήκοντα του προσωπικού της.

Με το σημερινό άρθρο προβλέπεται τα καθήκοντα των πανεπιστημιακών αστυνομικών να είναι ακριβώς ίδια με τα καθήκοντα τα οποία έχουν όλοι οι ειδικοί φρουροί αστυνομικοί. Δηλαδή, διάθεση για ανάθεση και στους πανεπιστημιακούς αστυνομικούς γενικευμένων καθηκόντων καταστολής, κάτι το οποίο, βέβαια, συνεπάγεται αυτονόητα την κατοχή από τη μεριά τους του αντίστοιχου εξοπλισμού με πυροβόλα όπλα. Και τα λοιπά βεβαίως.

Η διατύπωση μάλιστα της διάταξης είναι τέτοια ώστε αυτή να προσφέρεται κυριολεκτικά προς πάσα χρήση. Ανοίγει, δηλαδή, ο δρόμος οι ένστολοι της Πανεπιστημιακής Αστυνομίας, με το όπλο στο χέρι πλέον, όχι μόνο να μπορούν να διατίθενται στην καταστολή και εκτός πανεπιστημιακών χώρων ή και γύρω από αυτούς αλλά να μπορούν πια να κυκλοφορούν οπλισμένοι αστυνομικοί ακόμα και μέσα, ακόμα και παντού στους χώρους των πανεπιστημίων.

Είναι προφανές ότι επιχειρείται εδώ ανοιχτά η νομιμοποίηση και η μονιμοποίηση της ένοπλης αστυνομικής παρουσίας μέσα στα ίδια τα πανεπιστήμια με την παρουσία, βεβαίως, αρχικά τετρακοσίων αστυνομικών σε αυτά. Φαίνεται πως από τον Φεβρουάριο του 2021 που ιδρύθηκε τότε η Πανεπιστημιακή Αστυνομία εκτιμά η Κυβέρνηση πως τώρα είναι η κατάλληλη στιγμή για να τη θέσει αυτή την Πανεπιστημιακή Αστυνομία σε λειτουργία. Προς αυτή την κατεύθυνση, λοιπόν, και με το γνωστό σκηνικό στο Αριστοτέλειο Πανεπιστήμιο της Θεσσαλονίκης, εδώ και λίγο καιρό βρίσκεται σε πλήρη εξέλιξη ένα οργανωμένο σχέδιο της Κυβέρνησης και διαφόρων προβοκατόρικων ομάδων οι οποίες, βεβαίως, καμμία σχέση δεν έχουν με τους φοιτητές, τους συλλόγους και τους αγώνες τους. Στην πράξη, συνειδητά ή ασυνείδητα -αυτό είναι αδιάφορο- λειτουργούν απλώς ως οι καλύτεροι χορηγοί της έντασης της καταστολής, της συκοφαντίας και της επίθεσης της Κυβέρνησης ενάντια στους φοιτητές και τη νέα γενιά.

Έτσι με πρόσχημα και με άλλοθι τις εξαιρετικά βολικές για την Κυβέρνησή σας βαριοπούλες, που δούλευαν, ειρήσθω εν παρόδω, ανενόχλητες και με όλη τους την άνεση επί ώρες, δόθηκε την άλλη μέρα το σύνθημα για την απαράδεκτη εισβολή και εγκατάσταση αστυνομικών δυνάμεων μέσα στο Αριστοτέλειο Πανεπιστήμιο. Χρήση χημικών, χειροβομβίδων κρότου λάμψης ύστερα από προβοκάτσιες δήθεν αγανακτισμένων πολιτών, όπως είδε όλη η Ελλάδα, καθημερινή σχεδόν χρήση βίας και επίδειξη πυγμής. Μέχρι και την αύρα εκτόξευσης νερού πήγατε μέσα στο πανεπιστήμιο. Μία από αυτές τις αύρες που είχε αγοράσει τότε ο ΣΥΡΙΖΑ. Όλο αυτό δεν είναι παρά η πρόβα τζενεράλε της Πανεπιστημιακής Αστυνομίας.

Αυτό όμως είναι και το σύγχρονό σας, το ευρωπαϊκό σας πανεπιστήμιο. Το οικοδομείτε όλοι σας πάνω στα σχέδια της Ευρωπαϊκής Ένωσης με τους νόμους σας, είτε λέγονται Διαμαντοπούλου είτε Γαβρόγλου είτε τώρα Κεραμέως με το καινούργιο νομοσχέδιο που φέρνει. Ανοιχτό πανεπιστήμιο στην καταστολή, στην τρομοκρατία, ορθάνοικτό στην υποβάθμιση αλλά κλειστό στη μόρφωση στη φοιτητική μέριμνα, στις ανάγκες των φοιτητών. Ένα πανεπιστήμιο, δηλαδή, ανώνυμη εταιρεία. Ένα μεγάλο σουπερμάρκετ πτυχίων και εκπαιδευτικών προϊόντων. Μια επικερδής επιχείρηση με πελάτες τους φοιτητές και τις οικογένειές τους. Μια επιχείρηση που θα εμπορεύεται την ίδια τη γνώση, τις εγκαταστάσεις και τις υποδομές του, ακόμα και την ίδια τη φοιτητική μέριμνα. Ένα πανεπιστήμιο ορθάνοιχτο στο ΝΑΤΟ και τα πολεμοκάπηλά του σχέδια. Ένα πανεπιστήμιο πρόθυμος, πιστός υπηρέτης των επιχειρηματικών ομίλων, των βιομηχάνων, των εφοπλιστών στην επιδίωξη της κερδοφορίας τους αλλά και της ιδεολογικής τους κυριαρχίας. Ένα πανεπιστήμιο που θα λειτουργεί ως ένα κανονικό θερμοκήπιο και μια θερμοκοιτίδα, όπως λέτε, επιχειρηματικών σχεδίων spin off, start up εταιρειών. Με λίγα λόγια ένα κανονικό επιχειρηματικό κέντρο υψίστης ασφαλείας.

Να γιατί μπάζετε την Πανεπιστημιακή Αστυνομία μέσα στα πανεπιστήμια. Ανώνυμες εταιρείες τέτοιου μεγέθους και τέτοιας αποστολής χρειάζονται βλέπετε και τη σεκιούριτί τους. Έννοια σας όμως και οι φύλακες έχουν γνώση. Μια πρώτη απάντηση πήρατε πρόσφατα με τα αποτελέσματα των φοιτητικών εκλογών που ακόμα δεν λέτε να χωνέψετε. Μετά από τριάντα πέντε χρόνια η ΔΑΠ είδε τη πλάτη της Πανσπουδαστικής σε όλη τη χώρα.

Απέναντί σας, όμως, θα βρείτε τη νεολαία και τους φοιτητές, οι οποίοι δυναμώνοντας τους φοιτητικούς συλλόγους θα ακυρώσουν τα σχέδιά σας για την ένταση της καταστολής και τη διάλυση, εν τέλει, των σπουδών τους.

Κάθε μέρα -και από την πρώτη στιγμή- οι φοιτητικοί σύλλογοι εκεί στο Αριστοτέλειο απαιτούν την άμεση αποχώρηση των αστυνομικών δυνάμεων από το ίδρυμα. Φωνάζουν για καθηγητές, για υποδομές, για βιβλία, σας λένε ότι οι βιβλιοθήκες χρειάζονται προσωπικό, χρειάζονται βιβλία. Σας ζητάνε αύξηση της κρατικής χρηματοδότησης στο ύψος των αναγκών κι εσείς τι λέτε; Εσείς τους απαντάτε με τη βία, τους απαντάτε με τα ΜΑΤ και με εκείνες τις εξυπνάδες «βαριοπούλα ή βιβλιοθήκη» λες και οι φοιτητές είναι αντίθετοι στις βιβλιοθήκες, λες και δεν είναι οι ίδιοι οι φοιτητές που ζητάνε χρόνια τώρα όλες τις αναγκαίες υποδομές, λες και δεν είναι οι ίδιοι οι φοιτητές που διεκδικούν τη συνολική αναβάθμιση των σπουδών τους.

Ακούστε το καλά, όμως, όλοι εσείς οι κήρυκες του «Πανεπιστημίου Α.Ε.», ό, τι κι αν κάνετε, τα πανεπιστήμια και μπορούν και πρέπει και θα γίνουν τελικά πραγματικοί χώροι μόρφωσης και πολιτισμού. Ο συλλογικός αγώνας που απαιτείται γι’ αυτό δεν πρόκειται να σταματήσει και ό,τι κι αν κάνετε, δεν μπορείτε να τον σταματήσετε.

Γι’ αυτό αποσύρετε αυτό το άρθρο -το απαράδεκτο- το 28 και ξεχάστε τα σχέδιά σας για Αστυνομία μέσα στα πανεπιστήμια. Ξεχάστε τα αυτά τα σχέδια. Δεν λείπει η Αστυνομία από τα πανεπιστήμια. Λείπουν οι καθηγητές, λείπουν οι υποδομές, λείπει η φοιτητική μέριμνα και, βεβαίως, πολύ συχνά λείπει και η ίδια η αξία των πτυχίων. Αυτά λείπουν, αλλά γι’ αυτά δεν βγάζετε ούτε κιχ.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Δελή.

Το λόγο έχει τώρα ο Κοινοβουλευτικός Εκπρόσωπος του Κινήματος Αλλαγής, ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα πω δυο λόγια για το νομοσχέδιο και μετά θέλω να θέσω ένα θέμα ευρύτερο.

Κύριε Υπουργέ, πραγματικά, είναι πολύ δύσκολο κάποιος να φέρει αντιρρήσεις στην ψηφιοποίηση των εγγράφων που επιχειρείτε για την πολιτική και ποινική δίκη. Αυτή είναι μια δουλειά που έπρεπε να γίνει εδώ και πάρα πολύ καιρό. Γίνεται έστω και καθυστερημένα και κανείς δεν μπορεί να έχει αντίρρηση, όπως και σε πάρα πολλές από τις διατάξεις του συγκεκριμένου νομοσχεδίου.

Θα ήθελα μόνο να πω δυο λόγια, πρώτον, σε ό,τι αφορά αυτά που πιστεύουμε εμείς ότι υπάρχουν ως κενά στη διαδικασία. Νομίζω πολύ αναλυτικά τα έθεσε ο κ. Καμίνης, εγώ θα πω πολύ επιγραμματικά τρία πράγματα για να καταλήξω, κάπως, με την Πανεπιστημιακή Αστυνομία.

Το πρώτο, αφορά την πάγια τακτική της Κυβέρνησης, οτιδήποτε έχει σχέση με οποιαδήποτε διαδικασία συμμετοχής ή κρίσης να μεταφέρει τις αποφάσεις ή τη συναίνεση ή τη σύμφωνη γνώμη στους Υπουργούς. Αυτό γίνεται κι εδώ στις κατά παρέκκλιση μετακινήσεις, αποσπάσεις, μετατάξεις, με υποχρεωτική σύμφωνη γνώμη του Υπουργού, χωρίς κριτήρια και χρονικό όριο. Αυτό γίνεται κατά παρέκκλιση τοποθέτησης υπαλλήλων σε θέση ευθύνης όπου νομιμοποιείται μια πρακτική που διαιωνίζεται επί σειρά περιπτώσεων, όταν σειρά δικαστικών αποφάσεων τις έχουν ανατρέψει και εσείς νομιμοποιείτε αυτή τη διαδικασία. Είναι η γνωστή πρακτική του συγκεντρωτικού κράτους και ότι όλα πρέπει να περνάνε από τον Υπουργό.

Η δεύτερη παρατήρηση, αφορά στις αγροτικές φυλακές, όπου ουσιαστικά διαιωνίζεται το καθεστώς αλαλούμ, που άλλοτε γεμίζουν άλλοτε αδειάζουν, εξαιτίας της ανάγκης που υπάρχει κάθε φορά -δεν υπάρχει μια ορθολογική κατανομή- ενώ είναι ένας φορέας ο οποίος θα έπρεπε να έχει την αμέριστη υποστήριξη της Κυβέρνησης, γιατί αποτελεί, πράγματι, μια σωστή σωφρονιστική διαδικασία. Στο νησί μου την έχω ζήσει -όχι ως κρατούμενος- ξέρω πολύ καλά πώς λειτουργούν οι αγροτικές φυλακές και πιστεύω ότι εδώ χρειάζεται ένας πιο μακροχρόνιος προγραμματισμός και -αν θέλετε- μια διεύρυνση αυτής της δυνατότητας που θα δώσει τη δυνατότητα, πραγματικά, σε ένα μεγάλο κομμάτι -που δεν είναι το μεγαλύτερο από τους κρατουμένους, προφανώς- όπου θα μπορούσε να αντιμετωπίζεται πολύ πιο εύκολα ο σωφρονισμός.

Το τρίτο θέμα, αφορά στον τρόπο χειρισμού των ΟΤΑ. Κι εδώ αποκεντρώνετε μια αρμοδιότητα που ζητάει χρηματοδότηση. Σωστή είναι αυτή η διαδικασία, να μπορούν οι Οργανισμοί Τοπικής Αυτοδιοίκησης και οι δήμοι, ιδιαίτερα, να χρηματοδοτούν θέματα που αφορούν την πολιτική προστασία και τις διαδικασίες της δικαιοσύνης, όμως, πρέπει να υπάρχουν και οι αντίστοιχοι πόροι. Είναι πολύ εύκολο για έναν Υπουργό να αποκεντρώνει συνεχώς αρμοδιότητες χωρίς να αποκεντρώνει πόρους.

Και θα πω δυο λόγια για την Πανεπιστημιακή Αστυνομία. Εγώ νόμιζα ότι μετά τη φασαρία που έγινε την πρώτη φορά, που εγκρίθηκε από το Σώμα εν μέσω μεγάλων -αν θέλετε- πολώσεων και αντιπαραθέσεων η υπόθεση της Πανεπιστημιακής Αστυνομίας, σήμερα τα πράγματα θα ήταν διαφορετικά. Το γεγονός ότι συνεχίζεται αυτή η κατάσταση με αυτόν τον συγκεκριμένο τρόπο. Το ότι καθυστερήσατε τόσο καιρό να εφαρμόσετε τον νόμο. Το ότι προτού τον εφαρμόσετε, τον αλλάζετε. Το ότι υπάρχει και όλη αυτή η διαδικασία, που από τη μια μεριά υπάρχει μια δύναμη που θέλει να επιβάλει τον νόμο και την τάξη πάση θυσία και με τον τρόπο που το επιχειρεί, και από την άλλη να έχουμε και τους μπαχαλάκηδες και όλους αυτούς που με τη βία και την ανομία διαλύουν τα πανεπιστήμια και σήμερα μετά από τρία χρόνια δεν έχετε καταφέρει να κάνετε ούτε ένα βήμα μπροστά, προφανώς, η κύρια ευθύνη ανήκει σε εσάς. Ανήκει σε σας, όχι γιατί δεν επιβάλλετε το νόμο διά της βίας αλλά γιατί οι διαδικασίες που ακολουθήσατε και όλη αυτή η συζήτηση που έγινε από τότε που σας είχανε προειδοποιήσει, οδηγεί σε έναν ανεφάρμοστο νόμο. Αυτό είναι.

Τώρα, προτού ακόμα υπάρξει, βλέπουμε ότι μετατάσσετε τους αστυνομικούς από ειδική δύναμη, αστυνομική, τους δίνετε και αρμοδιότητες τάξης, ευρύτερα, γεγονός που σημαίνει ότι δεν πιστεύετε καν στις αλλαγές που κάνετε. Αυτό είναι το μεγάλο πρόβλημα που έχει η Κυβέρνησή σας.

Τώρα, θα ήθελα να μου επιτρέψετε για λίγο να αναφερθώ στα θέματα που έχουν σχέση με την εξωτερική πολιτική και τις ελληνοτουρκικές σχέσεις. Τι αποδεικνύουν τα τελευταία γεγονότα στις ελληνοτουρκικές σχέσεις;

Κατ’ αρχάς, χτες, υπήρξε ένας ατυχής από την πλευρά της Κυβέρνησης χειρισμός όπου αξιωματούχος του Υπουργείου Εθνικής Άμυνας ενημέρωσε τους κοινοβουλευτικούς συντάκτες ότι το καλοκαίρι μπορεί να έχουμε υβριδικού τύπου απειλές, για να διαψευστεί εκ των υστέρων από το ίδιο το Υπουργείο. Την ίδια μέρα, μάλιστα, που ο Τσαβούσογλου θέτει ανοιχτά θέμα κυριαρχίας των νησιών του ανατολικού Αιγαίου, αν η Ελλάδα δεν προχωρήσει στην αποστρατιωτικοποίησή τους.

Νομίζω ότι δεν έχει περάσει πολύς καιρός, κύριοι της Κυβέρνησης, που ήρθατε εδώ και ο ίδιος ο Πρωθυπουργός, με περισσή αυτάρκεια, είχε πει ότι άλλαξε το κλίμα, ότι μπαίνουμε σε νέα εποχή, γιατί τον υποδέχθηκε ο Τούρκος Πρόεδρος στην Κωνσταντινούπολη. Πιστεύω ότι κάποια μαθήματα από αυτή την καθημερινή συμπεριφορά, πρέπει να βγουν.

Πρέπει να καταλάβουμε, λοιπόν, πρώτον, ότι η αναθεωρητική στρατηγική της Άγκυρας δεν είναι μια πρόσκαιρη και μεταβατική φάση αλλά συγκροτημένη και μακροπρόθεσμη γραμμή και στρατηγική.

Δεύτερον, ότι η Τουρκία εγκατέλειψε την ευρωπαϊκή της προοπτική. Για όσους δεν το κατάλαβαν, ήρθε το «Ουκρανικό», οπότε η έκτακτη περίπτωση ενός καταστροφικού πολέμου θα έπρεπε να επιταχύνει, ουσιαστικά, την ένταξη της Ουκρανίας, αλλά με βάση αυτά που είπε και ο Γάλλος Πρόεδρος, αυτό απαιτεί μια μακριά σειρά ετών. Άρα, η Τουρκία έχει απόλυτη συναίσθηση ότι δεν πρόκειται να μπει στην Ευρωπαϊκή Ένωση τα πολλά επόμενα χρόνια.

Τρίτον, ότι ο Ερντογάν ασκεί πολιτική μεγάλης δύναμης, εκμεταλλευόμενος τις σύγχρονες γεωπολιτικές συγκρούσεις της εποχής και μας χρησιμοποίησε και σε αυτή την περίπτωση, χρησιμοποίησε την ελληνική Κυβέρνηση. Βέβαια, πρέπει να πω ότι η Κυβέρνηση σκλήρυνε τη στάση της -και σωστά έκανε- και βγήκε πολύ επιθετικά -και σωστά έκανε- και αξιοποίησε και το ταξίδι του Πρωθυπουργού στις ΗΠΑ -και σωστά έκανε. Απέκτησε, δηλαδή, ξαφνικά η ελληνική Κυβέρνηση ένα χαρακτήρα διεκδικητικό, αλλά αυτό δεν πρέπει να είναι μια πολιτική περιορισμένης χρονικής περιόδου.

Αυτό πρέπει να το καταλάβετε. Διότι ακόμα και τα τελευταία εγχειρίδια διδάσκουν ότι η πολιτική κατευνασμού είναι στρατηγική ήττας. Δεν μπορεί να υπάρχει συνεπώς η αίσθηση ότι εμείς πάμε και αυτοί τα κάνουν για λόγους προεκλογικούς, τα κάνουν για λόγους που έχουν σχέση με την οικονομική τους κρίση, αν θέλετε, και εν τω μεταξύ η Τουρκία κάνει μια συγκεκριμένη πολιτική, απομονωμένη σε έναν μεγάλο βαθμό ήδη σε ό,τι αφορά ορισμένες περιοχές, αλλά παράλληλα με μια δυνατότητα να ασκεί αυτή την πολιτική. Και έχουμε απέναντι και την Ευρωπαϊκή Ένωση, η οποία μεν φραστικά στηρίζει κάποιες από τις ελληνικές θέσεις γιατί ο Πρωθυπουργός έβαλε προχθές το θέμα, αλλά επί της ουσίας, στην πράξη, τα γεγονότα έρχονται να διαψεύσουν κάθε πολιτική κατευνασμού που επιχειρείται.

Για άλλη μια φορά σας καλούμε να κάνουμε μια πολύ πιο σοβαρή συζήτηση που έχει σχέση με την ευρύτερη εθνική στρατηγική, να διαμορφωθεί ένα εθνικό μέτωπο. Έχουμε μια πολιτική στρατηγική. Δεν αμφισβητούμε τις βασικές κατευθύνσεις. Αλλάζουν όμως, τα δεδομένα και πρέπει να βρούμε τους καινούργιους στόχους στις συγκεκριμένες συνθήκες. Δεν μπορούμε να ταλαιπωρούμαστε από τη μια με άρθρα που είναι φιλοπόλεμα και από την άλλη με άρθρα που λένε «σφάξε με αγά μου να αγιάσω». Δεν γίνεται αυτή η πολιτική ανάμεσα σε δύο γραμμές που φαίνεται να υπάρχουν στη χώρα.

Αυτή, λοιπόν, την πολιτική για να την ενισχύσουμε και να μπορέσουμε να δώσουμε μια δυνατότητα να απαντήσουμε με καινούργιους στόχους στις καινούργιες συνθήκες της κρίσης και του πολέμου που γίνεται τώρα στην Ευρώπη, είναι δική σας ευθύνη να οδηγήσετε τα πράγματα προς αυτή την κατεύθυνση. Όσο δεν το κάνετε, δεν προσφέρετε ουσιαστική υπηρεσία στη χώρα.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Σκανδαλίδη.

Τον λόγο έχει ο κ. Αθανάσιος Λιούπης από τη Νέα Δημοκρατία.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, το σημερινό νομοσχέδιο αλλάζει πρακτικές δεκαετιών σε σχέση με τις επιπλέον αρμοδιότητες που επιφορτίζονται οι αστυνομικοί υπάλληλοι. Πρακτικές παρωχημένες, περιττές, οι οποίες επιβάρυναν την Ελληνική Αστυνομία και οι οποίες είναι εκτός πλαισίου στη νέα ψηφιακή εποχή. Πρόκειται για ένα σύνολο ρυθμίσεων, προοδευτικών και μεταρρυθμιστικών, που πιστεύω ότι θα στηρίξουν όλες οι παρατάξεις της Βουλής.

Είναι αδιανόητο το 2022 να έχουμε ακόμα επιδόσεις κλήσεων για τις ποινικές υποθέσεις με φυσική παρουσία αστυνομικού. Δηλαδή, μέχρι σήμερα περίπου χίλιοι πεντακόσιοι αστυνομικοί διεκπεραιώνουν περισσότερα από ένα εκατομμύριο διακόσιες χιλιάδες δικαστικά έγγραφα. Πρόκειται για παράλογη σπατάλη ανθρώπινου δυναμικού της Ελληνικής Αστυνομίας, που φυσικά θα ήταν περισσότερο χρήσιμο σε θέσεις καταπολέμησης παραβατικότητας ή για την παροχή μεγαλύτερου αισθήματος ασφαλείας για τους πολίτες, αλλά και σπατάλη πόρων και για το Υπουργείο Δικαιοσύνης το οποίο επιφορτίζεται το οικονομικό κόστος όλα αυτά τα χρόνια της επιδόσεως.

Ήρθε η εποχή να κάνουμε ένα ακόμα βήμα προς την πλήρη ψηφιοποίηση του δημόσιου τομέα. Μια προσπάθεια που εντατικά καταβάλλει η σημερινή Κυβέρνηση από την πρώτη σχεδόν μέρα που ανέλαβε τα καθήκοντά της. Έτσι με μήνυμα ηλεκτρονικού ταχυδρομείου θα ενημερώνονται οι διάδικοι και ο πληρεξούσιος δικηγόρος για τις εισαγγελικές προτάσεις, ενώ αλλάζει δραστικά και ο τρόπος επίδοσης σε δυαδικό μάρτυρα στην ποινική δικονομία.

Για πρώτη φορά έχουμε ως κύριο τρόπο επίδοσης την ηλεκτρονική επίδοση στον πολίτη ή στο δικηγόρο του μέσω του gov.gr, στην ψηφιακή θυρίδα του ή στη διεύθυνση ηλεκτρονικού ταχυδρομείου του. Ταυτόχρονα υπάρχει και δικλείδα ασφαλείας με την αποστολή μηνύματος στο κινητό του του διαδίκου ή του μάρτυρα.

Το gov.gr έχει γιγαντωθεί τον τελευταίο καιρό και έχει εξελιχθεί σε ένα απίστευτο εργαλείο για το δημόσιο, με περισσότερες από χίλιες τριακόσιες υπηρεσίες προσβάσιμες σε όλους τους πολίτες όπου και να βρίσκονται απλά από τον υπολογιστή τους. Φυσικά προβλέπονται και οι εξαιρέσεις. Δηλαδή υπάρχει μέριμνα και για φυσική επίδοση σε συγκεκριμένες περιπτώσεις, πρώτον, όταν δεν κατέστη δυνατή η ηλεκτρονική επίδοση, όταν ο εισαγγελέας κρίνει ότι υπάρχουν συγκεκριμένοι λόγοι που την επιβάλλουν, όταν ο κατηγορούμενος είναι μεγαλύτερος από εβδομήντα ετών και είναι πιθανόν να μη διαθέτει εξοικείωση με την τεχνολογία, όταν πρόκειται για κρατούμενο γιατί ξέρουμε ότι δεν έχει πρόσβαση σε ηλεκτρονικά μέσα, και σε όσους υπηρετούν στα Σώματα Ασφαλείας και στις Ένοπλες Δυνάμεις, γιατί επί παραδείγματι συγκεκριμένη ημερομηνία που οφείλουν να παρουσιαστούν ενώπιον του δικαστηρίου πρέπει να το γνωρίζουν οι προϊστάμενοι τους. Μάλιστα αλλάζει και η διαδικασία επίδοσης σε άτομα αγνώστου διαμονής. Για πρώτη φορά αναζητούνται τυχόν ηλεκτρονικές διευθύνσεις που έχουν καταχωρηθεί στα ηλεκτρονικά συστήματα του δημοσίου και γίνεται προσπάθεια σε αυτή την περίπτωση να έχουμε ηλεκτρονική επίδοση.

Για να εφαρμοστούν οι νέες διατάξεις φροντίζουμε ώστε όταν ο κατηγορούμενος καλείται από τις αρμόδιες ανακριτικές ή προανακριτικές αρχές να δηλώσει τη διεύθυνση ηλεκτρονικού ταχυδρομείου και το τηλέφωνο του. Στις αστικές υποθέσεις οι επιδόσεις που γίνονται με επιμέλεια του δικαστηρίου παύουν να πραγματοποιούνται με όργανα της Αστυνομίας. Όσο για τις αμφιβολίες της Αντιπολίτευσης για το ότι με την ηλεκτρονική επίδοση θα πρέπει να είμαστε σίγουροι ότι ταυτοποιείται σωστά το πρόσωπο του αποδέκτη και ότι ο ίδιος το διάβασε κατ’ αρχάς γι’ αυτό εισάγεται επιπλέον και το μήνυμα στο κινητό τηλέφωνο ώστε να είμαστε όσο το δυνατόν πιο σίγουροι ότι οι διάδικοι ή ο μάρτυρες ή ο δικηγόρος ενημερώθηκαν σωστά. Και δεύτερον, ακόμα και σήμερα που έχουμε τις φυσικές επιδόσεις ο μεγάλος όγκος των επιδόσεών γίνεται με θυροκόλληση. Και τέλος, ακόμα και με τις φυσικές επιδόσεις πολλές φορές γίνονται λάθη. Για παράδειγμα συχνά γίνονται επιδόσεις ως αγνώστου διαμονής, όταν ένα πρόσωπο είναι γνωστότατης διαμονής. Πάντα θα γίνονται λάθη και γι’ αυτό υπάρχουν τα κατάλληλα ένδικα μέσα και οι δικονομικές διαδικασίες, ώστε ένας δικαστής να διορθώνει τις παραλείψεις του συστήματος.

Το δεύτερο μέρος του νομοσχεδίου ρυθμίζει διάφορα θέματα αρμοδιότητας του Υπουργείου Προστασίας του Πολίτη. Γίνεται άλλη μια προσπάθεια για αποδέσμευση αστυνομικών από γραφειοκρατικές διαδικασίες, καθώς σταματούν να βεβαιώνουν το γνήσιο της υπογραφής ή επικύρωση φωτοαντιγράφων. Οι διαδικασίες αυτές γίνονται είτε μέσω του gov.gr ή στα ΚΕΠ. Και εδώ οι όποιες ανησυχίες ακούστηκαν δεν έχουν πραγματικό έρεισμα αφού ακόμα και εκπρόσωπος των εργαζομένων στα ΚΕΠ εκφράστηκε με ιδιαίτερα θετικά λόγια για τις νέες ρυθμίσεις στο στάδιο των επιτροπών. Οι πολίτες έχουν αγκαλιάσει την ψηφιακή βεβαίωση του γνησίου της υπογραφής. Ήδη μέσα στους έξι μήνες λειτουργίας περισσότερες από τριακόσιες χιλιάδες βεβαιώσεις του γνησίου της υπογραφής έχουν γίνει μέσω του gov.gr ενώ πλέον ενεργοποιήθηκε και η δυνατότητα να βεβαιώνεται το γνήσιο της υπογραφής σε ιδιωτικό συμφωνητικό, με περισσότερους από δύο υπογράφοντες.

Ως γνωστόν η Βουλή των Ελλήνων έχει υιοθετήσει παιδιά των οποίων οι γονείς έπεσαν στο καθήκον ενώ υπηρετούσαν στις Ένοπλες Δυνάμεις και στα Σώματα Ασφαλείας. Με τη νέα ρύθμιση τα παιδιά αυτά εισάγονται χωρίς εισαγωγικές εξετάσεις στη Σχολή Αστυφυλάκων καθ’ υπέρβαση του αριθμού εισαγομένων. Είναι ένας τρόπος να τιμήσουμε τους γονείς τους που θυσιάστηκαν στο καθήκον και ταυτόχρονα γνωρίζουν όλοι όσοι υπηρετούν σήμερα στις Ένοπλες Δυνάμεις και στα Σώματα Ασφαλείας ότι η ελληνική πολιτεία πάντα θα φροντίζει τα παιδιά τους.

Τέλος, με διάταξη του νομοσχεδίου που γίνεται προσπάθεια για ενίσχυση των αγροτικών καταστημάτων κράτησης με διεύρυνση των περιπτώσεων κρατουμένων, μπορούν να μεταχθούν εκεί. Πάγιο αίτημα των αγροτικών καταστημάτων κράτησης όπως και του αγροτικού της Κασσαβέτειας, στο Νομό στη Μαγνησία όπως είχα αναφέρει, κύριε Υπουργέ.

Αυτό θα δώσει έμφαση στην κατάλληλη βοήθεια προς τους κρατούμενους ώστε να έχουν μια ομαλή κοινωνική επανένταξη.

Συνολικά το σημερινό σχέδιο νόμου συμβάλλει θετικά στην περαιτέρω επιτάχυνση των δικαστικών διαδικασιών. Μετά από τη σημερινή ψηφοφορία, ένας μεγάλος αριθμός αστυνομικών θα αξιοποιηθεί πραγματικά σε αναγκαίες λειτουργίες, στην ενδυνάμωση των αστυνομικών τμημάτων και στα αστυνομικά τους καθήκοντα. Η Ελληνική Αστυνομία ενισχύεται με τις σημερινές ρυθμίσεις και ο δημόσιος τομέας κινείται με γρήγορους ρυθμούς σε ένα σύγχρονο ψηφιακό κόσμο.

Αυτή η εκρηκτική ψηφιοποίηση είναι ένα σημαντικό όπλο στη φαρέτρα της Κυβέρνησης και του Πρωθυπουργού Κυριάκου Μητσοτάκη που έτυχε μάλιστα σημαντικής αναγνώρισης από τον επιχειρηματικό κόσμο στο παγκόσμιο οικονομικό φόρουμ στο Νταβός πριν από λίγες μέρες.

Είναι μια τεράστια αλλαγή και μεγάλη επιτυχία της σημερινής Κυβέρνησης της οποίας οι προσπάθειες για βελτίωση και πρόοδο δε σταματούν ποτέ.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε, κύριε συνάδελφε.

Τον λόγο έχει τώρα ο κ. Βασίλειος Γιόγιακας από τη Νέα Δημοκρατία.

**ΒΑΣΙΛΕΙΟΣ ΓΙΟΓΙΑΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ήθελα να ξεκινήσω με δύο σχόλια:

Ο κόσμος που μας παρακολουθεί θα πρέπει να γνωρίζει ότι και στο Υπουργείο Προστασίας του Πολίτη γίνεται μια παραγωγική και σημαντική δουλειά. Ένα χαρακτηριστικό παράδειγμα είναι η συνεχής προστασία των χερσαίων συνόρων της χώρας μας με τον έλεγχο και την αποτροπή της παράνομης εισόδου αλλοδαπών, αφού οι σχετικές απόπειρες είναι συνεχείς και ασφαλώς δε σταμάτησαν στα γεγονότα του Φλεβάρη και του Μάρτη του 2020. Ας μη λησμονούμε άλλωστε ότι η αποστολή της Ελληνικής Αστυνομίας δεν αφορά μόνο τη γενική αστυνόμευση ή την πρόληψη και καταστολή του εγκλήματος.

Το δεύτερο σχόλιο αφορά τα όσα συμβαίνουν τις τελευταίες ημέρες στο Αριστοτέλειο Πανεπιστήμιο. Στις συνεδριάσεις της αρμόδιας επιτροπής επιβεβαιώθηκε ένα πράγμα, ότι η Αξιωματική Αντιπολίτευση εξακολουθεί να μην απαντά σε δύο ερωτήματα:

Ερώτημα πρώτο, να γίνει βιβλιοθήκη ή όχι ο χώρος του πανεπιστημίου που ήταν υπό κατάληψη για τρεισήμισι δεκαετίες και σήμερα φυλάσσεται από αστυνομικούς για να μην γκρεμιστεί ξανά με βαριοπούλες;

Ερώτημα δεύτερο, μπορεί οποιαδήποτε ομάδα να κατέχει ακαδημαϊκό χώρο με το έτσι θέλω, ανεξάρτητα από τη βούληση της πανεπιστημιακής κοινότητας και κόντρα σε ό,τι αποφασίζει ένα αυτοδιοίκητο πανεπιστημιακό ίδρυμα;

Τα υπόλοιπα είναι «άλλα λόγια να αγαπιόμαστε», τα οποία μπορεί να χαϊδεύουν μερικά αυτιά, αλλά απέναντί τους βρίσκουν το μεγαλύτερο μέρος της κοινωνίας το οποίο δεν αντέχει άλλο ούτε την υπονόμευση των θεσμών, ούτε την τυραννία της μειοψηφίας.

Και έρχομαι, κυρίες και κύριοι συνάδελφοι, στο νομοσχέδιο. Η ηλεκτρονική επίδοση των δικογράφων είναι αναμφισβήτητα ένα βήμα προς την ψηφιοποίηση του συστήματος απονομής δικαιοσύνης, αλλά και ένας ακόμα κρίκος στην αλυσίδα της ψηφιακής μεταρρύθμισης με όφελος για όλα τα μέρη τα οποία αφορά: Την Ελληνική Αστυνομία, η οποία θα μπορεί να αξιοποιήσει πιο αποτελεσματικά για την ασφάλεια και τη δημόσια τάξη τους περίπου χίλιους πεντακόσιους αστυνομικούς μας που διακινούν πάνω από ένα εκατομμύριο διακόσιες χιλιάδες δικαστικά έγγραφα στους πολίτες. Την ελληνική δικαιοσύνη που με την ψηφιοποίηση των δικονομικών διαδικασιών κάνει ένα ακόμα βήμα προς τον εκσυγχρονισμό της. Τους διαδίκους, τους πληρεξουσίους δικηγόρους, τους μάρτυρες και γενικότερα τους πολίτες αφού η επίδοση με ηλεκτρονικά μέσα εγγυάται την ορθή, έγκαιρη και βέβαια ενημέρωσή τους. Ενισχύεται η ασφάλεια δικαίου, εξοικονομείται χρόνος και χρήμα. Αντίστοιχα, είναι κέρδος για τους αστυνομικούς, οι οποίοι πλέον θα μπορούν να αφοσιωθούν στην εκπλήρωση της κύριας αποστολής της Ελληνικής Αστυνομίας, η αποδέσμευσή τους από τις βεβαιώσεις του γνήσιου της υπογραφής και της επικύρωσης φωτοτυπημένων εγγράφων. Είναι άλλωστε υπηρεσίες που εδώ και καιρό γίνονται μέσα από τον gov.gr, ενώ οι πολίτες που δεν είναι εξοικειωμένοι με τις ηλεκτρονικές υπηρεσίες θα μπορούν να απευθύνονται γι’ αυτές σε όλες τις άλλες διοικητικές αρχές, όπως τα ΚΕΠ και τους δήμους.

Ως προς τις άλλες διατάξεις, αξίζει να σταθούμε στις βελτιώσεις ως προς τη δυνατότητα δωρεών και επιχορηγήσεων από την τοπική και περιφερειακή αυτοδιοίκηση προς τα Σώματα Ασφαλείας με τη μορφή υπηρεσιών συντήρησης και επισκευής εξοπλισμού και υποδομών, καθώς και προμήθειας υλικού και δωρεάς οχημάτων και πλωτών μέσων. Στους αποδέκτες των δωρεών και ενισχύσεων θα περιλαμβάνεται στο εξής και το Λιμενικό Σώμα, πάντοτε μέσα στα διοικητικά όρια του ΟΤΑ που αναλαμβάνει την πρωτοβουλία.

Θετική επίσης είναι η ρύθμιση με την οποία παιδιά αστυνομικών, που έχασαν τη ζωή τους πάνω στο καθήκον και έχουν υιοθετηθεί από τη Βουλή των Ελλήνων, εισάγονται στη Σχολή Αστυφυλάκων χωρίς πανελλαδικές εξετάσεις, κάτι που μέχρι σήμερα ίσχυε για την εισαγωγή στις σχολές των Ενόπλων Δυνάμεων.

Να πούμε εδώ ότι δεν πρόκειται για άνευ όρων εισαγωγή, αφού τα παιδιά αυτά πρέπει να κατέχουν τα προσόντα που απαιτούνται και για τους λοιπούς υποψήφιους αστυφύλακες και να ολοκληρώσουν με επιτυχία τις προβλεπόμενες δοκιμασίες, αθλητικές και άλλες.

Είναι επίσης θετική και η δυνατότητα των ειδικών φρουρών που συγκροτούν τη λεγόμενη Πανεπιστημιακή Αστυνομία να μπορούν να διατίθενται και σε άλλες υπηρεσίες της Ελληνικής Αστυνομίας, ασκώντας άλλα καθήκοντα που προβλέπονται από τη νομοθεσία, όπως η φύλαξη ευπαθών στόχων, οι περιπολίες και η φρούρηση αστυνομικών υπηρεσιών. Και αυτή η ρύθμιση υπηρετεί τον γενικότερο σκοπό της καλύτερης δυνατής αξιοποίησης του ανθρώπινου δυναμικού της Αστυνομίας μας προς όφελος του πολίτη.

Συνεχίζουμε, λοιπόν, να βελτιώνουμε τη λειτουργία της δημόσιας διοίκησης και στον τομέα της ασφάλειας, να κάνουμε καλύτερη την καθημερινότητα των συμπολιτών μας με τη βοήθεια και της τεχνολογίας και συνεχίζουμε να είμαστε εκεί όπου η αντικοινωνική δραστηριότητα των λίγων αμφισβητεί τα δικαιώματα των πολλών για να αισθάνονται οι πολίτες ασφαλείς στο σπίτι, στη γειτονιά, στο πανεπιστήμιο γιατί έτσι θα αισθάνονται ελεύθεροι.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Γιόγιακα.

Τον λόγο έχει τώρα ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε που μου δώσατε τον λόγο. Ευχαριστώ πολύ και τον κύριο που καθάρισε το Βήμα και έφερε το νερό μου.

Κύριοι Υπουργοί, κυρίες και κύριοι Βουλευτές, το νομοσχέδιό σας έχει δύο μέρη. Το πρώτο μέρος είναι εμφανές ότι δεν είναι ιδιαίτερα ζημιογόνο για την πατρίδα μας, όσο είναι συνήθως ζημιογόνα τα νομοσχέδια που φέρνει εδώ η «Μητσοτάκης Ανώνυμη Εταιρεία» για να εξυπηρετήσει την ελληνική ολιγαρχία χωρίς να τηρεί καν τα προσχήματα.

Θα έλεγε κανείς ότι στο πρώτο μέρος επιχειρείτε -αλλά θα το έλεγε υποθετικά, δε θα το πει τελικά- να δώσετε και μια λύση σε ένα πρόβλημα. Το πρόβλημα είναι ότι έχει βουίξει η κοινωνία, κύριοι Υπουργοί, ότι δεν αστυνομεύεται καλά η Ελλάδα, η Αττική και οι υπόλοιπες πόλεις της χώρας. Και θα έλεγε κανείς ότι με αυτή την έννοια είναι στη σωστή κατεύθυνση το να πάρετε χιλιάδες αστυνομικούς, οι οποίοι αναλίσκονται στο να επιδίδουν δικαστικά έγγραφα, δικόγραφα δηλαδή, και να τους βάλετε σε δουλειές πιο χρήσιμες για την κοινωνία.

Θα το έλεγε αυτό κανείς, αγαπητέ κύριε Υπουργέ, εάν δε συνέβαινε το εξής παράδοξο. Την εποχή που οι ελλείψεις παρατηρούνται πανταχόθεν στην επικράτεια και σύσσωμη η κοινωνία διαμαρτύρεται για αυτές τις ελλείψεις αστυνόμευσης και διαμαρτύρεται γιατί κάθε βράδυ κλέβουν την κοινωνία, έχετε προσλάβει χιλιάδες -και δεν είναι σχήμα λόγου- νέους αστυνομικούς. Κατά τη διακυβέρνησή σας έχουν προσληφθεί χιλιάδες νέοι αστυνομικοί. Το ερώτημα, λοιπόν πριν φτάσουμε στο ότι τους παίρνουμε από τα δικόγραφα για να τους στείλουμε στην κοινωνία που τους έχει ανάγκη, είναι: Με τόσες χιλιάδες που προσλάβατε, πώς και η κοινωνία πάει όλο και χειρότερα στον τομέα της αστυνόμευσης απέναντι στις ληστείες, τις κλοπές και όλα αυτά τα ωραιότατα πράγματα;

Και πάει τόσο άσχημα, κύριε Θεοδωρικάκο και κύριοι Υπουργοί, γιατί αυτούς τους αστυνομικούς τους χρησιμοποιείτε οπουδήποτε αλλού μπορεί κανείς να φανταστεί εκτός από εκεί που χρειάζεται. Και όταν λέω οπουδήποτε αλλού μπορεί κανείς να φανταστεί -και θα το πω, κύριε Θεοδωρικάκο, δε θα το αποφύγω- εννοώ ότι εσείς ο ίδιος χρησιμοποιείτε εξήντα από αυτούς τους αστυνομικούς. Χωρίζετε την ημέρα σε τρεις βάρδιες των οκτώ ωρών και έχετε είκοσι τέτοιους στην κάθε βάρδια.

Για να μη μιλήσουμε βέβαια για τον εκλεκτό «δερβέναγα» της ΔΕΗ, το όνομα του οποίου μου διαφεύγει, που έχει και αυτός έξι αστυνομικούς.

Γιατί έχει έξι αστυνομικούς; Γιατί χτίζει βίλες στη Ζέα. Γιατί χτίζει βίλες στη Τζια. Γι’ αυτό έχει, όταν ο ελληνικός λαός ολόκληρος μαζί πτωχεύει.

Επομένως, οι αστυνομικοί είναι όπου μπορεί κανείς να φανταστεί και κυρίως βέβαια δεν είναι στην προσωπική σας ασφάλεια. Εν δευτέροις, θα σας κατηγορήσει το ΜέΡΑ25 για αυτό. Εν πρώτοις, σας κατηγορεί ότι οι χιλιάδες αστυνομικοί που έχετε προσλάβει -και φαίνεται γιατί είναι άντρες των ΜΑΤ, είναι ειδικοί φρουροί, είναι αστυνομικοί που σκοπό έχουν την καταστολή με κάθε έννοια, με την ευρεία έννοια- δεν έχουν σκοπό να σταματήσουν επιτέλους να είναι ξέφραγο αμπέλι τα σπίτια των συμπολιτών μας. Όχι. Σκοπός είναι οι φοιτητές να μην ξεσηκωθούν κατά της ιδιωτικοποίησης των πανεπιστημίων τους. Αυτοί είναι οι σκοποί σας και φάνηκαν ανάγλυφα την προηγούμενη εβδομάδα στη Θεσσαλονίκη.

Θα επανέλθω για αυτή την περίφημη βιβλιοθήκη και γι’ αυτό το θρασύτατο δίλημμα του Πρωθυπουργού μας. Εμείς είμαστε με τις βιβλιοθήκες, εσείς με τις βαριοπούλες. Θα δούμε ποιος είναι με τις βαριοπούλες και θα δούμε ποιος κλείνει τις βιβλιοθήκες, κύριε Μητσοτάκη. Τώρα θα τα δούμε σε λίγο όλα αυτά.

Μιλώντας για το σχέδιο νόμου σας για το δεύτερο μέρος, το αμαρτωλό, το επιβαρυμένο δεύτερο μέρος, θα σταθεί κανείς βεβαίως, κύριοι Υπουργοί, στο άρθρο 29, αφορά βεβαίως τη μεταγωγή καταδίκων κρατουμένων σε αγροτικές φυλακές. Ξέρετε, κύριε Θεοδωρικάκο, ξέρετε, κύριε Οικονόμου, τι λέει ο λαός εκεί έξω χαριτολογώντας και αστειευόμενος; Λέει ότι ο μόνος τρόπος να πάει ένας κρατούμενος πια στις αγροτικές φυλακές στην Ελλάδα, είναι να είναι εντελώς αθώος. Είναι, ναι, ακούστε το, να είναι παντελώς αθώος. Βεβαίως άλλο ζήτημα είναι γιατί ένας αθώος να πρέπει να πάει φυλακή; Ίσως το δούμε και αυτό μελλοντικά. Ξέρω τι σας λέω, μιλώ μετά λόγου γνώσεως.

Πάντως έχετε βάλει τόσες πολλές εξαιρέσεις. Κοιτάξτε. Στην αρχή είπατε εντάξει, να μην πηγαίνει ο Κουφοντίνας, γιατί τον μισούμε. Δε δικαιούστε να τον μισείτε. Δεν είναι αυτό σωφρονισμός. Δικαιούται η ανεξάρτητη ελληνική δικαιοσύνη να αποφασίσει αν είναι ένοχος ή όχι και να παίρνει μια ποινή. Να βασανίζεται μετά στην ποινή του οποιοσδήποτε κρατούμενος, δεν είναι δικαίωμά σας. Στην αρχή λέγατε, λοιπόν, δεν πάει και το παλιάμπελο, τρομοκράτης είναι, έχει σκοτώσει κατά ομολογία του ίδιου είκοσι τέσσερις ανθρώπους, ας τσουρουφλίσουμε τον Κουφοντίνα, παρ’ ότι δεν είναι αυτή η δουλειά σας να τσουρουφλίζετε, τότε γίνεστε και τρομοκράτες. Κάθε φορά που ένα κράτος εκδικείται τρομοκράτες, πέφτει στο χαμερπέστατο, στο σιχαμερό επίπεδο τους. Δεν είναι έτσι. Η Κοινοβουλευτική Δημοκρατία στέκεται από ψηλά και λέει σωφρονίζω, δε λέει βασανίζω.

Μετά είπατε, εντάξει οι τρομοκράτες είναι καταραμένοι, κανείς δε νοιάζεται γι’ αυτούς, ας το επεκτείνουμε και στα ειδεχθή εγκλήματα. Γιατί; Σας νοιάζουν τα ειδεχθή εγκλήματα; Όχι. Αν σας ένοιαζαν θα είχατε προσλάβει δυο χιλιάδες αστυνομικούς όχι για αυταρχισμό, αλλά για να αντιμετωπίζουν ειδεχθή εγκλήματα. Θα φοβόντουσαν να προβούν σε ειδεχθή εγκλήματα, αν ήξεραν ότι αστυνομεύεται η πόλη και η χώρα. Δε σας νοιάζουν.

Μετά είπατε ας το κάνουμε για οποιονδήποτε είναι σύσταση συμμορίας, σύσταση εγκληματικής οργάνωσης. Σε λίγο θα πείτε -εκεί θα φτάσουμε- ότι αν μια παρέα δεκαεξάχρονων κλέψει ένα κινητό ή τρία κινητά, επειδή μπορεί να θεωρηθεί συμμορία, να μην πάει και αυτή στις αγροτικές φυλακές. Έχετε πετύχει το καταπληκτικό, στις αγροτικές φυλακές μετάγεται μόνο κάποιος Έλληνας πολίτης κρατούμενος, αλλά εντελώς αθώος ή σχεδόν αθώος.

Το άρθρο 28, καθήκοντα ειδικών φρουρών προστασίας πανεπιστημιακών ιδρυμάτων. Εδώ, κύριε Θεοδωρικάκο μου, κύριε Μητσοτάκη μου, «Ανώνυμη Εταιρεία - Πρωθυπουργέ», εκτίθεστε. Εκτίθεστε συνολικά. Γιατί κοιτάξτε τι μας λέγατε: Μας λέγατε πέρυσι τέτοια εποχή εδώ, εσείς δεν ήσασταν ήδη Υπουργός, νομίζω, αλλά ήταν ο προκαθήμενός σας, ο κ. Χρυσοχοΐδης. Μας λέγατε, λοιπόν, πέρυσι τέτοια εποχή εδώ ότι σε καμμία περίπτωση να μην ανησυχούμε. Να μην κοπτόμεθα για τα δημοκρατικά μας αντανακλαστικά, διότι σε καμμία περίπτωση δεν πρόκειται να επιτρέψετε οι ειδικοί φρουροί που θα φυλάνε τα πανεπιστήμια -πολύ κακώς κατά τη γνώμη του ΜέΡΑ25 και νομίζω σύσσωμης της προοδευτικής Αντιπολίτευσης- δε θα φέρουν οπλισμό. Τώρα προκύπτει, όμως, ότι θα φέρουν οπλισμό. Γιατί προκύπτει αυτό; Γιατί στη συνέχεια αυτοί οι ειδικοί φρουροί θα πηγαίνουν να φυλάνε χώρους ειδικού ενδιαφέροντος, θα πηγαίνουν να φυλάνε εσάς, κύριε Θεοδωρικάκο μου, θα πηγαίνουν να φυλάνε εμένα, αν το αιτηθώ, που δεν το έχω αιτηθεί γιατί δεν έχω ανάγκη από φύλαξη, παρ’ ότι λέω αυτά που λέω, γιατί με προστατεύει ο ελληνικός λαός. Αν τολμάει κανείς ας πειράξει Βουλευτή του ΜέΡΑ25 που λέει αυτά που λέει ή τον Αρχηγό του. Εσείς, όμως, φυλάγεστε. Αυτοί, λοιπόν, τι θα κάνουν; Και πρέπει να απαντήσετε εδώ στον ελληνικό λαό που μας ακούει. Τι θα κάνουν;

Θα υπάρχει ένα είδος, όπως στα σαλούν της άγριας δύσης όπου θα μπαίνουν οι πιστολάδες στα ανώτατα εκπαιδευτικά ιδρύματα και εκεί θα παραδίδουν τον οπλισμό τους, να μπουν, να κάνουν το θεάρεστο έργο τους, να ρουφιανεύουν δηλαδή τους φοιτητές μας και στη συνέχεια βγαίνοντας θα τον ξαναπαραλαμβάνουν; Ποιος θα παίρνει τον οπλισμό; Δε γίνονται αυτά τα πράγματα. Ξέρετε πολύ καλά ότι κανείς δε θα πάρει τέτοια ευθύνη. Επομένως, θα οπλοφορούν.

Και επειδή ξέρουμε ότι οι εξετάσεις οι ψυχολογικές γίνονται σχεδόν ποτέ και δε γίνονται και επιστημονικά σωστά ανησυχούμε σοβαρά ότι όχι μόνο θα οπλοφορούν, αλλά και θα οπλοχρησιμοποιήσουν. Φοβόμαστε δηλαδή ότι κάποιος αψύς, όπως ο κύριος αυτός που σκότωσε το παιδί στα Εξάρχεια πριν από μερικά χρόνια, θα πυροβολήσει μέσα στα πανεπιστήμια και θα φταίτε εσείς. Πάντως κατέρρευσε ήδη το ψέμα σας ότι θα είναι άοπλη αυτή η δήθεν πανεπιστημιακή αστυνομική δύναμη. Οπλισμένη σαν αστακός θα είναι για να έρθει να φυλάξει μετά εσάς, κύριε Θεοδωρικάκο ή τον κύριο Πρωθυπουργό.

Και βέβαια το άρθρο 33, το άρθρο 33 δεν είναι τυχαίο, κύριοι Υπουργοί, ότι ήρθε κατόπιν διαβούλευσης, καθώς αυτά που καίνε, αυτά που είναι πονηρά και αυτά που είναι ανήθικα τα φέρνετε εδώ πέρα στη ζούλα, κάτω από το τραπέζι. Το άρθρο 33 χαρακτηρίζεται ως άρθρο της τελευταίας στιγμής. Σε αυτό το άρθρο ξέρετε, κύριε Θεοδωρικάκο, τι γίνεται έτσι; Σας δίνετε η απόλυτη εξουσία να διορίζετε όποιον διευθυντή και όποιον αρχιφύλακα φυλακής σας καπνίσει. Αυτή είναι η διατύπωση. Όποιον σας καπνίσει εσάς προσωπικά θα διορίζετε. Αυτό βεβαίως ξέρετε ότι είναι παράνομο. Νομοθετείτε μια παρανομία με ένα πρόσχημα μόνο μέχρις ότου να αποκατασταθεί η λειτουργία των ειδικών συμβουλίων των σωφρονιστικών ιδρυμάτων, δηλαδή «του αγίου τέτοιου» ανήμερα, κύριε Θεοδωρικάκο μου.

Προσέξτε τώρα. Γιατί αναγκάζεται η Κυβέρνηση να προβεί σε αυτή την καταφανώς παράνομη νομοθετική ρύθμιση; Γιατί προσπαθήσατε να το κάνετε χωρίς να λερωθείτε τόσο πολύ, δηλαδή σε επίπεδο Βουλής, σε νομοθετικό επίπεδο. Είπατε στην αλήστου μνήμης κυρία Γενική Γραμματέα της Αντεγκληματικής Προστασίας, την κ. Σοφία Νικολάου: «Κάντο στη ζούλα εσύ αυτό». Δηλαδή πώς; Φάε παρανόμως όλους όσους είναι προοδευτικοί ή εν πάση περιπτώσει δεν είναι νεοδημοκράτες δηλωμένοι, διευθυντές σωφρονιστικών ιδρυμάτων και αρχιφύλακες. Το έκανε. Τίμησε το μισθό της, γι’ αυτό και τον παίρνει άξια.

Ξέρετε τι έπαθε η κ. Νικολάου; Έχασε όλες ανεξαιρέτως τις δικαστικές αποφάσεις, βγήκαν όλες εναντίον της, στα δικαστήρια που προσέφυγαν οι δύσμοιροι αρχιφύλακες και διοικητές φυλακών που ήξεραν ότι παρανομεί η κ. Νικολάου. Όταν είδατε και αποείδατε ότι με την παρανομία της κ. Νικολάου δεν μπορείτε να έχετε το κεφάλι σας ήσυχο ότι θα είναι όλοι νεοδημοκράτες οι διοικητές και αρχιφύλακες κάνατε αυτό που πάντα κάνετε, νομοθετείτε την ανωμαλία. Είπατε: Ωραία, δεν μπορεί η κ. Νικολάου, θα μπορώ εγώ μέχρι του τάδε τέτοιου ανήμερα να αποκατασταθεί η λειτουργία των σωφρονιστικών συμβουλίων.

Επίσης, δικαιολογεί αυτό θέσεις κομματικών στελεχών. Παρακάμπτει φυσικά τον Υπαλληλικό Κώδικα προκειμένου να διορίζει τα στελέχη των φυλακών σε διευθυντές και αρχιφύλακες. Είναι κατά παρέκκλιση κάθε γενικής ή ειδικής διάταξης. Τόσο απλά, κύριε Θεοδωρικάκο, είναι κατά παρέκκλιση κάθε γενικής ή ειδικής διάταξης της σχετικής ελληνικής νομοθεσίας.

Για τη φρουρά σας τα είπαμε. Πιστεύουμε ότι εξήντα άνθρωποι είναι κάπως πολλοί για να φυλάνε έναν άνθρωπο. Θα μπορούσατε νομίζουμε και με έξι. Εν πάση περιπτώσει εσείς ξέρετε.

Τώρα και αυτό είναι το κρίσιμο από όσα θα πω σήμερα, από όσα θα πω εκ μέρους του ΜέΡΑ25 σήμερα. Κοιτάξτε. Το πολιτικό θράσος πρέπει να έχει και ορισμένα όρια. Βγήκε ο Πρωθυπουργός που έχει το μοναδικό ειδικό χαρακτηριστικό παγκοσμίως να είναι και ανώνυμη εταιρεία και τόλμησε προχθές να πει δημόσια και κατ’ επανάληψη -έκτοτε το επαναλαμβάνει- ότι: «Κοιτάξτε. Διαλέξτε επιτέλους. Είστε με τη μάθηση, με τη βιβλιοθήκη ή με τις βαριοπούλες;»

Ακούστε τώρα την προϊστορία αυτής της βιβλιοθήκης για να καταλάβετε τι Πρωθυπουργό δέχεστε να σας κυβερνάει. Εμείς δεν τον δεχόμαστε. Στην κυβέρνηση Σαμαρά ο κ. Μητσοτάκης, όπως θα θυμούνται πολλοί είχε βεβαίως το θαυμάσιο χαρτοφυλάκιο του Υπουργείου Διοικητικής Μεταρρύθμισης και Ηλεκτρονικής Διακυβέρνησης, τουτέστιν είχε άδεια να απολύει κατά το δοκούν ο ηγεμών. Τότε ήταν πουλέν ηγεμών, τώρα είναι αρχηγικός ηγεμών. Απέλυσε έτσι περί τους δεκαπέντε χιλιάδες δύσμοιρους δημοσίους υπαλλήλους. Ξέρετε ποιοι θα ήταν αυτοί, ε; Οι μόνοι από τους εννιακόσιους χιλιάδες που έχει το κράτος μας που θα είχαν μπει με την αξία τους. Αυτούς απέλυσε, γιατί οι άλλοι ήταν στελέχη σας, ήταν δηλαδή οι οικογένειές τους αιχμάλωτες για να σας ψηφίζουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Απέλυσε, λοιπόν, ο κ. Μητσοτάκης δεκαπέντε χιλιάδες δημοσίους υπαλλήλους μεταξύ αυτών -τι θαύμα!, τι σύμπτωση!- ήταν και οι δύσμοιροι υπάλληλοι εργαζόμενοι οι οποίοι έτρεχαν, λειτουργούσαν τη βιβλιοθήκη του Αριστοτελείου Πανεπιστημίου Θεσσαλονίκης με αποτέλεσμα βεβαίως, κύριε Θεοδωρικάκο, που εκπροσωπείτε εδώ την Κυβέρνηση, να κλείσει η βιβλιοθήκη.

Ο Υπουργός, που μας ζητάει εκβιαστικά να πούμε αν είμαστε με βαριοπούλα ή βιβλιοθήκη, προκύπτει εδώ ότι πριν από οκτώ χρόνια έκλεισε τη βιβλιοθήκη –γιατί;- για να αφαιρέσει, υποτακτικός πάντα στα μνημόνια, χρηματοοικονομικό κόστος από τη λειτουργία του ελληνικού κράτους. Έτσι βρήκε και απέλυσε δεκαπέντε χιλιάδες δημοσίους υπαλλήλους, μεταξύ των οποίων τις καθαρίστριες που δε θα έβρισκαν ποτέ δουλειά, στον αιώνα τον άπαντα -πάνω από πενήντα χρόνων ήταν οι γυναίκες αυτές- και το δεύτερο έκλεισε τη βιβλιοθήκη του Αριστοτέλειου Πανεπιστημίου.

Με γεια του, με χαρά του! Με γεια του με χαρά του να είναι κατά της μάθησης, κατά της γνώσης και καθόλου «με γεια του, με χαρά του» υπέρ των παρασιτικών ολιγαρχών.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, είμαι Κοινοβουλευτικός Εκπρόσωπος και μόλις συμπληρώθηκε ο χρόνος μου…

**ΠΡΟΕΔΡΕΥΩΝ (Χαράλαμπος Αθανασίου):**  Εν όψει του ότι θα μιλήσει και ο Πρόεδρος…

**ΚΛΕΩΝ ΓΡΗΓΟΡΙΑΔΗΣ:** Θα μιλήσει ο Πρόεδρος, αλλά θα μου επιτρέψετε να ολοκληρώσω, καθώς…

**ΠΡΟΕΔΡΕΥΩΝ (Χαράλαμπος Αθανασίου):**  Ναι, αλλά μην ξεχνάτε ότι όταν μιλήσει ο Πρόεδρος, εσείς ως Κοινοβουλευτικός Εκπρόσωπος έχετε το πενήντα τοις εκατό του χρόνου.

**ΚΛΕΩΝ ΓΡΗΓΟΡΙΑΔΗΣ:** Εντάξει, κύριε Πρόεδρε. Θα κάνω ό,τι καλύτερο μπορώ.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ ολοκληρώστε. Δε θα κάνουμε χρήση τώρα…

**ΚΛΕΩΝ ΓΡΗΓΟΡΙΑΔΗΣ:** Ο κ. Μητσοτάκης…

**ΠΡΟΕΔΡΕΥΩΝ (Χαράλαμπος Αθανασίου):** Ελάτε ολοκληρώστε.

**ΚΛΕΩΝ ΓΡΗΓΟΡΙΑΔΗΣ:** …τον κ. Θεοδωρικάκο και ως εκπρόσωπος της Κυβέρνησης δώστε μας μια απάντηση και πείτε μας γιατί είναι με τις βαριοπούλες τελικά. Γιατί οι βαριοπούλες είναι που έκλεισαν τη βιβλιοθήκη. Ο κ. Μητσοτάκης ήταν ο «βαριοπούλας» που έκλεισε τη βιβλιοθήκη.

Τώρα, να μη σας πω για το Ιράν, να μη σας πω την μπούρδα που έκανε η Κυβέρνησή σας, έτσι; Να μη σας την πω. Να πω μονάχα το εξής: Ο κ. Μητσοτάκης είναι και υπεύθυνος και υπόλογος για την κρίση των Ελλήνων ομήρων ναυτικών στο Ιράν. Προβαίνοντας στη μία γκάφα μετά την άλλη ο κατ’ όνομα Πρωθυπουργός έφερε την Ελλάδα στην επικινδυνότατη θέση να παραβιάζει το Διεθνές Δίκαιο, κύριοι Υπουργοί, διαπράττοντας πειρατεία στα διεθνή ύδατα του Αιγαίου Πελάγους, να μην είναι σε θέση να διαπραγματευθεί επαρκώς επί εβδομάδες στην ενσκήψασα κρίση που δημιούργησε ο ίδιος και αντί να την εκτονώσει, να την οξύνει, αποφασίζοντας τελικά -ξέρετε τι;- το αδιανόητο: Να κλέψει -για όνομα του θεού!- το ιρανικό πετρέλαιο, για να το παραδώσει στις Ηνωμένες Πολιτείες της Αμερικής. Τι αμοραλισμός!

Και με αυτό κλείνω, κύριε Πρόεδρε.

Ωστόσο, η δουλειά εδώ με τα βέτο που βάζετε, συνεχίζεται απρόσκοπτα. Ο κ. Αλαφούζος, ο ρωσοφάγος αυτός, ο μέγας ιδιοκτήτης του «ΣΚΑΪ» συνεχίζει κανονικά να μεταφέρει το ρωσικό πετρέλαιο σε όλο τον κόσμο.

Πριν τέσσερις ημέρες, κύριε Πρόεδρε, κύριοι Υπουργοί, το «ΝΗΣΟΣ ΔΗΛΟΣ» του κ. Αλαφούζου που είχε αποπλεύσει στις 25 του Απρίλη από το Νοβοροσίσκ, φορτωμένο με ογδόντα εννέα χιλιάδες τόνους ρωσικού πετρελαίου, κατέφθασε στη Σρι Λάνκα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ.

**ΚΛΕΩΝ ΓΡΗΓΟΡΙΑΔΗΣ:** Θα ολοκληρώσω ευθύς αμέσως.

**ΠΡΟΕΔΡΕΥΩΝ (Χαράλαμπος Αθανασίου):** Έχετε πάει στα δεκαπέντε λεπτά. Δεν είναι σωστό.

**ΚΛΕΩΝ ΓΡΗΓΟΡΙΑΔΗΣ:** Κοιτάξτε, η κατάσταση στην κοινωνία μας, μετά από όλα αυτά, είναι απολύτως ασφυκτική και αδιέξοδη. Χρειάζονται τρία πράγματα να γίνουν: άμεση έξοδος τώρα από το Χρηματιστήριο Ενέργειας, κατάργηση της ρήτρας αναπροσαρμογής και επιτέλους κοινωνικοποίηση της ΔΕΗ, ρεύμα φθηνό για όλους!

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ευχαριστώ πολύ.

**ΚΛΕΩΝ ΓΡΗΓΟΡΙΑΔΗΣ:** Όσοι δε δεσμεύονται πριν κυβερνήσουν, από τώρα, σε αυτές τις τρεις απλούστατες και αυτονόητες εξαγγελίες, δεν δικαιούνται να μιλούν για προοδευτική διακυβέρνηση. Γιατί δεν μπορεί να λέγεται προοδευτική καμμία κυβέρνηση που κλέβει χρήματα από τους φτωχούς και τα δίνει σε πέντε παρασιτικούς. Γιατί δεν μπορεί να υπάρχει προοδευτική διακυβέρνηση σε μια κυβέρνηση που έχει απολέσει, που έχει πεθάνει από την πείνα ο λαός της.

Σας ευχαριστώ πολύ για την ανοχή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Τον λόγο θα πάρει τώρα ο Πρόεδρος της Κοινοβουλευτικής Ομάδας του ΜέΡΑ25, ο κ. Βαρουφάκης.

Στη συνέχεια θα μιλήσει η κ. Σκόνδρα Ασημίνα από τη Νέα Δημοκρατία.

Εν τω μεταξύ, σας γνωστοποιώ ότι ο συνάδελφος Βασίλης Κόκκαλης, Βουλευτής Λάρισας του ΣΥΡΙΖΑ - Προοδευτική Συμμαχία ζητάει να του χορηγηθεί άδεια από 8 Ιουνίου έως 10 Ιουνίου να μεταβεί στις Βρυξέλλες.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Η Βουλή ενέκρινε τη ζητηθείσα άδεια.

Κύριε Πρόεδρε, έχετε τον λόγο.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κάθε φορά που έρχεται ένα νομοσχέδιο σε οποιοδήποτε κοινοβούλιο που αφορά την προστασία του πολίτη, την αστυνομία, την αστυνόμευση, έχουμε υποχρέωση να θέτουμε τα δύο ερωτήματα που πάντα πρέπει να πηγαίνουν μαζί: Πρώτον, ποιος θα προστατεύσει τους πολίτες, ποιος θα μας προστατεύσει; Και το δεύτερο βέβαια, ποιος θα μας προστατεύσει από τους προστάτες; Μια φιλελεύθερη κοινωνία, πραγματικά φιλελεύθερη κοινωνία, αυτά τα δύο ερωτήματα πρέπει να θέτει ταυτόχρονα.

Κύριε Θεοδωρικάκο, αγαπητέ κύριε Υπουργέ, διαδεχθήκατε έναν συνάδελφό σας, ο οποίος δυστυχώς τα συγκεκριμένα ερωτήματα τα απάντησε με το χείριστο τρόπο. Εξώθησε τη νεολαία μας, κατά τη διάρκεια της καραντίνας, του lockdown, μέσω βιαιοπραγιών σε καταστάσεις που δεν έπρεπε να έχουμε ζήσει σε αυτή τη χώρα.

Είχατε μια ευκαιρία να αλλάξετε την ατζέντα της Αστυνομίας, να αλλάξετε τον τρόπο με τον οποίο απαντάμε αυτά τα δύο ερωτήματα «ποιος θα μας προστατεύσει και ποιος θα μας προστατεύσει από τους προστάτες». Δεν το κάνατε. Κάνατε μια πάρα πολύ κακή αρχή επισκεπτόμενοι τους αστυνομικούς, οι οποίοι έπρεπε να έχουν τεθεί εκτός σώματος για τη δολοφονία του Νίκου Σαμπάνη.

Υπουργός Προστασίας του Πολίτη που, όσο υποτίθεται ότι διαρκεί η έρευνα, κάνει αυτή την επίσκεψη και δίνει στήριξη στους αστυνομικούς που ελέγχονται για ένα τόσο σημαντικό περιστατικό, δεν δίνει τις απαντήσεις που πρέπει να δοθούν στα δύο αυτά βασικά, κυρίαρχα, φιλελεύθερα ερωτήματα κάθε φιλελεύθερης πολιτείας.

Σήμερα έχουμε ένα ματωμένο Αριστοτέλειο Πανεπιστήμιο Θεσσαλονίκης. Έχουμε τις σκηνές με την «Αύρα», με τα ΜΑΤ, με τους φοιτητές να κάνουν συνελεύσεις μπροστά στην «Αύρα» και στα ΜΑΤ.

Πολύ συχνά εσείς και τα μαζικά μέσα ενημέρωσης μάς ρωτάτε αν καταδικάζουμε τη βία από όπου και να έρχεται. Εμείς καταδικάζουμε τη βία, αλλά έχετε προσέξει ότι υπάρχουν δύο μέτρα και δύο σταθμά, κύριε Υπουργέ; Εάν εμείς σας λέγαμε στον πόλεμο στην Ουκρανία σήμερα «Καταδικάζετε τη βία από όπου και να έρχεται είτε έρχεται από τους στρατιώτες του Πούτιν είτε έρχεται από τους Ουκρανούς;», θα μας λέγατε ότι είμαστε «ισαποστάκηδες». Αυτό είστε εσείς.

Εμείς ξεκάθαρα καταδικάζουμε τη βία, αλλά και καταδικάζουμε και τα αίτια της βίας στο Αριστοτέλειο Πανεπιστήμιο που είναι τα δικά σας ΜΑΤ, κύριε Θεοδωρικάκο.

Είπε ο Κυβερνητικός σας Εκπρόσωπος, ο κ. Οικονόμου, για το συγκεκριμένο θέμα -αναφέρθηκε και ο Κλέωνας Γρηγοριάδης πριν- αυτολεξεί: «Δεν επιδιώκουμε ένταση στο πανεπιστήμιο. Μια βιβλιοθήκη θέλουμε να κάνουμε. Είμαστε με τα βιβλία, δεν είμαστε με την ανομία».

Ο Κοινοβουλευτικός μας Εκπρόσωπος, ο κ. Γρηγοριάδης, προηγουμένως -πάρα πολύ σωστά- σας θύμισε ότι επί συγκυβέρνησης ΠΑΣΟΚ - Νέας Δημοκρατίας, Νέας Δημοκρατίας - ΠΑΣΟΚ το 2013 ο κ. Μητσοτάκης ο ίδιος είχε ουσιαστικά κλείσει τη βιβλιοθήκη του Αριστοτελείου Πανεπιστημίου. Θα μου πείτε: «εκτελούσε εντολές της τρόικας». Δεν έχει καμμία σημασία. Η υπογραφή του ήταν εκεί.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Όμως, ας μην πάμε στο παρελθόν. Μπορούμε να πάμε στο παρόν;

Κύριε Υπουργέ, την 11η Απριλίου, φέτος, εγώ κατέθεσα μία ερώτηση στην Υπουργό Παιδείας, στην κ. Κεραμέως, στην οποία αναφέρομαι στην απόφαση την υπουργική για να επιβληθεί στους εκδότες, στους Έλληνες εκδότες των πανεπιστημιακών συγγραμμάτων να διαθέτουν e-book χωρίς καμμία απολύτως εξασφάλιση της μη αντιγραφής τους, εκτός μάλιστα πανεπιστημιακών βιβλιοθηκών. Αυτό το ερώτημα έθεσα στην κ. Κεραμέως. Απάντηση δεν έχω πάρει ακόμα από την 11η Απριλίου.

Ξέρετε τι σημαίνει αυτό; Σημαίνει το τέλος των ελληνικών συγγραμμάτων. Ποιος εκδότης θα εκδώσει ξανά επιμελημένο, ακριβό βιβλίο, πανεπιστημιακού επιπέδου, όταν είναι υποχρεωμένος και ένα αντίτυπο e-book να δώσει, το οποίο δεν έχει την ασφάλεια της μη αντιγραφής, ποιος εκδότης θα επενδύσει σε ένα τέτοιο σύγγραμμα; Κανένας.

Η κ. Κεραμέως, με αυτή την απόφαση, το έγκλημα του κ. Μητσοτάκη του 2013 το ύψωσε στη νιοστή δύναμη. Ουσιαστικά καταργείτε τα πανεπιστημιακά συγγράμματα, την επιμέλεια και την έκδοση ακριβών, καλών, προσεγμένων, καλά γραμμένων και επιμελημένων συγγραμμάτων. Ποιες βιβλιοθήκες; Εσείς είστε και εναντίον των βιβλιοθηκών –το έχετε αποδείξει το 2013, το αποδεικνύει και η κ. Κεραμέως σήμερα- και υπέρ της βίας στα πανεπιστήμια!

Γιατί σε τελική ανάλυση ο κ. Μητσοτάκης έχει πάρει μια σημαντική απόφαση τακτικής απέναντι στις ερχόμενες εκλογές. Το εκβιαστικό δίλημμα, το οποίο θα καταθέσει στον ελληνικό λαό, στους νοικοκυραίους, στους μικρομεσαίους είναι το εξής απλό: Είστε με την ολιγαρχία -αποδέχεστε την ολιγαρχία- ή με την ανομία; Αυτό είναι το ερώτημα που θέτει η Κυβέρνησή σας και είναι ένα ερώτημα το οποίο το προετοιμάζετε από το καλοκαίρι του 2019.

Δεν είναι τυχαίο ότι ήρθατε εδώ μέσα και το πρώτο πράγμα το οποίο κάνατε ήταν να καταργήσετε το πανεπιστημιακό άσυλο, να εισάγετε λίγο λίγο την ιδέα της αστυνομοκρατίας στα πανεπιστήμια.

Είχαμε εδώ την κ. Κεραμέως, η οποία απεδείχθη άλλη μια φορά -το συνηθίζει- ότι δεν είχε καμμία γνώση για το πώς λειτουργούν τα πανεπιστημιακά πράγματα. Επέμενε η συνάδελφός σας ότι στην Οξφόρδη στο πανεπιστήμιο υπάρχει -λέει- αστυνομία μέσα στα πανεπιστήμια.

Δεν υπάρχει! Δεν υπάρχει κανένα πανεπιστήμιο στην Ευρώπη που να υπάρχουν τμήματα της αστυνομίας μέσα στα πανεπιστήμια. Εσείς επιμένετε σε αυτό, κόντρα στην πραγματικότητα, για έναν λόγο. Γιατί η βία στα πανεπιστήμια είναι κάτι στο οποίο επενδύετε. Το θέλετε. Την ποθείτε τη βία στα πανεπιστήμια.

Και θα μου πείτε: «Γιατί να θέλουμε βία στα πανεπιστήμια;». Θα σας απαντήσω γιατί. Ζούμε σε μια χώρα ιδιάζουσα. Και θέλω αυτό να το σκεφτείτε, γιατί ξεπερνάει τις κομματικές μας αντεγκλήσεις. Κοιτάξτε τον κοινωνικό σας κύκλο, τον δικό σας, τον δικό μας, όλης της λεγόμενης «εξουσίας». Θα δείτε ότι ελάχιστα από τα παιδιά μας πηγαίνουν στο ελληνικό πανεπιστήμιο. Ελάχιστα από τα παιδιά της ελληνικής άρχουσας τάξης πηγαίνουν στο ελληνικό πανεπιστήμιο. Ξεκινάνε μάλιστα μια διαδικασία που από τα δεκατέσσερα ξεφεύγουν από το ελληνικό εκπαιδευτικό σύστημα μέσω του International Baccalaureate, μέσω του IB, που ουσιαστικά ψυχολογικά είναι σαν να είναι στο εξωτερικό ήδη τα παιδιά της άρχουσας τάξης.

Το δημόσιο πανεπιστήμιο -και γι’ αυτό δε φταίει μόνο η δική σας Κυβέρνηση, είναι μια διαδικασία εικοσαετίας- μετατρέπεται λίγο-λίγο σε ένα εκπαιδευτήριο τύπου ΣΔΙΤ το οποίο θα παράγει ημιμαθείς κολίγους, προσεχείς υπαλλήλους της ολιγαρχίας. Τα παιδιά της ολιγαρχίας θα πηγαίνουν στα πανεπιστήμια στην Αγγλία, την Αμερική, ανάλογα με τα μέσα τους, ανάλογα με την οικονομική επιφάνεια της μεγαλοαστικής τάξης από την οποία προέρχονται.

Αυτή είναι μια πραγματικότητα. Είμαστε η μοναδική χώρα στην Ευρώπη που ισχύει αυτό. Δεν ισχύει ούτε για τους Βρετανούς, ούτε για τους Γάλλους, ούτε για τους Ιταλούς, ούτε για τους Ισπανούς. Αυτό θα έπρεπε για οποιονδήποτε έχει την παραμικρή πατριωτική εθνική συνείδηση να αποτελεί ένα τεράστιο «καμπανάκι».

Έχουμε ένα πολιτικό σύστημα το οποίο διαχειρίζεται ένα δημόσιο πανεπιστήμιο στο οποίο δε θα στείλει τα παιδιά του, με ελάχιστες εξαιρέσεις. Ίσως με καμμία Ιατρική και Νομική, τις οποίες πάτε να τις αποκολλήσετε από το υπόλοιπο δίκτυο των ανώτατων εκπαιδευτικών ιδρυμάτων.

Να γιατί σας είναι απαραίτητη η βία. Γιατί τα παιδιά στα πανεπιστήμια νιώθουν στο «πετσί» τους τη συστηματική και συστημική υποβάθμιση, μια διαδικασία μετατροπής των κτηρίων τους, των τμημάτων τους, των σχολών τους σε ΙΕΚ, τα οποία θα τους κρατάνε ημιμαθείς και θα τους εκπαιδεύουν για να είναι κατώτατα στελέχη των επιχειρήσεων με τις οποίες είναι συμβεβλημένη η «Μητσοτάκης Α.Ε.». Γι’ αυτό θέλετε τα ΜΑΤ στα πανεπιστήμια. Γι’ αυτό χρειάζεται η καταστολή των φοιτητών που αντιδρούν στη μετατροπή του δημόσιου πανεπιστημίου σε κέντρο δημιουργίας ημιμαθών κολίγων της ολιγαρχίας, της οποίας η ατζέντα καθορίζει την κυβερνητική σας πολιτική.

Μιλάτε για βιβλιοθήκες. Πού είναι τα κονδύλια που θα δώσετε για τις βιβλιοθήκες; Ισχύει αυτό που λέτε ότι είστε με τις βιβλιοθήκες, με τη μάθηση; Πού είναι τα κονδύλια; Ποιες επενδύσεις έχετε κάνει σε εργαστήρια, σε φροντιστήρια, σε αναβάθμιση των σπουδών των πανεπιστημίων; Μηδέν! Ελάτε εδώ και δείξτε μου. Πείτε: «Δώσαμε άλλα τόσα για τις πανεπιστημιακές βιβλιοθήκες». Πουθενά. Ψεύδεστε ασυστόλως όταν λέτε ότι «είμαστε με τη μάθηση, με τα βιβλία». Δεν είστε.

Η κ. Κεραμέως -θα το πω άλλη μια φορά- καταργεί το πανεπιστημιακό σύγγραμμα και τολμάτε να λέτε ότι είστε με τα βιβλία, με τη μάθηση και με τις βιβλιοθήκες.

(Χειροκροτήματα από την πτέρυγα του ΜέΡΑ25)

Όχι, με τα ΜΑΤ και τη βία που φέρνουν τα ΜΑΤ μέσα στα πανεπιστήμια είστε. Αυτοί είστε.

(Χειροκροτήματα από την πτέρυγα του ΜέΡΑ25)

Και μια και μιλάω για το πανεπιστήμιο, το οποίο είναι στην ψυχή μου -και θα μου το επιτρέψετε αυτό, κύριε Υπουργέ- γιατί έχω περάσει δεκαετίες τόσο στο ελληνικό πανεπιστήμιο όσο και σε πανεπιστήμια σε άλλες τρεις ηπείρους, από την πρώτη στιγμή που ήρθα στην Ελλάδα στο ελληνικό πανεπιστήμιο αντιμετώπισα τόσο εγώ όσο και οι συνάδελφοί μου όσο και οι φοιτητές μας δύο είδη βίας.

Η πρώτη βία είναι η βία που ασκείται από ολόκληρο το πανεπιστημιακό σύστημα και βεβαίως από το Υπουργείο Παιδείας απέναντι στους «είλωτες» των πανεπιστημίων. Μιλάω τώρα για νέους και νέες με τα διδακτορικά τους ή υποψήφιους διδάκτορες που δουλεύουν από το 2000 και στηρίζουν τη δουλειά του πανεπιστημίου. Είναι οι άνθρωποι οι οποίοι κάνουν έρευνα, γράφουν ερευνητικές εισηγήσεις, δημοσιεύουν επιστημονικά άρθρα και βιβλία, κάνουν τα μαθήματα και πληρώνονται άμα λάχει μια φορά το τρίμηνο, κάποιες φορές μια φορά το εξάμηνο, ποτέ ακριβώς αυτά που πρέπει να πληρωθούν, ποτέ υπερωρίες, χωρίς καμμία σύμβαση εργασίας. Καθεστώς γαλέρας για ένα μεγάλο κομμάτι πανεπιστημιακών, οι οποίοι αυτή τη στιγμή και τα τελευταία είκοσι χρόνια στηρίζουν το πανεπιστήμιο. Αν αυτό δεν είναι βία, δε γνωρίζω τι είναι.

Ξέρετε πόσες από αυτές τις νέες δουλεύουν με την υπόσχεση ότι θα πάρουν ένα διδακτορικό ή μεταδιδακτορικό τίτλο, εκβιαζόμενες; Πολύ συγκεκριμένα αναφέρομαι στο θηλυκό φύλο και ξέρετε πολύ καλά τι λέω. Αυτή είναι μία βία που βιώνουν οι πανεπιστημιακοί στο πανεπιστήμιο καθημερινά.

(Χειροκροτήματα από την πτέρυγα του ΜέΡΑ25)

Δε σας ενδιαφέρει, όμως. Τα παιδιά σας δε θα πάνε σ’ αυτό το πανεπιστήμιο.

Υπάρχει και μια δεύτερη μορφή βίας. Την έζησα το πρώτο εξάμηνο της πρώτης χρονιάς που ήμουνα καθηγητής στο ΕΚΠΑ, όταν μου ήρθε εκπρόσωπος της ΠΑΣΠ να με εκβιάσει λέγοντας: «Οι καθηγητές της Δεξιάς περνάνε τα δικά μας τα παιδιά. Δε θα με περάσεις κι εμένα;». Είναι τίτλος τιμής μου ότι με μίσησε βαθιά -και αγαπώ το μίσος τους- τόσο η ΠΑΣΠ όσο και η ΔΑΠ στο Τμήμα Οικονομικών Επιστημών του Πανεπιστημίου Αθηνών.

(Χειροκροτήματα από την πτέρυγα του ΜέΡΑ25)

Γι’ αυτό έχω μία πηγαία τάση να είμαι κατά των κομματικών φοιτητικών παρατάξεων, ιδίως των κομμάτων εξουσίας, της παραδοσιακής εξουσίας, Νέα Δημοκρατία και ΠΑΣΟΚ.

Εγώ προσωπικά δεν θα ήθελα να έχουμε κομματικές παρατάξεις. Αλλά, ποιος είμαι εγώ να πω στους φοιτητές πώς θα «τρέχουν» τους φοιτητικούς τους συλλόγους; Ποια είναι η κ. Κεραμέως που βγαίνει και λέει ότι «θα έχουμε ενιαίο ψηφοδέλτιο στους φοιτητικούς συλλόγους»;

Ποια είστε, κυρία Κεραμέως, που θα πείτε στους φοιτητές πώς θα οργανώνουν το φοιτητικό κίνημα; Εγώ δεν αναγνωρίζω στον εαυτό μου -καθηγητής είμαι, Βουλευτής είμαι, Πρόεδρος Κοινοβουλευτικής Ομάδας- το δικαίωμα να πω σε κανέναν φοιτητή, σε καμμία φοιτήτρια πώς θα πρέπει να οργανώσει τον φοιτητικό του σύλλογο. Είναι δουλειά του φοιτητικού κινήματος αυτό.

(Χειροκροτήματα από την πτέρυγα του ΜέΡΑ25)

Να φύγουμε εμείς από τη μέση -αλλά να φύγουμε όλοι εμείς από τη μέση- να αφεθούν οι φοιτητές σε μια έντονα πολιτική συνδικαλιστική δράση, αλλά όχι αγόμενοι και φερόμενοι από κομματικούς σχηματισμούς που στόχο έχουν την αναπαραγωγή αυτής της σαθρής εξουσίας, η οποία τελικά δεν θέλει τα παιδιά να πηγαίνουν σε δημόσιο αναβαθμισμένο πανεπιστήμιο, γιατί τα δικά της τα παιδιά πηγαίνουν στο εξωτερικό, ενώ τα παιδιά των υπολοίπων είναι καταδικασμένα σε συνθήκες γαλέρας, είτε δουλεύουν μέσα στο πανεπιστήμιο είτε δουλεύουν στις ολιγαρχικές επιχειρήσεις της «Μητσοτάκης Α.Ε. και Σία».

Κλείνω, για να ακούσουμε τι έχει να πει ο Υπουργός επ’ αυτών.

Κύριε Υπουργέ, ελπίζω να απαντήσετε στα συγκεκριμένα ζητήματα, γιατί η επιλογή που έχει κάνει ο Πρωθυπουργός σας δεν νομίζω ότι είναι και δική σας επιλογή. Φαντάζομαι ότι έχετε συστρατευθεί. Αλλά είναι μια πολύ επικίνδυνη επιλογή. Ουσιαστικά τι λέει στους νοικοκυραίους την ώρα που τους «γδύνει» αυτή τη στιγμή με ΦΠΑ 24%, την ώρα που τους ζητάει την επιστρεπτέα; Πότε; Τώρα που δεν έχουν; Που τους την έχουν φάει ο Μυτιληναίος και ο Βαρδινογιάννης από τους λογαριασμούς της ΔΕΗ; Τώρα τους ζητάει και την επιστρεπτέα. Τώρα που ανεβαίνει το επιτόκιο και θα πρέπει να δώσουν άλλο ένα δισεκατομμύριο σε στεγαστικά, δημιουργώντας νέα κόκκινα δάνεια. Την ώρα που κάνει όλα αυτά, που «πνίγονται», τι του έχουν πει οι σύμβουλοί του Αρχηγού σας, του διευθύνοντος συμβούλου της «Μητσοτάκης Α.Ε.»; «Θέσε ένα εκβιαστικό δίλημμα στους νοικοκυραίους. Πες τους: Χάος ή δεχτείτε την ολιγαρχία που εκφράζω». Αυτό λέει.

(Χειροκροτήματα από την πτέρυγα του ΜέΡΑ25)

Και σας έχει βάλει εσάς, κύριε Θεοδωρικάκο, να στέλνετε την «Αύρα» και τα ΜΑΤ να ρίχνουν με ευθεία βολή κρότου λάμψης στα πρόσωπα φοιτητών. Αυτή είναι η κατάντια της κυβερνητικής παράταξης.

Εμείς καταδικάζουμε την εργαλειοποίηση των πανεπιστημίων και τη βία, που φέρνει αυτή μέσα από μία Αστυνομία που, χωρίς να το θέλει -είμαι σίγουρος- η πλειοψηφία των αστυνομικών, εμπλέκεται αυτή τη στιγμή στη δημιουργία ενορχηστρωμένης βίας μέσα στα πανεπιστήμια, μόνο και μόνο μπας και καταφέρει ο κ. Μητσοτάκης να εκβιάσει τους νοικοκυραίους, τους οποίους «γδύνει» μέσα από οικονομικές πολιτικές που ουσιαστικά έχουν καταδικάσει τη μικρομεσαία τάξη, με το «ψηφίστε με, γιατί κοιτάξτε την ανομία που έρχεται χωρίς εμένα».

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Πρόεδρε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, παρακαλώ.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Κύριε Βαρουφάκη, δεν πρόκειται να απαντήσω στο ανθολόγιο από ψέματα και συκοφαντίες που αποτέλεσε η παρέμβασή σας. Εκτιμώ ότι έχει μία και μοναδική αιτία, την προφανή αγωνία σας για το αν θα ξαναείστε στο επόμενο Κοινοβούλιο, όταν θα γίνουν οι εκλογές. Καλή τύχη να έχετε.

**ΚΛΕΩΝ ΓΡΗΓΟΡΙΑΔΗΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Σοφία Σακοράφα):** Έχετε τον λόγο, κύριε συνάδελφε.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κυρία Πρόεδρε.

Κύριε Υπουργέ, κύριε Θεοδωρικάκο, όταν αναφερόμαστε -σε οποιονδήποτε χώρο, αλλά πολύ περισσότερο μέσα στη Βουλή των Ελλήνων- σε «ανθολόγιο ψεμάτων», θα πρέπει να μπούμε στον κόπο να πούμε μισό από αυτά ή ένα τοις χιλίοις από αυτά. Ένα τίποτα απολύτως ήταν αυτό που είπατε, κύριε Υπουργέ. Και δεν το λέω για να σας κατηγορήσω, αλλά λέτε για ανθολόγιο ψεμάτων και δεν βρίσκετε ένα. Ανθολόγιο θα πει πολλά. Πείτε ένα που είπε.

Ευχαριστώ, κυρία Πρόεδρε.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Θα τα ακούσετε ένα προς ένα από τους επόμενους ομιλητές της Νέας Δημοκρατίας.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει η κ. Σκόνδρα, εκ μέρους της Νέας Δημοκρατίας.

**ΑΣΗΜΙΝΑ ΣΚΟΝΔΡΑ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, άκουσα πραγματικά με πολλή προσοχή τόσο τον Πρόεδρο του ΜέΡΑ25, τον κ. Βαρουφάκη όσο και τον κ. Γρηγοριάδη. Εγώ θα πω κάποια ρητορικά ερωτήματα και κάποιες απορίες που μου δημιουργήθηκαν.

Έλεγε και ξανάλεγε ο κ. Βαρουφάκης ότι εμάς μας εξυπηρετεί η βία, κύριε Υπουργέ. Το ρητορικό ερώτημα: Κι αυτοί γιατί ρίχνουν νερό στον δικό μας το μύλο; Γιατί αυτοί προσπαθούν ακριβώς να δημιουργήσουν αυτά τα φαινόμενα; Διότι εμείς δεν θα μπορούσαμε ούτε να αστυνομεύσουμε ούτε να κυνηγήσουμε φοιτητές ούτε τίποτα, εάν οι ίδιοι αυτοί που αυτοπροσδιορίζονται αριστεροί δεν υπέθαλπαν ακριβώς τους μπαχαλάκηδες και την ανομία, εάν δεν τους κατηύθυναν κι αν δεν τους κάλυπταν. Άρα, αυτό είναι μια μεγάλη αντίφαση.

Όσο για τον κ. Γρηγοριάδη, πραγματικά η επίθεση που κάνει όλο αυτό το διάστημα -και σήμερα από εδώ- στον κ. Μητσοτάκη προσωπικά, κατά τη δική μου την ταπεινή άποψη, αποδεικνύει ότι κάνει πάρα πολύ καλά τη δουλειά του τόσο ο ίδιος όσο και η Κυβέρνησή του. Το δείχνουν με διάφορους τρόπους. Άλλοι χειροκροτούν όρθιοι μέσα στο Κογκρέσο της Αμερικής, άλλοι γράφουν διθυράμβους κι άλλοι, όπως εσείς, έρχεστε εδώ και επιτίθεστε προσωπικά. Όλα αυτά συγκλίνουν στο ίδιο αποτέλεσμα, ότι δηλαδή πραγματικά είναι ένας ηγέτης, που κάνει πολύ σωστά τη δουλειά του.

Σήμερα συζητάμε ένα νομοσχέδιο του Υπουργείου Προστασίας του Πολίτη στην κατάρτιση του οποίου συνέβαλε σημαντικά ο συντοπίτης μου Καρδιτσιώτης Υπουργός Δικαιοσύνης κ. Τσιάρας, ο οποίος σε συνεργασία με τον Υπουργό κ. Θεοδωρικάκο, τους Υφυπουργούς και τις ομάδες εργασίας τους, προχωρούν σε βελτιώσεις διαδικασιών που αν και αυτονόητες και χιλιοειπωμένες μέχρι τώρα, δεν είχαν ποτέ πραγματωθεί.

Κατανοούμε απόλυτα όλοι -κι αν θέλετε εμείς οι γυναίκες ακόμα περισσότερο- τη σημασία της τάξης, της νοικοκυροσύνης και της τακτοποίησης. Η ευταξία είναι ίδιον των πολιτισμένων κρατών. Η δίκαιη και σωστή κατανομή αρμοδιοτήτων συμβάλλει στην αποτελεσματικότερη λειτουργία κάθε οργανισμού, από το μικρότερο νοικοκυριό ως τον μεγαλύτερο κρατικό μηχανισμό. Συνεπώς, η ανάγκη να προχωρήσουμε σε νομοθέτηση αλλαγών καθημερινών διαδικασιών είναι επιτακτική, εφόσον οι αλλαγές αυτές απλουστεύουν, εξοικονομούν και διευκολύνουν

Ως σύγχρονο κράτος-μέλος της Ευρωπαϊκής Ένωσης οφείλουμε να εναρμονιστούμε με τα ευρωπαϊκά πρότυπα και να προχωρήσουμε σε ρυθμίσεις που θα εξοικονομήσουν πόρους, θα αποδεσμεύσουν ανθρώπινο δυναμικό και σε συνέχεια του κλιματικού νόμου που ψηφίσαμε την προηγούμενη εβδομάδα, θα κάνουν τις διοικητικές διαδικασίες φιλικότερες προς το περιβάλλον και τον πλανήτη μας.

Κυρίες και κύριοι συνάδελφοι, σχετικά με την αναμόρφωση και ψηφιοποίηση των διαδικασιών επιδόσεων εγγράφων της ποινικής και πολιτικής δίκης, θα ήθελα, συν τοις άλλοις, να τονίσω ότι στην Ελλάδα η ανακύκλωση απορριμμάτων κινείται στο είκοσι τοις εκατό, όταν ο ευρωπαϊκός μέσος όρος κινείται στο πενήντα τοις εκατό. Εμείς, όμως, συνεχίζουμε να παραδίδουμε και να θυροκολλούμε έγγραφα, να καταναλώνουμε καύσιμα για την μετάβαση του εντεταλμένου αστυνομικού και το βασικότερο, να χάνονται εργατοώρες που θα ενίσχυαν τις περιπολίες φύλαξης και άλλες αρμοδιότητες της ΕΛ.ΑΣ.. Αφήστε που δεν είμαστε σίγουροι ότι το έγγραφο θα φτάσει στον προορισμό του, οπότε το στέλνουμε καλού κακού και με mail. Γραφειοκρατία και αναχρονισμός στα καλύτερά τους, δηλαδή.

Για τους λόγους που ανέφερα παραπάνω, με το άρθρο 22 του παρόντος αποδεσμεύονται οι αστυνομικοί και από τις διαδικασίες της βεβαίωση του γνησίου της υπογραφής και της επικύρωσης φωτοαντιγράφων, καθώς οι ανωτέρω διαδικασίες θα διεκπεραιώνονται πλέον άμεσα μέσω του gov.gr.

Η ΕΛ.ΑΣ. είναι διαχρονικά επιφορτισμένη με αρμοδιότητες που απέχουν από την αποστολή της. Είναι γεγονός ότι η Αστυνομία έχει επιβαρυνθεί με εξωαστυνομικό έργο που επιβαρύνει τα καθήκοντά του αστυνομικού, την άσκηση δηλαδή χρήσιμων και κρίσιμων αρμοδιοτήτων του Σώματος, όπως η πάταξη της εγκληματικότητας και η ενίσχυση της παρουσίας τους δίπλα στον πολίτη. Πρέπει να παραδεχθούμε ότι η υψηλή απόδοση των αστυνομικών μας, παρά τον φόρτο των πολλών και διαφορετικών αντικειμένων, οφείλεται εκτός από την άρτια εκπαίδευση και την επιχειρησιακή ετοιμότητα και στην υψηλή αίσθηση καθήκοντος και το φιλότιμο που τους διακρίνει.

Αγαπητοί συνάδελφοι, είναι έκδηλο ότι συνεχίζεται εντατικά η προσπάθεια της Κυβέρνησης για την αναβάθμιση των συνολικών υπηρεσιών που λαμβάνει ο πολίτης από το κράτος, την προσβασιμότητα σε αυτές μέσω της τεχνολογίας και επιτέλους την επιτάχυνση των διαδικασιών ώστε να εξοικονομείται χρόνος και χρήμα για το δημόσιο, αλλά και για τον ιδιώτη.

Εξίσου σημαντικό είναι ότι στις διατάξεις του νομοσχεδίου περιλαμβάνονται ρυθμίσεις για τεχνικά ζητήματα δημοσιονομικής φύσεως που αφορούν την Πυροσβεστική Υπηρεσία, την ΕΛ.ΑΣ. και το Λιμενικό Σώμα, αλλά και τη δυνατότητα συνεργασίας με την τοπική αυτοδιοίκησης εν όψει μάλιστα της αντιπυρικής περιόδου. Είναι ουσιαστικό και καίριο να μπορούν τα Σώματα Ασφαλείας να επιτελούν το έργο τους και αποκλειστικά αυτό, χωρίς να παρακωλύονται από ελλείψεις και δημοσιονομικές αγκυλώσεις. Τα στηρίζουμε με όλους τους τρόπους, ώστε αφ’ ενός οι πολίτες να νιώθουν ασφαλείς στην καθημερινότητά τους και αφ’ ετέρου τα στελέχη τους απερίσπαστα να εκτελούν το καθήκον τους, χωρίς εμπόδια και καθυστερήσεις που μπορούν να αποβούν μοιραίες.

Κύριε Υπουργέ, συγχαρητήρια για τη διάταξη, που αφορά τα παιδιά των θυμάτων αστυνομικών. Αυτό πραγματικά τιμά τα θύματα της Αστυνομίας, τιμά τις οικογένειές τους κι εσάς προσωπικά για την ευαισθησία σας.

Τέλος, με διατάξεις που ψηφίζουμε σήμερα εξορθολογίζεται η λειτουργία των αγροτικών καταστημάτων κράτησης και της κεντρικής αποθήκης υλικού φυλακών. Ενισχύεται η διαφάνεια και η ορθολογική λειτουργία του Σώματος Επιθεώρησης και Ελέγχου των Καταστημάτων Κράτησης και ρυθμίζονται τεχνικά ζητήματα του σωφρονιστικού συστήματος.

Ως μέλος της Υποεπιτροπής Σωφρονιστικού Συστήματος της Βουλής, θα ήθελα σε αυτό το σημείο να τονίσω την αξιέπαινη προσπάθεια των στελεχών του Υπουργείου Προστασίας του Πολίτη και των εργαζομένων στο σωφρονιστικό σύστημα, καθώς ο δείκτης πληρότητας των φυλακών έχει μειωθεί κατά 4,4% σε σχέση με τα προηγούμενα έτη και παρατηρείται αντίστοιχη μείωση των δεικτών αυτοκτονιών, εξεγέρσεων και βίας εντός των καταστημάτων κράτησης.

Είναι προφανές, κύριοι συνάδελφοι, ότι η Κυβέρνηση του Κυριάκου Μητσοτάκη νομοθετεί, εφαρμόζει και μετρά σε όλους τους τομείς απτά αποτελέσματα, που επιβεβαιώνονται από δείκτες και νούμερα. Και φυσικά, τα αποτελέσματα μάς δικαιώνουν. Με τις προωθούμενες ρυθμίσεις επιχειρείται, ως επί το πλείστον, η αντιμετώπιση δυσλειτουργιών και καθυστερήσεων που παρατηρούνται στον δημόσιο τομέα εν γένει.

Κλείνω με την παρότρυνση προς τα κόμματα της Αντιπολίτευσης να κατανοήσουν την σημασία και την αξία κάθε μικρής ή μεγάλης αλλαγής στην καθημερινότητα των συμπολιτών μας, κάθε αλλαγής που τους απαλλάσσει από ταλαιπωρία, δαπάνη, σπατάλη χρόνου, άγχος και εκνευρισμό. Σταματήστε να καταψηφίζετε άκριτα τα βελτιωτικά νομοσχέδια της Κυβέρνησης απλά και μόνο για να δείχνετε ότι επιτελείτε το αντιπολιτευτικό σας έργο. Εμείς θεραπεύουμε παθογένειες δεκαετιών κι εσείς συνεχίζετε να μετράτε την αριστεροσύνη σας, με ζυγαριά την άρνηση και την αντίδραση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ κυρία συνάδελφε.

Τον λόγο τώρα έχει η Ανεξάρτητη Βουλευτής, κ. Αγγελική Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Συζητάμε σήμερα ένα νομοσχέδιο στον πυρήνα του οποίου βρίσκεται ο κλασικός τρόπος με τον οποίο η Κυβέρνηση προσεγγίζει και αντιλαμβάνεται τα πράγματα. Ακούμε τυμπανοκρουσίες για μία νομοθέτηση η οποία δεν επιλύει εν τέλει τις σοβαρές δικονομικές δυσλειτουργίες, τις δυσλειτουργίες που έχουν να κάνουν με το σύστημα απονομής της δικαιοσύνης. Βλέπουμε ένα μονόπλευρο ενδιαφέρον απέναντι σε συγκεκριμένες κρατικές υπηρεσίες και διατάξεις οι οποίες είναι άσχετες με το πνεύμα και το αντικείμενο του νομοσχεδίου και που πολύ τελικά καταλαβαίνουμε το νόημα ύπαρξης τους.

Ερώτημα: Είναι απαραίτητη η ψηφιοποίηση των επιδόσεων γενικώς; Βεβαίως και είναι. Είναι γενικώς και αορίστως απαραίτητη η ψηφιοποίηση των επιδόσεων; Βεβαίως και όχι. Ισχύει ότι συντελεί βεβαίως στην επιτάχυνση απονομής της δικαιοσύνης. Ισχύει ότι απαλλάσσει τους αστυνομικούς από ένα δύστροπο διοικητικό φορτίο αλλά όχι ανεπιφύλακτα.

Για να δούμε τα θετικά πρέπει πρώτα να δούμε τα «εφόσον». Και τι εννοώ; Όλα αυτά τα θετικά μπορούμε να τα δούμε εφόσον εξυπηρετούνται τα δικονομικά δικαιώματα των διαδίκων, εφόσον δεν διαταράσσεται γενικότερα η εφαρμογή της δικονομίας και εφόσον βεβαίως η Αστυνομία, η οποία πράγματι απαλλάσσεται από ένα ογκώδες γραφειοκρατικό έργο, έχει φροντίσει με τη συνδρομή της πολιτείας πάντα και έχει σχεδιάσει το πώς ακριβώς θα κατανείμει όλες αυτές τις ώρες τις οποίες κερδίζει τώρα με το να ασχολούνται οι αστυνομικοί με τα πραγματικά τους καθήκοντα, που είναι στο πεδίο δηλαδή επιχειρησιακά.

Και το λέω αυτό διότι αν τελικά οι ώρες αυτές που κερδίζονται και αν τελικά αυτές τις επιδόσεις δεν τις αντικαταστήσουν με επιχειρησιακό έργο επί της ουσίας αλλά τις αντικαταστήσουν με γραφειοκρατικό έργο πάλι, δεν έχουμε κανένα απολύτως κέρδος.

Τώρα λοιπόν που οι αστυνομικοί κατεβαίνουν στις επάλξεις και στο πεδίο δράσης, το ερώτημα είναι η πολιτεία τι έχει κάνει για να τους εκπαιδεύσει με κατάλληλα σεμινάρια κατάρτισης και επιμόρφωσης. Ελάχιστα έως καθόλου. Είναι ρητορικό προφανώς το ερώτημα.

Σε ό,τι αφορά τα θέματα απονομής της δικαιοσύνης και επιτάχυνσης αυτής, είναι επείγον ζήτημα η ψηφιοποίηση των επιδόσεων; Είναι ένα επείγον ζήτημα αλλά σε καμμία περίπτωση δεν είναι πιο επείγον από άλλα μείζονα ζητήματα, από άλλες πραγματικές τομές και κρίσιμες τομές όπως γνωρίζει ο νομικός κόσμος που παρακολουθεί ημερίδες και σεμινάρια, όπως είναι για παράδειγμα το ζήτημα των επικουρικών ή σταθερών εμπειρογνωμόνων και που όλα αυτά τα θέματα επαναλαμβάνονται στις σχετικές ημερίδες.

Και σαφέστατα εδώ βλέπουμε κάποιες αλλαγές οι οποίες και νομοτεχνικά δεν είναι σχεδιασμένες με άριστο τρόπο και αυτό σας το υπέδειξαν και οι φορείς αλλά και οι εισηγητές, διότι δεν έχει προσχεδιαστεί η υλικοτεχνική εκείνη υποδομή ώστε να είναι αποτελεσματική η εφαρμογή της ψηφιοποίησης. Δεν έχει εξοπλιστεί η αρμόδια υπηρεσία με γρήγορο ίντερνετ, με υπολογιστές. Υπάρχουν οι ασφαλιστικές δικλείδες προκειμένου να ταυτοποιείται η ηλεκτρονική διεύθυνση μέσω της οποίας γίνεται η επίδοση και το πρόσωπο του καθ’ ού η επίδοση; Όλα αυτά είναι ερωτήματα τα οποία θα πρέπει να απαντηθούν με συγκεκριμένο τεχνικό τρόπο και με συγκεκριμένες νομοτεχνικές βελτιώσεις.

Και το λέω αυτό διότι όταν χαράσσεται μία συγκεκριμένη πολιτική η οποία αφορά σύνθετα και πολυπαραγοντικά ζητήματα όπως είναι αυτό, θα πρέπει να γίνεται ολιστική προσέγγιση των ζητημάτων με πλουραλιστική συμμετοχή, με ετοιμότητα, με οργάνωση και όχι μόνο να ακούμε τις υποδείξεις του Πρωθυπουργού προς τους νέους και τις νέες να αντιμετωπίζουν ολιστικά τη ζωή. Ολιστική θα πρέπει πρώτα από όλα να είναι η αντιμετώπιση τέτοιων ζητημάτων και η χάραξη σχετικής πολιτικής.

Να δούμε τώρα άλλες διατάξεις. Τι κάνετε; Οι δήμοι, οι περιφέρειες και τα νομικά τους πρόσωπα θα επιχορηγούν την Ελληνική Αστυνομία, την Ελληνική Ακτοφυλακή, το Λιμενικό Σώμα, το Πυροσβεστικό Σώμα μέσα στα όρια των διοικητικών τους αρμοδιοτήτων και διοικητικών τους ορίων για να καλύπτουν τις λειτουργικές και επιχειρησιακές ανάγκες τους που σχετίζονται με την προστασία του πολίτη, με την προστασία του περιβάλλοντος και με την ασφάλεια των πολιτών.

Όμως τι ακριβώς συμβαίνει εδώ; Όταν οι ΟΤΑ Α΄ και Β΄ βαθμού δεν έχουν πόρους ούτε καν για τις δικές τους αρμοδιότητες και τώρα τους βάζετε να χρηματοδοτούν όλα αυτά τα σώματα ασφαλείας, όταν δεν προβλέπεται ένας συμπληρωματικός προϋπολογισμός μόνο και μόνο για να έρθουν να καλύψουν και να υποκαταστήσουν την ίδια την κεντρική διοίκηση, το ερώτημα λοιπόν είναι: Πού θα βρουν τα χρήματα; Ή μήπως όλη αυτή η παρέμβαση έχει μία συγκεκριμένη στοχοθεσία; Διότι βρισκόμαστε σε μία πολύ κρίσιμη περίοδο που πλησιάζουν οι πυρκαγιές και θέλει αυτή τη στιγμή η κεντρική διοίκηση να μετακυλήσει το βάρος και την ευθύνη στους ΟΤΑ για την δική της επιτελική ανεπάρκεια και ανικανότητα και να γυρίσει μετά να πει ότι δεν βρήκατε εσείς οι ΟΤΑ τον τρόπο για να πληρώσετε τις υπηρεσίες για να έχουμε μια επιχειρησιακή αποτελεσματική αντιμετώπιση αυτών των φαινομένων. Συν το γεγονός ότι θα επιβαρυνθούν οι ίδιοι οι δημότες με υπέρογκα χαράτσια, με τέλη μόνο και μόνο για να στηρίξουν τις πάγιες ανεπάρκειες του κράτους.

Προχωράω στη διάταξη για τον εμπρηστικό μηχανισμό. Αφού με τον προηγούμενο νόμο, για τον οποίο είχα κάνει εκτενή ανάλυση, προβήκατε σε μία πρωτοφανή και τελείως αυθαίρετη εξίσωση αξιόποινων πράξεων διαφορετικής ποινικής απαξίας και βαρύτητας, όπως είναι η κατοχή, η παρασκευή και η προμήθεια εκρηκτικών και εμπρηστικών μηχανισμών που από πλημμέλημα έγινε κακούργημα, δηλαδή σαν να εξισώσατε την απόπειρα ανθρωποκτονίας με την καθαυτή ολοκληρωμένη πράξη της ανθρωποκτονίας, έρχεστε τώρα και κάνετε μία τελείως αυθαίρετη ερμηνεία και διεύρυνση του εμπρηστικού μηχανισμού λέγοντας ότι είναι η κατασκευή εκείνη η οποία μπορεί να προκαλέσει έκρηξη, όταν είναι τεράστια διαφορά ανάμεσα στον εμπρηστικό και τον εκρηκτικό μηχανισμό. Και αυτό είναι κάτι που το έχει λύσει η ίδια η θεωρία αλλά και η νομολογία.

Βεβαίως να επαναλάβω και εγώ σε σχέση με τις αγροτικές φυλακές ότι αφού φροντίσατε με τον ν.4769 να αυστηροποιήσετε τις προϋποθέσεις για την δυνατότητα των κρατουμένων να μεταχθούν στις αγροτικές φυλακές χωρίς κανένα έρεισμα και ενάντια σε οποιαδήποτε προσφορότητα, αναγκαιότητα και σκοπιμότητα μιας τέτοιας ρύθμισης και χωρίς να γνωμοδοτήσει το ίδιο το Κεντρικό Επιστημονικό Συμβούλιο Φυλακών, τώρα αυστηροποιείτε ακόμη περισσότερο τη δυνατότητα αυτή με το να αποσυνδέετε τη δυνατότητα αυτή από τον χρόνο πραγματικής έκτισης και να το εξαρτάται από το αν χορηγήθηκε άδεια στον κρατούμενο. Και δεδομένου ότι με το ν.4760 αυστηροποιήσατε ακόμη περισσότερο τις προϋποθέσεις χορήγησης άδειας με τρόπο που καταργήθηκε ουσιαστικά αυτός ο θεσμός ιδιαίτερα για κρατούμενους που πρέπει να εκτίσουν πολύ μεγάλη ποινή, αφού λίγο πριν μπορέσουν να πάρουν άδεια και να μεταχθούν συμπληρώνεται ο πραγματικός χρόνος έκτισης και μπορούν να ζητήσουν την υφ’ όρον απόλυση, τώρα εσείς αυστηροποιείτε ακόμη περισσότερο τη δυνατότητα της μεταγωγής, θέλοντας με αυτόν τον τρόπο να απαξιώσετε έναν θεσμό που αποτελεί προάγγελο της επανένταξης κυριολεκτικά των κρατουμένων, ένα θεσμό τον οποίο θα έπρεπε τόσο καιρό να ενισχύσετε και να ενδυναμώσετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, λοιπόν, λέγοντας κάτι σε σχέση και με την Πανεπιστημιακή Αστυνομία. Είδαμε κάποια έκτροπα κυριολεκτικά μέσα στον πανεπιστημιακό χώρο, υπέρμετρη αστυνομική βία απέναντι σε φοιτητές που απλά κρατούσαν πλακάτ, δεν φώναζαν καν και χωρίς να έχουν καν προβεί σε οποιαδήποτε προβοκατόρικη ενέργεια εναντίον της Αστυνομίας, είδαμε πριν από λίγες ημέρες και μία ευθεία βολή κρότου λάμψης στο κεφάλι ενός φοιτητή. Και αυτό γιατί; Γιατί θέλετε να μετατρέψετε όπως οι ίδιοι οι δεξιοί, οι δικοί σας πανεπιστημιακοί καταγγέλλουν, τα πανεπιστήμια σε αστυνομοκρατούμενους χώρους. Έχετε προβεί, όπως λένε, σε έναν βάρβαρο εκφυλισμό του χώρου της ανώτατης εκπαίδευσης, όπου οι οποιεσδήποτε διαφωνίες δεν επιλύονται, αλλά πατάσσονται. Δεν θέλετε λοιπόν τα πανεπιστήμια να είναι χώροι διεκδίκησης, εκδήλωσης του φοιτητικού κινήματος.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κυρία συνάδελφε.

**ΑΓΓΕΛΙΚΗ ΑΔΑΜΟΠΟΥΛΟΥ:** Τελειώνω, κυρία Πρόεδρε, σε λίγα δευτερόλεπτα. Θέλετε αυταρχισμό. Θέλετε τα πανεπιστήμια να είναι αστυνομοκρατούμενα.

To κάνετε υπό το βάρος της αυταρχικής σας πολιτικής και βέβαια θέλοντας μ’ αυτόν τον τρόπο να στοχοποιήσετε, να επιτεθείτε στο δημόσιο χαρακτήρα των πανεπιστημίων, κάτι που δρομολογήσατε έτσι κι αλλιώς με την κατάργηση του πανεπιστημιακού ασύλου.

Πράγματι εκδηλώνονται έκνομες ενέργειες στα πανεπιστήμια, όμως έτσι κι αλλιώς υπήρχε μέχρι τώρα η δυνατότητα παρέμβασης της Αστυνομίας υπό συγκεκριμένες προϋποθέσεις και εφόσον έχουν διαπραχθεί συγκεκριμένες αξιόποινες πράξεις. Αν θέλατε αυτές τις έκνομες ενέργειες να τις αντιμετωπίσετε, θα κάνατε το ίδιο γενικότερα, όπως με τη διακίνηση των ναρκωτικών π.χ. στον Δήμο Αθηναίων, στο κέντρο της Αθήνας, όπου το φαινόμενο «οργιάζει».

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, ολοκληρώστε, σας παρακαλώ πολύ.

**ΑΓΓΕΛΙΚΗ ΑΔΑΜΟΠΟΥΛΟΥ:** Δυστυχώς, αυτές τις ενέργειές σας δεν τις στηρίζει πλέον ούτε ο δικός σας πολιτικός χώρος, παρά ένα συγκεκριμένο περιθώριο. Την απάντηση βέβαια γι’ αυτό θα τη λάβετε όταν έλθει η ώρα της κρίσεως.

Ευχαριστώ πολύ.

(Χειροκροτήματα)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ κι εγώ.

Θα σας παρακαλέσω πάρα πολύ, κύριοι συνάδελφοι. Η σχετική ανοχή υπάρχει, αλλά παρακαλώ πολύ να μην ξεπερνάμε τα τρία λεπτά ανοχής. Ο χρόνος αυτός είναι υπερβολικός.

Τον λόγο έχει η κ. Καφαντάρη, Κοινοβουλευτική Εκπρόσωπος του ΣΥΡΙΖΑ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κυρία Πρόεδρε, ευχαριστώ πολύ.

Κύριε Υπουργέ, κυρίες και κύριοι Βουλευτές, πραγματικά ο πολιτικός χρόνος είναι πυκνός. Πολλά είναι τα πολιτικά γεγονότα τα οποία συμβαίνουν τον τελευταίο καιρό και τέλος πάντων από πού να ξεκινήσουμε; Να ξεκινήσουμε από τη Σύνοδο της Ευρωπαϊκής Ένωσης, που διεξάγεται αυτή τη στιγμή και αναμένεται να τελειώσει το βράδυ; Να μιλήσουμε για την ενεργειακή ασφάλεια της χώρας μας, αλλά και γενικότερα για την ενεργειακή ασφάλεια της Ευρώπης; Να μιλήσουμε για την επισιτιστική κρίση την οποία βλέπουμε να έρχεται και λόγω της Ουκρανίας και του πολέμου εκεί; Να μιλήσουμε για τις προκλήσεις των Τούρκων, για τον ρόλο του Πόντιου Πιλάτου που ακολουθούν η Ευρωπαϊκή Ένωση και οι Ηνωμένες Πολιτείες και βέβαια να μιλήσουμε και για τη θέση της Γερμανίας πρόσφατα «βρείτε τα μεταξύ σας» στην Ελλάδα και την Τουρκία;

Τι σημαίνουν οι σημερινές δηλώσεις του κ. Τσαβούσογλου για τα νησιά μας; Πού είναι η πολυδιάστατη εξωτερική πολιτική της χώρας, το δόγμα το οποίο πιστά υπηρέτησε η κυβέρνηση ΣΥΡΙΖΑ το 2015-2019;

Εδώ πέρα, όμως, πρέπει να ακουστεί για άλλη μια φορά στην Ελληνική Βουλή ότι για πρώτη φορά τον Ιούνιο του 2019 επί κυβέρνησης ΣΥΡΙΖΑ ο Αλέξης Τσίπρας κατόρθωσε και απέσπασε καταδίκη και κυρώσεις για την Τουρκία στην Ευρωπαϊκή Επιτροπή. Να μην το ξεχνάμε αυτό.

Η θέση, όμως, του δεδομένου του προκεχωρημένου φυλακίου της Δύσης που εκφράζει η Κυβέρνηση Μητσοτάκη κάνει τη χώρα μας δυστυχώς αδύναμη, αντί για μια γέφυρα συνεργασίας και για παράγοντα ειρήνευσης στην ευρύτερη περιοχή της Μεσογείου.

Τι κέρδισε ο κ. Μητσοτάκης με τις επαφές του και τις επισκέψεις του στις Ηνωμένες Πολιτείες; Εδώ θα πω ότι πάντα έχει μια ιδιαίτερη σημασία η επίσκεψη του Πρωθυπουργού της Ελλάδας στις Ηνωμένες Πολιτείες. Τι κέρδισε, όμως; Πού είναι οι σύμμαχοί μας; Τι απέσπασε σχετικά με την κρίση και τα προβλήματα τα οποία υπάρχουν με την Τουρκία σήμερα και τις διαρκείς προκλήσεις της;

Για πρώτη φορά την επαύριο της επίσκεψης στις Ηνωμένες Πολιτείες, τουρκικά αεροπλάνα έφτασαν δυόμισι μίλια από την Αλεξανδρούπολη. Αυτό δεν είναι μικρό πράγμα. Είχαμε τέτοιου είδους υπερπτήσεις.

Επίσης, περιμένουμε και άλλες απαντήσεις, κύριοι της Κυβέρνησης. Περιμένουμε απαντήσεις για την εμπλοκή που υπάρχει με το Ιράν. Η κατάληψη των ελληνόκτητων πλοίων στο Ιράν αποτελεί απαράδεκτη και καταδικαστέα ενέργεια. Το Διεθνές Δίκαιο δεν νομιμοποιεί τέτοια αντίποινα που κείνται εκτός διεθνούς νομιμότητας, όποιες και αν είναι οι αιτιάσεις της ιρανικής πλευράς. Η Κυβέρνηση αυτή τη στιγμή πρέπει να κάνει όλες τις διπλωματικές κινήσεις για την απελευθέρωση και την ασφάλεια των Ελλήνων ναυτικών, κινητοποιώντας ευρωπαϊκά όργανα προκειμένου να ασκηθούν ανάλογες πιέσεις για την απελευθέρωση των πλοίων.

Επειδή ο πλήρης σεβασμός του Διεθνούς Δικαίου πρέπει να αποτελεί τη βάση για τα όρια της εξωτερικής μας πολιτικής, η Κυβέρνηση οφείλει περαιτέρω να παράσχει αναλυτικές εξηγήσεις για το νομικό πλαίσιο της παρακράτησης ρωσικού πλοίου και της μεταφόρτωσης του φορτίου του σε πλοία αμερικανικών συμφερόντων.

Πώς τα έχει κάνει έτσι άραγε στην εξωτερική πολιτική ο κ. Μητσοτάκης; Η Ελλάδα είχε παραδοσιακές σχέσεις και ήταν παράγοντας ειρήνης στην Ανατολική Μεσόγειο, υπήρξε πάντα μια δύναμη ήπιας ισχύος, συνομιλητής και έντιμος μεσολαβητής μεταξύ όλων των χωρών της Μέσης Ανατολής.

Η διπλωματία μας, λοιπόν, πρέπει να ανακτήσει τον πολυδιάστατο χαρακτήρα της, όπως είπαμε. Στέλνουμε όπλα στην Ουκρανία κρυφά, το μαθαίνουμε από Υπουργό άλλης χώρας. Τέλος πάντων, πρέπει τα κόμματα και οι πολιτικοί Αρχηγοί να ενημερωθούν συγκεκριμένα. Να μην αναφέρω βέβαια το πρόσφατο, τις διαρροές περί υβριδικών επιθέσεων κύκλων του Υπουργείου Εθνικής Άμυνας.

Πραγματικά το μείζον ζήτημα της κοινωνίας είναι το κύμα ακρίβειας που σαρώνει τα νοικοκυριά και τις επιχειρήσεις. Εναποθέτει τα πάντα η Κυβέρνηση Μητσοτάκη στην Ευρωπαϊκή Ένωση, η οποία τελικά εμφανίζεται διχασμένη και στο θέμα της Ουκρανίας και της επιβολής κυρώσεων. Συνεχίζεται σήμερα η σύνοδος και θα δούμε τα αποτελέσματα.

Σ’ όλες τις χώρες της Ευρωπαϊκής Ένωσης είχαμε αυξήσεις ηλεκτρικού είκοσι πέντε τοις εκατό με τριάντα τοις εκατό, στην Ελλάδα ογδόντα τοις εκατό. Η τιμή διαμορφώνεται με βάση το Χρηματιστήριο Ενέργειας, αφού διαπραγματεύονται τιμές σχεδόν κατά εκατό τοις εκατό με βάση το φυσικό αέριο.

Ο κ. Μητσοτάκης μάς «έδεσε» στο «άρμα» του φυσικού αερίου, που είναι ορυκτό καύσιμο, μ’ αυτήν την εσπευσμένη και βίαιη απολιγνιτοποίηση. Εξυπηρετεί συγκεκριμένα καρτέλ ενέργειας και δεν μπορεί να τα θίξει. Παράλληλα υποσκάπτεται, θα έλεγα, και η ενεργειακή ασφάλεια της χώρας μας.

Εδώ θα πω ότι για τον εγκληματικό νόμο, που ψηφίσαμε την περασμένη εβδομάδα, στη διαδικασία των επιτροπών και των φορέων μίλησαν αξιόπιστοι ερευνητικοί φορείς και έδειξαν ότι η ενεργειακή αυτονομία της Ελλάδας και η ενεργειακή της ασφάλεια κατά συνέπεια, μειώθηκε στο 35,5% σε σχέση με το 18,2% της κατανάλωσης.

Θα ήθελα τώρα να πω ότι αύριο 1η Ιουνίου εκδικάζεται μια αγωγή της ΕΚΠΟΙΖΩ καταναλωτικών οργανώσεων για τη ρήτρα αναπροσαρμογής. Θα γίνει τελικά η εν λόγω δίκη; Σήμερα το πρωί μάθαμε ότι η ΔΕΗ ζητά πιλοτική δίκη, η οποία προσδιορίστηκε στις 14 Ιουνίου.

Την ίδια στιγμή ζητάμε μια απάντηση. Τι θα γίνει με τις αποκοπές ηλεκτρικού οι οποίες συνεχίζονται και αφορούν και νοικοκυριά, αλλά και μικρομεσαίες επιχειρήσεις; Δέχεστε σαν Κυβέρνηση, δέχτηκε ο κ. Μητσοτάκης ότι υπάρχουν υπερκέρδη. Κατέληξε ότι είναι άδικη η ρήτρα αναπροσαρμογής και με το πρόγραμμά σας, όπως λέτε -θα το δούμε- κάνετε βήμα κατάργησής της από τον Ιούλιο, αλλά πρέπει να απαντήσει η Κυβέρνηση και στο τι γίνεται τώρα.

Έρχομαι τώρα στο θέμα του νομοσχεδίου το οποίο συζητάμε σήμερα. Ωραίος τίτλος πραγματικά. «Ψηφιοποίηση των διαδικασιών επίδοσης εγγράφων, αποδέσμευση της Ελληνικής Αστυνομίας από τη διενέργεια επιδόσεων εγγράφων ποινικής και πολιτικής δίκης» κ.λπ.. Είμαστε φυσικά θετικοί στην ψηφιακή τεχνολογία και τις διαδικασίες, γιατί έτσι θα εξυπηρετηθεί η κοινωνία. Ο ΣΥΡΙΖΑ, όταν ήταν κυβέρνηση, έβαλε στέρεες βάσεις για την ψηφιοποίηση της δικαιοσύνης. Η αποφόρτιση των αστυνομικών από το καθήκον της επίδοσης δικαστικών εγγράφων είναι αναγκαία, αλλά βέβαια αυτό δεν μπορεί να γίνεται σε βάρος των δικονομικών δικαιωμάτων των πολιτών.

Παρατηρούμε ότι πλατφόρμες, που χρησιμοποιούνται και θα χρησιμοποιηθούν στην περίπτωση αυτή πολλές φορές δυσκολεύουν παρά εξυπηρετούν, γι’ αυτό χρειάζονται συγκεκριμένες προϋποθέσεις, υποδομή, υπολογιστές, προγράμματα, γρήγορο ίντερνετ, εκπαίδευση των αρμόδιων υπαλλήλων. Επίσης, είμαστε θετικοί και στην αποδέσμευση της Αστυνομίας από τη θεώρηση υπογραφών, πράξη η οποία θα γίνεται στα ΚΕΠ. Βέβαια το θέμα είναι τα ΚΕΠ να έχουν το επαρκές προσωπικό.

Ακούσαμε τον κύριο Υπουργό στην τοποθέτησή του το μεσημέρι που αναφέρθηκε για την Ελληνική Αστυνομία ότι θα ανασάνει. Εντάξει, θα υπάρξει μια αποφόρτιση, να το πω έτσι, του Έλληνα αστυνομικού και ότι εγγυάται η Ελληνική Αστυνομία την ασφάλεια του πολίτη, την ασφάλεια της χώρας και όλα αυτά. Ποια είναι, όμως, η κατάσταση αυτή τη στιγμή στην Ελληνική Αστυνομία; Μια βόλτα στις περιοχές και στην πρωτεύουσα, στο κέντρο της, αλλά και στις γειτονιές της Αθήνας και τους γύρω δήμους και στη Δυτική Αθήνα, την οποία τυχαίνει να εκπροσωπώ, δείχνει τις σοβαρές ελλείψεις οι οποίες υπάρχουν και ανεπάρκειες και σε προσωπικό και σε μέσα της Ελληνικής Αστυνομίας. Υπάρχουν τμήματα ασφαλείας, τουλάχιστον στην Αθήνα, να μην πω όλα, τα περισσότερα, που δεν έχουν νυχτερινές βάρδιες γιατί δεν υπάρχει αξιωματικός υπηρεσίας. Δεν δίνονται ρεπό στο προσωπικό, τα ωράρια εργασίας είναι εξαντλητικά, οι περιπολίες πολλές φορές τη νύχτα δεν γίνονται, γιατί δεν μπορεί να στελεχωθεί το περιπολικό και όλα αυτά τα πράγματα, ενώ η μικροεγκληματικότητα, αλλά ακόμα και η βαριά εγκληματικότητα δείχνουν τάσεις αύξησης. Καθημερινά όλο και κάτι διαβάζουμε στον Τύπο.

Καταλαβαίνουμε, λοιπόν, ότι πρέπει η Ελληνική Αστυνομία να στηριχτεί και σε προσωπικό και σε μέσα. Ο Έλληνας αστυνομικός να λειτουργεί με βάση τον επαγγελματισμό του και χωρίς άνωθεν παρεμβάσεις στο έργο τους.

Όμως, στο σχέδιο νόμου το οποίο συζητάμε σήμερα, στο άρθρο 28, επανέρχεται το μείζον θέμα της Πανεπιστημιακής Αστυνομίας. Το πρώτο που θα πω, κύριοι της Κυβέρνησης και κύριε Υπουργέ, είναι ότι πραγματικά φοβάστε πολύ. Η αδιέξοδη και σκληρή για την κοινωνική πλειοψηφία πολιτική σας εφευρίσκει συμμορίες μέσα στα πανεπιστήμια -και το ακούσαμε αυτό και από τον κ. Οικονόμου, Κυβερνητικό Εκπρόσωπο, χθες- και θέλετε να επιβάλλετε τον νόμο και την τάξη, τον νόμο και την πάταξη. Κάποια ακραία περιστατικά μπορεί να συμβαίνουν. Κανείς δεν το αρνείται αυτό. Ωστόσο, όμως, ο χώρος του πανεπιστημίου είναι κάτι το διαφορετικό.

Ειρωνευτήκατε -και ο κ. Οικονόμου χθες με ενημέρωση σαν Κυβερνητικός Εκπρόσωπος μίλησε και είπε και ειρωνεύτηκε ακόμα- και τη Διεθνή Αμνηστία για τα στοιχεία που έχει και μετά τα τελευταία περιστατικά που συνέβησαν και συμβαίνουν στο Αριστοτέλειο Πανεπιστήμιο Θεσσαλονίκης, που έχω την τιμή να έχω αποφοιτήσει άλλωστε. Φοβάστε τους νέους και τα βάζετε μαζί τους. Φοβάστε τη νεολαία, αλλά στο τέλος θα χάσετε.

Ακούσαμε τον κύριο Υπουργό. Τηρεί η Κυβέρνηση ίσες αποστάσεις απέναντι στη βία, δεν καταδικάστηκε η βίαιη επίθεση στον φοιτητή του Αριστοτελείου Πανεπιστημίου που δύο φορές μπήκε στο νοσοκομείο με την κρότου λάμψης στο πρόσωπό του. Σαν απάντηση, όμως, καταθέτει η Κυβέρνηση -και το ακούσαμε και από τον κύριο Υπουργό- το δίλημμα: Βαριοπούλες ή βιβλιοθήκη; Θα το επαναλάβουμε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κυρία Πρόεδρε, θα πάρω και τη δευτερολογία μου σαν Κοινοβουλευτικός Εκπρόσωπος.

Δεν ξεχνάμε το 2013 όταν έκλεισαν οι βιβλιοθήκες των πανεπιστημίων και ετέθησαν σε αναστολή, διαθεσιμότητα και τελικά απολύθηκαν οι βιβλιοθηκονόμοι. Ποιος ήταν τότε Υπουργός Διοικητικής Μεταρρύθμισης; Ο κ. Μητσοτάκης.

Αν θέλετε να φυλάτε το πανεπιστήμιο από διάφορους εξωπανεπιστημιακούς κύκλους, να το πω έτσι, δεν θα απολύατε ούτε τους φύλακες. Αλλά εσείς θέλετε κάτι άλλο. Να τρομοκρατήσετε τους νέους, να δημιουργήσετε ένταση, να κρύψετε την πολιτική σας για την ιδιωτικοποίηση της παιδείας. Έχουν περάσει νομοσχέδια και ετοιμάζετε και καινούργιο νομοσχέδιο για τα ανώτατα εκπαιδευτικά ιδρύματα, ενώ αλγεινή εντύπωση προκαλεί στον πανεπιστημιακό χώρο η παρουσία «Αύρας» μέσα στο ΑΠΘ. Δυστυχώς αυτό μας θυμίζει άλλες εποχές.

Η πανεπιστημιακή κοινότητα έχει τον τρόπο να λύνει τα προβλήματα. Ακόμη και σήμερα το νομοθετικό πλαίσιο επιτρέπει και την είσοδο της Αστυνομίας όταν γίνονται, συντελούνται αξιόποινες πράξεις. Καταργείται στην πράξη το αυτοδιοίκητο του ελληνικού πανεπιστημίου.

Η δυσφήμιση του ελληνικού πανεπιστημίου με την πολιτική σας είναι απαράδεκτη. Τα ελληνικά πανεπιστήμια και οι απόφοιτοι τους διαπρέπουν ανά την υφήλιο. Μην χτυπάτε, λοιπόν, το ελληνικό πανεπιστήμιο. Το νέο που υπάρχει στο νομοσχέδιο είναι ότι η Πανεπιστημιακή Αστυνομία όταν κλείνουν τα πανεπιστήμια θα ασχολούνται με τα θέματα της αστυνόμευσης, δηλαδή θα δουλεύουν σαν ειδικοί φρουροί, ένοπλοι να το πούμε αλλιώς.

Συνεχίζεται και στο εν λόγω νομοσχέδιο την πελατειακή σας πολιτική και στο άρθρο 33. Ο Υπουργός θα διορίζει όσους αυτός επιλέγει σε θέσεις ευθύνης στις φυλακές. Συνεχίζεται το έργο της τέως Γενικής Γραμματέας Αντεγκληματικής Πολιτικής. Αλλά και στο άρθρο 6 της τροπολογίας την οποία έχετε καταθέσει μιλάτε σκανδαλωδώς πάλι για τακτοποίηση, ενταλματοποίηση δαπανών Γενικής Γραμματείας Αντεγκληματικής Πολιτικής που αφορά συγκεκριμένη εταιρεία -ιδιοκτησίας να το πω- του νυν επικεφαλής της ΕΥΠ. Ενώ στο προηγούμενο άρθρο, το 5, πάλι ανάλογα ζητήματα τίθενται.

Σχετικά με τις αγροτικές φυλακές, αλλάζετε πάλι τον νόμο που εσείς ψηφίσατε, το ίδιο δηλαδή συνεχίζετε, το κάνετε σε πολλά νομοσχέδια, περιορίζοντας ακόμα τη δυνατότητα όσων εκτίουν ποινή φυλάκισης να μεταφερθούν εκεί. Σημειώνουμε, δε, ότι μόνο το 23,8% των θέσεων στις αγροτικές φυλακές σήμερα είναι καλυμμένες, ενώ με το άρθρο 15 στο σχέδιο νόμου που συζητάμε, δαπάνες υπηρεσίας εναέριων μέσων που αφορούν την Πυροσβεστική, ενώ αρμόδιο είναι το αρμόδιο Υπουργείο, αυτό που κάνατε επικοινωνιακά Κλιματικής Κρίσης και Πολιτικής Προστασίας, τις δαπάνες αυτές τις μεταφέρετε στο Υπουργείο Προστασίας του Πολίτη. Το λέω αυτό γιατί τελικά αποδεικνύεται καθημερινά -δεν είναι του παρόντος να πούμε για την αντιπυρική και όλα αυτά- ότι είναι ένα Υπουργείο καθαρά επικοινωνιακής υφής, να το πω έτσι.

Και κλείνω, κυρία Πρόεδρε. Επιβεβαιώνεται και με το εν λόγω σχέδιο νόμου και γενικότερα με το πολιτικό κλίμα που έχει δημιουργηθεί, τις εξελίξεις και τον πυκνό πολιτικό χρόνο σε γεγονότα, όπως ξεκίνησα την τοποθέτησή μου, επιβεβαιώνεται για άλλη μια φορά αυτό που ζήτησε ο Αλέξης Τσίπρας από τον Δεκέμβρη του 2021 ότι πρέπει άμεσα να πάμε σε εκλογική διαδικασία. Όσο μένετε στη διακυβέρνηση της χώρας, δεν θα αφήσετε τίποτα, ούτε δημόσια υγεία και πρόνοια, ούτε δημόσια παιδεία, ούτε εργασιακά δικαιώματα και κοινωνική ασφάλεια, ούτε δάση και περιβάλλον, ούτε δημόσια αγαθά και ενέργεια, ούτε πολιτισμό.

Γι’ αυτόν τον λόγο το αίτημα των εκλογών είναι άμεσο. Το επαναφέρουμε καθημερινά. Mόνο μια δημοκρατική, προοδευτική κυβέρνηση, με κύρια συμμετοχή του ΣΥΡΙΖΑ - Προοδευτική Συμμαχία θα σώσει τον τόπο από την κατρακύλα στην οποία έχει οδηγήσει η Κυβέρνηση Μητσοτάκη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τώρα έχει ο κ. Βρούτσης, Κοινοβουλευτικός Εκπρόσωπος της Νέας Δημοκρατίας.

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι, οι δηλώσεις που ξεστομίστηκαν σήμερα από επίσημα χείλη της γείτονος χώρας μόνο ως άθλιες, απαράδεκτες και ανιστόρητες μπορεί να χαρακτηριστούν. Ξεπέρασαν κάθε όριο προκλητικότητας αλλά και θρασύτητας. Προσβάλλει τη νοημοσύνη όλων μας αλλά και όλης της Ευρώπης. Προσβάλλει κάθε έννοια του Διεθνούς Δικαίου και του Δικαίου της Θάλασσας. Το ευχάριστο είναι ότι σε αυτή την Αίθουσα σήμερα εκτός από τον Υπουργό Προστασίας του Πολίτη που τοποθετήθηκε εξειδικευμένα για το ζήτημα αυτό, η συντριπτική πλειοψηφία των Βουλευτών από όλες τις πτέρυγες της Βουλής που τοποθετήθηκαν γι’ αυτό το ζήτημα μίλησαν με πνεύμα ενότητας, με πνεύμα εθνικής ομοψυχίας. Αυτό ακριβώς κάνει η Κυβέρνηση. Κινείται με ομοψυχία, κινείται με ενότητα, με ψυχραιμία και κυρίως με αποφασιστικότητα. Και αυτό νομίζω διαπερνά κάθε Βουλευτή του ελληνικού Κοινοβουλίου. Και νομίζω ότι το μήνυμα είναι απλό, διαχρονικό και σταθερό. Ούτε ένα χιλιοστό δεν υποχωρούμε μπροστά στην εθνική κυριαρχία και εθνική ακεραιότητα της χώρας. Και είμαστε πανέτοιμοι να προασπίσουμε τα Εθνικά μας Δίκαια όταν και όποτε προκληθούμε ή νιώσουμε ότι αυτά θίγονται. Αυτό είναι το κεντρικό μήνυμα.

Κύριε Υφυπουργέ, για το σημερινό νομοσχέδιο η παρατήρηση που θέλω να κάνω ξεκινώντας είναι ότι έχουμε καταφέρει σε αυτή τη Βουλή τα αυτονόητα να τα ανατρέπουμε. Τα αυτονόητα. Είναι ένα θετικό νομοσχέδιο. Ένα σχέδιο στο οποίο θα έπρεπε να συγκλίνουμε από την αρχή. Απ’ ό,τι καταλαβαίνω και κρατήστε αυτό που θα σας πω, στο τέλος της διαδικασίας η συντριπτική πλειοψηφία των άρθρων θα υπερψηφιστεί. Γιατί είναι άρθρα τα οποία βρίσκονται στη σωστή κατεύθυνση στην κατεύθυνση του αυτονόητου. Δυστυχώς, η κομματική σκοπιμότητα αναγκάζει να κάνουμε το άσπρο μαύρο. Κι αυτό είναι αρνητικό για το πολιτικό σύστημα.

Γιατί το λέω αυτό; Τι επιδιώκει σήμερα το νομοσχέδιο; Επιδιώκει, κυρίες και κύριοι συνάδελφοι, να διορθώσει παθογένειες δεκαετιών. Τι παθογένειες; Παθογένειες που έχουν διαπιστωθεί από κάθε πλευρά της Βουλής. Πόσες φορές δεν έχουμε πει, κύριε Υπουργέ, ότι το διοικητικό βάρος που σηκώνει η Αστυνομία δεν της αναλογεί και ότι πρέπει να απελευθερωθούν αστυνομικοί, ανθρώπινοι πόροι από την Αστυνομία, για να επιτελέσουν την κοινωνική τους αποστολή. Γιατί η Αστυνομία, γι’ αυτούς που το πιστεύουμε αυτό, αποτελεί τον πυλώνα για την κοινωνική συνοχή και τη διασφάλιση της κοινωνικής ειρήνης. Αυτή είναι η Αστυνομία. Πρέπει να την ενδυναμώσουμε, πρέπει να τη βοηθήσουμε, πρέπει να τη στηρίξουμε. Στη χώρα μας δυστυχώς αυτό που αντιστοιχεί στην παθογένεια που έχουμε περιγράψει όλοι κι έχουμε συμφωνήσει, είναι ένα διοικητικό βάρος. Το είπαν και πολλοί συνάδελφοι και από τον ΣΥΡΙΖΑ και άλλα κόμματα. Σηκώνει πάνω της ένας βάρος που είναι αρμοδιότητες και λειτουργίες που δεν της αναλογούν. Είναι ένα πάρεργο.

Σήμερα έρχεται πραγματικά το νομοσχέδιο και κάνει ένα βήμα για την Ελληνική Αστυνομία. Θα το έλεγα άλμα. Το γιατί τεκμηριώνεται μέσα από την εισηγητική έκθεση του Υπουργείου που λέει ότι με αυτή την ψηφιοποίηση που επιχειρείται με την ψήφιση του νόμου χιλιάδες ανθρωποώρες από την Αστυνομία εγκαταλείπονται. Θα γίνονται πλέον ψηφιακά. Ποιες περιπτώσεις; Η απόδοση των ενδίκων εγγράφων. Αυτά όλα τελειώνουν. Είναι έτσι ή δεν είναι; Και πώς αλλάζουν. Πάνε με τη διαδικασία του SMS ή του email. Και τι απελευθερώνει αυτό; Κατέγραψε το Υπουργείο ότι χίλιοι πεντακόσιοι αστυνομικοί απελευθερώνονται από αυτό το δυσανάλογο βάρος για την Αστυνομία. Και πού θα πάνε αυτοί οι χίλιοι πεντακόσιοι αστυνομικοί, κύριε Υπουργέ; Στο έργο τους, στην κοινωνική αποστολή, στην προστασία του πολίτη.

Αυτό είναι το νομοσχέδιο. Και αντί να εστιάσουμε σε αυτό, με λύπη μου διαπιστώνω, ότι κάναμε την τρίχα τριχιά να κάνουμε ενστάσεις, παρατηρήσεις, δεύτερες σκέψεις ότι δεν θα τα καταφέρει η ηλεκτρονική πλατφόρμα, ότι παραβιάζονται ανθρώπινα δικαιώματα, ότι δεν θα μπορεί ο πολίτης να πάρει την κλήση στα χέρια του, άρα θα έχουμε μείωση των ανθρώπινων δικαιωμάτων ή της προστασίας του πολίτη. Αυτό είναι; Μα αφού περιγράφει το νομοσχέδιο ότι όλα αυτά έχουν ολοκληρωθεί. Είναι ένα έτοιμο νομοσχέδιο το οποίο θα αντικαταστήσει αυτό το διοικητικό βάρος με ηλεκτρονικό-ψηφιακό τρόπο. Άρα, αυτό έπρεπε να χαιρετήσουμε όλοι μαζί.

Χίλιοι πεντακόσιοι αστυνομικοί επιστρέφουν στο κοινωνικό έργο τους, στην αποστολή που είναι μία: η προστασία του πολίτη. Αυτό επιχειρεί το νομοσχέδιο. Και αντί να το χαιρετίσουμε μεμψιμοιρούμε. Επικαλούμαστε προσχηματικά δεκάδες δικαιολογίες ότι δήθεν με όλα αυτά που είπα πριν -να μην τα επαναλάβω- τελικά δεν θα τα καταφέρει το Υπουργείο, άρα τελικά θα υπάρξει βλάβη στον πολίτη. Όχι, αυτό δεν είναι σωστό. Μας αδικεί όλους ως πολιτικό σύστημα. Είναι νομοσχέδιο τομή το οποίο έρχεται πραγματικά να εκσυγχρονίσει, να ενδυναμώσει και να βελτιώσει την αποτελεσματικότητα της Ελληνικής Αστυνομίας.

Και συγχαίρω την πολιτική ηγεσία του Υπουργείου, κύριε Υφυπουργέ. Να το μεταφέρετε στον Υπουργό, τον κ. Θεοδωρικάκο και σε όλα τα στελέχη σας. Πραγματικά είναι νομοσχέδιο το οποίο πρέπει να χαιρετίζουμε. Και το χαιρετίζουμε όλοι. Γιατί, κυρίες και κύριοι συνάδελφοι, αυτό το νομοσχέδιο το οποίο συζητάμε σήμερα στη Βουλή με αυτές τις θετικές επιπτώσεις για τον πολίτη και για την Αστυνομία, δεν είναι νομοσχέδιο το οποίο ακουμπάει μόνο την σημερινή πολιτική ηγεσία, τη σημερινή Κυβέρνηση. Θα αφήσει το αποτύπωμά του διαχρονικά. Οι ωφέλειές του θα είναι διαχρονικές. Δεν θα αγγίζουν μόνο τη σημερινή Κυβέρνηση. Απλώς καταγράφεται από τη σημερινή Κυβέρνηση ως έργο της. Μετά από λίγα χρόνια το θετικό αυτό αποτέλεσμα υπέρ του πολίτη θα διαπερνά το σύνολο της κοινωνίας πέρα από κόμματα, παρατάξεις και επιμέρους πολιτικούς σχηματισμούς.

Πέρα από τον βασικό κορμό του νομοσχεδίου είναι κανείς αντίθετος ότι θα πρέπει να επιβραβεύσουμε τα παιδιά εκείνων των αστυνομικών που έπεσαν θύματα την ώρα του καθήκοντος; Που θυσιάστηκαν; Είναι κανείς αντίθετος; Γιατί δεν το αναδεικνύουμε αυτό ως ένα θετικό απ’ την Κυβέρνηση ότι έρχεται και λέει σήμερα ότι τα παιδιά όσων αστυνομικών που, δυστυχώς, έπεσαν εν ώρα καθήκοντος θα αποκατασταθούν με τον καλύτερο δυνατό τρόπο από την ελληνική πολιτεία; Οφείλει η ελληνική πολιτεία να το κάνει. Και το κάνει πράξη. Είμαστε αρνητικοί σε αυτό; Θα ψηφίσετε αρνητικά το βράδυ στη διαδικασία της ψηφοφορίας;

**ΘΕΟΦΙΛΟΣ ΞΑΝΘΟΠΟΥΛΟΣ:** Όχι.

**ΙΩΑΝΝΗΣ ΒΡΟΥΤΣΗΣ:** Όχι. Είναι σε αυτά που λέω εγώ σχήμα λόγου. Δηλαδή, θα υπερψηφίσετε το σύνολο των άρθρων αλλά ακούγοντας κάποιος από δω νομίζει ότι είστε κάθετα αντίθετοι με το νομοσχέδιο ενώ στην πραγματικότητα συμπλέετε και συμφωνείτε. Είστε αντίθετοι με το ότι το γνήσιο της υπογραφής δεν το κάνουν πλέον οι αστυνομικοί και θα γίνεται ηλεκτρονικά; Πόσες χιλιάδες ανθρωποώρες στα αστυνομικά τμήματα αφιερώνουν χρόνο για την επικύρωση φωτοτυπιών; Αυτό είναι το έργο της Αστυνομίας; Είστε αρνητικοί σε αυτό το άρθρο; Θα το υπερψηφίσετε ή θα το καταψηφίσετε; Θα το υπερψηφίσετε. Παίρνω τη θετική γνώμη των συναδέλφων εκ μέρους του ΣΥΡΙΖΑ.

Είστε αρνητικοί με το ότι δίνεται η δυνατότητα στους Οργανισμούς Τοπικής Αυτοδιοίκησης εάν και εφόσον το θέλουν… Άκουσα την τοποθέτηση μιας συναδέλφου προηγούμενα από το ΜέΡΑ25 η οποία αλλοίωσε πλήρως την αλήθεια. Ότι σώνει και καλά οι Οργανισμοί Τοπικής Αυτοδιοίκησης υποχρεούνται να καλύπτουν τα έξοδα. Είναι λάθος. Εάν και εφόσον το θέλουν οι Οργανισμοί Τοπικής Αυτοδιοίκησης. Και λέω ότι αυτό είναι στη σωστή κατεύθυνση γιατί έλκω την καταγωγή μου από νησιά των Κυκλάδων. Πολιτεύομαι και εκλέγομαι στο Νομό των Κυκλάδων όπου κατ’ εξοχήν το πρόβλημα αυτό είναι διογκωμένο. Και πράγματι θα δοθεί η δυνατότητα σε δήμους που θέλουν αυτή τη στιγμή να διασφαλίσουν διαμέσου των υπηρεσιών τους και του προϋπολογισμού τους την παραμονή ανθρώπων της Αστυνομίας, της Πυροσβεστικής και ιατρών. Αυτό γίνεται σήμερα. Είναι ένα πετυχημένο εγχείρημα. Κύριοι του ΣΥΡΙΖΑ, εσείς είχατε ξεκινήσει το θέμα της υγείας. Η κυβέρνηση του ΣΥΡΙΖΑ. Το είχαμε χαιρετίσει αυτό. Τώρα διευρύνεται και στην Αστυνομία. Σήμερα αυτό το θετικό αυτονόητο το βλέπετε αντίθετο.

Κυρίες και κύριοι συνάδελφοι, οι προκλήσεις για την Ελλάδα είναι μεγάλες. Τις βιώνουμε όλοι. Βιώνουμε μια πραγματικότητα σκληρή η οποία ξεπερνάει τα γεωγραφικά όρια της πατρίδας μας. Είναι μια κρίση παγκόσμια και ευτυχώς η Κυβέρνηση του Κυριάκου Μητσοτάκη, συνολικά η Κυβέρνηση, είναι αποτελεσματική, είναι μαχητική. Κινείται μέσα σε ένα περιβάλλον ορθολογισμού και πατριωτισμού. Αυτό ακριβώς αποτελεί το στήριγμα τις δύσκολες αυτές στιγμές. Σε αυτές τις δύσκολες στιγμές πέρα από τις επιμέρους κομματικές διαφοροποιήσεις χρειάζεται η ενότητα, γιατί πάνω απ’ όλα είναι η πατρίδα η οποία μας ενώνει και για την οποία αγωνιζόμαστε όλοι μαζί.

Σας καλώ, λοιπόν, σε αυτό το αυτονόητο νομοσχέδιο να δείξετε τη θετική σας στάση. Προβλέπω ότι θα το κάνετε. Αλλά να το κάνετε με τη γενναιότητα και να το δηλώσετε γιατί εξυπηρετεί μόνο την κοινωνία και μόνο τον πολίτη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε συνάδελφε.

Τον λόγο τώρα έχει ο κ. Τσαβδαρίδης, εκ μέρους της Νέας Δημοκρατίας.

**ΛΑΖΑΡΟΣ ΤΣΑΒΔΑΡΙΔΗΣ:** Κυρία Πρόεδρε, κύριε Υφυπουργέ, κυρίες και κύριοι συνάδελφοι, αποστολή της Ελληνικής Αστυνομίας στα χρόνια της Κυβέρνησης της Νέας Δημοκρατίας είναι να θωρακίζει την ασφάλεια των πολιτών σε όλη τη χώρα, να συνδράμει με τις πολύτιμες υπηρεσίες της στην ομαλή λειτουργία της κοινωνίας και να αντιμετωπίζει κάθε πρόκληση, σε κάθε συνθήκη, υπέρ του πολίτη, υπέρ της νομιμότητας, υπέρ της τάξης. Αποστολή της Ελληνικής Αστυνομίας δεν είναι να αποτελεί αδικαιολόγητα τον σάκο του μποξ για την επαναστατική γυμναστική κάθε ιδεοληπτικού πικραμένου, ούτε το μόνιμο δέκτη –δήθεν- ευθυνών από υποκριτικά οργισμένους αντιπολιτευτικούς χειροκροτητές της αταξίας, που στο μυαλό τους έχουν ευκαιρίες κοινωνικού διχασμού.

Δεν γίνεται κάθε φορά που συζητάμε ένα νομοσχέδιο για την ενίσχυση του κομβικού ρόλου της Αστυνομίας, η συζήτηση να πηγαίνει από την Αντιπολίτευση σε παρωχημένα συνθήματα και σε άνευ ουσίας κορώνες, με την μπάλα να πετάγεται συνεχώς στην εξέδρα και ποτέ να μην γίνεται κουβέντα για την ταμπακιέρα.

Γιατί αυτό ακριβώς έκανε πάντα ένα μεγάλο μέρος της Αντιπολίτευσης. Αντί να μιλήσει για το σημαντικό αυτό νομοθέτημα, το οποίο εισηγείται η ηγεσία του Υπουργείου Πολιτικής Προστασίας αλλά και του Υπουργείου Δικαιοσύνης, αυτή πιάστηκε από τα επεισόδια που προκάλεσαν πριν λίγες μέρες στο Αριστοτέλειο Πανεπιστήμιο μια ελάχιστη μειοψηφία μπαχαλάκηδων και επέλεξε να κραυγάσει, να αποπροσανατολίσει, να παραπληροφορήσει για τη λειτουργία της Πανεπιστημιακής Αστυνομίας και για το πανεπιστημιακό άσυλο.

«Τι είχες Γιάννη, τι είχα πάντα». Τα ίδια έωλα και μονότονα ψευδοεπιχειρήματα για κάθε χρήση. Αρκεί να γίνει ντόρος, αρκεί να χαϊδεύονται τα αυτιά των κομματικών πελατειών, αρκεί να συντηρείται το τέλμα.

Η Κυβέρνηση της Νέας Δημοκρατίας δεν ακολουθεί τις φωνές από το παρελθόν. Εστιάζει στις πολυεπίπεδες μεταρρυθμιστικές τομές που θα φέρουν τη χώρα μας στη νέα εποχή και στη σταδιακή καθημερινή αλλαγή προς το καλύτερο, επ’ ωφέλειά του πολίτη.

Το νομοσχέδιο που σήμερα συζητάμε, έχοντας ήδη κερδίσει το θετικό πρόσημο των φορέων κατά την ακρόασή τους, αντανακλά αυτό ακριβώς: Με την εφαρμογή της βέλτιστης, για την εποχή μας, λύσης της ψηφιοποίησης των διαδικασιών επιδόσεων εγγράφων της ποινικής και πολιτικής δίκης, αλλά και με τη στοχευμένη αντιμετώπιση ζητημάτων που δυσχεραίνουν το έργο της Ελληνικής Αστυνομίας, εξοικονομεί δαπάνες, μειώνει τη γραφειοκρατία και την αλληλογραφία, απελευθερώνει τουλάχιστον χίλιους πεντακόσιους αστυνομικούς και δικαστικούς επιμελητές, προκειμένου να διατεθούν στην εκπλήρωση της κύριας αποστολής τους, απεμπλέκει τα αστυνομικά τμήματα από το να ασχολούνται με τη βεβαίωση του γνησίου της υπογραφής και στην πράξη απαλλάσσει την Ελληνική Αστυνομία από καθήκοντα που ήταν ξένο σώμα προς το πραγματικό της ρόλο.

Φτάνει πια η κατασπατάληση ανθρώπινων πόρων σε καθήκοντα επίδοσης δικογράφων και κλήσεων εις βάρος του αισθήματος ασφαλείας των πολιτών. Φτάνουν πια οι αστυνομικοί ταχυδρόμοι. Φτάνει πια η οιονεί επίδοση εν μέσω της θυροκόλλησης, που όχι μόνο μπορεί να μην έρθει τελικά εγκαίρως εις γνώση του αποδέκτη, αλλά και που δύναται να παραβιάζει προσωπικά δεδομένα, καθιστώντας τον οποιονδήποτε εγκαλούμενο βορά στα αδηφάγα βλέμματα της γειτονιάς.

Το νομοθέτημα, βέβαια, εμπεριέχει και άλλες πολύ σημαντικές διατάξεις, όπως την αποτελεσματικότερη λειτουργία των σωφρονιστικών καταστημάτων και τη στήριξη του θεσμού των αγροτικών φυλακών ώστε να εκσυγχρονιστούν και να βοηθάνε το κρατούμενο που θα αποφυλακιστεί να επανενταχθεί στην κοινωνία ουσιαστικά, όπως και τη στήριξη, επιτέλους, των οικογενειών του προσωπικού των Ενόπλων Δυνάμεων και των Σωμάτων Ασφαλείας, που έχασαν τη ζωή τους κατά την εκτέλεση των καθηκόντων τους, μέσω της δυνατότητας εισαγωγής χωρίς πανελλαδικές εξετάσεις στις σχολές αστυφυλάκων, καθ’ υπέρβαση του αριθμού των εισαγομένων σε υιοθετηθέντα, από τη Βουλή των Ελλήνων, τέκνα τους.

Και θα ήθελα κι εγώ να τονίσω την ανάγκη επέκτασης του δικαιώματος εισαγωγής των τέκνων στις σχολές αστυφυλάκων, χωρίς πανελλαδικές και στα τέκνα του προσωπικού των Σωμάτων Ασφαλείας, που έχει μείνει ανάπηρο κατά τη διάρκεια εκτέλεσης του καθήκοντος. Το θεωρώ ζήτημα τιμής και ενσυναίσθησης από την πλευρά της πολιτείας, αντιλαμβανόμενοι το μέγεθος της θυσίας τους.

Κυρίες και κύριοι συνάδελφοι, στα δύσκολα χρόνια που ζούμε με την εγκληματικότητα να βρίσκει ολοένα και πιο νέους τρόπους να διαχέεται οριζόντια στην κοινωνία μας, η πολιτεία οφείλει να μην ξεχνά και να μην αδικεί τον ρόλο και τις ανάγκες της Ελληνικής Αστυνομίας.

Κανένας αστυνομικός δεν περισσεύει, αλλά και κανένας αστυνομικός δεν πρέπει να μένει εκτεθειμένος με μόνα όπλα την πίστη στον όρκο που έδωσε και την αφοσίωση στις αξίες και τις αρχές του τιμημένου Σώματος της Ελληνικής Αστυνομίας που υπηρετεί. Οι άνθρωποι που βάζουν σε κίνδυνο τη ζωή τους καθημερινά για 1.000 περίπου ευρώ, αξίζουν την εμπιστοσύνη μας, τη συνεργασία μας, την επιβράβευσή μας μέσα από την καθημερινή πρακτική και όχι μόνο μέσα από τα λόγια. Η Κυβέρνηση της Νέας Δημοκρατίας στέκεται δίπλα τους, ακούει τα δίκαια αιτήματά τους, υλοποιεί τις δεσμεύσεις της.

Σας ευχαριστώ.

(Χειροκροτήματα από τη πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα θα δώσω στον Υπουργό, τον κ. Συρίγο, για να τοποθετηθεί επί των τροπολογιών του.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κυρία Πρόεδρε.

Πρόκειται για δύο τροπολογίες: Η πρώτη -το άρθρο 5- αφορά στην παράταση συμβάσεων εργασίας ΙΔΟΧ του προσωπικού καθαριότητας του Πανεπιστημίου Πατρών. Αυτή είναι μια διαδικασία η οποία έχει ξεκινήσει εδώ και πολύ καιρό. Υπήρξε δικαστική προσφυγή μεταξύ των εταιρειών –αυτής που κέρδισε τον διαγωνισμό και της άλλης που είχε προηγουμένως τη σύμβαση. Οι συμβάσεις ΙΔΟΧ λήγουν σήμερα, οπότε, προκειμένου να μην μείνει το Πανεπιστήμιο Πατρών χωρίς προσωπικό καθαριότητας το αμέσως επόμενο χρονικό διάστημα και μέχρι να λήξει η δικαστική διαμάχη, παρατείνεται η σύμβαση εργασίας για το προσωπικό καθαριότητας του Πανεπιστημίου Πατρών. Αυτό είναι το άρθρο 5.

Και το άρθρο 7, αφορά στα κέντρα δια βίου μάθησης, τα οποία υποχρεούνται να παρέχουν πιστοποιημένα προγράμματα. Η προθεσμία για τα προγράμματα έληγε 31 Μαρτίου και μετατίθεται για τις 31 Δεκεμβρίου, προκειμένου να παρασχεθεί επαρκής χρόνος για την ομαλή και απρόσκοπτη ολοκλήρωση της διαδικασίας πιστοποίησης των εκπαιδευτικών τους προγραμμάτων από τον ΕΟΠΠΕΠ.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

**ΘΕΟΦΙΛΟΣ ΞΑΝΘΟΠΟΥΛΟΣ:** Κυρία Πρόεδρε, θα ήθελα να κάνω μία ερώτηση στον κύριο Υπουργό.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, σε ό,τι αφορά το Πανεπιστήμιο Πατρών, η ανάδοχος, η οποία είναι τώρα και για την οποία παρατείνεται η διάρκεια, είναι αυτή που κέρδισε τη δίκη;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Όχι, δεν παρατείνεται η διάρκεια, κύριε συνάδελφε, για την ανάδοχο. Είναι για τις ήδη υπάρχουσες συμβάσεις ΙΔΟΧ, οι οποίες είναι σε πρόσωπα. Είναι, δηλαδή, οι καθαρίστριες οι οποίες το έπαιρναν. Δεν είναι η εταιρεία.

**ΘΕΟΦΙΛΟΣ ΞΑΝΘΟΠΟΥΛΟΣ:** Επομένως, πού κολλάει ότι υπήρχε μία αντιδικία μεταξύ των εταιρειών; Γι’ αυτό σας ρωτώ, διευκρινιστικά.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Η σύμβαση των καθαριστριών σήμερα –οι συμβάσεις ΙΔΟΧ- έληγε στις 31 Μαΐου. Το Πανεπιστήμιο Πατρών τον Δεκέμβριο έκανε τη διαδικασία, ολοκληρώθηκαν όλα τα νομικά σημεία και βρέθηκε ανάδοχος. Η άλλη εταιρεία, όμως, η οποία είχε συμμετάσχει στον διαγωνισμό, προσέφυγε κατά του κύρους του διαγωνισμού. Έτσι, δεν έχουμε αυτήν τη στιγμή ούτε τη μία ούτε την άλλη εταιρεία και παρατείνουμε τις ήδη υπάρχουσες συμβάσεις καθαριότητας.

**ΘΕΟΦΙΛΟΣ ΞΑΝΘΟΠΟΥΛΟΣ:** Εντάξει, κατάλαβα. Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Τον λόγο έχει ο κ. Λοβέρδος εκ μέρους του Κινήματος Αλλαγής.

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Κυρίες και κύριοι Βουλευτές, εάν παρατηρήσει κάποιος πώς διαμορφώνονται οι εξελίξεις που αφορούν την Τουρκία και τη σχέση της με τον εαυτό της πρώτα απ’ όλα, με την Ευρώπη και με το διεθνές στερέωμα θα διαπιστώσει ότι όλα εκκινούν και καταλήγουν από και στον ίδιο άνθρωπο, στον Πρόεδρό της. Και αυτό γιατί πιέζεται ο Πρόεδρος Ερντογάν και από τις ενέργειες και τη στάση του σε διεθνές επίπεδο και οπωσδήποτε νιώθει και στο εσωτερικό της χώρας του τον θρόνο του, διότι περί αυτού πρόκειται, να κλονίζεται. Νιώθει πως τα χάνει όλα και όταν τα χάνει όλα κάποιο πρόσωπο ωσάν αυτόν, τότε τα βάζει με όλα και με όλους. Όλες οι δεκαετίες 2010-2020 είναι γεμάτες από ενέργειές του, με τις οποίες εναντιώθηκε με διεθνείς οργανισμούς, με σχεδόν όλες τις γειτονικές του χώρες. Και μετά τον πόλεμο με την Ουκρανία και πριν από αυτόν, μετά την εκλογή του Προέδρου Μπάιντεν στις Ηνωμένες Πολιτείες προσποιήθηκε ότι κάνει ανοίγματα και ένα από αυτά αφορούσε και την πατρίδα μας. Ήταν δήθεν τα ανοίγματα αυτά και πάντως έλεγα στην Αίθουσα αυτή ότι οι ηγεσίες των διεθνών οργανισμών αλλά και των κρατών της Ευρώπης και των γειτονικών κρατών με την Τουρκία, όπως ας πούμε του Ισραήλ, δεν αποτελούνται από αφελείς ανθρώπους με ελάχιστη μνήμη ή με καθόλου μνήμη που ξέχασαν τι έπραττε και τι έλεγε γι’ αυτούς πριν από λίγο καιρό και τώρα όλα πια αλλάζουν σε θετικό επίπεδο για την Τουρκία. Το έλεγα, επέμενα σε αυτό. Το έλεγα και από τη στιγμή που επισκέφθηκε και ο Πρωθυπουργός της χώρας την Κωνσταντινούπολη και συζήτησε σε καλό κλίμα με τον Πρόεδρο Ερντογάν. Και αμέσως μετά από όλα αυτά, σαν να μην είχαν καν συμβεί, ανοίγει τέσσερα μέτωπα σε λίγες ώρες μέσα ο Πρόεδρος Ερντογάν.

Το πρώτο μέτωπο που ανοίγει και δεν αιφνιδιάστηκε κανένας έμπειρος ως προς αυτό είναι σε σχέση με τη διεύρυνση του ΝΑΤΟ, σε σχέση με μία διεύρυνση από κράτη που δεν είχαν στο μυαλό τους ως πρώτο θέμα ημερήσιας διάταξης την ένταξή τους στο ΝΑΤΟ, όπως της Φινλανδίας και της Σουηδίας, -κάθε άλλο-, αλλά που στη συνέχεια μετά την εισβολή στην Ουκρανία και τον πόλεμο που διεξάγεται επί μήνες εκεί, είδαν τη διεύρυνση του ΝΑΤΟ με τον εαυτό τους ως ασπίδα προστασίας τους. Εναντιώνεται στην ενέργεια αυτή με εκβιασμούς. Τα διαβάζουμε στα ρεπορτάζ. Έτσι είναι τα πράγματα. Σε πολλές επισκέψεις μου σε κράτη-μέλη της Ευρωπαϊκής Ένωσης τον τελευταίο καιρό με ρωτούν κατά τη γνώμη μου αν διαπραγματεύεται ή όχι. Και η απάντησή μου είναι ότι ναι, μεν διαπραγματεύεται, αλλά είναι και τόσο απρόβλεπτος που κανείς δεν μπορεί με βεβαιότητα να πει το τι ακριβώς συμβαίνει. Πρώτο μέτωπο.

Δεύτερο μέτωπο που περνάει σχεδόν απαρατήρητο στη χώρα μας. Για τρίτη φορά αποφασίζει να προτείνει στο Συμβούλιο Ασφαλείας της Τουρκίας και αυτό αποδέχεται, εισβολή στη Συρία. Τρίτη εισβολή. Δεν θέλω να πω πολλά, δεν έχω χρόνο. Ωστόσο επισημαίνω τρίτη εισβολή. Στη δεύτερη όμως ο Πρόεδρος των Ηνωμένων Πολιτειών τον περασμένο Οκτώβριο, τον είχε ρητά αποδοκιμάσει και είχε πει ότι η πράξη αυτή στρέφεται εναντίον του. Όταν επαναλαμβάνει την ενέργεια αυτή, την προαναγγέλλει και μάλιστα στην Τουρκία με πάρα πολύ πολιτικό θόρυβο, στρέφεται πριν από λίγες μέρες -την προηγούμενη Παρασκευή αν δεν κάνω λάθος- στρέφεται ευθέως εναντίον των Ηνωμένων Πολιτειών. Δεύτερο μέτωπο.

Τρίτο μέτωπο. Στρέφεται εναντίον της παγκόσμιας κληρονομιάς με τα όσα γίνονται στην Αγία Σοφία. Εγώ δεν το βλέπω από εθνικιστική πλευρά. Το βλέπω σαν ένας πολίτης που αντιλαμβάνεται ότι ένα μνημείο της παγκόσμιας κληρονομιάς το κακομεταχειρίζεται και εν προκειμένω, με απολύτως κιτς εκδηλώσεις, οι οποίες σχετίζονται με την ιστορία της Οθωμανικής Τουρκίας. Τρίτο μέτρο. Εδώ παρεμβαίνει η UNESCO, εδώ παρεμβαίνει ο πλανήτης.

Τέταρτο μέτωπο. Αυτό αφορά εμάς. Αυτό αφορά όμως εμάς σε σχέση με τα όσα είχαν συμβεί στις Ηνωμένες Πολιτείες με την επίσκεψη του Πρωθυπουργού της Ελλάδος πριν από λίγες ημέρες και τη θυμωμένη στάση, μια ζηλόφθονη στάση εκ μέρους του Τούρκου Προέδρου και των επιτελών του.

Τέσσερις συγκεκριμένες ενέργειες που ανοίγουν διεθνή μέτωπα μέσα σε λίγες μέρες. Αυτό πρέπει να το υπογραμμίζουμε. Τέσσερα στα τέσσερα σε μια βδομάδα. Ίσως ζήλεψε την ΕΦΕΣ, ίσως ζήλεψε τον Λάρκιν και τον Μίσιτς και τους μιμείται. Πάντως πέρα από το χιούμορ, αυτές οι ενέργειες πρέπει να σταθμιστούν εν όψει και της -σε λίγες μέρες- συνόδου των Υπουργών Εσωτερικών όπου στο πλαίσιο του Συμβουλίου της Βορειοατλαντικής Συμμαχίας θα αποφασιστεί σε πρώτο επίπεδο η ένταξη της Φινλανδίας και της Σουηδίας στο ΝΑΤΟ υπό την έννοια ότι στις 26 Ιουνίου στη Μαδρίτη πρέπει να πάρει το καθεστώς και η μία και η άλλη χώρα του προσκεκλημένου που ανοίγουν τις διαδικασίες για την επικύρωση της ένταξής τους από τα τριάντα εθνικά Κοινοβούλια. Τέσσερα μέτωπα, το παγκόσμιο στερέωμα στο lock on του Ερντογάν μέσα σε λίγες μέρες.

Κλείνοντας, θέλω να κάνω μια αναφορά στο σχέδιο νόμου. Το είδαμε θετικά. Άκουσα το πρωί και τον εισηγητή μας, τον κ. Καμίνη. Θέλω με βάση αυτά που είπε να κάνω μια ερώτηση στον παριστάμενο Υφυπουργό. Άκουσα και τον Υπουργό να μιλάει σε χρόνο ενεστώτα, όχι διαρκείας και να λέει ότι με το σχέδιο νόμου δίνει ένα τέλος. Δεν το δίνει για τις επόμενες περιόδους. Το δίνει σήμερα με την ψήφιση του νόμου. Ποιο τέλος; Στην ετεροαπασχόληση χιλιάδων αστυνομικών που αντί να ασκούν τα καθήκοντά τους που είναι η ασφάλεια του πολίτη, ασχολούνται με τις επιδόσεις εγγράφων κ.λπ.. Σωστό.

Ωστόσο έχουμε υπ’ όψιν μας πόσα πράγματα δήθεν έγιναν και γι’ αυτά υπήρξε ενεστώς χρόνος, ενώ γίνονται εδώ και τρία χρόνια. Η ασφάλεια στα πανεπιστήμια, στα τέσσερα, πέντε μεγάλα πανεπιστήμια, γίνεται. Από το 2019 μέχρι σήμερα, γίνεται. Πρώτον. Οι εναλλακτικές μορφές άσκησης ποινής, της ποινής φυλακίσεως. Και αυτή γίνεται. Τρεις μορφές είπε ο κ. Καμίνης το πρωί οι οποίες παραμένουν κατ’ ουσίαν ανενεργές, παρότι ο νόμος τις προβλέπει. Έτσι θα δοθεί λύση και στο προκείμενο; Υπάρχει χρονοδιάγραμμα; Άλλο ψηφίζεται ο νόμος και δημαγωγούμε διά του νόμου, άλλο εφαρμόζεται ο νόμος. Είναι διαφορετικά πράγματα. Η νομοθέτηση δεν λύνει προβλήματα. Δίνει τη νομική βάση της επίλυσης. Και κάτι για το οποίο η Αντιπολίτευση σας λέει «ναι» είστε υποχρεωμένοι να πείτε το πότε. Εάν δεν πείτε το πότε στα θέματα που προανέφερα υπάρχει καχυποψία ότι ο ενεστώς θα γίνει ενεστώς διαρκείας για να κρατήσει και πάρα πολλά χρόνια.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κύριε συνάδελφε.

Τον λόγο έχει ο κ. Βιλιάρδος από την Ελληνική Λύση.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κυρία Πρόεδρε.

Ο μη προγραμματισμός, πάντως, της Κυβέρνησης φαίνεται καθαρά από τις παρατάσεις που ακούσαμε με την τροπολογία εκ μέρους της Υφυπουργού Παιδείας, όπου η μία έχει λήξει στις 31 Μαρτίου και η άλλη σήμερα. Δεν πρόκειται να έχει μέλλον η Ελλάδα. Δεν υπάρχει περίπτωση.

Κυρίες και κύριοι Βουλευτές, το σημερινό νομοσχέδιο είναι σε μεγάλο βαθμό τεχνικής φύσεως, ενώ κατατίθεται σε μία εποχή όπου υπάρχουν άλλες προτεραιότητες, πολλές άλλες προτεραιότητες. Προτεραιότητες πολύ πιο σημαντικές, εν πρώτοις, όσον αφορά στο βασικό αντικείμενο του συγκεκριμένου Υπουργείου, στην ασφάλεια του πολίτη. Αρκεί εδώ να αναφέρει κάποιος όλα όσα συνεχίζουν να συμβαίνουν στα πανεπιστήμιά μας, παρά τη νομοθεσία που ψήφισε σχετικά πρόσφατα η Κυβέρνηση, γεγονός που τεκμηριώνει ακόμη μία φορά ότι η Ελλάδα δεν υποφέρει από την έλλειψη νόμων, αλλά από την αδυναμία εφαρμογής τους, με ευθύνη των εκάστοτε ανεπαρκών κυβερνήσεων της.

Σε σχέση δε με την απαγόρευση των κομματικών παρατάξεων στα πανεπιστήμια, την οποία ενδεχομένως σχεδιάζει η Κυβέρνηση, αν ποτέ το κάνει, θα ήθελα να πω, πως πρόκειται για μια ακόμη υποκρισία της, αφού προηγήθηκε η απώλεια της πρώτης θέσης από τη ΔΑΠ στις φοιτητικές εκλογές, ενώ η συγκεκριμένη οργάνωση της Νέας Δημοκρατίας συνεχίζει να υπάρχει και δεν έχει καταργηθεί.

Κάτι που επίσης, θα έπρεπε να είχε απόλυτη προτεραιότητα είναι η προστασία του πολίτη, ειδικά, στο κέντρο της Αθήνας, όπου δεν είναι καν σε θέση να συνεννοηθεί ο Υπουργός με τον Δήμαρχο της οικογένειας που νέμεται την εξουσία στην Ελλάδα, ενώ οι Αθηναίοι συνεχίζουν να πληρώνουν πανάκριβα την απίστευτη ανεπάρκεια και των δύο.

Επιγραμματικά, στο νομοσχέδιο τώρα, αφού το ανέλυσε ο εισηγητής μας κ. Χήτας, θα ήθελα να πω τα εξής. Η επίδοση εγγράφων ηλεκτρονικά είναι μεν ένα σημαντικό βήμα, αλλά υπάρχουν επιφυλάξεις όσον αφορά στους πολίτες κυρίως, που δεν είναι εξοικειωμένοι με την τεχνολογία. Επομένως, θεωρούμε πως η νομοθεσία δρομολογείται βιαστικά, χωρίς σχέδιο και χωρίς προβλέψεις για όλες τις ομάδες των συμπολιτών μας με ενδεχόμενο αποτέλεσμα να πλήξει την δικαιοσύνη, αντί να την ενισχύσει.

Σε σχέση δε με τις διατάξεις που αφορούν στην κάλυψη επιχειρησιακών αναγκών, αν είναι δυνατόν, με επιχορηγήσεις των υπερχρεωμένων ΟΤΑ, τα ποσοστά εισαγομένων στο Τμήμα Επαγγελματικής Μετεκπαίδευσης Ανθυπαστυνόμων κ.λπ., εκτός του ότι κάποιες είναι ανούσιες ενώ άλλες φωτογραφικές, δεν επιλύουν πραγματικά προβλήματα, όπως είναι οι δαπάνες για τα εναέρια μέσα, αλλά και πολλά άλλα.

Όσον αφορά στις υπόλοιπες διατάξεις δεν διαπιστώσαμε κάτι που θα μας ωθούσε να αντιμετωπίσουμε θετικά το σχέδιο νόμου, συνολικά, γεγονός που είναι ασφαλώς, αρνητικό για την Κυβέρνηση, όπως άλλωστε σχεδόν όλες οι άλλες πρωτοβουλίες και ενέργειές της, δυστυχώς για την χώρα μας.

Απόλυτη νομοθετική προτεραιότητα, πάντως, για εμάς είναι η ίδρυση ενός συνταγματικού δικαστηρίου το οποίο θα εξετάζει τους νόμους, προτού κατατεθούν, μεταξύ άλλων επειδή ψηφίζονται δυστυχώς και συνεχώς από τη Βουλή πλήθος αντισυνταγματικές διατάξεις τις οποίες καταγγέλλουμε μεν, αλλά απορρίπτονται πάντοτε από την κομματική πλειοψηφία της Νέας Δημοκρατίας.

Είναι ντροπή, άλλωστε, να είμαστε μια από τις ελάχιστες χώρες στον πλανήτη που δεν έχει συνταγματικό δικαστήριο, όταν διαθέτουν ακόμη και τα Σκόπια ή η Τουρκία παρά το αυταρχικό της καθεστώς. Παρεμπιπτόντως, από την πλευρά της αμυντικής μας πολιτικής η δική μας προτεραιότητα είναι η σύσταση ενός συμβουλίου ασφαλείας, ενώ είναι απαράδεκτο να μη συγκαλείται Συμβούλιο Πολιτικών Αρχηγών όταν υπάρχουν σοβαρά εθνικά θέματα.

Από την πλευρά δε της οικονομίας η προτεραιότητά μας είναι ένας σωστός κρατικός ισολογισμός -το λέμε από την πρώτη μέρα που ήρθαμε στη Βουλή- έτσι ώστε να γνωρίζουμε την περιουσία που διαθέτουμε, εκτός από το τι χρωστάμε ως έθνος. Εκτός αυτού, πρέπει να ανακληθεί άμεσα η μεταφορά ολόκληρης της δημόσιας περιουσίας μας στο Υπερταμείο που ελέγχεται από τους ξένους, σύμφωνα άλλωστε και με το Σ.τ.Ε., χωρίς καν εκτίμηση της αξίας των περιουσιακών στοιχείων που έχουμε μεταφέρει στο συγκεκριμένο Υπερταμείο.

Από την πλευρά του δημογραφικού προτεραιότητά μας είναι αρχικά, η δημιουργία οικονομικών συνθηκών οι οποίες να εξασφαλίζουν ότι δεν θα εγκαταλείψουν άλλοι νέοι μας την Ελλάδα για να επιβιώσουν, ούτε άλλες επιχειρήσεις ακόμη και στα κάποτε πολύ πιο φτωχά από εμάς κράτη των Βαλκανίων. Στη συνέχεια, προτεραιότητά μας είναι η επιστροφή των εξακοσίων πενήντα χιλιάδων Ελλήνων που έφυγαν στο εξωτερικό, κοστίζοντάς μας ετήσια πάνω από 32,5 δισεκατομμύρια ΑΕΠ, σχεδόν, 10 δισεκατομμύρια ετήσια έσοδα του δημοσίου και μια τεράστια απώλεια ασφαλιστικών εισφορών από την οποία θα κινδυνεύσει το ασφαλιστικό μας σύστημα, επίσης, των χιλιάδων ελληνικών εταιρειών που πλουτίζουν πλέον τις άλλες χώρες στις οποίες έχουν εγκατασταθεί.

Μια ακόμη προτεραιότητά μας είναι η ενεργητική διεκδίκηση των πολεμικών επανορθώσεων και των χρημάτων που μας έκλεψαν, κυριολεκτικά, οι Γερμανοί. Στην πρόσφατη επίσκεψη μιας βαυαρικής αντιπροσωπείας εδώ στη Βουλή ήμασταν οι μόνοι που καταγγείλαμε τα μνημόνια που μας επιβλήθηκαν από την κυβέρνηση Μέρκελ-Σόιμπλε.

Όπως τους είπαμε, είναι απαράδεκτο να μην έχουν παρασχεθεί στην Ελλάδα αυτά που δόθηκαν στη Γερμανία το 1953, παρά το ότι εμείς ασφαλώς δεν αιματοκύλησαμε, δύο φορές μάλιστα όπως οι Γερμανοί, την Ευρώπη, η διαγραφή, δηλαδή, άνω του 50% των χρεών της Γερμανίας και η πληρωμή των υπολοίπων με ρήτρα εξαγωγών. Αντίθετα, για τα μόλις 51,3 δισεκατομμύρια χρέη που μειώθηκαν με το PSI στη χώρα μας, πολύ λιγότερα εάν αφαιρεθούν οι ανακεφαλαιοποιήσεις των τραπεζών και οι εγχώριες απώλειες, μάς επιβλήθηκε το Αγγλικό Δίκαιο, ενώ υποθηκεύτηκε ολόκληρη η δημόσια περιουσία μας για ενενήντα εννέα χρόνια με την υποχρέωση να την ξεπουλήσουμε, γι’ αυτό το PSI για το οποίο ο κ. Βενιζέλος θυμάμαι πολύ καλά ότι έλεγε, ότι το 2020 το χρέος μας θα είχε μειωθεί στο 120% του ΑΕΠ, ενώ σήμερα είναι πάνω από 200%.

Επιπλέον, τους αναφέραμε ότι η Γερμανία μας οφείλει πάνω από 300 δισεκατομμύρια ευρώ, σύμφωνα και με δικούς τους οικονομολόγους, κάτι που δυστυχώς, δεν τόλμησε η Νέα Δημοκρατία, όπως είναι ασφαλώς υποχρεωμένη. Δεν είπε απολύτως τίποτε.

Αλήθεια, κύριοι Βουλευτές, εάν δεν διεκδικήσουμε αυτά που μας οφείλει η Γερμανία, εάν πετάξουμε από το παράθυρο τα λιγνιτικά μας αποθέματα αξίας περίπου 300 δισεκατομμυρίων ευρώ, εάν δεν εκμεταλλευτούμε τα ενεργειακά μας αποθέματα που μόνο στην περιοχή νότια της Κρήτης υπολογίστηκαν από την Deutsche Bank στα 437 δισεκατομμύρια ευρώ, καθώς επίσης εάν ξεπουλήσουμε τα δημόσια περιουσιακά μας στοιχεία αξίας περίπου 300 δισεκατομμυρίων ευρώ, σύμφωνα με έκθεση του ΔΝΤ από το 2010, έναντι μόλις 11 δισεκατομμυρίων ευρώ, δηλαδή, ξεπουλάμε 300 δισεκατομμύρια μόλις για 11 δισεκατομμύρια, σύμφωνα με τον προϋπολογισμό, πώς είναι δυνατόν να τα καταφέρουμε;

Συνεχίζοντας, η Ελλάδα με κριτήριο τα παραπάνω, εκτός από τον φυσικό πλούτο και την πολιτιστική της κληρονομιά, είναι μια πάμπλουτη χώρα, που μπορεί να προσφέρει υπερηφάνεια, αξιοπρέπεια και φυσικά ευημερία στους πολίτες της, όχι όμως όταν οι εκάστοτε κυβερνήσεις κακοδιαχειρίζονται την οικονομία, είναι εθελόδουλες, ξεπουλούν τα πάντα, δεν διεκδικούν τίποτα και δεν παράγουν πλούτο, αλλά μόνο ζημίες και χρέη, ούτε βέβαια όταν επιτρέπουν στην εγχώρια και ξένη ολιγαρχία, καθώς επίσης στα διάφορα καρτέλ να απομυζούν αχόρταγα τους πολίτες, όπως συμβαίνει σήμερα με το Χρηματιστήριο Ενέργειας -του κ. Χατζηδάκη, ποιανού άλλου;- με το οποίο κυριολεκτικά, αισχροκερδεί το καρτέλ των τεσσάρων, ούτε εάν δεν επιδιώξουμε την ενεργειακή μας αυτάρκεια όπως σίγουρα μπορούμε, ούτε αν δεν λειτουργήσουμε έτσι ώστε η προβλεπόμενη για τα τέλη του 2022 παγκόσμια επισιτιστική κρίση να λειτουργήσει ως ευκαιρία για τη χώρα μας αντί ως πρόβλημα. Μπορεί να λειτουργήσει ως ευκαιρία, επειδή μπορούμε να πετύχουμε θαύματα στον πρωτογενή τομέα όπου ως χώρα διαθέτουμε πολύ μεγάλα ανταγωνιστικά πλεονεκτήματα.

Πρέπει κάποια στιγμή να το καταλάβουμε. Όχι όμως όταν η Κυβέρνηση σπαταλάει 43 δισεκατομμύρια ευρώ, όχι για την πανδημία, αλλά για τα αχρείαστα lockdowns, δίνοντας μόλις 183 εκατομμύρια ευρώ στον πρωτογενή τομέα. Δηλαδή 43 δισεκατομμύρια για την πανδημία και 180 για τα lockdowns, ενώ μόλις 183 εκατομμύρια ευρώ στον πρωτογενή τομέα.

Μπορούμε, λοιπόν, να τα καταφέρουμε με την σωστή διακυβέρνηση κάτι που έχουν τεκμηριώσει παραδείγματα άλλων χωρών όπως της Σιγκαπούρης, η οποία μετατράπηκε από ψαροχώρι σε Ελβετία της Ασίας με κατά κεφαλήν ΑΕΠ σήμερα στα 58.000 δολάρια, ενώ της Ελλάδας έχει καταρρεύσει στα 17.500 δολάρια, όπως θα καταθέσουμε στα Πρακτικά μαζί με όλους τους άλλους πίνακες που τεκμηριώνουν αυτά που λέμε.

Η συγκεκριμένη χώρα είχε ΑΕΠ το 2008 193 δισεκατομμύρια δολάρια, ενώ η Ελλάδα είχε τότε 354 δισεκατομμύρια δολάρια. Σήμερα η Σιγκαπούρη έχει 400 δισεκατομμύρια δολάρια, ενώ το δικό μας ΑΕΠ είναι κάτω από τα 200 δισεκατομμύρια.

Ένα άλλο παράδειγμα είναι το Ισραήλ, όπου το ΑΕΠ του από 216 δισεκατομμύρια το 2008, τότε που εμείς είχαμε 354, έχει υπερβεί τα 400 δισεκατομμύρια, όταν εμείς είμαστε κάτω από τα 200. Ενώ ένα τρίτο παράδειγμα είναι η Ιρλανδία μέλος του ευρώ και με μνημόνιο, όπως η Ελλάδα, με ένα βέβαια μόνο, όπου από ΑΕΠ 274 δισεκατομμύρια το 2008 πλησιάζει σήμερα τα 400 δισεκατομμύρια.

Το κοινό της Ελλάδας με όλες αυτές τις χώρες που αναφέραμε που δεν διαθέτουν καν τον πλούτο μας είναι το ότι είχαν ΑΕΠ πολύ λιγότερο από εμάς το 2008, ενώ σήμερα σχεδόν το διπλάσιο ή ορισμένες ακόμη περισσότερο. Δεν είναι ντροπή για την Ελλάδα και ιδίως για τις κυβερνήσεις της; Δεν είναι ντροπή για ένα κράτος που κατέχει την πρώτη θέση παγκοσμίως στη ναυτιλία εκτός όλων των άλλων πλεονεκτημάτων του; Δεν είναι ντροπή να είμαστε η μοναδική χώρα της Ευρωπαϊκής Ένωσης με χαμηλότερο κατά κεφαλήν εισόδημα των Ελλήνων από το 2007; Σήμερα, το κατά κεφαλήν εισόδημα των Ελλήνων είναι ακόμη χαμηλότερο από αυτό που ήταν το 2007.

Από την άλλη πλευρά πώς είναι δυνατόν να θριαμβολογεί η Κυβέρνηση όταν το δημόσιο χρέος μας αυξήθηκε ξανά στα 394 δισεκατομμύρια ευρώ στις 31-3-2022, ενώ η μεσοσταθμική του διάρκεια μειώνεται συνεχώς από το 2019, όπως θα καταθέσουμε στα Πρακτικά; Συνεχώς μειώνεται η μεσοσταθμική του διάρκεια, επειδή ακριβώς δανειζόμαστε όλο και περισσότερο.

Όταν το κόκκινο ιδιωτικό χρέος πλησιάζει τα 300 δισεκατομμύρια ευρώ από μόλις 20 δισεκατομμύρια πριν την κρίση του 2010, ενώ το εξωτερικό δημόσιο και ιδιωτικό, εν προκειμένω, έχει υπερβεί τα 560 εκατομμύρια ευρώ νομίζει η Κυβέρνηση πως με τις θριαμβολογίες της απευθύνεται σε ανόητους, σε αυτούς που δεν καταλαβαίνουν τίποτα; Με φόρους, με το ξεπούλημα της δημόσιας περιουσίας και με τους πλειστηριασμούς της ιδιωτικής δεν θα πληρωθούν όλα αυτά; Γιατί η Κυβέρνηση δεν λέει στους πολίτες πως δρομολογεί την αλλαγή του ιδιοκτησιακού καθεστώτος της χώρας με την πολιτική της υποτέλειας, των υποκλίσεων και της διεθνούς ζητιανιάς που έχει επιλέξει;

Επιστρέφοντας στο παράδειγμα της Ιρλανδίας ο αριθμός των εργαζομένων της με πλήρη απασχόληση ξεπέρασε κατά πολύ τον αριθμό του 2008, ενώ ο μέσος μισθός στην χώρα είναι 864 ευρώ την εβδομάδα -τονίζουμε την εβδομάδα 864 ευρώ- όχι τον μήνα, όπως θα καταθέσουμε στα Πρακτικά. Εύλογα φυσικά αφού είναι συνάρτηση του αυξημένου ΑΕΠ της, ενώ η ανταγωνιστικότητα των εργαζομένων της είναι στο 218% έναντι 69% των Ελλήνων που ξανά και εδώ είναι στην τελευταία θέση της Ευρώπης.

Η αιτία, βέβαια, δεν είναι η καλύτερη ποιότητα εργασίας ή και η εργατικότητα των Ιρλανδών, αλλά οι επενδύσεις μέσω των οποίων αυξάνονται η ανταγωνιστικότητα και οι μισθοί. Αντίθετα ο αριθμός των εργαζομένων πλήρους απασχόλησης στην Ελλάδα έχει επίσης καταρρεύσει και παραμένει χαμηλότερος από το 2008, ακολουθώντας την πτώση του ΑΕΠ παρά τις ανοησίες της Κυβέρνησης περί μείωσης της ανεργίας και ούτω καθεξής. Είναι ντροπή να λέγονται αυτά τα πράγματα.

Εκτός αυτού οι θέσεις εργασίας στην χώρα μας είναι χαμηλής ποιότητας στις υπηρεσίες αντί υψηλής ποιότητας και μισθών στην παραγωγή με το μέσο μισθό τον μήνα στην Ελλάδα σχεδόν, όσο της εβδομάδας στην Ιρλανδία. Κάτι ανάλογο συμβαίνει με όλα τα άλλα μεγέθη όταν συγκρίνει κανείς την Ιρλανδία, μία χώρα του ευρώ και μια χώρα που είχε μνημόνια με την Ελλάδα, με την Ιρλανδία να έχει πλεονασματικό εμπορικό ισοζύγιο και ισοζύγιο τρεχουσών συναλλαγών όταν η Ελλάδα έντονα ελλειμματικά με το έλλειμμα του προϋπολογισμού της Ιρλανδίας μόλις στο μείον 0,1% το 2021 όταν το δικό μας είναι στο μείον 7,4%. Πώς να μην αυξηθούν έτσι τα χρέη; Πώς να μην αυξηθούν έτσι τα δάνεια;

Κλείνοντας, ο κρίσιμος παράγοντας που έχει καθορίσει την θετική πορεία της Ιρλανδίας, καθώς επίσης την αρνητική δική μας δεν είναι άλλος από τον ρυθμό ανάπτυξης λόγω του οποίου το ιρλανδικό ΑΕΠ αυξήθηκε κατά 152 δισεκατομμύρια από το 2008 έως το 2020, ενώ το ελληνικό μειώθηκε κατά 165 δισεκατομμύρια.

Στο πλαίσιο αυτό εάν το ελληνικό ΑΕΠ είχε αυξηθεί κατά 152 δισεκατομμύρια, όπως της Ιρλανδίας, θα ήταν σήμερα στα 506 δισεκατομμύρια. Οπότε, για παράδειγμα, το δημόσιο χρέος μας θα ήταν στο 78% του ΑΕΠ παρά το ύψος του, οι αμοιβές των εργαζομένων κατά πολύ υψηλότερες, τα έσοδα του δημοσίου μεγαλύτερα, με μικρότερους φορολογικούς συντελεστές, όπως συμβαίνει στην Ιρλανδία και ούτω καθεξής.

Με δεδομένο ότι η Ελλάδα είναι πλουσιότερη από την Ιρλανδία από πολλές διαφορετικές πλευρές με μεγαλύτερα ανταγωνιστικά πλεονεκτήματα σε πολλούς κλάδους θα μπορούσε ασφαλώς να τα καταφέρει πολύ καλύτερα. Ενώ υπήρχαν, υπάρχουν και θα υπάρχουν λύσεις, τις οποίες έχουμε περιγράψει πολλές φορές, ενώ αναφέρονται στο πρόγραμμά μας των πεντακοσίων σελίδων, το πρόγραμμα της Ελληνικής Λύσης.

Αυτό που δεν διαθέτει η Ελλάδα είναι μία υπερήφανη εγχώρια ελίτ, η οποία να ενδιαφέρεται πραγματικά για την ευημερία της πατρίδας της χωρίς να απομυζεί τους πολίτες, τουλάχιστον, όχι σε αυτόν το βαθμό. Κυρίως, όμως, η Ελλάδα έχει ανάγκη από μία ικανή και πατριωτική κυβέρνηση, έντιμη επίσης, που να μπορεί να διαχειρίζεται σωστά την οικονομία.

Θα κλείσουμε με τον εναρμονισμένο δείκτη τιμών καταναλωτή της EUROSTAT που εκτοξεύτηκε, κυριολεκτικά, στο 10,7% τον Μάιο, γεγονός που σημαίνει πως ο εγχώριος πληθωρισμός ή δείκτης τιμών καταναλωτή θα πλησιάσει στο 12% τον συγκεκριμένο μήνα, τον Μάιο. Το γεγονός αυτό είναι καταστροφικό για τους πολίτες, επίσης και για τους καταθέτες που θα χάσουν τεράστια ποσά, πολύ περισσότερα από τη δήμευση που φοβόντουσαν κάποτε, πολύ περισσότερα από αυτά που φοβόντουσαν στο παρελθόν.

Όσον αφορά την ενεργειακή στήριξη, που περιμένουμε από την Ευρωπαϊκή Ένωση, σημειώνοντας πως το ρωσικό πετρέλαιο κοστίζει 93 δολάρια, ενώ το Brent το αμερικάνικο 123 δολάρια, αρκούν τα λόγια της Προέδρου της Κομισιόν για να καταλάβουμε την περίεργη λογική της, όπως είπε συγκεκριμένα: «Για να σώσουμε την Ευρώπη από τον Πούτιν θα πρέπει να συνεχίσουμε να αγοράζουμε ρωσικό πετρέλαιο, επειδή, αν δεν το κάνουμε, ο Πούτιν θα το πουλήσει αλλού και θα κερδίσει περισσότερα από τις υψηλότερες τιμές. Οπότε είναι καλύτερα να αγοράζουμε ρωσικό πετρέλαιο και να μην του αφήσουμε τα κέρδη». Αυτά είπε η κ. Φον Ντερ Λάιεν, η Πρόεδρος της Κομισιόν. Αν είναι δυνατόν, με τέτοια λογική, αλήθεια, τι μπορεί να περιμένει κανείς από την Ευρωπαϊκή Ένωση; Απολύτως τίποτα. Δυστυχώς, είμαστε μόνοι μας και πρέπει να το καταλάβουμε.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο τώρα έχει η κ. Παπαδημητρίου εκ μέρους της Νέας Δημοκρατίας.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, στην πολιτική όπως άλλωστε και στην ίδια τη ζωή το αυτονόητο δεν είναι πάντα δεδομένο. Αντιθέτως τις περισσότερες φορές τα απλά και αυτονόητα είναι και τα πιο δύσκολα να γίνουν πράξη.

Η Κυβέρνηση του Κυριάκου Μητσοτάκη εδώ και τρία χρόνια με συνέπεια, πρόγραμμα, μεθοδικότητα και χωρίς τυμπανοκρουσίες κάνει πράξη μια σειρά από αυτονόητες μεταρρυθμίσεις που αποτελούν αίτημα της ίδιας της κοινωνίας, μεταρρυθμίσεις που αναμορφώσουν και εξελίσσουν τη χώρα και την καθημερινότητα των πολιτών. Το ίδιο πράττει και σήμερα υλοποιώντας την αυτονόητη απαίτηση όλων να μην αναλώνεται η Ελληνική Αστυνομία σε μια σειρά από γραφειοκρατικά πάρεργα, αλλά να είναι αποκλειστικά προσηλωμένη στην πραγματική αποστολή και στον σπουδαίο ρόλο της που δεν είναι άλλος από την προάσπιση της δημόσιας ασφάλειας, την προστασία της ζωής και της περιουσίας των πολιτών. Είναι ένα πάγιο αίτημα πρώτα απ’ όλα των ίδιων των αστυνομικών που έπρεπε να περάσουν, όμως, δεκαετίες για να γίνει πράξη, αλλά και ένα αίτημα της ελληνικής κοινωνίας που θέλει τους αστυνομικούς είκοσι τέσσερις ώρες το εικοσιτετράωρο στην υπηρεσία του πολίτη, στη μάχη για την πρόληψη και την καταστολή του εγκλήματος.

Σε αυτό ακριβώς συμβάλλει το σημερινό νομοσχέδιο του Υπουργείου Προστασίας του Πολίτη, το οποίο με σειρά διατάξεων απαλλάσσει το προσωπικό της Ελληνικής Αστυνομίας από απαρχαιωμένες διαδικασίες, που καμία σχέση δεν έχουν με τα πραγματικά του καθήκοντα.

Ειδικότερα, η πρώτη μεταρρύθμιση είναι ότι αποδεσμεύονται οι αστυνομικοί από την επικύρωση των εγγράφων και του γνησίου της υπογραφής και οι πολίτες πλέον θα μπορούν να το κάνουν εύκολα και γρήγορα μέσω του gov.gr και μέσω των ΚΕΠ.

Επίσης, ψηφιοποιούνται οι διαδικασίες επίδοσης των εγγράφων της ποινικής και πολιτικής δίκης. Η επίδοση των δικογράφων, των κλητηρίων θεσπισμάτων και κάθε άλλου εγγράφου της προδικασίας ή της διαδικασίας στο ακροατήριο θα γίνεται γρήγορα, άμεσα, ψηφιακά, μέσω της ενιαίας πύλης ή μέσω e-mail και όχι με τον παρωχημένο τρόπο της επίδοσης από αστυνομικούς.

Τα οφέλη αυτών των ρυθμίσεων πολλαπλά. Πρώτα απ’ όλα, αποδεσμεύεται σημαντικός αριθμός αστυνομικών που απασχολούνται αποκλειστικά με επιδόσεις και πληροφόρησης δικαστικών εγγράφων. Χίλιοι πεντακόσιοι περίπου αστυνομικοί αναμένεται να επιστρέψουν στη μάχη κατά του εγκλήματος.

Επίσης, επιτυγχάνεται σημαντικότατη εξοικονόμηση πόρων και δαπανών τόσο από τα έξοδα μετακίνησης των αστυνομικών όσο και από τα υλικά και από το χαρτί ακόμη. Προσωπικά έχοντας και εμπειρία αρκετών χρόνων στο χώρο των δικαστηρίων μπορώ να σας διαβεβαιώσω ότι κατασπαταλούνται τόνοι χαρτιού για τις πολυάριθμες επιδόσεις, με ό,τι αυτό συνεπάγεται και για την επιβάρυνση του φυσικού περιβάλλοντος. Μειώνουμε λοιπόν το περιβαλλοντικό αποτύπωμα περιορίζοντας τη χρήση χαρτιού και προωθούμε ακόμα περισσότερο την ηλεκτρονική δικαιοσύνη συμβάλλοντας έτσι καθοριστικά στην επιτάχυνση της απονομής της.

Και δεν θα συμφωνήσω με συναδέλφους της Αντιπολίτευσης που αποδέχονται την ηλεκτρονική επίδοση υπό την προϋπόθεση της επιβεβαίωσης ανάγνωσης. Πρώτα απ’ όλα, όπως μας ενημέρωσαν και οι ίδιοι οι φορείς κατά την ακρόασή τους, το 70% των επιδόσεων έως σήμερα γίνεται με θυροκόλληση, άρα διαδικασία άκρως επισφαλής, ιδίως δε για τον κατηγορούμενο.

Και πέραν αυτού, κύριοι συνάδελφοι, υπάρχει πάντα και η δικονομική δυνατότητα άσκησης ένδικου βοηθήματος στην περίπτωση που έχει εκχωρήσει μη νόμιμη επίδοση και κυρίως ο κατηγορούμενος μπορεί να προσβάλει το κλητήριο θέσπισμα, σε περίπτωση που δεν έχει εκχωρήσει νόμιμη επίδοση αυτού.

Όλα τα παραπάνω, αγαπητοί συνάδελφοι, κινούνται στη σφαίρα του αυτονόητου και στο ίδιο πλαίσιο θα ήθελα και εγώ να αναφερθώ στο θέμα το οποίο έγινε αντικείμενο εκτεταμένης συζήτησης στις συνεδριάσεις της επιτροπής μας, αλλά και σήμερα. Για να γίνω πιο συγκεκριμένη, το να συζητάμε με αφορμή τα πρόσφατα γεγονότα στο Αριστοτέλειο Πανεπιστήμιο εν έτει 2022 και με όσα συμβαίνουν γύρω μας στον πλανήτη για το αν θα πρέπει να κτιστεί ή όχι η βιβλιοθήκη ενός πανεπιστημίου όχι μόνο εκφεύγει από κάθε ερμηνεία του αυτονόητου, αλλά αντιδιαστέλλεται ευθέως και με την κοινή λογική.

Σε όλο τον κόσμο θα λάμβαναν χώρα διαμαρτυρίες στην περίπτωση που δεν κτίζονται σχολεία και βιβλιοθήκες και στην Ελλάδα του 21ου αιώνα συμβαίνει ακριβώς το αντίθετο: καταστροφές, φθορές δημόσιας περιουσίας, διαμαρτυρίες, αντιδράσεις από μειοψηφίες που είχαν καταλάβει για τριάντα τέσσερα χρόνια έναν δημόσιο χώρο, μία δημόσια βιβλιοθήκη, την οποία στερήθηκαν οι φοιτητές και πλήρωναν οι Έλληνες πολίτες.

Και οφείλει επιτέλους ο ΣΥΡΙΖΑ να πάρει ξεκάθαρη θέση. Είστε με τους φοιτητές και τη συντριπτική πλειοψηφία της ελληνικής κοινωνίας που θέλουν να γίνει η βιβλιοθήκη ή με τους μπαχαλάκηδες και τις βαριοπούλες; Είστε υπέρ της ασφάλειας και της τήρησης της νομιμότητας εντός των ακαδημαϊκών ιδρυμάτων ή όχι;

Κλείνοντας, κυρίες και κύριοι συνάδελφοι, θα ήθελα από το Βήμα της Βουλής να ευχαριστήσω τις γυναίκες και τους άνδρες της Ελληνικής Αστυνομίας, οι οποίοι ακούραστα και με αυταπάρνηση εργάζονται καθημερινά, για να είμαστε όλοι εμείς ασφαλείς, για την προστασία των συνόρων μας στον Έβρο, για τη σημαντική συνεισφορά τους κατά τη διάρκεια της πανδημίας, για τον καθημερινό τους αγώνα κατά του εγκλήματος.

Ευχαριστώ φυσικά και από καρδιάς και τους αστυνομικούς της ιδιαίτερης πατρίδας μου, της Πιερίας. Χάρη στην ευσυνειδησία και στον απαράμιλλο επαγγελματισμό τους, τα ποσοστά εγκληματικότητας στην ευρύτερη περιοχή παραμένουν σε χαμηλά επίπεδα, παρ’ όλο που κατά τους θερινούς μήνες επιβαρύνονται πολύ περισσότερο φόρτο εργασίας λόγω των τουριστικών ροών.

Και φυσικά να τους συγχαρώ και για το ανθρώπινο, το κοινωνικό πρόσωπό τους με πλήθος δράσεων. Εθελοντικές αιμοδοσίες, ποδοσφαιρικοί αγώνες για φιλανθρωπικούς σκοπούς, ενημερωτικές ημερίδες για την οδική ασφάλεια είναι ενδεικτικά κάποιες από αυτές οι οποίες έχουν δομήσει σχέση αμοιβαίας εμπιστοσύνης με την τοπική κοινωνία της Πιερίας.

Κύριε Υπουργέ, συγχαρητήρια για το σημερινό νομοσχέδιο που συνάδει απόλυτα με το σύγχρονο ρόλο και την αποστολή της Αστυνομίας, μία πρωτοβουλία-έκφραση της απλής λογικής, γιατί -σύμφωνα και με τον Μπρεχτ- «είναι το απλό που είναι δύσκολο να γίνει».

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Το λόγο τώρα έχει ο κ. Ξανθόπουλος εκ μέρους του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κυρία Πρόεδρε.

Εφόσον η κυρία συνάδελφος έκλεισε με Μπρεχτ, θα ανοίξω με Πιραντέλλο. «Έτσι είναι, αν έτσι νομίζετε», κυρία συνάδελφε.

Συζητάμε σήμερα ένα σχέδιο νόμου που ουσιαστικά αναφέρεται σε δύο κεφάλαια: στη διαδικασία με την οποία η Αστυνομία εμπλέκεται στις ποινικές δικογραφίες και βεβαίως σε ορισμένες διατάξεις του σωφρονιστικού συστήματος. Και είναι εντυπωσιακό όσες ώρες είμαι εδώ που ακούω τους συναδέλφους της Πλειοψηφίας να αναφέρονται μονομερώς στο πρώτο τμήμα των αστυνομικών διατάξεων, θαρρείς και το νομοθέτημα δεν έχει και την άλλη κατηγορία διατάξεων που έχουν σχέση με το Σωφρονιστικό Κώδικα.

Καταρχάς να πω για το Σωφρονιστικό Κώδικα και τις δηλώσεις του κυρίου Υπουργού ότι εμείς ως ΣΥΡΙΖΑ είχαμε ολοκληρώσει ένα σχέδιο Σωφρονιστικού Κώδικα, το οποίο το είχαμε θέσει και σε διαβούλευση.

Η Νέα Δημοκρατία με δική της απόφαση έκανε καινούργια επιτροπή, με πρόεδρο την περιώνυμη κ. Νικολάου, την τέως Γενική Γραμματέα Αντεγκληματικής Πολιτικής, μέλος της επιτροπής, κουμπάρο και συνεργάτη της, και πλην της κ. Αρχιμανδρίτου κανένας ειδικός είτε στην Εγκληματολογία είτε στη Σωφρονιστική δεν συμμετείχε σε αυτή την επιτροπή.

Ελπίζουμε, κύριε Υπουργέ, αυτό που θα φέρετε να μην είναι το πόρισμα της συγκεκριμένης επιτροπής.

Δεύτερον, μιλήσατε για το ένδικο μέσο των κρατουμένων. Το είχαμε παραδώσει εμείς ως ΣΥΡΙΖΑ. Υπάρχει πρόταση του Νομικού Συμβουλίου του Κράτους και βεβαίως το υποδεχόμαστε θετικά να το δούμε, για να τελειώσει αυτή η εκκρεμότητα.

Σε ό,τι αφορά τις ηλεκτρονικές επιδόσεις, όντως στην Εθνική Αντιπροσωπεία δεν πρέπει να κουβεντιάζουμε περί όνου σκιάς και είναι μία εκσυγχρονιστική επιλογή στην οποία συμμετέχουμε και στηρίζουμε.

Όμως, θα πρέπει να δείτε τι λέει η Επιστημονική Υπηρεσία της Βουλής, η οποία έχει πολύ σοβαρές υποδείξεις σχεδόν για κάθε ένα από τα άρθρα του νομοσχεδίου.

Στο άρθρο 1, για παράδειγμα, λέει ότι θα ήταν σκόπιμο να εξασφαλίζεται, εκτός αποστολής ηλεκτρονικού μηνύματος ταχυδρομείου, και τηλεφωνική επικοινωνία. Έχετε να μας πείτε κάτι γι’ αυτό;

Στο άρθρο 3 -διαβάζω μόνο τις καταληκτικές φράσεις του πορίσματος, για να μην καταχρώμαι του χρόνου- θα ήταν νομοτεχνικώς ορθότερο οι επιδόσεις στον κατηγορούμενο που κατοικεί στην αλλοδαπή να γίνονται και στη διεύθυνση του ηλεκτρονικού ταχυδρομείου που έχει δηλώσει.

Η γνωστοποίηση, στην περίπτωση του άρθρου 11, θα πρέπει να γίνεται στον ίδιο το διάδικο με μήνυμα στη διεύθυνση ηλεκτρονικού ταχυδρομείου.

Στο άρθρο 12, η ειδοποίηση των διαδίκων θα ήταν σκόπιμο να γίνεται και τηλεφωνικά, προκειμένου να μπορούν να ασκήσουν αποτελεσματικά το δικαίωμα ακρόασης.

Τι από όλα αυτά έχετε εντάξει στο νομοσχέδιο, για το οποίο συζητάμε σήμερα και στο οποίο έστω με νομοτεχνικές βελτιώσεις της τελευταίας στιγμής οφείλετε να το κάνετε αυτό για την πλήρη λειτουργικότητα των διατάξεων και βεβαίως γιατί αντιλαμβάνεστε ότι αυτές τις υποδείξεις της Επιστημονικής Υπηρεσίας της Βουλής πρέπει να τις υιοθετούμε;

Αναφέρθηκα στις ηλεκτρονικές επιδόσεις. Για το άρθρο 30 θα σας πω όταν θα μπω στο κομμάτι των σωφρονιστικών διατάξεων.

Εν πάση περιπτώσει, επειδή ακούω από το πρωί για τη φροντίδα, για την έννοια, για την αγωνία που επιδεικνύουμε για τους αστυνομικούς υπαλλήλους και το πόσο φόρτο τους τους απομακρύνουμε για να μπορούν να είναι αποτελεσματικοί στα καθήκοντά τους, επισημαίνω, κύριε Υπουργέ, κάτι που σας είχα αναδείξει και στην επίσκεψή μου στο Υπουργείο. Πρώτον, ότι τα υπηρεσιακά αυτοκίνητα της αστυνομίας είναι από το 2004, απόρροια των Ολυμπιακών Αγώνων, ότι έχουν τριακόσιες με τριακόσιες πενήντα χιλιάδες χιλιόμετρα, με αποτέλεσμα να μην είναι ασφαλή. Και κατά δεύτερον, ότι είναι πλέον αντιοικονομικά, διότι είναι συνεχώς τα συνεργεία και το κόστος συντήρησής τους είναι υπερβολικό. Δείτε, λοιπόν, και αυτή την πρακτική πλευρά της καθημερινότητας των αστυνομικών, εκτός από τη θεσμική, στην οποία παρεμβαίνετε σήμερα.

Σε ό,τι αφορά το κομμάτι που έχει σχέση με τη σωφρονιστική πολιτική, στο άρθρο 29 κάνετε μία δειλή διευκρίνιση ότι ουσιαστικά την αγροτική άδεια θα τη δικαιούνται αυτοί που έχουν καταδικαστεί για πλημμελήματα, χωρίς άλλες προϋποθέσεις. Και σας έχουμε πει ότι οι άνθρωποι αυτοί ουσιαστικά με τα δύο πέμπτα δικαιούνται αποφυλάκισης και, επομένως, είναι δώρον άδωρον να ζητήσουν το ευεργετικό μέτρο της έκτισης της ποινής στις αγροτικές φυλακές. Δεν το ακούτε.

Σήμερα, λοιπόν, που οι αγροτικές φυλακές έχουν πληρότητα 23,8% εσείς περιορίζετε περαιτέρω και τους καταδικασμένους για ειδική κατηγορία αδικημάτων, οι οποίοι πλέον στερούνται του δικαιώματος να πάνε στις αγροτικές φυλακές.

Ξαναλέμε ότι οι αγροτικές φυλακές είναι μία κατάκτηση του φιλελεύθερου ποινικού συστήματος και ουσιαστικά στις αγροτικές φυλακές οι κρατούμενοι περνούν τον χρόνο τους ωφέλιμα επ’ αγαθώ και της δικής τους κατάστασης, αλλά και γενικότερα της κοινωνίας.

Τέλος, σας επισημαίνουμε ότι στις αγροτικές φυλακές προτιμώνται κατάδικοι με μακρά ποινή, ακριβώς για να μπορέσουν να ενταχθούν και να παράγουν και για να γίνουν επωφελείς και για τον εαυτό τους και για το κοινωνικό σύνολο και όχι βεβαίως καταδικασμένοι πολίτες για πλημμελήματα.

Σε ό,τι αφορά το άρθρο 30, έχουμε πάλι μια εικονική πραγματικότητα από την πλευρά της Κυβέρνησης. Για το ΣΕΚ, το οποίο έμεινε ακέφαλο, ουσιαστικά δεν γίνεται κάποιος έλεγχος, κάποια λογοδοσία για το τι έχει κάνει σε όλο αυτό το διάστημα.

Θα προχωρήσω γρήγορα, για να μην καταχραστώ τον χρόνο μου.

Στο άρθρο 32, αφού έχετε κάνει ένα Υπερυπουργείο προς τιμήν της κ. Νικολάου -εννοώ τη Γενική Γραμματεία Αντεγκληματικής Πολιτικής- σήμερα έρχεστε και μιλάτε υποκριτικά για την παραμονή του φυλακτικού προσωπικού στα κέντρα κράτησης. Είχαμε ζητήσει να μας πει ο κύριος Υπουργός πόσοι υπάλληλοι των φυλακών αποσπάστηκαν ή μετατάχθηκαν, αλλά απάντηση δεν έχουμε πάρει.

Όσον αφορά το άρθρο 33, πρέπει πάρα πολύ σοβαρά να πούμε σε όλους τους τόνους ότι ουσιαστικά έχετε υποστεί μία ήττα πολιτική και ηθική από την τακτική που ακολουθήσατε τοποθετώντας τους πολιτικούς σας φίλους, τους κομματικούς εγκάθετους. Προσέφυγαν οι υπάλληλοι των φυλακών και έχουν κερδίσει τις δίκες. Είστε αναγκασμένοι να τους επανατοποθετήσετε στις θέσεις από τις οποίες τους εκδιώξατε. Και φτιάχνετε ένα θεσμικό πλαίσιο με βάση το οποίο θα έρθει αύριο ο κύριος Υπουργός και θα πει ότι «αντικαθιστώ τους παρόντες με τους εξής» και ουσιαστικά θα επαναφέρετε αυτή τη νόθα κατάσταση στις φυλακές. Δεν θα περάσει. Το καταγγέλλουμε στον ελληνικό λαό.

Τέλος, με την τροπολογία της τελευταίας στιγμής του άρθρου 6 επιδιώκετε να τακτοποιήσετε τις πληρωμές της Γενικής Γραμματείας Αντεγκληματικής Πολιτικής -τώρα κ. Νικολάου εκ νέου- προς την εταιρεία G4S, της οποίας διευθύνων σύμβουλος ήταν ο Διοικητής της ΕΥΠ, ο κ. Κοντολέων, για τη λειτουργία του συστήματος ηλεκτρονικής επιτήρησης. Η τακτοποίηση αφορά το διάστημα από 1-1-2022 μέχρι σήμερα.

Η ρύθμιση αυτή επαναλαμβάνεται. Είχε προηγηθεί σε προηγούμενο νόμο, είχε εκδοθεί τον Μάρτιο 2022 υπουργική απόφαση για την καταβολή ποσού 427.000 στην ανάδοχο εταιρεία. Είχαμε διαφωνήσει και τότε στη Βουλή. Υπάρχουν τα Πρακτικά. Θα τα καταθέσω στη Βουλή, για να ενισχύσω την επιχειρηματολογία μου.

Με νέα απόφαση του Απριλίου του 2022 ανατέθηκε εκ νέου, απευθείας, χωρίς διαγωνισμό, κατά παρέκκλιση του ν.4412 για τις δημόσιες συμβάσεις, στην ίδια εταιρεία του κ. Κοντολέοντος, το έργο της ηλεκτρονικής επιτήρησης με 60.000 ευρώ και σήμερα έχετε στήσει μια βιομηχανία και ακριβώς, δεν ακολουθείτε αυτό που υπέδειξε το Νομικό Συμβούλιο Κράτους, δηλαδή, να πάει ο άνθρωπος αυτός να κάνει μια αγωγή και να πληρωθεί.

Σήμερα, λοιπόν, επανέρχεστε στο νόθο καθεστώς των απευθείας αναθέσεων και ζητάτε να πληρωθεί το ποσό για την G4S, κατά παράβαση κάθε ηθικής.

Κύριε Υπουργέ, μην συνδυάσετε το όνομά σας με αυτή την κατάπτυστη τακτική. Δεν σας αξίζει!

Σας ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο Υφυπουργός Προστασίας του Πολίτη, κ. Οικονόμου.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κυρία Πρόεδρε, κυρίες και κύριοι Βουλευτές, η σημερινή συζήτηση στην Ολομέλεια της Εθνικής Αντιπροσωπείας σηματοδοτεί την ολοκλήρωση της επεξεργασίας ενός ακόμη σχεδίου νόμου του Υπουργείου Προστασίας του Πολίτη, το οποίο θα αποτελεί εφεξής τμήμα της εσωτερικής έννομης τάξης. Μιας ακόμη επιμελώς συγκροτημένης νομοθετικής πρωτοβουλίας, που έχει ως αντικείμενο τη ρύθμιση σειράς θεμάτων, τα οποία θα αναβαθμίσουν ποιοτικά το έργο των αστυνομικών υπηρεσιών και της Γενικής Γραμματείας Αντιεγκληματικής Πολιτικής.

Θα αποτελούσε, φυσικά, παράλειψη -αν και για συντομία του χρόνου δεν θα αναφερθώ ειδικότερα στα θέματα της αστυνομίας, δεδομένου ότι έχουν αναπτυχθεί λεπτομερώς- να μην αναφερθώ στις σημαντικές τομές που επιφέρουν τα άρθρα που περιλαμβάνονται στο υπό συζήτηση σχέδιο νόμου, αναφορικά με σειρά διαδικασιών, που αποτελούσαν επί δεκαετίες αντικείμενο καθημερινής ενασχόλησης για χιλιάδες αστυνομικούς, στο πλαίσιο εκτέλεσης της υπηρεσίας τους.

Αξιοποιώντας αποτελεσματικά τις νέες τεχνολογίες, προβαίνουμε στον αναγκαίο εκσυγχρονισμό προς όφελος του πολίτη, που εφεξής θα μπορεί να απολαμβάνει ευκολότερα, ταχύτερα, υψηλότερου επιπέδου υπηρεσίες, ενώ ταυτόχρονα ικανοποιείται και ένα πάγιο αίτημα των στελεχών της Ελληνικής Αστυνομίας, για την σταδιακή αποδέσμευσή τους από καθημερινές διαδικασίες που δεν σχετίζονται με την κύρια αποστολή τους.

(Στο σημείο αυτό, την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Θα σταθώ, όμως, στη σημερινή μου τοποθέτηση ιδιαίτερα στα ζητήματα Γενικής Γραμματείας Αντεγκληματικής Πολιτικής, διότι παρατήρησα ότι αποτέλεσαν το αντικείμενο μιας αναίτιας κριτικής από πλευράς των κομμάτων της Αντιπολίτευσης και ταυτόχρονα μιας απόπειρας συσκότισης ή παραπληροφόρησης όσων μας παρακολουθούν περί των πραγματικών κυβερνητικών προθέσεων στα ζητήματα αυτά.

Θα είμαι, λοιπόν, σύντομος και συγκεκριμένος, ξεκινώντας από το άρθρο 30 για το Σώμα Ελέγχου και Επιθεώρησης των Καταστημάτων Κράτησης. Οι επισημάνσεις που διατυπώθηκαν, κατά την επεξεργασία του υπό συζήτηση σχεδίου νόμου, αφορούσαν τα μέχρι τώρα αποτελέσματα των εργασιών του Σώματος, όχι το περιεχόμενο και γενικότερα το πνεύμα του συγκεκριμένου άρθρου. Ζητήθηκε περισσότερη πληροφόρηση και θέλω να τονίσω ότι ακριβώς αυτό θεραπεύει η συγκεκριμένη διάταξη. Στοχεύει στην ενίσχυση της κοινοβουλευτικής εποπτείας του έργου του Σώματος Ελέγχου και Επιθεώρησης Καταστημάτων Κράτησης από την αρμόδια Επιτροπή Θεσμών και Διαφάνειας της Βουλής των Ελλήνων.

Ειδικότερα, προβλέπεται ρητή δέσμευση υποβολής ετήσιας έκθεσης απολογισμού του έργου του σώματος, σχετικά με τη λειτουργία των καταστημάτων κράτησης, αλλά και προτάσεις που σχετίζονται με τη βελτίωση και αναβάθμιση της οργάνωσης και λειτουργίας τους.

Η έκθεση αυτή θα υποβάλλεται στον Υπουργό Προστασίας του Πολίτη, ο οποίος εφεξής αναλαμβάνει τη ρητή εκ του νόμου δέσμευση να τη διαβιβάζει εντός των πρώτων εξήντα ημερών κάθε έτους, στην αρμόδια Μόνιμη Επιτροπή της Βουλής, προς τον σκοπό ενίσχυσης του ρόλου της κοινοβουλευτικής εποπτείας της διαφάνειας και συνολικότερα του ελέγχου από τα μέλη αυτής, σύμφωνα πάντοτε με τις αντίστοιχες προβλέψεις του Κανονισμού της Βουλής.

Ακόμη, επέρχονται λειτουργικές βελτιώσεις, αναφορικά με τον ρόλο του αναπληρωτή προϊσταμένου του εν λόγω Σώματος, στο πλαίσιο μιας συνολικότερης λειτουργικής αναδιάταξης του Σώματος Ελέγχου και Επιθεώρησης Καταστημάτων Κράτησης.

Το άρθρο 31, το οποίο οφείλω να υπογραμμίσω ότι δεν έτυχε κανενός θετικού σχολίου από πλευράς Βουλευτών της Αντιπολίτευσης, συνιστά ικανοποίηση ενός χρόνιου δίκαιου αιτήματος των υπαλλήλων εξωτερικής φρούρησης, οι οποίοι εφεξής θα δύνανται να ανανεώνουν, με δαπάνη της υπηρεσίας όπου υπηρετούν, τις επαγγελματικές άδειες οδήγησης που διατηρούν και οι οποίες αποτελούν απαραίτητο στοιχείο για την αποτελεσματική εκτέλεση των καθηκόντων τους και την εύρυθμη λειτουργία των καταστημάτων κράτησης της χώρας.

Κατ’ αυτόν τον τρόπο η σημερινή Κυβέρνηση στοχεύει να απαλλάξει όσους υπαλλήλους εξωτερικής φρούρησης είναι κάτοχοι επαγγελματικής άδειας οδήγησης, από μία σεβαστή δαπάνη που καλούνταν περιοδικά να πραγματοποιήσουν και η οποία ανέρχεται στο διόλου ευκαταφρόνητο ποσό των 180 ευρώ, κάθε φορά.

Κυρίες και κύριοι, άκουσα ακόμη με ιδιαίτερο ενδιαφέρον τα σχόλια των Βουλευτών των κομμάτων της Αντιπολίτευσης, σχετικά με τη ρύθμιση που προωθεί η Κυβέρνηση για τις μετατάξεις, αποσπάσεις υπαλλήλων των καταστημάτων κράτησης και ειδικότερα τις αιτιάσεις τους γύρω από μετακινήσεις προς την κεντρική υπηρεσία της Γενικής Γραμματείας Αντεγκληματικής Πολιτικής.

Φοβάμαι ότι το σκεπτικό και ειδικότερες προβλέψεις αυτής της διάταξης δεν έτυχαν της αναγκαίας προσοχής, παρά το γεγονός ότι έχω τη βαθιά πεποίθηση ότι η χρόνια υποστελέχωση που παρατηρείται στις δομές σωφρονισμού της χώρας μας συνιστά ζήτημα που απασχολεί ή τουλάχιστον θα έπρεπε να μας απασχολεί όλους.

Παρά τις εργώδεις προσπάθειες της σημερινής Κυβέρνησης για την επανεκκίνηση και ολοκλήρωση της προκήρυξης 6Κ/2018, αλλά και τη δημοσίευση σειράς νέων προκηρύξεων: 4Κ/2021, 9K/2021 για την εξασφάλιση του αναγκαίου προσωπικού, οι επιπτώσεις της χρόνιας υποστελέχωσης των δομών σωφρονισμού απαιτούν γενναίες πρωτοβουλίες, εδώ και τώρα.

Έχοντας, λοιπόν, αξιολογήσει σε βάθος τις επιπτώσεις που συνεπάγεται η απώλεια μέσω μετάταξης ή απόσπασης υπαλλήλων των καταστημάτων κράτησης προς άλλες υπηρεσίες και γενικότερα φορείς του δημοσίου, υψώνουμε ανάχωμα με σκοπό τη διαφύλαξη της κρίσιμης, πλέον, μάζας υπαλλήλων που παραμένουν και εργάζονται στα καταστήματα κράτησης της χώρας.

Εφεξής, λοιπόν, κατά παρέκκλιση κάθε γενικής ή ειδικής διάταξης, η όποια απόσπαση ή μετάταξη υπαλλήλων καταστημάτων κράτησης -των περιπτώσεων που προανέφερα- θα απαιτεί τη σύμφωνη γνώμη του Υπουργού Προστασίας του Πολίτη, ως καθ’ ύλην αρμόδιο να γνωρίζει, πέραν και πάνω απ’ όλους, τον ρόλο και τις ανάγκες που εξυπηρετεί έκαστος ή εκάστη υπάλληλος στη δομή σωφρονισμού στην οποία υπηρετεί.

Κατ’ αυτόν τον τρόπο τίθεται ένας μηχανισμός ελέγχου που θα αξιολογεί τη δυνατότητα ή μη υλοποίηση της κάθε απόσπασης ή μετάταξης, αποτρέποντας τη σταδιακή ή μαζική απομάκρυνση υπαλλήλων με πολύτιμη εμπειρία και γνώσεις για τα καταστήματα κράτησης και συνολικότερα τις υπηρεσίες της Γενικής Γραμματείας Αντεγκληματικής Πολιτικής.

Θα ήθελα τώρα να σταθώ στο σημείο αυτό στο άρθρο 33 για την κατ’ εξαίρεση τοποθέτηση προϊσταμένων σε θέσεις ευθύνης των καταστημάτων κράτησης, η οποία συγκέντρωσε την προσοχή αρκετών Βουλευτών των κομμάτων της Αντιπολίτευσης.

Θα ήθελα να ξεκαθαρίσω τα εξής: Κατ’ αρχάς η συγκεκριμένη διάταξη έχει χαρακτήρα μεταβατικό, ο οποίος υπαγορεύεται όχι από κάποια πολιτική σκοπιμότητα, όπως ορισμένοι ισχυρίζονται, αλλά αντίθετα από ορισμένα αντικειμενικά δεδομένα, τα οποία θα αναπτύξω στη συνέχεια.

Το 2018 η Γενική Γραμματεία Αντεγκληματικής Πολιτικής αποτελούσε αναπόσπαστο τμήμα του Υπουργείου Δικαιοσύνης, ο οργανισμός του οποίου περιλάμβανε ειδικότερες διατάξεις που αφορούσαν την κεντρική υπηρεσία και τα καταστήματα κράτησης.

Ωστόσο, με τις με αριθμό πρωτοκόλλου 44912 και 44913 της 9ης Ιουλίου 2018 αποφάσεις του τότε Γενικού Γραμματέα Αντεγκληματικής Πολιτικής, τοποθετήθηκαν προϊστάμενοι διευθύνσεων και προϊστάμενοι τμημάτων στα καταστήματα κράτησης της χώρας, μέχρι να πραγματοποιηθεί η επιλογή προϊσταμένων, σύμφωνα με την τότε ισχύουσα νομοθεσία. Και ενώ συνέτρεχαν όλες οι προϋποθέσεις: Ύπαρξη οργανισμού, καθορισμός θέσεων ευθύνης κλπ., κάτι τέτοιο δεν πραγματοποιήθηκε ποτέ. Δεν υπήρξε, δηλαδή, η επιλογή των προϊσταμένων από τα αρμόδια υπηρεσιακά συμβούλια.

Το 2020, η Γενική Γραμματεία Αντεγκληματικής Πολιτικής υπαγόμενη πλέον στο Υπουργείο Προστασίας του Πολίτη, δεν διέθετε ακόμη νέο οργανισμό, σύμφωνα με τη νέα δομή της. Έχοντας, λοιπόν, συνεργαστεί ήδη επί έναν χρόνο, έχοντας αποκτήσει ιδία γνώση και άρα αξιολογήσει το επίπεδο ικανοτήτων και συνολικότερα αποτελεσματικότητάς των, των τοποθετηθέντων προϊσταμένων στα καταστήματα κράτησης, ήδη από το 2018, η Γενική Γραμματέας Αντεγκληματικής Πολιτικής προέβη στην έκδοση των με αριθμό πρωτοκόλλου 3901 και 3902 από 11 Ιουνίου 2020 αποφάσεων, συνέπεια των οποίων ήταν οι επανατοποθετήσεις προϊσταμένων σε αυτά, λόγω εξαιρετικά επειγουσών, τότε, αναγκών, σχετικών με την ομαλή και εύρυθμη λειτουργία τους, την ασφάλειά τους και την ασφάλεια προσωπικού και κρατουμένων και μέχρι να γίνουν κρίσεις προϊσταμένων, σύμφωνα με τις διατάξεις του υπαλληλικού κώδικα. Επρόκειτο για αλλαγές σε δεκαεννιά προϊσταμένους - διευθυντές καταστημάτων κράτησης και στην παραμονή δεκατεσσάρων, ενώ ισάριθμες ήταν και οι αλλαγές προϊσταμένων φύλαξης των δομών αυτών.

Θέλω λοιπόν να πληροφορήσω το Σώμα ότι κατά την παρούσα χρονική περίοδο βρίσκεται στο στάδιο επεξεργασίας και τελικής διαμόρφωσης ο νέος οργανισμός της Γενικής Γραμματείας Αντεγκληματικής Πολιτικής και συνακόλουθα ο καθορισμός των νέων θέσεων ευθύνης, γεγονός που αποτελεί αναγκαία προϋπόθεση για τη διαδικασία επιλογής προϊσταμένων κατ’ εφαρμογήν των προβλέψεων της κείμενης νομοθεσίας. Συνεπώς η πρόθεση της Κυβέρνησης είναι ξεκάθαρη. Μόλις υιοθετηθεί το συντομότερο ο νέος οργανισμός της Γενικής Γραμματείας Αντεγκληματικής Πολιτικής, θα ακολουθηθεί η προβλεπόμενη από την κείμενη νομοθεσία διαδικασία επιλογής προϊσταμένων.

Επίσης, θα ήθελα να κάνω μία αναφορά στο άρθρο 29 που αφορά τη μεταγωγή καταδίκων κρατουμένων στα Αγροτικά Καταστήματα Κράτησης και στην Κεντρική Αποθήκη Υλικού Φυλακών, καθώς έχει ιδιαίτερη σημασία στο πλαίσιο της συζήτησης του σχεδίου νόμου. Ακούστηκαν αρκετές απόψεις κατά τη διάρκεια επεξεργασίας του από την αρμόδια επιτροπή. Διατυπώθηκαν ενστάσεις και προβληματισμοί που κινήθηκαν στο πλαίσιο του γόνιμου διαλόγου και της ανταλλαγής απόψεων μεταξύ μας. Η συλλογιστική πίσω από τη συγκεκριμένη διάταξη εδράζεται στους εξής άξονες, πρώτον, σταδιακή αποκλιμάκωση της υπερπλήρωσης που παρατηρείται στα κλειστά καταστήματα κράτησης της χώρας. Ταυτόχρονα, αναβάθμιση της λειτουργίας των αγροτικών δομών σωφρονισμού μέσα από την αύξηση του δυναμικού των κρατουμένων που θα εκτίουν την ποινή τους εκεί.

Σήμερα οι πλεονάζοντες κρατούμενοι επί συνόλου δέκα χιλιάδων εκατόν εβδομήντα πέντε θέσεων κράτησης είναι πεντακόσιοι σαράντα δύο. Συνεπώς με την υιοθέτηση του εν λόγω σχεδίου νόμου θα καταστεί εφικτή η μεταγωγή ικανού αριθμού κρατουμένων ήπιας εγκληματικότητας στα αγροτικά καταστήματα κράτησης, αποκλιμακώνοντας τον πληθυσμό από τα κλειστά σωφρονιστικά καταστήματα, στοιχείο που αποτελεί και πάγια σύσταση της CPΤ του Συμβουλίου της Ευρώπης. Δεύτερον, βελτίωση των συνθηκών διαβίωσης των κρατουμένων στα καταστήματα κλειστού τύπου της επικράτειας. Τρίτον, ανάπτυξη δεξιοτήτων και ανάπτυξη γνώσεων από τους κρατούμενους των αγροτικών καταστημάτων κράτησης και της κεντρικής αποθήκης υλικού Φυλακών που θα συμβάλει στην ομαλή κοινωνική και επαγγελματική επανένταξή τους.

Το αξιοσημείωτο της ρύθμισης αυτής είναι ότι άτομα ικανά για εργασία, καταδικασθέντα σε ποινή φυλάκισης, τα οποία διαθέτουν το προαναφερθέν προφίλ, θα μπορούν, εάν το επιθυμούν, εφεξής και χωρίς προϋπόθεση χορήγησης τακτικής άδειας να αιτηθούν τη μεταγωγή και την έκτιση του υπολοίπου της ποινής τους σε αυτές τις δομές σωφρονισμού. Αυξάνεται κατ’ αυτόν τον τρόπο ο αριθμός των κρατουμένων που θα απολαμβάνουν, εκτός από ευεργετικό τρόπο υπολογισμού έκτισης της ποινής τους, και επιπλέον κίνητρα όπως στοιχειώδεις οικονομικές απολαβές, μεροκάματα για την εργασία τους στα εν λόγω καταστήματα κράτησης, αλλά και τη δυνατότητα απόκτησης γνώσεων, δεξιοτήτων και επαγγελματικής εμπειρίας που θα τους φανούν χρήσιμα στη μετέπειτα επανένταξή τους στην κοινωνία.

Θα ήθελα ωστόσο να υπογραμμίσω ότι αυτή η νομοθετική πρωτοβουλία, όπως αποτυπώνεται μέσα από το συγκεκριμένο άρθρο, συνιστά τμήμα μιας συνολικότερης αναβάθμισης και εκσυγχρονισμού της λειτουργίας των αγροτικών καταστημάτων κράτησης και της κεντρικής αποθήκης υλικού φυλακών που σκοπεύει να υλοποιήσει η Κυβέρνηση, η οποία θα κορυφωθεί μέσα από σχετικές πρωτοβουλίες που αποτυπώνονται στο προσχέδιο τροποποίησης του Σωφρονιστικού Κώδικα που έχουμε επεξεργαστεί.

Σε κάθε περίπτωση, το εν λόγω άρθρο θα πρέπει να γίνει αντιληπτό ότι στόχο έχει στη διεύρυνση και όχι στη συρρίκνωση του αριθμού των κρατουμένων που θα δικαιούνται να αιτηθούν να εκτίσουν με αυτόν τον ευεργετικό για αυτούς τρόπο την ποινή τους. Επίσης, εδώ θα ήθελα να γίνει αντιληπτό ότι δεν σχετίζεται αυτό με ελάχιστο χρόνο έκτισης ποινής προκειμένου να διαμορφωθούν οι προϋποθέσεις για να αιτηθούν την υφ’ όρων απόλυση.

Κατά συνέπεια, ένας κρατούμενος που έχει καταδικαστεί σε φυλάκιση και επιθυμεί να εργαστεί θα έχει κάθε λόγο να αιτηθεί, χωρίς προαπαιτούμενο να του έχει χορηγηθεί έστω και μία φορά άδεια, προκειμένου να πάει στις αγροτικές φυλακές, όπου μεταξύ των άλλων μετράται, όπως είναι γνωστό, και ο χρόνος διπλός, άρα συμπληρώνει και τις προϋποθέσεις για να αιτηθεί την υφ’ όρων απόλυση πολύ πιο γρήγορα απ’ ό,τι υπό άλλες προϋποθέσεις.

Τέλος, θα ήθελα να αναφερθώ και στο περιεχόμενο της μιας εκ των τροπολογιών που κατατέθηκαν. Με τις προτεινόμενες διατάξεις ρυθμίζεται μία σειρά εκκρεμοτήτων που διαπιστώθηκαν ως απόρροια της μεταφοράς της Γενικής Γραμματείας Αντεγκληματικής Πολιτικής από το Υπουργείο Δικαιοσύνης στο Υπουργείο Προστασίας του Πολίτη. Αφορούν κατ’ αρχάς τη δυνατότητα συγκρότησης της επιτροπής εποπτείας και παρακολούθησης της λειτουργίας του συστήματος ηλεκτρονικής επιτήρησης υποδίκων, καταδίκων και κρατουμένων σε άδεια από ήδη υπάρχοντα στελέχη της Γενικής Γραμματείας Πολιτικής Προστασίας, καθότι εκκρεμεί ακόμη η επάνδρωση των τεχνικών υπηρεσιών της. Ξεπερνάμε κατ’ αυτόν τον τρόπο ένα ακόμη εμπόδιο, διασφαλίζοντας την αδιάλειπτη λειτουργία του συγκεκριμένου πολύ σημαντικού θεσμού, ενώ ταυτόχρονα εργαζόμαστε εντατικά στην κατεύθυνση προκήρυξης νέου διεθνούς διαγωνισμού για την ανάδειξη αναδόχου που εκτιμάται ότι θα υλοποιηθεί εντός των προσεχών μηνών.

Παράλληλα, προβαίνουμε στην ενταλματοποίηση, εκκαθάριση και εξόφληση δαπανών για υπηρεσίες ηλεκτρονικής επιτήρησης που έχουν ήδη παρασχεθεί από την εταιρεία ανάδοχο, η οποία εξάλλου είναι η μοναδική που διαθέτει στην Ελλάδα την εν λόγω τεχνογνωσία και τεχνολογία και έχουν ήδη κοστολογηθεί. Το εν λόγω ποσό 96.900 ευρώ έχει προϋπολογιστεί και θα αποζημιωθεί σε βάρος των υφιστάμενων εγκεκριμένων πιστώσεων του προϋπολογισμού της Γενικής Γραμματείας Αντεγκληματικής Πολιτικής.

Στόχος όλων αυτών των ενεργειών είναι η αδιάλειπτη λειτουργία του συγκεκριμένου θεσμού για το χρονικό διάστημα από 1-1-2022 έως την έναρξη ισχύος του παρόντος, καθότι η ισχύς της σύμβασης που διέπει τη λειτουργία του θεσμού έχει λήξει από τον Νοέμβριο του 2019. Η σπουδαιότητα της εν λόγω τροπολογίας έγκειται στο γεγονός ότι η συνέχιση του έργου της πιλοτικής εφαρμογής του συστήματος της ηλεκτρονικής επιτήρησης, αλλά και η επέκταση εφαρμογής του σε συνεργασία με το Υπουργείο Δικαιοσύνης θα συμβάλλουν αποφασιστικά στην περαιτέρω υλοποίηση της χαραχθείσας αντεγκληματικής πολιτικής της Κυβέρνησης που στόχο έχει τον ουσιαστικό σωφρονισμό και την κοινωνική επανένταξη πολιτών που έχουν εκδηλώσει παραβατική και αξιόποινη συμπεριφορά, με απόλυτο σεβασμό των θεμελιωδών δικαιωμάτων του ανθρώπου.

Αποτελεί συμμόρφωση σε ισχυρή σύσταση που κατά καιρούς λαμβάνει η χώρα μας από την ευρωπαϊκή επιτροπή για την πρόληψη των βασανιστηρίων και της απάνθρωπης ή ταπεινωτικής μεταχείρισης ή τιμωρίας CPT του Συμβουλίου της Ευρώπης. Ταυτόχρονα, θα συμβάλει στη σταδιακή ασφαλή απομείωση του αριθμού εγκλείστων στα καταστήματα κράτησης της επικράτειας, όπου παρατηρείται το φαινόμενο του υπερπληθυσμού στη συντριπτική πλειοψηφία αυτών.

Κύριε Πρόεδρε, κυρίες και κύριοι Βουλευτές, ολοκληρώνω την παρέμβασή μου με ορισμένες γενικότερες επισημάνσεις. Η Κυβέρνηση και ειδικότερα το Υπουργείο Προστασίας του Πολίτη κινούνται στις βάσεις ενός ολοκληρωμένου στρατηγικού σχεδίου αντεγκληματικής και σωφρονιστικής πολιτικής. Θεραπεύουμε δομικές παραλείψεις δεκαετιών και δεν διστάζουμε να προβούμε σε ουσιαστικές τομές με αποκλειστικό γνώμονα το ανθρωποκεντρικό πρόσημο. Μέσα από την καθημερινή προσπάθειά μας ασκούμε ουσιαστική και όχι διαπιστωτική διακυβέρνηση. Υιοθετούμε μία σύγχρονη, σύμφωνα με τα διεθνή πρότυπα και τις καλές πρακτικές, θεώρηση των ζητημάτων σωφρονισμού και αφήνουμε οριστικά πίσω μας μία επιπόλαιη θεώρηση που, όπως αποδείχτηκε, λειτούργησε κατά το παρελθόν ως πολλαπλασιαστής των αβεβαιοτήτων και της ανασφάλειας των πολιτών.

Ο χώρος της σωφρονιστικής πολιτικής έχει ανάγκη συγκλίσεων και όχι την προσπάθεια ορισμένων να επιχειρούν να αποσπάσουν τη δικαίωση των αποδεδειγμένα αποτυχημένων πολιτικών τους. Στην προσπάθεια αυτή ας είμαστε όλοι περισσότερο συμμετοχικοί, ας ομονοήσουμε στα ουσιώδη και ας αφήσουμε πίσω μας τον ακραίο διχαστικό πολιτικό λόγο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Kαι εμείς ευχαριστούμε, κύριε Υπουργέ.

Τον λόγο τώρα έχει ο Υπουργός, o κ. Θεοδωρικάκος, προκειμένου να καταθέσει τις νομοτεχνικές βελτιώσεις.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ, κύριε Πρόεδρε.

Εξαιρετικά σύντομα θέλω να πω τα εξής. Καταθέτουμε νομοθετικές βελτιώσεις. Δεν είναι τίποτε καινούργιο. Είναι όσα έχουμε συζητήσει στην επιτροπή και σήμερα στην Ολομέλεια. Τελείως ενδεικτικά αναφέρω ότι στην αρχή φεύγει από τον τίτλο του σχεδίου νόμου η λέξη «Υπουργείου Προστασίας του Πολίτη», γιατί αναφέρεται αμέσως μετά, στο θέμα του ίδιου του νομοσχεδίου και είναι σαφές και καθαρό.

Επίσης, εξηγήσαμε νωρίτερα ότι στη ρύθμιση για τα παιδιά των αστυνομικών που έχουν χάσει τη ζωή τους και έχουν υιοθετηθεί από τη Βουλή, προσθέτουμε αντίστοιχα τις λέξεις «και των φυλάκων των καταστημάτων κράτησης». Επίσης, τελείως ενδεικτικά αναφέρω τη ρύθμιση που είπαμε στην Επιτροπή σε σχέση με το πώς γίνεται η μεταγωγή για τις αγροτικές φυλακές. Νομίζω ότι μπορείτε να τα δείτε όλα. Δεν πιστεύω ότι υπάρχει κάτι ιδιαίτερο. Τα καταθέτω για τα Πρακτικά για να δοθούν στους εκπροσώπους των κομμάτων και σε όλους τους συναδέλφους.

(Στο σημείο αυτό ο Υπουργός Προστασίας του Πολίτη κ. Παναγιώτης Θεοδωρικάκος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.247-248)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να φωτοτυπηθούν και να διανεμηθούν στους συναδέλφους.

Τον λόγο τώρα έχει ο Βουλευτής της Νέας Δημοκρατίας κ. Κωνσταντίνος Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση του σημερινού νομοσχεδίου, μου δίνει προσωπικά μια διπλή ικανοποίηση. Πρώτα από όλα, γιατί το 2019 ως νέος τότε Βουλευτής είχα θέσει στους αρμόδιους Υπουργούς το πρόβλημα της γραφειοκρατικής εμπλοκής της Ελληνικής Αστυνομίας σε διαδικασίες άσχετες ουσιαστικά με το σοβαρό καθήκον της αστυνόμευσης και είναι ένα πρόβλημα που σήμερα επιτέλους βρίσκει την οριστική του λύση. Ταυτόχρονα, όμως, ολοκληρώνεται και η ψηφιακή μεταρρύθμιση της ποινικής και πολιτικής δικαιοσύνης σε ό,τι αφορά την επικοινωνία των δικαστικών και εισαγγελικών αρχών με μάρτυρες και διαδίκους.

Ήταν μια πορεία ριζικών αλλαγών που επιτάχυνε το 2020 το Υπουργείο Ψηφιακής Διακυβέρνησης λόγω του κορωνοϊού, η οποία όμως είχε ήδη ξεκινήσει με την ψηφιοποίηση της διοικητικής δικαιοσύνης. Την ίδια πορεία συνέχισε επιτυχημένα το Υπουργείο Δικαιοσύνης και για τα πολιτικά δικαστήρια.

Στόχος της Κυβέρνησης ήταν και είναι να έχουν όλοι οι διάδικοι εύκολη και γρήγορη πρόσβαση σε αποφάσεις, αλλά και να μπορούν να καταθέτουν ηλεκτρονικά δικόγραφα, όπως αγωγές με προηγμένη ψηφιακή υπογραφή. Πρόκειται για μια καινοτομία, θα τολμούσα να πω, επαναστατική, μια αλλαγή παραδείγματος που έχει ήδη οδηγήσει στην εξοικονόμηση δεκάδων χιλιάδων εργατοωρών για τους δικηγόρους, στη μείωση της γραφειοκρατίας για τους δικαστικούς υπαλλήλους, στη γρήγορη εξυπηρέτηση των διαδίκων και τελικά στην καλύτερη και ταχύτερη απονομή της δικαιοσύνης. Λιγότερα χαρτιά, πιο εύκολη αρχειοθέτηση, διακίνηση λιγότερο έγχαρτων φακέλων και φυσικά μείωση του περιβαλλοντικού αποτυπώματος με την αποφυγή άσκοπων ενεργειών, από την εκτύπωση, τη φωτοτύπηση ολόκληρων δικογραφιών μέχρι τη μετάβαση στα δικαστήρια, απλά για να καταθέσει κάποιος ένα έγγραφο ή για να παραλάβει μια απόφαση.

Σήμερα η πορεία αυτή ολοκληρώνεται με την απλοποίηση διαδικασιών και της ποινικής δικαιοσύνης, πολλές από τις οποίες για χρόνια ταλαιπωρούσαν το αστυνομικό προσωπικό εμπλέκοντάς το σε αλλότρια καθήκοντα. Τέτοιες διαδικασίες, τις οποίες περιλαμβάνει σήμερα το νομοσχέδιο, είναι η επίδοση κλήσεων στους μάρτυρες, η αποστολή των εισαγγελικών προτάσεων, η περάτωση της κύριας ανάκρισης και κυρίως η ενημέρωση των διαδίκων για την έκδοση διατάξεων, βουλευμάτων και αποφάσεων που τους αφορούν.

Στόχος της Νέας Δημοκρατίας δεν είναι μόνο η επιτάχυνση της απονομής δικαιοσύνης αλλά και η αποδέσμευση σημαντικού αριθμού, πάνω από χίλιους πεντακόσιους αστυνομικούς, προκειμένου να μπορούν να επιτελούν απερίσπαστοι τη βασική αποστολή τους, που είναι η προστασία της ασφάλειας και της περιουσίας του κάθε πολίτη.

Και στην ίδια κατεύθυνση είναι εξίσου σημαντική η αποφόρτιση του αστυνομικού προσωπικού από διοικητικές εργασίες, όπως η θεώρηση του γνησίου της υπογραφής και η επικύρωση φωτοαντιγράφων, καθώς πλέον υπάρχουν πολλές διαφορετικές υπηρεσίες της δημόσιας διοίκησης που μπορούν ακόμα και ηλεκτρονικά να κάνουν το ίδιο ακριβώς πράγμα.

Επομένως αφήνουμε πίσω μας οριστικά αυτή την εικόνα του αστυνομικού κούριερ ή σφραγιδοφύλακα, η οποία -κακά τα ψέματα!- όχι μόνο επιβάρυνε χωρίς λόγο τους ενστόλους, αλλά και ήταν ένα εξόχως αντιπαραγωγικό πάρεργο. Άλλωστε η γενικευμένη χρήση ψηφιακών εργαλείων από τη δικαιοσύνη, θεωρώ ότι θα συμβάλει καθοριστικά στην απελευθέρωση ανθρώπινου δυναμικού και μέσα στα ίδια τα δικαστήρια, προκειμένου οι δικαστικοί υπάλληλοι και επιμελητές να αξιοποιηθούν στην επιτάχυνση του έργου της απονομής δικαιοσύνης, που είναι στο τέλος- τέλος και το μεγάλο ζητούμενο αυτής της διαδικασίας.

Κύριε Υπουργέ, σημειώνω ως εξαιρετικά θετική τη συμπερίληψη του e-mail ως στοιχείου επικοινωνίας, το οποίο θα δηλώνουν οι μάρτυρες και οι διάδικοι, όπως την αξιοποίηση του gov.gr για τις ηλεκτρονικές κοινοποιήσεις δικαστικών εγγράφων σε όλους τους εμπλεκόμενους.

Και θα ήθελα εδώ να προτείνω τη διασύνδεση του δικαστηριακού αυτού συστήματος με το Εθνικό Μητρώο Επικοινωνίας Πολιτών, που περιέχει πολλές σχετικές πληροφορίες. Και πιστεύω ότι θα ήταν εξαιρετικά χρήσιμο, γιατί διευκολύνει όχι μόνο την ηλεκτρονική επικοινωνία, αλλά και την αποστολή υπενθυμίσεων με sms στους διαδίκους που θα αφορούν και την εξέλιξη των υποθέσεών τους.

Θα ήθελα σε αυτό το σημείο, κύριε Πρόεδρε, να σταθώ σε άλλες δύο προβλέψεις του παρόντος νομοσχεδίου, εξαιρετικά σημαντικές, κατά τη γνώμη μου. Η πρώτη είναι το άρθρο 28 για τα καθήκοντα της ομάδας προστασίας πανεπιστημιακών ιδρυμάτων.

Με αφορμή τα προχθεσινά έκτροπα στη Θεσσαλονίκη, ο ΣΥΡΙΖΑ βρήκε δυστυχώς πάλι την ευκαιρία, κύριοι συνάδελφοι, να ταυτιστεί με τους δήθεν φοιτητές που τα ξανασπάνε στο Αριστοτέλειο και να αποκηρύξει την κάθε είδους αστυνομία, πανεπιστημιακή ή μη. Και μάλιστα ο κ. Τσίπρας έσπευσε να μας προειδοποιήσει κάτι, με το εξόχως παράξενο ιδιόλεκτό του. Μας είπε ότι κινδυνεύει με κατάρρευση η Νέα Δημοκρατία και γι’ αυτό επιστράτευσε τον αυταρχισμό στο Βιολογικό της Θεσσαλονίκης.

Σύμφωνα, λοιπόν, με το κόμμα της Αξιωματικής Αντιπολίτευσης, η δημιουργία μιας βιβλιοθήκης σε ένα πανεπιστημιακό τμήμα είναι επικίνδυνος αυταρχισμός. Ας μη φοβάται όμως ο κ. Τσίπρας και οι συν αυτώ. Δεν κινδυνεύουν καθόλου οι πραγματικοί φοιτητές, γιατί κανένας δεν πρόκειται να υποχρεώσει κάποιον άλλο να πάει στο πανεπιστήμιο και να διαβάσει βιβλία, αν δεν το θέλει. Πολύ περισσότερο δεν υποχρεώνουμε τα μέλη του ΣΥΡΙΖΑ. Οπότε ας μην ανησυχούν και τόσο πολύ για τη δημιουργία βιβλιοθηκών.

Τώρα, σε σχέση με την κατάρρευση της Νέας Δημοκρατίας, για την οποία μας προειδοποίησε ο κ. Τσίπρας, χαίρομαι που έχουν έγνοια να μην πέσουν τα ποσοστά της Νέας Δημοκρατίας! Να πούμε ένα μεγάλο «ευχαριστώ» στο κόμμα της Αξιωματικής Αντιπολίτευσης που πρόσφατα τον επανεξέλεξε Αρχηγό!

Κύριε Πρόεδρε, η δεύτερη διάταξη, στην οποία θα ήθελα να σταθώ, αφορά την υπουργική τροπολογία για την πληρωμή της εταιρείας, η οποία συνέχισε το έργο της ηλεκτρονικής επιτήρησης καταδίκων το πρώτο πεντάμηνο του 2022. Θυμίζω εδώ ότι και τον περασμένο Δεκέμβριο ψηφίσαμε παρόμοια ρύθμιση, προκειμένου να τακτοποιηθεί αντίστοιχη περσινή οφειλή για το περίφημο βραχιολάκι, την οποία κατήγγειλε επίσης ο ΣΥΡΙΖΑ βγαίνοντας στα κάθε λογής παράθυρα με απίθανες θεωρίες.

Σήμερα, λοιπόν, συνειδητοποιούμε ότι στην πραγματικότητα ο ΣΥΡΙΖΑ απλά ήθελε τη διακοπή της ηλεκτρονικής επιτήρησης των καταδίκων και γιατί το ανέδειξε τον περασμένο Μάρτιο η υπόθεση Δημάκη, ενός αγωνιστή σύμφωνα με τον ΣΥΡΙΖΑ που βασανίζεται από το κράτος και γι’ αυτό τον λόγο έκοψε το βραχιολάκι του και εξαφανίστηκε. Και θυμίζω ότι αυτός ο -εντός πολλών εισαγωγικών- «αγωνιστής» καταδικάστηκε σε κάθειρξη άνω των σαράντα ετών για ληστείες, πλαστογραφία, παράνομη οπλοκατοχή και παρά ταύτα, αυτό το κράτος-βασανιστής(!) του επέτρεψε να σπουδάσει και να πηγαίνει στη σχολή του, υπό τον όρο ότι ο συγκεκριμένος κατάδικος θα φέρει το ηλεκτρονικό βραχιολάκι.

Συνοψίζοντας, λοιπόν, η ηλεκτρονική επιτήρηση συνιστά για τον αγωνιστή αυτόν, αλλά και για τον φίλο του ΣΥΡΙΖΑ, βασανισμό, εξ ου και οι απόπειρες και των δύο να κόψουν το βραχιολάκι.

Κλείνω, κύριε Υπουργέ, πολύ σύντομα, θέλοντας να θέσω δύο θέματα δομών του Υπουργείου σας στη Μαγνησία. Το πρώτο αφορά το μοναδικό ίδρυμα -δεν υπάρχει κάτι παρόμοιο σε ολόκληρη την επικράτεια- το Ίδρυμα Αγωγής Ανηλίκων Βόλου, μια δομή μοναδική στην Ελλάδα, την οποία θυμίζω ότι ο ΣΥΡΙΖΑ επιχείρησε προεκλογικά να διαλύσει τέτοιες μέρες το 2019. Η δομή, όμως, ευτυχώς σώθηκε, αλλά, όπως γνωρίζετε, συνεχίζει να χρειάζεται τη συνδρομή και τη στήριξη του Υπουργείου.

Και ένα βασικό θέμα είναι η φιλοξενία ενηλίκων τροφίμων και συγκεκριμένα καταδίκων άνω των δεκαοκτώ ετών που συχνά μεταφέρονται στο ίδρυμα από άλλα καταστήματα κράτησης. Και όπως καταλαβαίνετε, αυτά τα άτομα προκαλούν λειτουργικές δυσκολίες και ανεπιθύμητα περιστατικά που πρέπει να αποφεύγονται, καθώς δεν μπορούν να συμβιώσουν ομαλά με τους ανήλικους τροφίμους.

Ένα άλλο πολύ σημαντικό θέμα που έχουμε επίσης στον Βόλο αφορά την άλλη μεγάλη σωφρονιστική δομή, τις Αγροτικές Φυλακές Κασσαβέτειας και την παλαιότητα των κτηριακών υποδομών τους. Υπάρχει ανάγκη άμεσης επισκευής και συντήρησης. Για αυτό τον σκοπό έχω προτείνει στην Εταιρεία Κτηριακών Υποδομών του Δημοσίου -και ο πρόεδρός της το έχει αποδεχθεί- να προωθηθεί τόσο το μελετητικό όσο και το κατασκευαστικό μέρος των απαιτούμενων έργων και είμαι βέβαιος ότι σε συνεργασία με το Υπουργείο Προστασίας του Πολίτη αυτά τα έργα θα γίνουν σύντομα πραγματικότητα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Αναστάσιος Δημοσχάκης.

Ορίστε, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν σχέδιο νόμου φέρει ουσιαστικό και μεταρρυθμιστικό πρόσημο. Με τις προωθούμενες ρυθμίσεις αποκαθίσταται ένα σύστημα σαράντα ετών που ολοκλήρωσε τον κύκλο του. Πλέον η επίδοση των κλήσεων και δικογράφων θα πραγματοποιείται με ψηφιακό τρόπο στο πλαίσιο του ψηφιακού κράτους, αποδεσμεύοντας πάνω από χίλιους πεντακόσιους αστυνομικούς, όπως υπογράμμισε η πολιτική ηγεσία της «Κατεχάκη», οι οποίοι θα επιστρέψουν στο αστυνομικό τους έργο, που είναι η προάσπιση της ευνομίας, της ευταξίας και της ασφάλειας της κοινωνίας, αξιοποιώντας στον βέλτιστο βαθμό το ανθρώπινο δυναμικό της Ελληνικής Αστυνομίας.

Πέραν της απαλλαγής του αστυνομικού προσωπικού από την επίδοση δικαστικών εγγράφων προβλέπεται και η απαλλαγή από άλλες, ξένες προς τη βασική τους αποστολή πράξεις, οι οποίες αφορούν τη διεκπεραίωση εγγράφων, όπως η αποδέσμευση από το γνήσιο της υπογραφής και άλλα, ενώ συνάμα μειώνεται ο χρόνος και το κόστος απονομής της δικαιοσύνης σε εναρμόνιση με τα ευρωπαϊκά πρότυπα, απεγκλωβίζοντας αυτή από γραφειοκρατικές διαδικασίες, οι οποίες επιβάρυναν τους δημόσιους πόρους και ταλαιπωρούσαν τους πολίτες.

Παράλληλα, το σχέδιο νόμου διακρίνεται από κοινωνική ευαισθησία, καθώς στηρίζονται τα τέκνα μελών και των Σωμάτων Ασφαλείας, όπως ισχύει και γι’ αυτά των Ενόπλων Δυνάμεων, οι γονείς των οποίων έπεσαν νεκροί κατά την άσκηση του καθήκοντος και αναγνωρίστηκε η οικογενειακή τραγωδία από τη Βουλή των Ελλήνων, δίνοντας τη δυνατότητα εισαγωγής αυτών στη Σχολή Αστυφυλάκων του Σώματος.

Αξιότιμε κύριε Υπουργέ, κύριε Υφυπουργέ, η συγκεκριμένη ρύθμιση καλύπτει ένα μεγάλο κενό και αποτελεί μία δικαίωση για τις πονεμένες οικογένειες των στελεχών του σώματος και λοιπών δημοσίων φορέων που απώλεσαν τη ζωή τους πάνω στο καθήκον και αναγνωρίστηκε αυτή η απώλεια από τη Βουλή των Ελλήνων.

Ωστόσο, οφείλω να σταθώ και σε μία ακόμα κατηγορία αστυνομικών οι οποίοι κυνηγώντας το έγκλημα και την τρομοκρατία -και όχι μόνο- τραυματίστηκαν σοβαρότατα σε ποσοστό 80% και άνω. Μένουν καθηλωμένοι σε αμαξίδια, ενώ οι οικογένειές τους διά βίου αντιμετωπίζουν γολγοθά.

Άκουσα με συγκίνηση τον εισηγητή της Πλειοψηφίας, τον παριστάμενο κ. Γιάννη Λοβέρδο και καλό φίλο, να προτείνει στη συνεδρίαση της αρμόδιας Διαρκούς Επιτροπής την επέκταση της ευεργετικής ρύθμισης και για τα παιδιά αυτών των στελεχών. Άκουσα με ανακούφιση την άμεση αποδοχή της πρότασής του και την υλοποίηση αυτής σε επίκαιρο χρόνο.

Σας ευχαριστούμε πολύ, διότι σας διακρίνει ευαισθησία και κάνατε αποδεκτό το αίτημα του εισηγητού.

Κυρίες και κύριοι συνάδελφοι, σε λίγες ημέρες οι τετρακόσιοι ειδικοί φρουροί της Ελληνικής Αστυνομίας που θα στελεχώσουν τις ομάδες προστασίας των πανεπιστημίων θα ξεκινήσουν τη δουλειά τους, την αποστολή τους, αποδεικνύοντας εμπράκτως ότι η σημερινή Κυβέρνηση δεν μένει στα λόγια, αλλά παράγει έργο, καθώς από την πρώτη στιγμή που ανέλαβε τη διακυβέρνηση της χώρας κατέστησε σαφές ότι τα πανεπιστήμια πρέπει να είναι χώροι γνώσης, έρευνας και ελευθερίας και όχι φρούρια ή πολεμίστρες εκνόμων ενεργειών, ακραίας παρανομίας, φόβου, τρομοκρατίας -και γιατί όχι;- και πολύ μεγάλων καταστροφών. Τα πανεπιστήμια πρέπει να επιστρέψουν και επιστρέφουν εκεί όπου ανήκουν, στη φοιτητική και ακαδημαϊκή κοινότητα, καθώς και στον ελληνικό λαό που τα στηρίζει με το υστέρημά του.

Κύριε Υπουργέ της Προστασίας του Πολίτη, η πρόσφατη επίσκεψή σας με τον Υφυπουργό Λευτέρη Οικονόμου και τον Αρχηγό της Αστυνομίας, Αντιστράτηγο Κωνσταντίνο Σκούμα, στον Έβρο άφησε θετικό αποτύπωμα, επικαιροποιώντας το ενδιαφέρον της σημερινής Κυβέρνησης για την εθνικά ευαίσθητη περιοχή μας, εκεί όπου βρίσκεται ο πυλώνας του ελληνικού κράτους, στέλνοντας συνάμα ηχηρό μήνυμα ασφάλειας και αποτροπής διά της ισχύος προς πολλούς αποδέκτες.

Είμαι βέβαιος ότι θα εξετάσετε με τη δέουσα προσοχή και ευαισθησία τα θέματα που σας έθεσα στο πλαίσιο της σύσκεψης της 29ης Μαΐου στην Αλεξανδρούπολη με δική σας πρωτοβουλία. Τα θέματα τα οποία έθιξα ήταν η σύσταση δύο Εποπτικών Υποδιευθύνσεων Συνοριακής Φύλαξης στον βόρειο και στον νότιο Έβρο, η σύσταση δύο Τμημάτων Καταπολέμησης Διασυνοριακού Εγκλήματος και Ναρκωτικών επίσης στον βόρειο και στον νότιο Έβρο, η αναβάθμιση υποδομών των Τμημάτων Συνοριακής Φύλαξης σε όλο τον νομό -των επτά και των δύο βοηθητικών, σύνολο εννέα- με δαπάνες του Υπουργείου Μετανάστευσης και Ασύλου, του Αστυνομικού Μεγάρου Αλεξανδρούπολης, του Αστυνομικού Μεγάρου Διδυμοτείχου, η έναρξη λειτουργίας του Σκοπευτηρίου του Τμήματος Δοκίμων Αστυφυλάκων Διδυμοτείχου και μετεξέλιξη αυτού σε Κέντρο Μετεκπαίδευσης και Εκπαίδευσης Στελεχών της FRONTEX και της EUROPOL, όπως σας ανέπτυξα και εκτενώς, αλλά και υπογράμμισα στο ενημερωτικό σημείωμα που σας ενεχείρισα, αντίγραφο του οποίου θα καταθέσω στα Πρακτικά της Βουλής, γιατί η υλοποίησή τους θα συμβάλει στην περαιτέρω ασφάλεια και άμυνα του Νομού Έβρου, όπως υπαγορεύει το σχετικό ενιαίο δόγμα που εφαρμόζεται πλέον από τον Μάρτιο του 2020.

Κυρίες και κύριοι συνάδελφοι, με την παρούσα νομοθετική πρωτοβουλία οι αστυνομικές δυνάμεις επιστρέφουν στην κύρια αποστολή τους που είναι η ασφάλεια των πολιτών, αντιμετωπίζοντας παθογένειες και δυσλειτουργίες κατά τις διαδικασίες της απόδοσης της δικαιοσύνης. Καλώ όλα τα πολιτικά κόμματα όπως επιδείξουν πνεύμα συναντίληψης και ενότητας, όπως επιτάσσει το εθνικό όφελος.

Οι πολίτες έχουν ανάγκη τα στελέχη της Αστυνομίας να είναι αφοσιωμένα στα αστυνομικά τους καθήκοντα, μία Αστυνομία εκπαιδευμένη, σύγχρονη και φιλική απέναντι στους πολίτες και αποτελεσματική απέναντι στο έγκλημα.

Θέλω για μία ακόμη φορά να δηλώσω ότι οι αστυνομικοί είναι παιδιά του ελληνικού λαού, είναι παιδιά μας, που έχουν αφιερώσει τη ζωή τους με πάθος στην προστασία της ελευθερίας και της ασφάλειάς μας. Τα παιδιά αυτά χρειάζονται στοργή και αγάπη από όλους μας και από όλες τις πτέρυγες και προς την κατεύθυνση αυτή συμβάλλει το παρόν σχέδιο νόμου το οποίο και φυσικά υπερψηφίζω.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Βουλευτής κ. Αναστάσιος (Τάσος) Δημοσχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Σάββας Χιονίδης.

**ΣΑΒΒΑΣ ΧΙΟΝΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα ένα νομοσχέδιο το οποίο ασχολείται με απλά καθημερινά και αυτονόητα ζητήματα. Όμως, είναι πολύ σημαντικό το να μπορούμε να κάνουμε αυτές τις δράσεις για τα αυτονόητα, γι’ αυτά που συναντούμε κάθε μέρα στον δρόμο και λέμε: «Μα, δεν μπορούσε να προβλεφθεί το τάδε;», «Μα, δεν μπορούσατε να δώσετε λύση σε εκείνο, ας αφήσουμε τα μεγάλα;». Βέβαια, σε πάρα πολλούς Υπουργούς ή, τέλος πάντων, σε επικεφαλής δομών υπάρχει η αίσθηση ότι μόνο με τα μεγάλα, με τις μεγάλες τομές θα αφήσουμε «σφραγίδα» και «όνομα». Ευτυχώς αυτό δεν συμβαίνει με τους Υπουργούς της Νέας Δημοκρατίας στην Κυβέρνηση του Κυριάκου Μητσοτάκη. Κοιτάμε και τα μεγάλα και τα ουσιαστικά καθημερινά.

Εδώ, λοιπόν, διασαφηνίζονται και διευκρινίζονται πράγματα. Ιδιαίτερα στο Κεφάλαιο Β΄ μπαίνουν επείγοντα ζητήματα τα οποία οφείλουμε να λύσουμε και τα οποία αφορούν ουσιαστικά την καθημερινότητα και τη λειτουργία της κοινωνίας.

Στο Κεφάλαιο Α΄ μιλάμε για την ψηφιοποίηση της διαδικασίας επίδοσης εγγράφων της ποινικής και πολιτικής δίκης, κάτι που είναι αυτονόητο. Κάποιος έπρεπε να τολμήσει να το κάνει. Η Κυβέρνηση δείχνει τον δρόμο και βλέπουμε πώς έρχεται και κλείνει το παζλ με το νομοσχέδιο ψηφιακής διακυβέρνησης, με το νομοσχέδιο της δικαιοσύνης και, βεβαίως, με το συγκεκριμένο νομοσχέδιο το οποίο συζητούμε σήμερα, έτσι ώστε να εξοικονομήσουμε πόρους, είτε ανθρώπινους είτε οικονομικούς, να μειώσουμε τη γραφειοκρατία, κάτι που νιώθει ο κάθε Έλληνας με αυτό το ευλογημένο gov.gr, το οποίο μπήκε στη ζωή μας και έμαθε να το λειτουργεί και ο τελευταίος Έλληνας σήμερα, αλλά και να δώσουμε και μια άλλη αίσθηση για μια άλλη Ελλάδα, η οποία μέσα από τη νέα κανονικότητα των κρίσεων μπορεί και βγαίνει προς τα εμπρός τηρώντας απαρέγκλιτα το πρόγραμμά της, χωρίς να χάσουμε τίποτε και δίνοντας πολύ περισσότερα από αυτά που έχουμε υποσχεθεί.

Και θα σας πω τι μου κάνει εντύπωση, ξεκινώντας από το άρθρο 33 για τις θέσεις ευθύνης των καταστημάτων κράτησης, εφόσον δεν μπορέσαμε ακόμη να έχουμε πλήρες ένα σύστημα αξιολόγησης των προϊσταμένων. Θα μου πει κανείς: «Γιατί; Δύο χρόνια δεν προκάνατε;». Είναι γεγονότα τα οποία ταλαιπωρούν την Ελλάδα, όπως ο κρατικός μηχανισμός και σε αυτή την περίπτωση μιλάμε για δεκαετίες. Όμως, έγιναν βήματα και θα γίνουν σίγουρα βήματα, γιατί δεν έχει καμμία υποχρέωση ο Τάκης Θεοδωρικάκος να έχει στις πλάτες του το επιπλέον φορτίο της επιλογής των διαφόρων θέσεων ευθύνης. Επομένως είναι κάτι το οποίο στέκεται και από εκεί και πέρα έχουμε αποδείξει στην πράξη, η Κυβέρνηση Μητσοτάκη και όχι το συγκεκριμένο Υπουργείο, ότι δεν κοιτάμε τη λογική των «δικών» μας παιδιών. Έχουμε προχωρήσει και έχουμε κάνει σημαντικά βήματα στην αποκομματικοποίηση του κράτους.

Κάποιοι που έχουν μείνει στις παλιές εποχές και ανήκουν στην παράταξή μας μας λένε: «Είναι δυνατόν να κάνει κουμάντο ο γενικός διευθυντής και ο υπηρεσιακός γραμματέας στο Υπουργείο;» Πότε έγιναν αυτά; Με τα πρώτα νομοσχέδια για το επιτελικό κράτος, ώστε να μπορέσουμε να λειτουργήσουμε και να αποκομματικοποιήσουμε εν τοις πράγμασι το ελληνικό δημόσιο, το οποίο έχουμε ανάγκη για να πάμε ακόμη πιο μπροστά.

Επίσης, είναι λογικό ή παράλογο να εξαιρείς από την κινητικότητα τους ανθρώπους οι οποίοι είναι χρήσιμοι για τη φύλαξη στις φυλακές; Δεν μπόρεσα ποτέ να καταλάβω γιατί υπάρχουν σε αυτό πιθανές αντιρρήσεις. Όπως, επίσης, δεν μπόρεσα ποτέ να καταλάβω γιατί δεν θα πρέπει να λύσουμε τώρα, άμεσα το επείγον γεγονός να πάρουμε ανταλλακτικά για την Πυροσβεστική για το καλοκαίρι που έρχεται. Ήμουν τόσα χρόνια δήμαρχος και δεν μπόρεσα ποτέ να καταλάβω γιατί έπρεπε να βρίσκουμε τεχνάσματα για να ενισχύσουμε -κάτι που κάναμε με πολλή εκτίμηση και αγάπη- το αστυνομικό τμήμα, είτε να επιδιορθώσουμε κάποια οχήματα λόγω της ταχύτητας ή να βάψουμε έναν χώρο στην Αστυνομία ή στην Πυροσβεστική.

Εδώ, λοιπόν, μπαίνει στη μέση και το Λιμενικό, το οποίο είναι επίσης πάρα πολύ σημαντικό. Είναι ζητήματα που λύνονται και τα οποία είναι αυτονόητα για άλλους, αλλά δεν είναι τόσο αυτονόητα όταν περάσεις μέσα από την τριβή της διοίκησης και δεις ότι αυτά τα ζητήματα δημιουργούν τεράστια προβλήματα.

Επίσης, σαφώς και πρέπει να προσαρμοστούμε στις αποφάσεις του Συμβουλίου της Επικρατείας και συγκεκριμένα στις αποφάσεις 902 - 907 του 2021 που αφορούν το ύψος ή τα ανθρωπομετρικά χαρακτηριστικά των αστυνομικών, οι οποίοι θα εισέλθουν. Ευλόγως πρέπει να το κάνουμε αυτό, γιατί αν δεν το κάναμε, θα μας έλεγαν κάποιοι ότι αργούμε να εφαρμόσουμε τις αποφάσεις του Συμβουλίου της Επικρατείας. Άρα, λοιπόν, είμαστε στον σωστό δρόμο.

Κάνατε πολύ καλά, αγαπητέ μας Υπουργέ και Υφυπουργέ και αγαπητέ Γιάννη Λοβέρδο, που επιτρέψατε να τακτοποιούνται τα παιδιά αυτών που έπεσαν θύματα εν ώρα υπηρεσίας, για το θάρρος και την προσπάθειά τους. Βεβαίως και πρέπει να τακτοποιούνται αυτά τα παιδιά, πράγμα που ίσχυε βέβαια για τις Ένοπλες Δυνάμεις. Κάνατε πολύ καλά που εισέρχονται στην Αστυνομία.

Υπάρχει, επίσης και κάτι άλλο που είναι λογικό. Δεν πρέπει να διευκρινίζουμε τι είναι εκρηκτική ύλη και τι εμπρηστικός μηχανισμός; Και θα μου πει κανείς: «Και αν δεν υπήρχε αυτό, τι θα γινόταν;». Μπορεί κάποιος δικαστής να μη μπορούσε να διευκρινίσει με ακρίβεια. Δεν θα ταλαιπωρούνταν κάποιοι άνθρωποι δικαίως ή αδίκως, λόγω του ότι δεν θα υπήρχαν αυτές οι διευκρινίσεις;

Επίσης, η Αστυνομία εκτελεί διά πάσα νόσο. Το ξέρουμε! Δύο σώματα είναι αυτά που υφίστανται πάντοτε όλες τις ταλαιπωρίες και μπαίνουν μπροστά την ύστατη στιγμή: ο Στρατός και η Αστυνομία. Το «φάρμακο» διά πάσα νόσο είναι η Αστυνομία, όπως για τον COVID, για τη διατάραξη, όπως και για μία σειρά από άλλα θέματα. Πρέπει να κάνει, λοιπόν, και το γνήσιο της υπογραφής, όταν έχουμε δώσει τη δυνατότητα να γίνεται αυτό και μέσα από το «gov.gr»;

Επίσης, περνάει το θέμα για τη φύλαξη των εταιρειών. Μιλάμε για πράγματα που είναι εύλογα. Λεφτά πουλάνε οι τράπεζες, παροχή υπηρεσιών-πληρωμών κάνουν κι άλλες εταιρείες. Δεν πρέπει να υπάρχουν υποχρεωτικά όλα εκείνα τα μέτρα, ώστε να διασφαλιζόμαστε; Βεβαίως και πρέπει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Ή, τέλος πάντων, αυτοί που έχουν τα διάφορα ανταλλακτήρια ή αυτοί που μαζεύουν το χρυσό δεν θα πρέπει και αυτοί να διέπονται από κάποιο καθεστώς και μετά την κατάργηση των πταισμάτων να γίνουν πλημμελήματα; Σαφώς και πρέπει να γίνουν.

Επίσης, όσον αφορά την Πανεπιστημιακή Αστυνομία, η οποία είναι ένα γεγονός, μου κάνει εντύπωση που σήμερα δεν συζητούμε αν θα γίνει η Πανεπιστημιακή Αστυνομία. Πιστεύει κανείς σε αυτή την Αίθουσα ότι το καλοκαίρι που κλείνουν τα πανεπιστήμια δεν πρέπει να αξιοποιούνται αυτοί οι άνθρωποι και ότι πρέπει να πηγαίνουν διακοπές μαζί με τους δασκάλους; Άρα πρέπει να το πούμε σύμφωνα με τον νόμο.

Επομένως γίνονται πολλά βήματα που πιθανόν να θεωρούνται αυτονόητα. Όμως, τα αυτονόητα είναι αυτά τα οποία χρειαζόμαστε σε μια Ελλάδα που αλλάζει. Αυτό που χρειάζεται είναι να αλλάξουμε και στην καθημερινότητά μας. Και, βεβαίως, δεν είναι μόνο οι χίλιοι πεντακόσιοι αστυνομικοί που θα μπουν σε άλλες υπηρεσίες περισσότερο χρήσιμες για τον πολίτη, δηλαδή το 3% του Σώματος της Αστυνομίας, αλλά είναι και οι εκατοντάδες χιλιάδες πολίτες που θα εξυπηρετούνται. Αυτό είναι το κυρίαρχο.

Και μία πρόταση, κύριε Υπουργέ. Όσον αφορά το να γνωρίζουμε τους πολίτες μας, θεωρώ ότι είναι καλό να εφαρμόσουμε πρακτικές που εφαρμόζουν και οι τράπεζες με το KYC. Θα μπορούσαμε να το εφαρμόσουμε για να ξέρουμε με λεπτομέρεια πλέον από όλες τις βάσεις δεδομένων είτε το ΑΜΚΑ είτε τις τράπεζες, ώστε να μπορούμε να ξέρουμε πού κατοικεί ο καθένας και αν έχει ηλεκτρονική διεύθυνση. Διότι πλέον στη ζωή που ζούμε μιλάμε για μια ψηφιακή επανάσταση. Οπότε, εκτός από τη διεύθυνση της κατοικίας μας πρέπει να έχουμε και την ηλεκτρονική μας διεύθυνση.

Θα μπορούσαμε, λοιπόν, σε έναν δεύτερο χρόνο να κάνουμε υποχρεωτικό το να έχει ο καθένας μας μία ηλεκτρονική διεύθυνση, όπως έχουμε ΑΜΚΑ και αριθμό ταυτότητας και να ξέρει επιτέλους το κράτος, η Αστυνομία τον κάθε πολίτη. Όταν χρωστάς στην τράπεζα, λοιπόν, δεν μπορείς να κρυφτείς πουθενά, γιατί έχουν στοιχεία. Επομένως, το «Know your Customer» να γίνει «Know your Citizen», ώστε να μπορέσουμε να έχουμε καλύτερη εικόνα για καλύτερα αποτελέσματα.

Υπερψηφίζω, λοιπόν, με δύναμη αυτό το νομοσχέδιο το οποίο δεν κάνει τομές, αλλά τελικά είναι τομή το να μπορείς να λύσεις προβλήματα της καθημερινότητας που ταλαιπωρούν και τις υπηρεσίες και τους πολίτες.

Σας ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα η Αναπληρώτρια Υπουργός Υγείας κ. Γκάγκα, προκειμένου να τοποθετηθεί επί της τροπολογίας με γενικό αριθμό 1322 και ειδικό 15 και συγκεκριμένα στα άρθρα 1, 2 και 3.

Ορίστε, κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Το πρώτο άρθρο που φέρνουμε είναι η παράταση της θητείας του ΚΕΣΥ, του Κεντρικού Συμβουλίου Υγείας. Έχουμε πάρα πολλά πράγματα που είναι σε εκκρεμότητα και το να ξεκινήσει από την αρχή μια καινούργια επιτροπή θα πάρει πάρα πολύ μεγάλη καθυστέρηση σε άρθρα που υπάρχουν και που είναι σημαντικά και που αφορούν την εκπαίδευση ουσιαστικά των γιατρών.

Το δεύτερο άρθρο είναι η αποζημίωση των γιατρών διαφόρων ειδικοτήτων που, όπως ξέρετε, χρειάζεται να μετακινηθούν. Έχουμε πολλές ελλείψεις σε συγκεκριμένες ειδικότητες, όπως για παράδειγμα στην αναισθησιολογία και χρειάζεται να μετακινηθούν άνθρωποι από κεντρικά νοσοκομεία προς περιφερειακά ή από ένα περιφερειακό νοσοκομείο προς κάποιο άλλο. Άρα θέλουμε να καλύψουμε τις δαπάνες για τη διαμονή τους, για τις εφημερίες που κάνουν, για την προσφορά τους εν γένει στο σύστημα που είναι πολύ σημαντική.

Είναι τρεις, λοιπόν. Ουσιαστικά είναι η αποζημίωση των γιατρών διαφόρων ειδικοτήτων για τη μετακίνησή τους σε νοσοκομεία της ίδιας ή άλλης υγειονομικής περιφέρειας. Επίσης είναι η αποζημίωση ιδιωτών γιατρών που έχουν έρθει να μας βοηθήσουν και που μετέχουν σε υπηρεσίες για την εικοσιτετράωρη κάλυψη των εφημεριών και η αποζημίωση των πρόσθετων ενεργών εφημεριών των κλάδων ιατρών ΕΣΥ, γιατί πολλοί κάνουν πολύ περισσότερες από τις εφημερίες που πρέπει να κάνουν -τις επτά ή αυτές ανάλογα με τον βαθμό τους και την περιοχή στην οποία δουλεύουν- και είναι πολύ σημαντικό και αυτό το έργο και πρέπει να πληρώνεται.

Με τη ρύθμιση αυτή, λοιπόν, που αξιολογείται θεσπίζεται εξουσιοδοτική διάταξη για την εξειδίκευση της δαπάνης και τη ρύθμιση των συναφών θεμάτων που προκύπτουν από την εφαρμογή των άρθρων 88, 89 και 90 του ν.4850/2021 για το χρονικό διάστημα μέχρι το τέλος του καλοκαιριού, δηλαδή μέχρι και την 31η Αυγούστου.

Αυτές είναι οι διατάξεις που φέρνουμε και που έχουν τον χαρακτήρα του επείγοντος, ακριβώς επειδή πρόκειται να πληρωθούν άνθρωποι που προσφέρουν υπηρεσίες στο Εθνικό Σύστημα Υγείας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κυρία Αναπληρώτρια Υπουργό.

Τον λόγο τώρα έχει ο Βουλευτής της Νέας Δημοκρατίας κ. Αθανάσιος Καββαδάς.

Ορίστε, κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σε μια ακόμα μεταρρυθμιστική νομοθετική πρωτοβουλία της Κυβέρνησης η Αξιωματική Αντιπολίτευση υποβαθμίζει το μείζον και ψάχνει να βρει σημεία και διατάξεις για να εκφράσει επιφυλάξεις και να συντηρήσει μια ρητορική του «ναι μεν, αλλά» απέναντι σε οτιδήποτε θετικό.

Οι αστυνομικοί μας δεν μπορεί να είναι ταχυδρόμοι. Επομένως δεν υπάρχει αμφιβολία ότι η αποδέσμευσή τους από τα καθήκοντα επίδοσης δικογράφων συνιστά ένα θετικό βήμα. Ιδιαίτερα, μάλιστα, όταν συνδέεται με μια μεγάλη μεταρρύθμιση, όπως είναι η ψηφιοποίηση των διαδικασιών επιδόσεων εγγράφων της ποινικής και πολιτικής δίκης. Μιλάμε για ένα γεγονός που δεν απελευθερώνει μόνο αστυνομικούς από αυτή την υποχρέωση, αλλά συμβάλλει στον περιορισμό της γραφειοκρατίας και αποτελεί βήμα για την ταχύτερη απονομή της δικαιοσύνης.

Για να αντιληφθεί κανείς το μέγεθος αυτής της μεταρρύθμισης, φτάνει να δει τα δεδομένα που ίσχυαν μέχρι σήμερα. Σύμφωνα με αυτά τα δεδομένα, χίλιοι πεντακόσιοι αστυνομικοί εκτελούσαν χρέη και καθήκοντα δικαστικών επιμελητών κατά μέσο όρο σε ετήσια βάση. Αυτοί πλέον αποδεσμεύονται από τα συγκεκριμένα καθήκοντα και θα μπορούν να διατεθούν για τις αυξημένες ανάγκες της αστυνόμευσης, να βγουν στους δρόμους και στις γειτονιές, ενισχύοντας το αίσθημα ασφάλειας των πολιτών.

Ανάλογα σημαντικό, όμως, είναι και το γεγονός της αποδέσμευσης των αστυνομικών από διοικητικές και διεκπεραιωτικές πράξεις, όπως για παράδειγμα το γνήσιο της υπογραφής και της επικύρωσης φωτοαντιγράφων, για τα οποία ο πολίτης πήγαινε σε αστυνομικά τμήματα. Στο εξής, το γνήσιο της υπογραφής και αυτού του είδους οι επικυρώσεις μπορούν να γίνονται από άλλες υπηρεσίες της δημόσιας διοίκησης, όπως είναι τα ΚΕΠ ή οι Οργανισμοί Τοπικής Αυτοδιοίκησης, αλλά κυρίως θα μπορούν να γίνονται ψηφιακά μέσα από την Ενιαία Ψηφιακή Πύλη της Δημόσιας Διοίκησης. Πρόκειται για έναν ακόμα σταθμό στην πορεία προς την ψηφιακή διακυβέρνηση, αφού από την αρχή του χρόνου έχουν ψηφιοποιηθεί ακόμα η διαδικασία θεώρησης του γνησίου της υπογραφής, όπως επίσης και η διαδικασία ανανέωσης των διπλωμάτων οδήγησης. Πρόκειται για καινοτομίες που διευκολύνουν τον πολίτη, καινοτομίες που χτίζουν βήμα-βήμα ένα σύγχρονο και ψηφιακό κράτος που εξυπηρετεί άμεσα και χωρίς ταλαιπωρία τον πολίτη.

Από κει και πέρα, κυρίες και κύριοι συνάδελφοι, η ψηφιοποίηση των διαδικασιών διεκπεραίωσης και επίδοσης εγγράφων της ποινικής και πολιτικής δίκης αποτελεί μια ακόμα νίκη στη μάχη για τον περιορισμό της γραφειοκρατίας. Υπολογίζεται ότι πάνω από ένα εκατομμύριο διακόσιες χιλιάδες έγγραφα διακινούνταν σε έντυπη μορφή κάθε χρόνο. Στο εξής, αυτά τα δικόγραφα θα επιδίδονται ψηφιακά στους ενδιαφερόμενους, επιταχύνοντας τις διαδικασίες απόδοσης δικαιοσύνης μέσω της Ενιαίας Ψηφιακής Πύλης της Δημόσιας Διοίκησης.

Φυσικά, για να υπάρχει ορθολογισμός σε όλα, σε αυτόν τον γενικό κανόνα θα υπάρχουν και εξαιρέσεις, όπως για παράδειγμα η διαδικασία επίδοσης σε ηλικιωμένους πολίτες σε απομακρυσμένες περιοχές που δεν είναι εξοικειωμένοι με τη χρήση νέων τεχνολογιών.

Είναι δεδομένα, όμως, τα οφέλη που προκύπτουν από αυτή τη μεταρρύθμιση. Υπάρχει εξοικονόμηση δαπανών, μείωση της γραφειοκρατίας, αλλά και απελευθέρωση ενός μεγάλου αριθμού αστυνομικών από διοικητικού χαρακτήρα εργασίες διεκπεραίωσης, προκειμένου να καλύψουν τις αυξημένες επιχειρησιακές ανάγκες της Ελληνικής Αστυνομίας.

Με ιδιαίτερη ικανοποίηση είδαμε όλοι πριν από μία βδομάδα να αποτυπώνεται η ισχυρή βούληση του Υπουργείου Δικαιοσύνης για την ίδρυση και ενεργοποίηση της Δικαστικής Αστυνομίας. Είναι μια ακόμα μεταρρυθμιστική προσπάθεια που έπρεπε να έχει γίνει εδώ και χρόνια, αφού η Δικαστική Αστυνομία υπάρχει σε πολλές ευρωπαϊκές χώρες. Πρόκειται για ένα αυτόνομο σώμα που θα αποτελείται από ένστολο και από πολιτικό και επιστημονικό προσωπικό που θα αναλάβει όχι μόνο τη φύλαξη των δικαστηρίων, αλλά και τη διενέργεια προανακρίσεων και προκαταρκτικών εξετάσεων, η οποία αναμένεται να επιταχύνει την απονομή της δικαιοσύνης, όπως επίσης και την εκτέλεση χιλιάδων εκκρεμών ποινικών καταδικαστικών αποφάσεων. Με αυτόν τον τρόπο θα απελευθερωθεί από τα συγκεκριμένα καθήκοντα ένας ακόμα μεγάλος αριθμός αστυνομικών.

Τέλος, σε ό,τι αφορά στο νομοσχέδιο που συζητείται σήμερα στην Ολομέλεια της Βουλής θα ήθελα να κάνω μια ειδική μνεία και αναφορά στη διάταξη με την οποία προβλέπεται η δυνατότητα εισαγωγής στις σχολές αστυφυλάκων χωρίς πανελλαδικές εξετάσεις των παιδιών αστυνομικών και στελεχών των Ενόπλων Δυνάμεων που έχασαν τη ζωή τους επιτελώντας το καθήκον τους. Είναι ένας μικρός αριθμός αυτά τα παιδιά, είναι, όμως, μεγάλο το ηθικό χρέος που έχει η πολιτεία απέναντί τους και η ρύθμιση αυτή είναι μια ελάχιστη κίνηση αναγνώρισης και εκπλήρωσης αυτής της οφειλής.

Κύριε Υπουργέ, θέλω να συγχαρώ τόσο εσάς όσο και όλη την ηγεσία του Υπουργείου Προστασίας του Πολίτη, για ένα ακόμα πολύ καλό νομοσχέδιο που, μεταξύ άλλων, αποδεσμεύει αστυνομικούς από αλλότρια καθήκοντα.

Ωστόσο, δράττομαι της ευκαιρίας να σας θέσω εκ νέου το ζήτημα της ανέγερσης του νέου Αστυνομικού Μεγάρου Λευκάδας. Πρόκειται για ένα θέμα που απασχολεί το νησί μας εδώ και πολλά χρόνια, αλλά και μένα προσωπικά από την πρώτη στιγμή που εκλέχθηκα Βουλευτής το 2015, για το οποίο έχουμε δώσει αγώνα. Το υφιστάμενο κτήριο, το οποίο έχει υποστεί ζημιές από τον σεισμό του 2015, είναι ακατάλληλο από πολλές απόψεις για να εξυπηρετήσει τις ανάγκες μιας σύγχρονης αστυνομικής διεύθυνσης. Οι χώροι δεν είναι σωστά διαμορφωμένοι για τα γραφεία και τις υπηρεσίες. Δεν υπάρχει η κατάλληλη πρόσβαση για τα άτομα με αναπηρία. Δεν υπάρχει χώρος στάθμευσης, καθώς βρίσκεται στο κέντρο της πόλης. Επιπλέον, η ενοικίασή του κοστίζει πάνω από 45.000 ευρώ τον χρόνο στους φορολογούμενους.

Το 2020, έπειτα από πολλές επαφές με την ΕΤΑΔ πετύχαμε την επικαιροποίηση του παραχωρητηρίου που υπήρχε από το 2001 για ένα οικόπεδο άνω των τριών στρεμμάτων στο κέντρο της Λευκάδας, προκειμένου το οικόπεδο αυτό να μπορέσει να το χρησιμοποιήσει η Ελληνική Αστυνομία. Παράλληλα, με αλλεπάλληλες συναντήσεις εξασφαλίσαμε ότι το Υπουργείο θα δρομολογούσε την κατασκευή του Αστυνομικού Μεγάρου μέσω ΣΔΙΤ και πράγματι έτσι έγινε. Αυτή τη στιγμή, ο φάκελος για την ανέγερση βρίσκεται στη Διυπουργική Επιτροπή Συμπράξεων Δημόσιου και Ιδιωτικού Τομέα. Η επόμενη κίνηση είναι να εγκριθεί το αίτημα από την επιτροπή προκειμένου η εταιρεία «Κτιριακές Υποδομές Α.Ε.» να διενεργήσει τη διαγωνιστική διαδικασία ανάθεσης και να παρακολουθήσει τη διαδικασία εκπόνησης μελέτης, κατασκευής, χρηματοδότησης και τεχνικής διαχείρισης των κτηρίων.

Αυτό πρέπει να προχωρήσει άμεσα, όπως σας ανέφερα και στην προχθεσινή μας συνάντηση, κύριε Υπουργέ. Και θα ήθελα να παρακαλέσω και για τη δική σας συμβολή, ώστε σύντομα η Λευκάδα να αποκτήσει ένα κτήριο που θα διευκολύνει και θα υποβοηθήσει το έργο της Ελληνικής Αστυνομίας στον νομό μας, αλλά και θα συμβάλει στην ποιοτικότερη εξυπηρέτηση των πολιτών.

Κυρίες και κύριοι συνάδελφοι, συζητούμε ένα νομοσχέδιο που επιτυγχάνει ταυτόχρονα τρία πράγματα: βελτιώνει την αποτελεσματικότητα και την επιχειρησιακή ικανότητα της Ελληνικής Αστυνομίας, βελτιώνει τη λειτουργία της δημόσιας διοίκησης μέσω της ψηφιακής τεχνολογίας και επιτυγχάνοντας τους δύο αυτούς στόχους βελτιώνει και τη ζωή των Ελλήνων πολιτών. Σε ένα νομοσχέδιο με ισχυρό μεταρρυθμιστικό πρόσημο, η θετική ψήφος και η στήριξή μας είναι δεδομένες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Μάνος Κόνσολας.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρία Υπουργέ, κυρίες και κύριοι συνάδελφοι, επιτρέψτε μου να ξεκινήσω από την αναφορά του κ. Καββαδά σε ό,τι αφορά τις υποδομές που σχετίζονται με τη στέγαση των υπηρεσιών της Ελληνικής Αστυνομίας στα νησιά. Είμαι βέβαιος, κύριε Υπουργέ, ότι γνωρίζετε τα προβλήματα στα νησιά -και μου το έχετε αποδείξει και στο πλαίσιο της συνεργασίας μας όσο ήμουν στο Υπουργείο Τουρισμού, αλλά και τώρα ως Βουλευτής-, ότι έχετε την ευαισθησία και γνωρίζω τις προθέσεις σας να δώσετε οριστική λύση στα κτηριακά αποθέματα που έχουμε κληρονομήσει από την ιταλοκρατία, γιατί τα νησιά είναι πυλώνας ανάπτυξης και πυλώνας σταθερότητας για τη χώρα και την Ευρώπη. Κατά συνέπεια πρέπει να ανταποδώσουμε αυτό που αξίζει στους πολίτες των Δωδεκανήσων. Επίσης, θα ήθελα πρόσθετα να σας ευχαριστήσω από την αρχή για τη δυνατότητα που μου δίνετε να συνεργαστώ μαζί σας σε όλα τα επίπεδα για θέματα που αφορούν και την Ελληνική Αστυνομία, κυρίως όμως την ελληνική κοινωνία στα νησιά.

Σήμερα αυτό το νομοσχέδιο, όπως είπε ο κ. Θεοδωρικάκος, ο κ. Οικονόμου, οι Υπουργοί, αλλά και ο κ. Λοβέρδος, ο εισηγητής μας, και πολλοί άλλοι συνάδελφοι -το τονίζω- και από άλλες πτέρυγες της Βουλής συνιστά μια σημαντική μεταρρύθμιση για τη χώρα, γιατί συνιστά μια κατεύθυνση εκσυγχρονισμού στις υπηρεσίες που παρέχει η Ελληνική Αστυνομία στον Έλληνα πολίτη. Για μένα έχει μια πρόσθετη υπεραξία αυτό το νομοσχέδιο, αφού στα νησιά εξοικονομεί πόρους οικονομικούς αλλά και ανθρώπινους, κάτι πολύ σημαντικό για την περιοχή των Δωδεκανήσων και του νοτίου Αιγαίου γενικότερα. Είναι ένας σημαντικός εθνικός στόχος απ’ ό,τι γνωρίζουμε όλοι το τελευταίο διάστημα και μάλιστα κατά τη διάρκεια της τριετίας της Κυβέρνησης με Πρωθυπουργό τον Κυριάκο Μητσοτάκη αποτελεί βασικό συστατικό στοιχείο αυτή η καινοτομία, ο μετασχηματισμός και η μετεξέλιξη σε ένα ψηφιακό κράτος σε όλα τα επίπεδα της δημόσιας διοίκησης. Αυτό το νομοσχέδιο στον πυρήνα του έχει ακριβώς αυτόν τον χαρακτήρα, τον εκσυγχρονισμό της διοίκησης στις δομές που παρέχονται προς τον πολίτη από τις υπηρεσίες της Αστυνομίας. Κυρίως, όμως, δίνουμε τη διάσταση ότι με ψηφιακές λειτουργίες πλέον και διαδικασίες που διευκολύνουν τον πολίτη βελτιώνουμε το επίπεδο της εξυπηρέτησής του, αλλά και της λειτουργίας της διοίκησης.

Όλοι γνωρίζουμε, κυρίες και κύριοι Βουλευτές, τη διαδικασία που ακολουθείται μέχρι σήμερα με την επίδοση εγγράφων για την πολιτική και ποινική δίκη, που γίνεται από τους αστυνομικούς, δηλαδή πρόσθετα βάρη που η Αστυνομία έχει αναλάβει προκειμένου να υπάρχει εξυπηρέτηση προς τον πολίτη και να μπορεί να απονεμηθεί στη συνέχεια το δίκαιο. Η διαδικασία αυτή δεν στερεί μόνο πολύτιμο χρόνο και προσωπικό από την Ελληνική Αστυνομία, που επιφορτίζεται με αυτή την υποχρέωση, δηλαδή τη διακίνηση αυτών των εγγράφων με τον συγκεκριμένο τρόπο, αλλά συνιστά δυστυχώς μια δυσανάλογη οικονομική επιβάρυνση για το Υπουργείο Δικαιοσύνης και τον κρατικό προϋπολογισμό.

Υπολογίζεται, όπως είπαν και άλλοι συνάδελφοι, ότι περισσότεροι από χίλιοι πεντακόσιοι αστυνομικοί ασχολούνται σε ετήσια βάση με τη διακίνηση και επίδοση εγγράφων, ενώ ο αριθμός των δικογράφων που διακινείται σε έντυπη μορφή και με αυτόν τον τρόπο αγγίζει περίπου το 1,2 εκατομμύριο. Το πρόβλημα αυτό δε γίνεται εντονότερο και ιδιαίτερα αισθητό στις νησιωτικές περιοχές της χώρας, όπου κατά βάση οι υπηρεσίες της Ελληνικής Αστυνομίας είναι υποστελεχωμένες. Οι λίγοι αστυνομικοί που υπάρχουν σε ένα τμήμα ή σε μια υπηρεσία ή σε ένα νησί είναι υποχρεωμένοι να συμμετέχουν σε αυτή τη διαδικασία, να διακινούν και να εκδίδουν τα δικόγραφα πρόσθετα των άλλων σημαντικών καθηκόντων τους. Έτσι δεν υπάρχει το αναγκαίο προσωπικό για να επιτελέσει καθήκοντα, όπως η αστυνόμευση, η οδική ασφάλεια και οι έλεγχοι ή η παράνομη ξενάγηση.

Και θέλω να ευχαριστήσω τον κ. Οικονόμου ιδιαίτερα για τη συνεργασία που είχαμε για τα θέματα αυτά που αφορούν τις τουριστικές περιοχές, πολύ σημαντική παράμετρος ώστε η Αστυνομία να μπορέσει να παράσχει μία κατασταλτική, αλλά κυρίως μια εύρυθμη λειτουργία στις τουριστικές περιοχές και να μην υπάρχουν τα προβλήματα που συναντάμε τις τελευταίες ιδιαίτερα χρονιές που είχαμε μεγάλη αύξηση του τουριστικού ρεύματος.

Επομένως με δεδομένο ότι υπάρχει η βούληση να απελευθερωθούν οι αστυνομικοί από μια σειρά παρόμοιων καθηκόντων, θα σας έλεγα, κύριε Υπουργέ, ότι σε συνεργασία με το Υπουργείο Υποδομών και Μεταφορών πρέπει να δούμε την κάλυψη των αναγκών φύλαξης και ελέγχου των περιφερειακών αεροδρομίων στα νησιά.

Και θέλω να σας ευχαριστήσω, κύριε Θεοδωρικάκο, γιατί φέτος πραγματικά δώσατε άμεσα την αρωγή σας ενισχύοντας τα περιφερειακά αεροδρόμια με αυτόν τον ρυθμό, που δεν είχαμε δει και σε άλλες χρονιές, αλλά δυστυχώς παραμένουν ακόμα τα κενά και χρειάζεται μια ενίσχυση. Σήμερα το έργο αυτό έχουν αναλάβει δυστυχώς οι αστυνομικοί των τοπικών υπηρεσιών, που είναι λίγοι.

Κατά συνέπεια, κύριε Υπουργέ, σκεφθείτε το εξής: Σε ένα υποστελεχωμένο τμήμα ενός νησιού οι αστυνομικοί να είναι επιφορτισμένοι με την επίδοση δικογράφων, με διοικητικές πράξεις, αλλά και με τη φύλαξη και τον έλεγχο του αεροδρομίου του νησιού με κάλυψη σε εικοσιτετράωρη βάρδια. Πώς να επαρκέσει προσωπικό για τις ανάγκες της αστυνόμευσης και για όλα όσα συνδέονται με την πραγματική αποστολή και τα καθήκοντα της Ελληνικής Αστυνομίας και του προσωπικού αυτής, όταν συμβαίνουν παράλληλα αυτές οι διεργασίες;

Η σημαντική καινοτομία που φέρνει αυτό το νομοσχέδιο είναι ότι μέσα από την ψηφιοποίηση της διαδικασίας επίδοσης δικογράφων τα συγκεκριμένα έγγραφα θα διακινούνται πλέον ηλεκτρονικά. Ο πολίτης θα έχει πρόσβαση σε αυτά μέσω ηλεκτρονικών συστημάτων και δικτυακών εφαρμογών, όπως είναι, για παράδειγμα, η Ενιαία Ψηφιακή Πύλη της Δημόσιας Διοίκησης. Προβλέπονται και οι εξαιρέσεις για τις περιπτώσεις λόγω ηλικίας των πολιτών, με εναλλακτικές λύσεις, όπως και η αποστολή μηνύματος, προκειμένου να διασφαλίζεται και η αποστολή αλλά και η παραλαβή των εγγράφων.

Είναι εύλογα τα οφέλη που προκύπτουν μέσα από αυτή την εξέλιξη.

Πρώτον, είναι σημαντικό -και επιτρέψτε μου, κύριε Πρόεδρε, να ολοκληρώσω δίνοντάς μου ακόμα λίγο χρόνο- να πω ότι απελευθερώνονται χίλιοι πεντακόσιοι περίπου αστυνομικοί από αυτή τη διαδικασία, οι οποίοι μπορούν να διατεθούν για την κάλυψη επιχειρησιακών αναγκών, κάτι πολύ σημαντικό.

Δεύτερον, εκσυγχρονίζεται η δικαιοσύνη μέσα από την ψηφιοποίηση των δικονομικών διαδικασιών.

Τρίτον, αναβαθμίζεται το επίπεδο εξυπηρέτησης του πολίτη.

Τέταρτον, εξοικονομούνται ανθρώπινοι αλλά και οικονομικοί πόροι. Επιπροσθέτως, θα ήθελα να επισημάνω το γεγονός ότι αποδεσμεύονται από τις διαδικασίες της βεβαίωσης του γνησίου υπογραφής και της επικύρωσης φωτοαντιγράφων εγγράφων πολύ σημαντικές δυνάμεις από το προσωπικό των υπηρεσιών της Ελληνικής Αστυνομίας και επιτυγχάνεται εξοικονόμηση χρόνου μέσα από αυτό το νομοσχέδιο.

Άρα αποτελεί μια καινοτόμα μεταρρυθμιστική πρωτοβουλία που πήρατε, κύριοι Υπουργοί, και θέλω να εκφράσω την ικανοποίησή μου γι’ αυτό. Νομίζω ότι και οι συνάδελφοι της Αντιπολίτευσης θα αναγνωρίσουν ότι αυτή η προσπάθεια ατενίζει το μέλλον και νομίζω μόνο και μόνο με αυτή την παράμετρο θα πρέπει να συναινέσουν στην ψήφισή του.

Θέλω επίσης να σημειώσω ότι οι συγκεκριμένες διαδικασίες πλέον μπορούν να διεκπεραιώνονται άμεσα μέσα από τη νέα Ψηφιακή Πύλη της Δημόσιας Διοίκησης, κάτι πολύ σημαντικό, που έχει ανάγκη ο πολίτης.

Παράλληλα, θετικές κρίνονται και μια σειρά διατάξεων του νομοσχεδίου, που περιλαμβάνουν αφ’ ενός την αναβάθμιση και τη βελτίωση της λειτουργίας των αγροτικών φυλακών, με την αύξηση του εργατικού δυναμικού τους σε κρατούμενους και με την παράλληλη ενεργοποίηση ενός μοντέλου για την κοινωνικοποίηση και την επανένταξη ανθρώπων, που το έχουν τόσο πολλή ανάγκη, κατά τη διάρκεια της κράτησής τους. Επομένως είναι μια σημαντική αναφορά και θα δούμε τα οφέλη στην πορεία του χρόνου.

Αφ’ ετέρου η ενίσχυση των κανόνων διαφάνειας και αποτελεσματικής λειτουργίας του Σώματος Επιθεώρησης και Ελέγχου των Καταστημάτων Κράτησης είναι μια σημαντική πρωτοβουλία που παίρνει η ηγεσία του Υπουργείου Προστασίας του Πολίτη, που δίνει την ευκαιρία να εποπτεύεται από την Επιτροπή Θεσμών και Διαφάνειας της Βουλής. Κατά συνέπεια δημιουργεί μια νέα προοπτική σε αυτή την κατεύθυνση.

Κύριε Πρόεδρε, κυρίες και κύριοι Βουλευτές, κλείνω την ομιλία μου με μια αναφορά που σχετίζεται με τη διάταξη του νομοσχεδίου η οποία δίνει τη δυνατότητα εισαγωγής στις Σχολές Αστυφυλάκων για τα παιδιά που έχουν υιοθετηθεί από τη Βουλή. Είναι μια ανταπόδοση δικαίου. Και το γνωρίζουμε όλοι, από τις αποσιωπημένες σχέσεις που έχουμε με την κοινωνία, ότι πολλές φορές δεν είχαμε τη δυνατότητα να εκφράσουμε αυτή την προοπτική, το δίκαιο της ανταπόδοσης σε ανθρώπους που έχουν θυσιαστεί για την πατρίδα και την κοινωνία.

Τώρα πλέον στα παιδιά των στελεχών των Ενόπλων Δυνάμεων και των Σωμάτων Ασφαλείας που έχασαν τη ζωή τους κατά την εκτέλεση των καθηκόντων τους, δίνεται μια προοπτική διαφορετική. Είναι μια ηθική υποχρέωση της πολιτείας, για την οποία δεν νομίζω να υπάρχουν είτε αμφισβητήσεις είτε αστερίσκοι, και ταυτόχρονα αποτελεί ένα μήνυμα αναγνώρισης και της κοινωνικής δικαιοσύνης που πρέπει να αποδώσουμε σε αυτές τις οικογένειες, σε αυτούς τους ανθρώπους.

Γι’ αυτό, αγαπητοί συνάδελφοι της Αντιπολίτευσης, σας καλούμε να στηρίξετε αυτή τη μεταρρυθμιστική προσπάθεια, που ατενίζει για άλλη μια φορά το μέλλον και δίνει μια άλλη προοπτική στον εκσυγχρονισμό της διοίκησης των δομών της Αστυνομίας σε όλη την επικράτεια.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και ολοκληρώνουμε τον κατάλογο των Βουλευτών ομιλητών με τον Βουλευτή της Νέας Δημοκρατίας κ. Ιάσονα Φωτήλα.

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Σας ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, το παρόν νομοσχέδιο είναι μια επιπλέον απόδειξη για τη συνέπεια που επιδεικνύουμε ως Κυβέρνηση στις προεκλογικές και μετεκλογικές μας δεσμεύσεις. Διότι αναλάβαμε συγκεκριμένες δεσμεύσεις απέναντι στους Έλληνες πολίτες. Μία από αυτές και η σημερινή, που αφορά την επίδοση δικογράφων με ψηφιακά μέσα. Ήδη από τον Σεπτέμβριο του 2021 είχαμε αναλάβει τη σχετική πρωτοβουλία και σήμερα η ηγεσία του Υπουργείου Προστασίας του Πολίτη σε συνεργασία με το Υπουργείο Δικαιοσύνης επιδεικνύουν απόλυτη συνέπεια υλοποιώντας τη. Όσα είπαμε να τα κάνουμε πράξη.

Η ψηφιοποίηση της διαδικασίας επίδοσης του περίπου ενάμισι εκατομμυρίου δικογράφων και άλλων εγγράφων στους πολίτες θα αποδεσμεύσει τουλάχιστον χίλιους πεντακόσιους αστυνομικούς, οι οποίοι θα επιστρέψουν στα αμιγώς αστυνομικά τους καθήκοντα. Με άλλα λόγια, όπως πολύ εύστοχα ανέφερε ο Υπουργός μας κ. Θεοδωρικάκος, οι αστυνομικοί παύουν πλέον να είναι ταχυδρόμοι δικαστικών εγγράφων και επικεντρώνονται στο καθήκον τους, στην προστασία των εννόμων αγαθών της ανθρώπινης ζωής, της σωματικής ακεραιότητας, της ιδιοκτησίας, της περιουσίας και της δημόσιας ασφάλειας. Αποδέσμευση, λοιπόν, των αστυνομικών μας από ένα ακόμη πάρεργο.

Μάλιστα χρονικά αυτό γίνεται σε συνέχεια της πρόσφατης νομοθετικής ρύθμισης με την οποία επήλθε μια άλλη σπουδαία μεταρρύθμιση σε σχέση με την αντιμετώπιση των ψυχικά ασθενών από την ελληνική πολιτεία, τη διακομιδή των οποίων μέχρι σήμερα έκαναν οι αστυνομικοί, με αποτέλεσμα κατ’ αρχάς αυτοί οι άνθρωποι να τυγχάνουν μεταχείρισης και να αισθάνονται ως κρατούμενοι εγκληματίες και από την άλλη οι αστυνομικοί να εκτελούν χρέη νοσηλευτή, τραυματιοφορέα, ψυχολόγου κ.λπ.. Αστυνομικοί δε και οχήματα ήταν για ώρες εγκλωβισμένοι σε νοσοκομειακές δομές, εκτελώντας καθήκοντα για τα οποία δεν έχουν εκπαιδευθεί, με ό,τι αυτό συνεπάγεται, αντί να εκτελούν καθήκοντα για τα οποία έχουν εκπαιδευθεί και προσληφθεί και που δεν είναι άλλα από την ασφάλεια των πολιτών.

Αυτό, λοιπόν, το απαρχαιωμένο και απάνθρωπο σύστημα ακούσιας υγειονομικής περίθαλψης αυτή η Κυβέρνηση το άλλαξε. Η αντιμετώπιση πλέον του ψυχικά πάσχοντα μετά τη νέα νομοθεσία ανατίθεται σε εξειδικευμένους γιατρούς, νοσηλευτές, διασώστες, με ειδικά διαμορφωμένα και εξοπλισμένα οχήματα, με τον σεβασμό που αξίζει σε αυτούς τους ανθρώπους, απεμπλέκοντας παράλληλα από ένα ακόμη πάρεργο την Ελληνική Αστυνομία.

Κυρίες και κύριοι συνάδελφοι, η ηγεσία του Υπουργείου Προστασίας του Πολίτη μεριμνά για την επαρκή αστυνόμευση, μέσω της οποίας θα ενισχυθεί το αίσθημα ασφάλειας των πολιτών. Οι αστυνομικοί απεγκλωβίζονται από διαδικασίες, όπως είναι το γνήσιο της υπογραφής ή η επικύρωση εγγράφων, και τίθενται στη διάθεση του πολίτη, που τους έχει πραγματικά ανάγκη. Ήδη στη δεύτερη συνεδρίαση της επιτροπής κατά τη διάρκεια της ακρόασης φορέων έγινε ξεκάθαρος ο εκσυγχρονισμός που επέρχεται με το σημερινό νομοσχέδιο και η θετική ανταπόκριση όλων των φορέων στην επιδιωκόμενη μεταρρύθμιση.

Διανύουμε την εποχή της ψηφιοποίησης και είναι αδιανόητο τα δικόγραφα και οι κλήσεις να επιδίδονται χέρι με χέρι ή, όπως συμβαίνει τις περισσότερες φορές, να θυροκολλούνται. Εφεξής μέσω των SMS και e-mail θα μειωθεί τόσο ο χρόνος όσο και το κόστος απονομής της δικαιοσύνης. Παράλληλα δε η επίδοση θα πραγματοποιείται άμεσα, χωρίς καθυστερήσεις και με σεβασμό στη διαφύλαξη των προσωπικών δεδομένων των πολιτών. Πόσοι και πόσες έχουν εκτεθεί ανεπανόρθωτα στη γειτονιά, στους συγγενείς, στους φίλους τους, που έχουν δει ένα δικαστικό έγγραφο σε κοινή θέα στην είσοδο της κατοικίας ή της εργασίας τους;

Και για να προλάβω κάποιους κακόπιστους, βέβαια η φυσική επίδοση δεν καταργείται πλήρως. Περιορίζεται όμως σε εξαιρετικές περιπτώσεις, κατόπιν αξιολόγησης του αρμόδιου εισαγγελέα, αφού ληφθεί υπ’ όψιν ιδίως η ηλικία αλλά και η τοποθεσία.

Η Ελληνική Αστυνομία αλλάζει προς όφελος των πολιτών και εξυπηρετεί το δημόσιο συμφέρον, με μεταρρυθμίσεις και συνεχή ψηφιοποίηση των υπηρεσιών της. Οι αστυνομικοί επιστρέφουν εκεί που είναι η θέση τους, δίπλα σε κάθε πολίτη, στις γειτονιές, στις αναγκαίες περιπολίες.

Η Κυβέρνηση του Κυριάκου Μητσοτάκη και η ηγεσία του Υπουργείου Προστασίας του Πολίτη έρχεται σήμερα να κάνει πράξη ένα πάγιο αίτημα των αστυνομικών, προς όφελος της κοινωνίας. Εγγυάται την ασφάλεια όλων των πολιτών και την ύπαρξη ενός σύγχρονου κράτους δικαίου. Το κάνει στα πανεπιστήμια με την Πανεπιστημιακή Αστυνομία, που σε λίγες μέρες αναλαμβάνει υπηρεσία. Το κάνει με τη βέλτιστη αξιοποίηση του ανθρώπινου δυναμικού της ΕΛ.ΑΣ., που προβλέπει το υπό ψήφιση νομοσχέδιο.

Κυρίες και κύριοι συνάδελφοι, θα ήθελα να σταθώ ιδιαίτερα στο άρθρο 16, με το οποίο δίνεται πλέον η δυνατότητα στους Οργανισμούς Τοπικής Αυτοδιοίκησης να επιχορηγούν και να ενισχύουν από ιδίους πόρους την Αστυνομία, το Λιμενικό αλλά -ύστερα από παρέμβαση του Υπουργού- και τα καταστήματα κράτησης.

Σε συνέχεια του άρθρου 54 του ν.4662/2020 ερχόμαστε, λοιπόν, και φτιάχνουμε ένα συγκεκριμένο πλέον πλαίσιο χρηματοδότησης από τους ΟΤΑ, όπου περιορίζεται η γραφειοκρατία στην υλοποίηση έργων αναβάθμισης ή τεχνικού εξοπλισμού. Κερδίζουμε σε χρόνο και πλέον αυξάνονται οι πόροι ενίσχυσης της Αστυνομίας, του Λιμενικού και των καταστημάτων κράτησης, με πολλαπλό θετικό αντίκτυπο στην ασφάλεια των πολιτών.

Με μεγάλη μου χαρά και υπερηφάνεια υπερψηφίζω το παρόν νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ήθελα να ρωτήσω αν κανείς εκ των εισηγητών ή ειδικών αγορητών θέλει κάτι να συμπληρώσει, για να λήξει η συνεδρίαση, γιατί ο Υπουργός δεν θα δευτερολογήσει.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Εγώ θα ήθελα να μιλήσω, κύριε Πρόεδρε.

**ΕΜΜΑΝΟΥΗΛ ΣΥΝΤΥΧΑΚΗΣ:**  Κι εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Δεν έχω να πω κάτι σε σχέση με το νομοσχέδιο. Θα περιοριστώ στις υπουργικές τροπολογίες. Δυστυχώς συνεχίζεται αυτό το τσουβάλιασμα ετερόκλητων διατάξεων σε υπουργικές τροπολογίες, εκβιάζοντας με τον τρόπο αυτόν την ψήφο των Βουλευτών. Είναι απαράδεκτη διαδικασία -το έχουμε ξαναπεί κι άλλες φορές- όχι μόνο γι’ αυτό καθαυτό το γεγονός, αλλά και για την ανοχή που υπάρχει στην πρακτική αυτή και που έχουν καθιερώσει όλες οι κυβερνήσεις ανεξαιρέτως διαχρονικά.

Τώρα, όσον αφορά την υπουργική τροπολογία με γενικό αριθμό 1321 και ειδικό 14, που περιλαμβάνει έξι άρθρα, αρμοδιότητας του Υπουργείου Προστασίας του Πολίτη, συνολικά θα πούμε «ναι» σε αυτή την τροπολογία. Βαραίνουν θετικά τα άρθρα 1, 2, 3, 4, που αφορούν το πάγιο αίτημα των αστυνομικών που εκτελούν μεταγωγές κρατουμένων για τη βελτίωση συνθηκών παροχής υπηρεσίας και αποζημίωση για τις δαπάνες διανυκτέρευσης.

Θα πούμε «παρών» στα άρθρα 5 και 6. Το μεν άρθρο 5 είναι η επιτροπή για την εποπτεία και παρακολούθηση του συστήματος ηλεκτρονικής επιτήρησης υποδίκων και καταδίκων, που αντικαθιστά την αντίστοιχη επιτροπή του Υπουργείου Δικαιοσύνης. Πρόκειται για τεχνική ρύθμιση.

Αναδεικνύεται, όμως, η προχειρότητα που νομοθετεί και κατανέμει τις κυβερνητικές αρμοδιότητες η Κυβέρνηση, αφού η δομή της τωρινής Γενικής Γραμματείας δεν λειτουργεί όπως η αντίστοιχη του Υπουργείου Δικαιοσύνης, που είχε την τεχνογνωσία της παρακολούθησης του συστήματος.

Στο άρθρο 6, που αφορά την εκκαθάριση, τακτοποίηση και ενταλματοποίηση δαπανών της Γενικής Γραμματείας Αντεγκληματικής Πολιτικής, «παρών» επίσης.

Για την τροπολογία με γενικό αριθμό 1322 και ειδικό 15 -επτά άρθρα, ούτε ένα ούτε δύο-, αρμοδιότητας του Υπουργείου Υγείας, συνολικά θα πούμε «παρών». Είμαστε κάθετα αντίθετοι με το άρθρο 1, που σχετίζεται με την παράταση θητείας του Κεντρικού Συμβουλίου Υγείας, καθώς επίσης και με τα άρθρα 2 και 3. Σε αυτά τα άρθρα προβλέπεται παράταση της ισχύος προηγούμενων άρθρων που σχετίζονται με τον τρόπο κάλυψης πάγιων αναγκών, όπως ισχυρίζεται η Κυβέρνηση, σε ιατρικό προσωπικό και ταυτόχρονα ρυθμίζεται το ύψος της αποζημίωσής τους, καθώς και οι προϋποθέσεις.

Το κόμμα τα καταψηφίζει αυτά, διότι, πρώτον, αξιοποιούνται οι πράγματι σοβαρές ελλείψεις σε ιατρικό προσωπικό, λόγω της ασκούμενης αντιλαϊκής, «ανθυγιεινής» πολιτικής της Κυβέρνησης, προκειμένου να υλοποιηθεί η πολιτική της παραπέρα ελαστικοποίησης των εργασιακών σχέσεων και του σταθερού χρόνου εργασίας, της εφαρμογής της κινητικότητας και της διεύρυνσης του καθεστώτος της εργασίας με δελτία παροχής υπηρεσιών και, δεύτερον, τα παραπάνω αυτά ζητήματα η Κυβέρνηση επιχειρεί να τα αντιρροπίσει με ορισμένες επιπλέον αμοιβές. Είναι το κερασάκι στην τούρτα. Αυτό όμως που βαραίνει δεν είναι η αποδοχή ενός οικονομικού ανταλλάγματος το οποίο λειτουργεί ως μέσο αποδοχής της επιδείνωσης των όρων εργασίας των γιατρών και των επιπτώσεων στους ασθενείς.

Για τα άρθρα 4 και 5 ψηφίζουμε «παρών». Αφορούν τη φύλαξη κτηρίων του Υπουργείου Οικονομικών και της ΑΑΔΕ και την καθαριότητα του Πανεπιστημίου Πατρών, όπου πρέπει να συνεχίσουν να δουλεύουν. Παρά ταύτα, κατακρίνουμε, καταδικάζουμε και είμαστε πολέμιοι αυτής της άθλιας ομηρίας και της ανασφάλειας που βιώνουν οι εργαζόμενοι, τόσο μέσω των ατομικών συμβάσεων εργασίας ορισμένου χρόνου όσο και με τη δουλειά μέσω των εργολάβων.

Φυσικά αυτό είναι το πάγιο αίτημα που και εμείς διεκδικούμε και εδώ στη Βουλή με προτάσεις νόμου, μέχρι και με πρόταση για την Αναθεώρηση του Συντάγματος, που αφορά τη μονιμοποίηση των εργαζομένων, αλλά και έξω, στο κίνημα.

Και την ίδια στάση βέβαια κρατάμε και στο άρθρο 27 του παρόντος σχεδίου νόμου, που αφορά την παράταση των συμβάσεων καθαριότητας σε υπηρεσίες της Ελληνικής Αστυνομίας μέχρι τέλους του 2022.

Ψηφίζουμε θετικά στο άρθρο 6, για τη μεταφορά των μαθητών πρότυπων και πειραματικών σχολείων. Βέβαια εμείς το πάμε πολύ πιο πέρα και μιλάμε για τη δωρεάν μεταφορά των μαθητών, γιατί είναι ένα ζήτημα που δεν είναι πολυτέλεια. Είναι υποχρέωση της πολιτείας και κοινωνική ανάγκη.

Και, φυσικά, θέτουμε και το γενικότερο ζήτημα της μεταφοράς των μαθητών, με τη δημιουργία ενός ενιαίου κρατικού φορέα, ενός συστήματος αποκλειστικά δημόσιου και δωρεάν, για την ασφαλή μεταφορά των μαθητών στα σχολεία.

Και τέλος, για το άρθρο 7, που αφορά την πιστοποίηση προγραμμάτων σπουδών των Κέντρων Διά Βίου Μάθησης, ψηφίζουμε «παρών». Θα πούμε όμως ότι οι δεξιότητες της διά βίου μάθησης στο σημερινό σύστημα δεν απαντούν στην υπαρκτή ανάγκη ο εργαζόμενος να μελετά, να ανανεώνει τις γνώσεις του, να αγαπά τη μόρφωση, την επιστήμη, που είναι βασική παραγωγική δύναμη, αλλά έχουν να κάνουν με τη συνεχή αναζήτηση προσόντων, πιστοποιήσεων, ακριβοπληρωμένων σεμιναρίων, για να παραμένει σε μια εργασία ή να αναζητά δουλειά με πιο πολλές πιθανότητες από τον συμμαθητή, τον φίλο και τον ίδιο τον αδελφό του.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Έχει ζητήσει τον λόγο ο κ. Χήτας. Έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Θα είμαι πολύ σύντομος, κύριε Πρόεδρε. Ευχαριστώ πάρα πολύ. Άλλωστε ειπώθηκαν σχεδόν όλα.

Απλά θα θέλαμε να ξεκαθαρίσουμε τη θέση της Ελληνικής Λύσης σχετικά με την τροπολογία για τις ρυθμίσεις θεμάτων αρμοδιότητας του Υπουργείου Προστασίας του Πολίτη, την οποία στο 90-95% πραγματικά θα θέλαμε να ψηφίσουμε με τα δύο χέρια. Έχει λογικές διατάξεις, δίκαιες διατάξεις για τους αστυνομικούς, όλα αυτά που προβλέπονται, αλλά, κατά την πάγια τακτική της Κυβέρνησης, μπλέκετε τα πράγματα και βάζετε ένα αγκάθι μέσα κάθε φορά -όχι το Προστασίας του Πολίτη, όλα τα Υπουργεία το κάνουν αυτό- κι επειδή οι τροπολογίες ψηφίζονται στο σύνολό τους, μας βάζετε πάντα δύσκολα.

Εννοείται ότι είμαστε υπέρ των αστυνομικών. Το έχουμε πει πάρα πολλές φορές. Και είναι και δίκαιο αυτό που φέρνετε σήμερα με την τροπολογία. Αλλά πρόκειται για τη νέα κυβερνητική -ας μου επιτραπεί η έκφραση, κύριε Πρόεδρε- λαθροχειρία, να το πω έτσι, στη συγκεκριμένη τροπολογία που κατατέθηκε από το Υπουργείο Προστασίας του Πολίτη. Αναφέρομαι στο άρθρο 6, το οποίο είναι καθαρά φωτογραφικό, προκειμένου να εξοφληθεί συγκεκριμένη επιχείρηση, «βραχιολάκια», της οποίας επικεφαλής τότε και διευθύνων σύμβουλος ήταν άνθρωπος ο οποίος τοποθετήθηκε στη συνέχεια από τη Νέα Δημοκρατία ως επικεφαλής σε μια πολύ νευραλγική θέση -και μιλάω για την ΕΥΠ- και, παρά το γεγονός ότι το Νομικό Συμβούλιο του Κράτους είχε γνωμοδοτήσει αρνητικά για το ζήτημα, η Νέα Δημοκρατία αγνοεί το Νομικό Συμβούλιο του Κράτους και πάει να εξοφλήσει την εταιρεία.

Ξαναλέω, υπάρχει το άρθρο 6 και μιλάω για τον Διοικητή της ΕΥΠ, ο οποίος τότε ήταν Διευθύνων Σύμβουλος της εταιρείας «G4S», η περίφημη ιστορία με τα «βραχιολάκια». Το Νομικό Συμβούλιο του Κράτους λέει «παιδιά, όχι, να πάει στα δικαστήρια» και έρχεται η Νέα Δημοκρατία και νομοθετεί να πληρωθεί. Το έκανε μία φορά και είναι η δεύτερη φορά που φέρνετε παρόμοια τροπολογία. Το ίδιο είχε πράξει τον Δεκέμβριο, ώστε η εταιρεία να εξοφληθεί για τα έτη 2000 - 2021. Και το κάνετε και τώρα.

Πώς μπορούμε εμείς τώρα να βάλουμε «ναι»; Θέλουμε τους αστυνομικούς. Εδώ είμαστε, μαζί τους, με όλη μας την ψυχή και την καρδιά, αλλά στην ίδια τροπολογία έχετε κι αυτό μέσα. Κάνετε τα δικά σας πολιτικά παιχνίδια εσείς και πρέπει να ψηφίσουμε εμείς «ναι»;

Κι έχει εκδοθεί και σχετικό δελτίο Τύπου, κύριε Πρόεδρε, για να είμαστε ξεκάθαροι στους Έλληνες πολίτες, για τον λόγο για τον οποίο ψηφίζουμε «παρών». Προσπαθούμε να ζυγίσουμε και επειδή δεν μας δίνεται η δυνατότητα δυστυχώς να ψηφίσουμε άρθρο προς άρθρο, «ναι» για τους αστυνομικούς και «όχι» εδώ, υποχρεωτικά πάμε στο «παρών» κι έπρεπε και να το εξηγήσω.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Καλαματιανός, εκ μέρους του ΣΥΡΙΖΑ - Προοδευτική Συμμαχία, για τρία λεπτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε. Για τις τροπολογίες και εγώ θέλω να τοποθετηθώ.

Κατ’ αρχάς, σχετικά με την τροπολογία με γενικό αριθμό 1322 και ειδικό 15, είμαστε θετικοί και ειδικά στο άρθρο 5, που αφορά τη δυνατότητα παράτασης των ατομικών συμβάσεων εργασίας ορισμένου χρόνου για την καθαριότητα στο Πανεπιστήμιο Πατρών. Θα την ψηφίσουμε την τροπολογία συνολικά.

Βέβαια η πρυτανεία είχε ζητήσει να δοθεί παράταση μέχρι τέλους του έτους. Εδώ βλέπουμε ότι παρατείνεται μέχρι το τέλος Οκτωβρίου του 2022. Πιστεύουμε ότι θα δοθεί η δυνατότητα παράτασης, έστω μέχρι το τέλος του χρόνου, γιατί αυτοί οι άνθρωποι δουλεύουν αρκετό καιρό και καλύπτουν ανάγκες που χρειάζεται το πανεπιστήμιο τώρα.

Σχετικά με την τροπολογία με αριθμό 1321 του Υπουργείου Προστασίας του Πολίτη, βεβαίως και εμείς είμαστε θετικοί και θα ψηφίζαμε υπέρ για τα έξοδα διημέρευσης του αστυνομικού προσωπικού, το άρθρο 1, τα έξοδα διανυκτέρευσης αστυνομικού προσωπικού, το άρθρο 2, τις δαπάνες μετακίνησης αστυνομικού προσωπικού, το άρθρο 3, και τα έξοδα διημέρευσης αστυνομικού προσωπικού, το άρθρο 4, όμως δυστυχώς, όπως είπα και στην πρωτομιλία μου, υπάρχει η διάταξη του άρθρου 6, όπου εδώ ουσιαστικά τακτοποιείτε τις οφειλές προς αυτή την εταιρεία.

Και για να θυμίσω τι είχαμε συζητήσει και τον Δεκέμβρη του 2021, τότε που ψηφίσατε το άρθρο 70 του ν.4873 του 2021, να σας πω τα εξής:

Κατ’ αρχάς, η σύμβαση αυτή είχε ξεκινήσει το 2014 και μάλιστα ονομαζόταν τότε: «Πιλοτική εφαρμογή λειτουργίας του θεσμού της ηλεκτρονικής επιτήρησης υποδίκων, καταδίκων, κρατουμένων σε άδεια». Πιλοτική εφαρμογή για οκτώ χρόνια καταλαβαίνετε ότι δεν ταιριάζει. Δεν είναι πια πιλοτική εφαρμογή. Οκτώ χρόνια δοκιμάζεται. Το ερώτημα είναι γιατί δεν προχωράνε οι διαγωνιστικές διαδικασίες. Έχει λήξει η σύμβαση από τον Νοέμβρη του 2019, σχεδόν δυόμισι-τρία χρόνια, και ακόμα τίποτα.

Είπατε, κύριε Υφυπουργέ, «θα ξεκινήσει». Γιατί όμως τόσον καιρό δεν έχει γίνει η διαδικασία; Και έληξε, λοιπόν, τον Νοέμβρη, κάνει ερώτημα η Κυβέρνησή σας στο Νομικό Συμβούλιο του Κράτους πώς θα πληρώσετε αυτή τη σύμβαση και σας απαντάει το Νομικό Συμβούλιο του Κράτους σε γνωμοδότηση ότι θα μπορέσει να πληρωθεί η εταιρεία, εφόσον προσφύγει δικαστικά και βγει η δικαστική απόφαση για να πληρωθεί. Είτε δικαστική απόφαση, λοιπόν, είτε εξωδικαστικός συμβιβασμός. Τίποτα από τα δύο δεν έγινε.

Και μάλιστα η γνωμοδότηση του Νομικού Συμβουλίου του Κράτους ορίζει ότι πρέπει να εφαρμοστούν οι διατάξεις του ν.4412 για τις δημόσιες συμβάσεις. Αυτό λέει η γνωμοδότηση του Νομικού Συμβουλίου του Κράτους το 2020. Γιατί δεν την τηρείτε; Γιατί πάτε και πληρώνετε κατευθείαν και σε έξι μήνες θα ξαναφέρετε διάταξη, γιατί δεν έχετε προχωρήσει και τη διαγωνιστική διαδικασία; Έτσι θα πάει το πράγμα δηλαδή; Θα τακτοποιήσουμε τις οφειλές σε μια παράνομη σύμβαση; Εμείς δεν θα την ψηφίσουμε, αλλά οι συνάδελφοι της Νέας Δημοκρατίας μια παράνομη διαδικασία την κάνετε νόμιμη μέσω νομοθετικής διάταξης; Αυτό έχει πει το Νομικό Συμβούλιο του Κράτους. Ελπίζουμε να τελειώσει. Μην τους φέρνετε σε δύσκολη θέση.

**ΠΡΟΕΔΡΕΥΩΝ (Αθανάσιος Μπούρας):** Και ολοκληρώνουμε με τον εισηγητή της Νέας Δημοκρατίας κ. Ιωάννη Λοβέρδο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Δεν είχα σκοπό να δευτερολογήσω, αλλά ορισμένα πράγματα που ακούστηκαν με υποχρεώνουν να πάρω τον λόγο όσο το δυνατόν πιο σύντομα. Κατ’ αρχάς, επειδή εγώ προσπαθώ να είμαι δίκαιος άνθρωπος, πρέπει να δώσω δίκιο στον κ Συντυχάκη, τον εισηγητή του ΚΚΕ, ο οποίος έθεσε το θέμα των τροπολογιών που έρχονται εκπρόθεσμα, από άσχετα Υπουργεία, σε νομοσχέδια άλλων Υπουργείων, χωρίς να έχει προηγηθεί συζήτηση. Αυτό είναι κάτι που ως Νέα Δημοκρατία, όταν ήμασταν αντιπολίτευση, το είχαμε καυτηριάσει εντονότατα, όσο πιο έντονα γίνεται, είχαμε πει ότι θα το καταργήσουμε και δυστυχώς δεν συνέβη. Αυτό είναι λάθος μας.

Απευθύνω έκκληση και στο Προεδρείο της Βουλής και στην Προεδρία της Κυβέρνησης, αν μπορεί να το μαζέψει αυτό. Εάν υπάρχει πράγματι κάτι το κατεπείγον, όπως ήταν στην περίοδο του COVID, να το καταλάβω, αλλά δεν βλέπω το κατεπείγον σε αυτές τις τροπολογίες που ήρθαν σήμερα, χθες, προχθές και την περασμένη εβδομάδα.

Και ποιο είναι το χειρότερο; Ότι δίνει το δικαίωμα στην Αντιπολίτευση να λέει ότι κρύβεται κάτι επιλήψιμο, ενώ δεν κρύβεται σχεδόν ποτέ κάτι το οποίο μπορεί να καυτηριαστεί. Παρ’ όλα αυτά δίνουμε τέτοιο δικαίωμα στην Αντιπολίτευση, που δεν πρέπει. Είναι λάθος και πρέπει να διορθωθεί.

Έρχομαι σε αυτά που άκουσα από την Κοινοβουλευτική Εκπρόσωπο του ΣΥΡΙΖΑ, την αγαπητή καθ’ όλα -μου είναι και συμπαθής, είμαστε και στην ίδια περιφέρεια- κ. Χαρά Καφαντάρη και από τον αγαπητό εισηγητή του ΣΥΡΙΖΑ κ. Καλαματιανό, ο οποίος είναι πραγματικά ένας αξιοπρεπέστατος Βουλευτής, με τον οποίο βέβαια όμως διαφωνώ σε πάρα πολλά από όσα είπε.

Και το πρώτο πράγμα στο οποίο διαφωνώ είναι ότι η κ. Καφαντάρη μίλησε για τον φοιτητή -δεν ξέρω καν αν είναι φοιτητής, μπορεί και να είναι ο άνθρωπος- στη Θεσσαλονίκη, ο οποίος, λέει, έφαγε στο πρόσωπο μια κροτίδα κρότου-λάμψης. Δεν έγινε αυτό ποτέ. Είναι εδώ η Ολομέλεια της Βουλής των Ελλήνων. Δεν μπορεί να ερχόμαστε εδώ και να λέμε τέτοια πράγματα. Ξέρουμε πολύ καλά ότι υπάρχει ανακοίνωση του «Ιπποκρατείου» Νοσοκομείου. Έχουμε δει το βίντεο με το οποίο βγαίνει μια ώρα μετά που πήγε για να νοσηλευθεί και δεν νοσηλεύτηκε, διότι δεν είχε απολύτως τίποτα. Ο σοβαρός τραυματισμός τον οποίο επικαλείστε δεν έγινε ποτέ.

Άλλο να κάνουμε κριτική αν συμφωνούμε ή όχι με τις βιβλιοθήκες και τις βαριοπούλες και άλλο πράγμα να λέμε και ψευδή γεγονότα, που δεν έγιναν ποτέ. Είναι η Ολομέλεια της Βουλής των Ελλήνων εδώ και πρέπει να είμαστε υπεύθυνοι όταν μιλάμε από αυτό εδώ το Βήμα. Μην ξεχνάμε όταν ανεβαίνουμε ότι σε αυτό εδώ το Βήμα είχε ανέβει ο Ελευθέριος Βενιζέλος πρώτος-πρώτος. Εγώ νιώθω δέος όποτε ανεβαίνω σε αυτό το Βήμα και δεν επιτρέπω σε κανέναν να το χρησιμοποιεί και να λέει πράγματα τα οποία δεν ισχύουν.

Το δεύτερο που ήθελα να πω είναι ότι είπε η κ. Καφαντάρη ότι πράγματι υπάρχει υποστελέχωση στα αστυνομικά τμήματα και σε αστυνομικά τμήματα της δυτικής Αθήνας. Σε όλη την Αττική υπάρχει υποστελέχωση και δεν έγινε κάτι τώρα. Δεν έγινε τα τελευταία τρία χρόνια, που είναι η Κυβέρνηση του Κυριάκου Μητσοτάκη, η υποστελέχωση. Είναι δεκαετίες, δυστυχώς, η υποστελέχωση. Και εξήγησε το πρωί ο Υπουργός κ. Θεοδωρικάκος ότι στην Περιφέρεια Αττικής, που είναι το 70% της εγκληματικότητας, υπηρετεί το 30% των αστυνομικών υπαλλήλων, δυστυχώς. Λάθος, αλλά έτσι έγινε. Αυτό προσπαθεί να βελτιώσει το νομοσχέδιο αυτό, αφήνοντας χίλιους πεντακόσιους αστυνομικούς να φύγουν από τον ρόλο του κλητήρα-ταχυδρόμου και να έρθουν στον ρόλο που πραγματικά αξίζουν, στον ρόλο του αστυνομικού υπαλλήλου, για να προσφέρουν και υπηρεσίες στην κοινωνία και στους πολίτες.

Και τέλος, δεν κατανοώ -ειλικρινά είναι θέμα λογικής πλέον για μένα- αυτό που λέει ο ΣΥΡΙΖΑ και το επαναλαμβάνουν όλα τα κόμματα της Αριστεράς «είστε υπέρ του δόγματος νόμος και τάξη». Ε, τι θέλετε; Να είμαστε εναντίον της επιβολής του νόμου και της τάξης; Τι θέλετε να πούμε; Ότι πρέπει να μην εφαρμόζεται ο νόμος και η τάξη; Δεν το καταλαβαίνω αυτό. Αυτονόητο είναι σε μια δημοκρατία να θέλουμε να υπάρχει νόμος, να επιβάλλεται ο νόμος, να προστατεύει τα δημοκρατικά δικαιώματα των πολιτών, τα ανθρώπινα δικαιώματα των πολιτών, την ελευθερία και τη δημοκρατία.

Χωρίς νόμο και τάξη δεν υπάρχει ούτε δημοκρατία ούτε ελευθερία ούτε τίποτα. Είναι μπάχαλο, είναι αναρχία. Αυτό εμείς δεν το θέλουμε. Εάν υπάρχει κάποιος ο οποίος είναι εναντίον του νόμου και της τάξης, να βγει να το πει ευθαρσώς «δεν θέλουμε δημοκρατία, θέλουμε μπάχαλο». Πείτε το όμως ευθαρσώς, αλλιώς σωπάστε. Υπάρχει νόμος και φυσικά πρέπει να εφαρμόζεται, γι’ αυτό υπάρχει και η Βουλή, για να ψηφίζει τους νόμους που εφαρμόζει μετά η Δικαιοσύνη και η Αστυνομία. Έλεος, δηλαδή, να ακούω τέτοια πράγματα!

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και θα κλείσουμε τη σημερινή πολύωρη διαδικασία, αφού δώσω τον λόγο στον Υπουργό κ. Θεοδωρικάκο.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ πάρα πολύ, κύριε Πρόεδρε.

Ζητώ να μιλήσω για δύο λόγους. Ο πρώτος είναι γιατί θέλω να ευχαριστήσω τους συναδέλφους Βουλευτές όλων των κομμάτων, γιατί πιστεύω ότι, παρά τις διαφορετικές μας απόψεις, στην πραγματικότητα σήμερα διαπιστώθηκε μια σχεδόν ομοφωνία, θα έλεγα, στο κεντρικό θέμα που υπήρχε για συζήτηση μέσα σε αυτό το νομοσχέδιο και αφορούσε την ψηφιοποίηση της Υπηρεσίας Διακίνησης των Δικογράφων προς τους πολίτες ως μια μεταβολή, η οποία διευκολύνει τους πολίτες, διευκολύνει την κοινωνία, την ταχύτητα απονομής δικαιοσύνης και απελευθερώνει τις δυνάμεις των αστυνομικών μας, για να αφοσιωθούν στο κύριο έργο τους, που είναι η αστυνομική δουλειά. Σε αυτό αντιλήφθηκα ότι υπάρχει σχεδόν ομόφωνη τοποθέτηση όλων μας και αυτό είναι ένα πολύ θετικό μήνυμα.

Να ευχαριστήσω ιδιαιτέρως τους Βουλευτές της Συμπολίτευσης για τη συγκροτημένη υποστήριξη του νομοσχεδίου αλλά και τους συναδέλφους της Αντιπολίτευσης, γιατί θεωρώ ότι η δική τους επιχειρηματολογία είχε τουλάχιστον καλή πρόθεση, πλην μιας περίπτωσης, την οποία στιγμάτισα, διότι αφορούσε ψέματα και συκοφαντίες, οι οποίες δεν έχουν κανένα νόημα να γίνονται μέσα στο Κοινοβούλιο.

Επιτρέψτε μου, σας παρακαλώ, μια διευκρίνιση, γιατί πιστεύω ότι πρέπει να τη δώσουμε. Αξιότιμοι συνάδελφοι της Αξιωματικής Αντιπολίτευσης και της Ελληνικής Λύσης, γιατί εσείς αναφερθήκατε σε αυτό, πιστεύετε ότι, εάν ένα ανώτατο στέλεχος του κρατικού μηχανισμού ή ένας Υπουργός ή ένας Βουλευτής εργαζόταν πριν από τέσσερα, πέντε, έξι ή επτά χρόνια, προτού εμπλακεί στην πολιτική, σε μια ιδιωτική εταιρεία και η ιδιωτική εταιρεία αυτή είχε σχέσεις με το κράτος στο πλαίσιο υποχρέωσής της, εξαιτίας του γεγονότος ότι το πρόσωπο του συγκεκριμένου στελέχους μετά αναλάμβανε δημόσιο αξίωμα, η εταιρεία αυτή δεν θα έπρεπε να πληρώνεται;

Αυτός είναι ένας παραλογισμός.

**ΚΩΝΣΤΑΝΤΙΝΟΣ ΧΗΤΑΣ:** Δεν είπαμε αυτό.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Μισό λεπτό. Αυτός είναι ένας παραλογισμός.

**ΚΩΝΣΤΑΝΤΙΝΟΣ ΧΗΤΑΣ:** Δεν είπαμε αυτό.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Άρα η εταιρεία πληρώνεται για έργο που παρήγαγε. Δεν πληρώνεται επειδή έτσι θέλει κάποιος.

Επομένως αφήστε στην μπάντα το πρόσωπο του Διοικητή της Εθνικής Υπηρεσίας Πληροφοριών. Δεν έχει καμμία σχέση με την υπόθεση, για να μιλάμε συγκροτημένα.

Δεύτερον, δεν συμφωνούμε όλοι -εγώ πιστεύω ότι συμφωνείτε, γι’ αυτό το θέτω έτσι- ότι πρέπει να υπάρχει το «βραχιολάκι» και ότι είναι κάτι ανθρώπινο, που διευκολύνει τη σωφρονιστική πολιτική μας και την υπόθεση αυτή με τους κρατούμενους; Θέλω να πιστεύω ότι συμφωνείτε.

Προχωράμε, λοιπόν, στις διαγωνιστικές διαδικασίες. Ό,τι έχει συμβεί μέχρι τώρα που απαιτούσε αυτή την τροπολογία σχετίζεται με το γεγονός ότι η συγκεκριμένη Γενική Γραμματεία μετακινήθηκε από το Υπουργείο Δικαιοσύνης στο Υπουργείο Προστασίας του Πολίτη. Προηγουμένως είχε την τεχνική στήριξη των υπηρεσιών του Υπουργείου Δικαιοσύνης. Έπρεπε στη συγκεκριμένη Γενική Γραμματεία να συγκροτηθούν τα αρμόδια επιτελεία που θα συμμετείχαν στην επιτροπή παρακολούθησης του έργου.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Δυόμισι χρόνια!

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Δυόμισι χρόνια, αλλά τι δυόμισι χρόνια, κύριε συνάδελφε! Επαναλαμβάνω: Δυόμισι χρόνια, αλλά τι δυόμισι χρόνια! Αυτό το πράγμα ολοκληρώνεται τώρα και θα προχωρήσει η διαγωνιστική διαδικασία. Είναι αυτό. Είναι τόσο απλό. Δεν είναι κάτι τρομερό και συγκλονιστικό. Δικαίωμά σας είναι να το κρίνετε. Δικαίωμά σας είναι να ψηφίσετε όπως θέλετε.

Ήθελα να δείξω όμως -και να κρατήσουμε αυτό- ότι μια θετική αλλαγή, από την οποία όλοι είμαστε ικανοποιημένοι και είναι προς το συμφέρον της Ελληνικής Αστυνομίας και το συμφέρον της ελληνικής κοινωνίας, είναι στα βασικά σημεία που ψηφίσαμε σήμερα σε αυτό το νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Προστασίας του Πολίτη: «Ψηφιοποίηση των διαδικασιών επιδόσεων εγγράφων και αποδέσμευση της Ελληνικής Αστυνομίας από τη διενέργεια επιδόσεων εγγράφων της ποινικής και πολιτικής δίκης και λοιπές επείγουσες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, τριάντα τέσσερα άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ψηφιοποίηση των διαδικασιών επιδόσεων εγγράφων και αποδέσμευση της Ελληνικής Αστυνομίας από τη διενέργεια επιδόσεων εγγράφων της ποινικής και πολιτικής δίκης και λοιπές επείγουσες διατάξεις  |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 32 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. Τροπ. 1321/14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. Τροπ. 1322/15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Προστασίας του Πολίτη: «Ψηφιοποίηση των διαδικασιών επιδόσεων εγγράφων και αποδέσμευση της Ελληνικής Αστυνομίας από τη διενέργεια επιδόσεων εγγράφων της ποινικής και πολιτικής δίκης και λοιπές επείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 312α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.52΄ λύεται η συνεδρίαση για αύριο, ημέρα Τετάρτη 1η Ιουνίου 2022 καιώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**